
SCELERAŢII 


Într-un moment când Ucraina şi Bielorusia 
sângerau încă din greu de pe urma agresiunii, 
dar eroica armată sovietică începuse să le 
aplice invadatorilor loviturile necruțătoare care 
aveau să le aducă sfârşitul, într-un moment în 
care Anglia îşi mai amintea raidurile asupra 
Londrei, iar Franţa trăia martiriul ocupaţiei, dar 
comandamentul aliat prepara, sub conducerea 
generalului Dwight Eisenhower, marea armadă 
a debarcării în Normandia, într-un moment de 
apogeu al suferințelor popoarelor europene, dar 
în care lupta antifascistă organizată pe scară 
naţională înteţea flacăra speranţei, într-un 
moment când forţele cele mai active ale 
poporului român - partidul comunist şi clasa 
muncitoare -  intensificau mişcarea de 
rezistenţă a ţării întregi, pregătind ziua cea 
mare a eliberării de dictatura antonesciană şi 
de dominaţia hitleristă, conducătorii celor trei 
puteri ale coaliţiei antifasciste hotărau soarta 
celor ce aprinseseră incendiul mondial - 
stăpânii celui de-al Iil-lea Reich, care se voiseră 
şi se crezuseră stăpânii lumii. Pentru întâia oară 
în analele justiţiei se anticipa crearea unui 
tribunal internaţional care să judece şi să 
condamne crimele de război, crimele împotriva 
păcii şi crimele împotriva umanităţii pe care le 
săvârşiseră liderii hitlerişti, vinovaţi de moartea 


şi de exterminarea a zeci de milioane de 
oameni, de suferinţele atroce şi de pierderile 
incalculabile îndurate de zeci de popoare. 
Căpetenia sceleraţilor care fabricaseră o lume 
în care „imposibilul” era întotdeauna „posibil”, 
iar „coşmarul devenea realitate cotidiană”, care 
inventaseră ceea ce nu a existat încă - 
organizarea în masă a înjosirii umane -, s-a 
sustras mâniei drepte a popoarelor 
sinucigându-se, dezonorant, în subsolul 
cancelariei Reichului şi oferind poporului 
german, pe care-l adusese pe culmile tragediei, 
o jalnică imagine finală a mitului fuhrerului. 
Marea majoritate a echipei hitleriste de 
guvernare a compărut însă în faţa Tribunalului 
internaţional de la Nurnberg, oferind întregii 
lumi spectacolul  abjecţiei,  cinismului și 
amoralităţii celor ce puseseră la cale 
încarcerarea condiţiei umane. 

De atunci şi până în zilele noastre o întreagă 
literatură - sute şi mii de titluri -, în cele mai 
diverse genuri şi de cele mai diferite orientări, 
s-a consacrat anatomiei nazismului. Sub 
avalanşa acestei imense bibliografii, incluzând 
documente, memorii, analize filozofice, 
economice, politice, militare, sociologice, 
reportaje istorice, aproape cu greu mai răzbat 
aspecte inedite. Lucrarea de care ia acum 
cunoştinţă cititorul român, „Stăpânii celui de-al 
Ill-lea Reich”, datorită unuia dintre cei mai 
cunoscuţi analişti vest-germani ai fenomenului 
reprezentat de naţional-socialism, Joachim Fest, 


poate fi integrată tocmai în această categorie a 
volumelor de real interes prin zonele de 
tenebre pe care le dezvăluie. 

Joachim Fest şi-a conceput cartea sub forma 
unui fişier al criminologiei moderne, 
construindu-şi studiul nu pe diagrama istorică a 
anilor naţional-socialişti din istoria Germaniei, ci 
pe datele personale ale celor care s-au aflat la 
cârma statului şi partidului nazist. Anamneza 
unui regim care a împins omenirea spre cea 
mai cumplită catastrofă are deci nu proporţii 
economice, politice, militare, sociale, ci 
omeneşti. Pentru că rezultatul  uriaşei 
investigații şi documentări a autorului îl 
constituie o galerie de portrete. De altfel, inițial, 
Joachim Fest a început cercetările pentru o 
serie de emisiuni radiofonice care prezentau 
biografiile sceleraţilor conducători ai 
nazismului. Prin faţa lectorului se vor perinda 
deci chipurile lui Hitler, Göring, Goebbels, 
Heydrich, Himmler, Bormann, Röhm, von 
Papen, Rosenberg, Ribbentrop, Hess, Speer, 
figura generalului X, a profesorului Y, a femeii, 
a funcţionarului, tipizat prin comandantul 
Auschwitzului, Rudolf Höss. De la prima şi până 
la ultima informație pe care o furnizează 
cartea, cititorul îşi poate da seama că cei 
cărora opinia publică le privea chipurile 
înspăimântate la procesul de la Nürnberg nu 
erau altceva decât o bandă de gangsteri şi de 
criminali. Acei gangsteri şi acei criminali însă 
datorită cărora, după cum remarcă Fest, 


„terorismul devenise o instituţie dotată cu un 
aparat perfect organizat”. Intreaga carte 
demonstrează - ceea ce implică convingerile 
anti-naziste ale autorului - cum au organizat 
asasinii din fruntea ierarhiei naţional-socialiste 
domnia terorii. Şi autorul demonstrează de 
asemenea că terorismul ca doctrină de stat a 
fost şi legătura organică dintre stăpânii celui 
de-al Ill-lea Reich. Fest supune analizei 
caracterul şi temperamentul fiecăruia dintre ei. 
Întâmplări din copilărie sau scrisori de amor, 
mărturisiri făcute prietenilor sau articole din 
presă, complexe psihice sau defecte şi 
infirmităţi fizice, jurnale intime sau caziere 
juridice ori genealogice, sute şi mii de 
amănunte sau de fapte esenţiale recompun 
sinistrele figuri. Sunt multe trăsături 
revelatoare pentru sistemul de dictatură 
instaurat de teroriştii hitlerişti, sunt numeroase 
dezvăluirile privind mecanismul puterii fasciste, 
sunt odioase  complicităţile, intrigile şi 
rivalităţile personajelor care au exercitat tirania 
hitleristă. Prin ele însele, toate aceste dovezi 
patologice ale fenomenului național-socialist 
îndeamnă la reflecții şi exprimă condamnarea 
pe care autorul o rosteşte față de sângeroasa 
dictatură a celor mai reacționare cercuri ale 
imperialismului german. Parcurgând paginile 
cărții lui Fest îţi vin în minte filmele „Procesul 
de la Nürnberg” şi „Adevărata faţă a 
fascismului”, care, alături de stigmatizarea 
nazismului, reclamă partea de responsabilitate 


a celor care, în Germania sau în afara 
Germaniei, s-au complăcut în a-l ignora sau 
chiar în a-l aplauda. Şi din acest punct de 
vedere cartea lui Fest îndeamnă la reflecţii şi 
adaugă preţioase mărturii pentru înţelegerea 
fenomenului istoric al ascensiunii fascismului, 
faţă de care, în multe ţări şi chiar în Germania, 
numeroase personalităţi avertizau cu toată 
gravitatea, după cum o făceau cu extremă 
responsabilitate partidele comuniste prin 
repetate luări de poziţie în fruntea mişcărilor 
antifasciste. 

Atunci când drama istoriei adevărate este 
reconstituită, optica psihologică pe care se 
bizuie lucrarea lui Fest - deşi, fără îndoială, 
utilă şi chiar necesară -, lasă în umbră un întreg 
context de cauze şi efecte fără de care o epocă, 
dar mai cu seamă una atât de complexă, nu-şi 
poate afla evaluările ŞI proporţiile 
corespunzătoare. Libertatea autorului de a opta 
pentru oricare dintre modalităţile de natură să-i 
valorifice mai pătrunzător cercetările, ca şi 
alegerea unghiului de vedere care să slujească 
demonstraţiei lui sunt pentru noi, e de la sine 
înţeles, în afara discuţiei. Ceea ce ne îndeamnă 
şi ne obligă la o comentare sau, mai exact, la o 
precizare sunt câteva dintre concluziile care, cu 
voia sau fără voia autorului, răzbat spre cititor, 
lăsându-i întrebări fără răspuns, iar uneori 
sugerându-i un tablou întrucâtva palid în raport 
cu realitatea istorică. Suntem conştienţi că o 
expunere exhaustivă a fenomenelor istorice a 


devenit, la dimensiunile atinse în prezent de 
cercetarea ştiinţifică,  inoportună şi, de 
asemenea, că, deşi concordând în esenţă, 
opiniile de condamnare a nazismului pot fi 
formulate diferit. Câteva criterii ni se par însă 
primordial a fi respectate şi asupra lor vrem să 
atragem atenţia în portretistica lui Joachim 
Fest. De altfel, de multe ori de-a lungul lecturii, 
aceste criterii transpar ele însele în directă 
contradicţie cu unele afirmaţii ale autorului. 

In încercarea de sinteză cu care-şi încheie 
volumul, Fest ţine să sublinieze că munca sa a 
avut efectul de a proiecta o gamă aproape 
completă a  slăbiciunilor, carenţelor şi 
imperfecţiunilor sufletului omenesc. Şi, într- 
adevăr, recurgând la o minuțioasă analiză 
psihologică, autorul descrie în amănunt 
egocentrismul, megalomania, ura faţă de 


oameni,  laşitatea, incredibila incapacitate 
intelectuală a fuhrerului, hedonismul lui Göring, 
amoralitatea lui Goebbels, lipsa de 


personalitate a lui von Papen sau Ribbentrop, 
perfidia lui Bormann sau Himmler, lichelismul 
lui von Schirach şi alte asemenea trăsături ale 
firii camarilei hitleriste, zugrăvindu-i cu talent 
publicistic şi analitic până în cele mai ascunse 
tainiţe ale sale. Şi ajunge în chip logic la 
concluzia că a avut de-a face cu caractere pe 
cât de neînsemnate, pe atât de lipsite de 
scrupule. Cronicarul acestei epoci, scrie el, 
rămâne uluit în faţa problemei care i se pune - 
de a arăta cum o asemenea incapacitate, 


mediocritate şi nimicnicie au putut genera 
asemenea consecinţe. De la Hitler la Heydrich, 
de la Goebbels la Rosenberg avem de-a face cu 
indivizi stăpâniţi în permanenţă de patimile şi 
instinctele lor, cocoţându-se spre putere. Nu se 
poate să conteşti adevărul expus argumentat 
de către Fest. Dar el oferă o prea limitată 
viziune asupra istoriei. Este pe deplin cert că în 
vârful piramidei naziste se căţărase un grup de 
psihopaţi. Poate chiar că, sub o prismă 
medicală privite, şi aceste deformări 
caracterologice, refulări şi instincte dezlănţuite 
au contribuit la a-i face să acţioneze laolaltă 
într-un total dispreţ faţă de om şi umanitate. 
Dar între elementul subiectiv şi cel obiectiv 
există o indisolubilă condiţionare în istorie. 
Patologia lor nu explică coşmarul pe care l-au 
declanşat pe scena istoriei. Personajele cărţii lui 
Fest - cărora li se lasă intacte şi calităţile de 
care au făcut dovadă în sinistra lor activitate - 
au fost nu numai fiinţe declasate, descompuse 
sau fanatice, ci şi conducătorii partidului 
naţional-socialist, ai celui de-al Ill-lea Reich, ai 
SS-ului şi Gestapoului, ai coloanei a V-a, ai lui 
Aussenpolitiche Amt. În această calitate ei şi-au 
arogat dreptul de viaţă şi de moarte nu numai 
asupra poporului german - care, după cum 
susţine Fest, nu s-a sustras dominaţiei clicii 
hitleriste -, ci şi asupra celorlalte popoare din 
Europa şi din lume. Ei nu au fost o simplă 
adunătură de gangsteri şi de criminali, ci 
adevăraţi „rinoceri”, şi au fost judecaţi nu de un 


tribunal oarecare, ci de un tribunal internaţional 
pentru vinovăția nu faţă de o persoană sau de 
mai multe, ci faţă de întreaga umanitate, care a 
reprezentat acuzarea în acest proces. Citind 
cartea lui Fest rămâi cu impresia unei anatomii 
în care se văd foarte bine muşchii şi oasele, dar 
rămân  ascunşi nervii. Fenomenul puterii, 
omniprezent în toate portretele conducătorilor 
fascişti, ajunge să fie fetişizat. Nu a fost vorba 
de o preluare a puterii şi apoi de o luptă pentru 
putere, ca o întrecere în sine, ci cu scopuri bine 
conturate. Ni se pare că tocmai exercitarea 
puterii ar fi fost aspectul cel mai revelator al 
caracterologiei prezentate, iar întreaga 
biografie heredo-colaterală - fundalul pe care 
se manifestau actorii acestei piese. Exercitarea 
puterii şi  mobilurile puterii, confecţionarea 
puterii şi consecinţele puterii sunt întrebări pe 
care cartea lui Fest le suscită şi le lasă fără 
răspuns. 

O a doua serie de întrebări apare din modul 
în care Fest interpretează comportamentul 
liderilor nazişti. Este incontestabil că istoria 
acestui secol a diagnosticat nazismul drept 
forma cea mai organizată şi atroce a 
fascismului. Şi Fest se referă deseori la 
aspectele cele mai negative ale fascismului 
care a coborât asupra culturii germane, a nopţii 
de groază a spiritului. Dar totodată el vorbeşte 
despre predispoziția poporului german şi de o 
întreagă evoluţie a gândirii şi politicii în această 
ţară, care a pregătit îndelung accesul la putere 


al fascismului. Desigur, istoricii germani sunt 
cei mai în măsură să aprecieze pactul de 
culpabilitate al acestei naţiuni cu regimul 
hitlerist. In ceea ce priveşte mecanismul 
dictaturii fasciste, el este o problemă prea 
serioasă pentru a putea fi calificat, în primul 
rând prin psihopatologia conducătorilor nazişti 
şi inerția maselor în adoptarea modului de viaţă 
şi acţiune impus de naţional-socialişti. A 
accepta această explicaţie a psihologiei pasive 
a maselor şi a rolului conducătorilor dictatoriali 
ar însemna a prezenta unilateral adevărul 
istoric. Cu toate că Fest consideră criza 
economică din 1929-1933 drept unul dintre 
factorii care nu trebuiau citați a fi contribuit la 
triumful nazismului, deoarece ar reprezenta nu 
o cauză, ci un simptom al falimentului societăţii 
germane, genealogia celui de-al Ill-lea Reich nu 
se poate dispensa tocmai de analiza unor 
asemenea factori. Chiar autorul relevă în 
câteva rânduri sprijinul financiar care a permis 
lui Hitler să înceapă marşul pentru acapararea 
puterii în împrejurările prăbuşirii Republicii de 
la Weimar, ale dificultăţilor crescânde cărora 
avea să le facă faţă poporul german. Fără a 
schematiza procesul propulsării fascismului în 
Germania, nu trebuie subestimată 
condiţionarea sa social-istorică de o masivă 
infuzie de capital. O extrem de subtilă şi 
complexă împletire de împrejurări economice, 
politice, militare, naţionale şi internaţionale au 
determinat puterea de penetraţie a național- 


socialismului. Dincolo de această ecuaţie 
secretă fundamentală începe ecuaţia socială a 
fascismului, care are multe din datele indicate 
de Fest. Şi tocmai de aceea surprinde absenţa 
unor personaje centrale, care nu sunt amintite 
decât sporadic în carte: financiarul-industriaşul, 
două figuri fără de care istoria hitlerismului nu 
poate fi explicată şi înţeleasă. 

In sfârşit, din portretistica lui Fest cititorul 
află despre „sensibilitatea” călăului Varşoviei, 
Hans Frank, care se voia un om dur, despre 
„gafele” lui Joachim von Ribbentrop, despre 
„Slăbiciunile” de filistin ale lui Henrich Himmler, 
despre „nevrozele” lui Julius Streicher, despre 
temperamentul de copil mare al lui Goring, 
despre Rudolf Hess, obsedat şi nehotărât, şi 
multe alte amănunte ale felului de a fi al 
stăpânilor celui de-al III-lea Reich. 

Dar el ia cunoştinţă cu oarecare scepticism 
de drama ministrului armamentului Reichului, 
Alfred Speer; Fest descrie deosebirile dintre 
spiritul acestui arhitect rafinat, fascinat de 
posibilităţile  tehnocraţiei, şi  grosolănia şi 
incapacitatea liderilor nazişti, pe care, cu 
excepţia lui Hitler - admirat cu un fanatism 
desăvârşit -, Speer îi dispreţuia. Sunt citate şi 
memorandumurile, din ce în ce mai severe, pe 
care Speer le-a adresat lui Hitler în ultimii ani ai 
războiului şi în baza cărora pedeapsa sa la 
Nurnberg a fost cea mai blândă. Este adevărat 
că Speer se deosebea de ceilalţi membri ai 
guvernului hitlerist prin întreaga sa formaţie 


intelectuală, prin evidentele sale însuşiri 
profesionale, prin luciditatea spiritului său, 
conştient de prăbuşirea Germaniei, şi că el şi-a 
asumat cu curaj civic rolul de Casanară, 
prevestind fuhrerului sfârşitul. Dar tot atât de 
adevărat este că, aşa cum îl consideră şi Hugh 
R. Trevor-Roper, cunoscutul istoric englez, 
Speer poartă toate responsabilităţile pentru 
crimele naziste, deoarece „timp de zece ani s-a 
aflat în inima puterii politice... fără a întreprinde 
însă nimic”. Nu trebuie adăugat decât un 
amănunt: de la organizarea parăzilor naziste cu 
efecte grandioase, Speer a trecut la 
organizarea producţiei de război. Şi nimeni altul 
decât Speer nu este vinovat că, datorită 
ingeniozităţii sale, producţia de armament 
hitleristă a atins apogeul în 1944, în condiţiile în 
care războiul se mutase pe teritoriul german, 
ea ajungând, de la 9540 de avioane fabricate în 
1941, la 34350 în acel an, iar la tancuri grele de 
la 2900 la 17300. 

Judecata de valoare indulgentă aplicată de 
Fest în cazul lui Alfred Speer ne obligă la o 
precizare. În virtutea determinismului istoriei, 
oamenii nu rămân cum sunt, o simplă sumă 
aritmetică a defectelor şi inteligenţei. Ei devin, 
în raport cu timpul, împrejurările, situaţiile în 
care sunt chemaţi să acţioneze, exponenţi ai 
legilor istoriei, ai dramaticelor şi violentelor 
conflicte dintre forţele progresului şi cele ale 
reacţiunii. 


Ajungem, în sfârşit, la capitolul în care 
autorul s-a lăsat sedus şi copleşit de o serie 
întreagă de elemente istorice veridice, dar 
totuşi superficiale. Este capitolul consacrat 
relaţiilor dintre Wehrmacht şi regimul hitlerist. 
Pentru Fest imaginea acestor relaţii apare cea 
exprimată de însuşi Hitler: „Înainte de a deveni 
cancelar al Reichului credeam că Marele stat- 
major putea fi asemuit cu un dulău pe care 
trebuie să-l ţii bine de zgardă, pentru că 
altminteri este gata să se arunce asupra oricui. 
De când am devenit însă cancelar al Reichului, 
am fost nevoit să constat că n-are nici una din 
trăsăturile unui dulău. Acest Mare stat-major m- 
a stânjenit necontenit în tot ceea ce voiam să 
întreprind. El s-a opus reînarmării, ocupării 
Renaniei, intrării în Austria, ocupării 
Cehoslovaciei şi, în cele din urmă, s-a 
manifestat şi împotriva războiului din Polonia. El 
m-a sfătuit să nu încep războiul împotriva 
Rusiei. Eu am fost acela care a trebuit să asmut 
mereu  dulăul”. Ocupându-se de spiritul de 
castă, de realismul cu care O.K.W.-ul aprecia 
aventurismul hitlerist (se subliniază că nu din 
scrupule ofiţerii nu-l iubeau pe Hitler), de 
„rezistenţa” unor generali, de  pervertirea 
militarilor de către nazism, de dificultăţile 
situaţiei în care nu puteau alege între a se 
aventura şi a se revolta, Fest atenuează culpa 
complicităţii generalilor. După Fest, vina lor 
constă în faptul că, în faţa hotărârilor criminale 
ale lui Hitler, cu câteva excepţii, nimeni n-a 


protestat şi n-a încercat să se opună. Or, Hitler 
a dezlănţuit agresiunile sale numai cu ajutorul 
comandamentului Wehrmachtului. O.K.W.-ul a 
fost instrumentul direct prin care Hitler spera să 
domine lumea. lar O.K.W.-ul nu numai că s-a 
închinat zeului Marte, dar s-a întrecut pe sine în 
zelul cu care a pornit la distrugerea Europei. 

Naţional-socialismul a avut cel mai 
antiuman şi reacţionar program ideologic, şi nu 
se poate confunda primitivismul acestei filozofii 
cu inexistenţa ei ca sistem elaborat. Atât de 
numeroasele citate pe care le foloseşte Fest 
edifică de la sine pe cititor asupra ideologiei 
naziste. Declaraţia lui Hitler: „Forţa, iată 
motorul istoriei” rezumă esenţa gândirii 
fasciste. Personajele acestei cărţi s-au făcut 
instrumentele forței, şi tocmai în dezlănțuirea şi 
executarea agresiunilor hitleriste s-a dezvăluit 
întregul lor caracter criminal. Diavolul 
propagandei naziste, Goebbels, spunea: „Istoria 
ne va considera drept cei mai mari oameni de 
stat ai tuturor timpurilor sau drept cei mai mari 
criminali”. După cum se ştie, ultimul calificativ 
a fost însuşit în sentinţa de la Nurnberg. 

Adevărul istoric conferă omenirii dreptul 
legitim ca şi astăzi, după un sfert de secol de la 
prăbuşirea celui de-al Ill-lea Reich, să privească 
înapoi cu mânie. 


CRISTIAN POPIŞTEANU 


Tatălui meu 


„Pădurea are nevoie de veacuri ca să se 
împlinească, dar de ars, arde într-o noapte”. 


Georges Sorel 


„Nici o naţiune n-o să-şi frigă de două ori 
degetele. Trucul celui care a vrăjit şobolanii din 
Hameln se prinde numai o dată”. 


Adolf Hitler 


CUVÂNT ÎNAINTE 


Copacul în care şade bufnița Minervei are 
multe ramuri. Portretele reunite în acest volum 
îşi datoresc existenţa, din punct de vedere 
strict profesional, unei împrejurări mai curând 
fortuite. În versiunea lor iniţială au constituit o 
parte dintr-o amplă serie de emisiuni 
radiofonice despre istoria recentă a Germaniei, 
scrisă de autor pentru postul de radio german 
din Berlinul occidental. Ne-a îndemnat la 
aceasta consideraţia, întărită de multe sugestii 
venite şi din public, că s-ar impune cercetarea 
fundalului psihologic şi a personalităţii 
conducătorilor nazişti, în mare măsură neglijate 
până acum în literatura istorică a epocii. 

Încă în cursul lucrărilor pregătitoare a 
devenit limpede că limitarea exclusiv la profilul 


personal al figurilor conducătoare din cel de-al 
lll-lea Reich, la stările pasionale care au 
determinat drumul lor politic, la motivările 
comportamentului lor etc. ar îngusta în mod 
inutil, ba chiar inadmisibil, tema. În consecinţă, 
am încercat să dăm fiecărui portret cadrul şi 
fundalul corespunzător. Astfel, în legătură cu 
Ribbentrop au fost analizate câteva 
caracteristici esenţiale ale politicii externe a 
regimului nazist; personajul Bormann a suscitat 
câteva reflecţii în legătură cu structura grupului 
conducător al Reichului hitlerist; Himmler a 
prilejuit diferite observaţii asupra naturii şi 
obiectivelor statului SS-ist, iar Goebbels a 
îndemnat la examinarea maximelor, 
postulatelor şi stilului propagandei naziste. 
Dincolo de caracteristicile individuale, fiecare 
portret urmăreşte, aşadar, să situeze 
personajul evocat în tabloul general al celui de- 
al Ill-lea Reich. Numai studiul asupra lui Hitler, 
alcătuit din cinci părţi, încearcă să dea o 
imagine a ansamblului evenimentelor survenite 
în aceşti douăzeci şi cinci de ani care constituie 
fundalul istoric comun ascensiunii şi rolului 
tuturor actorilor prezentaţi aici, fără a neglija 
însă sarcina iniţială, cea biografică. Deşi acest 
procedeu a impus, în mod necesar, o oarecare 
sistematizare a expunerii, aceasta n-are 
pretenţia de a oferi o explicaţie exhaustivă a 
dominaţiei naziste. Pretenţiile ei sunt mai 
modeste. După cum portretele însele, 
respectând regulile artei, încearcă să se 


limiteze la trăsăturile esenţiale şi să ignoreze 
restul, şi în evocarea corelaţiilor dintre 
evenimente autorul s-a străduit să facă vizibile 
anumite aspecte care i-au părut importante în 
ideologia şi realitatea celui de-al Iil-lea Reich. 

Ne-am propus îndeosebi să prezentăm, pe 
cât posibil, trăsăturile esenţiale ale regimului, 
pentru ca imaginea dobândită de cititor la 
sfârşitul lecturii să depăşească cu mult cadrul 
îngust al protagoniştilor asupra cărora ne-am 
fixat. De aceea am socotit util să ne ocupăm, în 
afară de personajele proeminente, şi de 
comportarea unor grupuri, în măsura în care nu 
sunt suficient reprezentate prin figura unui 
anumit individ. Este cazul generalilor, al aşa- 
numiţilor intelectuali, ca şi al femeilor, care au 
jucat un rol incontestabil în istoria ascensiunii 
lui Hitler şi, implicit, a mişcării naziste. Aşadar, 
pentru caracterizarea chipului celui de-al Ill-lea 
Reich ne-am folosit atât de  fizionomii 
individuale, cât şi de fizionomii sociale. 

Unele personaje de prim rang din aparatul 
de conducere al celui de-al Ill-lea Reich, deşi ar 
fi prezentat un anumit interes în cadrul unui 
studiu pe cât posibil complet, întrucât nu aduc 
nici un element nou sau care să nu fi fost 
evocat în legătură cu vreunul dintre partenerii 
lor din conducere, n-au mai constituit obiectul 
unui capitol aparte. Acesta a fost, bunăoară, 
cazul lui Robert Ley. Pentru a da o imagine 
aproximativ completă a regimului, ar fi trebuit 
să consacrăm un capitol special importanţei 


elementului pretins  „socialist” din cadrul 
doctrinei naziste, măsurilor luate de regim 
pentru a asigura de lucru şomerilor - măsuri 
care şi azi suscită comentarii favorabile - şi, în 
sfârşit, politicii sociale şi economice a 
regimului. Dar lui Robert Ley, personalitate 
nevolnică, trufaşă şi grosolană totodată, şi în 
fond destul de ştearsă, nu merită să i se 
consacre un capitol special, mai ales că multe 
din trăsăturile lui se suprapun în mare măsură 
celor ale altor acoliţi ai lui Hitler. La fel se 
petrec lucrurile şi cu Julius Streicher, Fritz 
Sauckel sau Wilhelm Frick. De asemenea - dar, 
fireşte, în virtutea altor criterii - am renunţat la 
un portret al lui Hindenburg, această figură 
inexplicabil de supraapreciată, exemplu de-a 
dreptul clasic pentru procesul de mitificare, 
determinat de împrejurări extrem de ciudate, al 
unei figuri mediocre şi incapabile. Astfel şi el, 
„bătrânul  feldmareşal din marele război”, 
reprezintă, în felul lui, alături de „soldatul 
necunoscut” din acelaşi război, una dintre 
trăsăturile specifice ale imaginii celui de-al IIl- 
lea Reich. În plus, tabloul grupurilor sociale s-ar 
mai fi putut completa cu un studiu referitor la 
comportarea partidelor, a aparatului de stat, a 
juriştilor şi a bisericilor; sau, în sfârşit, cu cel al 
industriaşilor, deşi tocmai acest exemplu este 
edificator pentru modul în care am făcut 
selecţia. Căci, în ciuda ajutorului fără îndoială 
nefast dat lui Hitler de aceste cercuri, sumele 
imense ale comanditarilor - cei mai mulţi 


recrutaţi dintre magnații industriei grele - au 
contribuit mai puţin la netezirea drumului 
viitorului stăpân al celui de-al Ill-lea Reich decât 
milioanele de nemulțumiți,  dezamăgiţi şi 
obsedati de teama declasării sociale. Copleşiţi 
de greutățile momentului, ei au abdicat de la 
rațiunea politică şi de la dorinţa de a raţiona, 
pentru a se lăsa captivaţi, cu o frenezie 
crescândă, de cultul „mântuitorului” creat în 
mod premeditat în jurul persoanei „fuhrerului”. 
Astfel trebuie subliniat în primul rând că eşecul 
grupurilor enumerate mai sus a corespuns, în 
general,  eşecului întregului popor. Există 
primejdia ca, accentuând comportarea 
condamnabilă a anumitor grupuri sociale, cel 
puţin în acest cadru, să se încurajeze 
tendinţele, dăinuind oricum în stare latentă, de 
a arunca asupra altora întreaga 
responsabilitate şi de a diminua şi mai mult 
conştiinţa răspunderii care revine, indiscutabil, 
întregului popor german în evenimentele din 
această perioadă. 

În sfârşit, trebuie să relevăm faptul că 
termenul de al III-lea Reich, folosit aici atât în 
titlu, cât şi în lucrare, este susceptibil de critică, 
întrucât la o analiză exigentă se dovedeşte a nu 
fi riguros exact. Regimul nazist, după ce a 
proclamat în cursul anului 1933 „al Ill-lea 
Reich”, şi-a luat, ca o expresie a tendinţelor 
sale expansioniste, denumirea de „Marele 
Reich german”. lar la apogeul puterii sale, 
atunci când conducătorii elaborau proiectele lor 


nebuneşti de hegemonie mondială, s-a intitulat 
„Marele Reich germanic”. Totuşi, dacă noţiunea 
de „al lIll-lea Reich” urmărea nu numai să 
exprime un element numeric, ci, aşa cum a fost 
efectiv cazul, să  uzurpeze nostalgiile şi 
speranţele într-un paradis milenar, legat de 
„Noua venire”, denumirile ulterioare conţin şi 
ele ceva din rezonanţa mistică a formulei 
iniţiale. Şi cel de-al III-lea Reich, chiar pervertit 
şi subordonat într-un mod ciudat de 
contradictoriu de monstruoasa voinţă de putere 
ce domina totul, continua să fie obiectul şi 
izvorul aspirațiilor, al setei îndărjite de prestigiu 
şi al crimelor regimului, ca şi al freneziei 
partizanilor lui, iar în anumite momente 
aproape a întregului popor german indus în 
eroare. 

Această lucrare îşi propune să aducă o 
contribuţie la studiul problemei receptivităţii 
omului modern la ideile dictatoriale, 
antidemocratice. Întrebarea este dacă nu 
cumva premisele speciale incluse în structurile 
istorice, sociale, psihologice ale unui anumit 
popor oferă doar o rigoare mai mare şi o 
amprentă specifică tendințelor dictatoriale 
antidemocratice. 

In ultimă instanță răspunsul la această 
problemă îl pot da mai curând oamenii decât 
cărțile. 


PARTEA ÎNTÂI - DE LA CĂMINUL DE 
BURLACI LA CANCELARIA 
REICHULUI: CALEA LUI ADOLF 
HITLER 


CAPITOLUL 1 - Perioada de incubatie 


Ascensiunea lui Hitler, „bietul pârlit” din 
Braunau, apoi locatarul unui cămin de burlaci 
din Viena, ajuns până la urmă stăpânul 
Germaniei şi al unei părţi din lume, reprezintă 
una dintre carierele cele mai uluitoare şi mai 
îngrijorătoare existente în istorie. Ea a fost 
posibilă datorită îmbinării extraordinare şi unice 
a unor factori individuali cu alţii, general- 
istorici. Lumea deosebit de fragilă şi nevrozată 
de după primul război mondial, al cărei 
dezechilibru a fost rezultatul prăbuşirii brutale a 
orânduirii tradiţionale, dificultăţile de adaptare 
la noile forme politice, declasarea economică şi 
socială a unor largi pături ale populaţiei şi, 
legate de acestea, frica de viaţă tot mai 
răspândită, descumpănirea în faţa unei epoci în 
plin haos, refugierea unor mase mereu mai 
mari în sferele iraţionalului, o tendinţă de 
eliberare din constrângerea raţiunii şi, în sfârşit, 
o predispoziţie din ce în ce mai accentuată 
pentru mituri, toate acestea ar fi dus oricum la 


crize şi situaţii critice; dar fără persoana lui 
Hitler n-am fi asistat poate la asemenea 
paroxisme şi la exploziile de barbarie care le-au 
urmat. Multă vreme el a părut unora personajul 
ce poate rezolva toate nedreptăţile naţionale, 
morale şi sociale; în cele din urmă a ajuns să 
treacă pentru foarte mulţi drept mântuitorul 
care făgăduia să dea istoriei Germaniei - atât 
de des pornită, cu urmări tragice, pe făgaşuri 
greşite - o nouă şi fericită întorsătură. In ultima 
perioadă a Republicii de la Weimar, când în 
turneele sale prin ţară, devenite celebre, gonea 
de la o manifestaţie la alta, dădea câte-odată 
dispoziţii ca avionul să se rotească de câteva 
ori încet deasupra locului unde era convocată 
adunarea. Avionul iluminat, conturându-se în 
noapte, mulțimile care aşteptau răbdătoare pe 
întuneric, ore în şir, deznădăjduite, descurajate, 
dar aşteptau totuşi în ceasul acela pe omul care 
cobora spre ei - aceasta este una dintre 
imaginile impresionante ale mitului lui Hitler. 
De-a lungul întregii istorii a mişcării naziste, în 
perioada de ascensiune, ca şi în aceea de 
triumf, până la sfârşitul catastrofal mereu 
amânat, el a fost organizatorul partidului, 
creatorul ideologiei lui,  tacticianul care 
înfăptuia aspiraţiile lui spre putere, oratorul 
care răscolea masele: führer (conducător), 
considerat mântuitor şi eliberator. Spre el se 
îndreptau mase largi, împinse de nevoia de a 
crede, de dorinţa de a scăpa de răspundere. 
Când Hans Frank, privind în urmă, afirma: „A 


fost regimul lui Hitler, politica lui Hitler, 
dictatura lui Hitler, victoria lui Hitler, 
înfrângerea lui Hitler şi nimic altceva”!, el 
destăinuia prin aceasta, pe lângă intenţia 
apologetică, ce anume a constituit secretul şi 
mecanismul influenţei exercitate de nazism. 
Istoria ascensiunii lui Hitler de la modestul 
cămin de burlaci la cancelaria Reichului este 
aceea a proiectării unui eşec individual asupra 
unui popor întreg. Hitler avea faţă de mase un 
avans, în măsura în care, pentru a birui 
nemulţumirile personale, umilinţele şi decepţiile 
cu care i-a fost presărat drumul tinereţii, găsise 
cu multă vreme mai înainte formulele pe care 
în cele din urmă avea să le ofere poporului. 
Pentru a evoca viaţa lui Hitler trebuie să ne 
întoarcem cu mult înapoi, înainte de naşterea 
sa. Delicateţea ce trebuie arătată atunci când 
este vorba de originea unui om nu-şi are aici 
rostul, întrucât Adolf Hitler, care făcuse din 
dovada originii ariene un criteriu de viaţă şi de 
moarte pentru milioane de oameni, nu poseda 
pentru sine un asemenea document. El nu ştia 
cine a fost bunicul său. Nici cercetările 
aprofundate întreprinse până acum nu au reuşit 
să facă lumină deplină asupra originii sale 
obscure şi tulburi, învăluită în mod intenţionat 
în legende. Relatările provenite din surse 
naziste au trecut cu uşurinţă peste aceste 
amănunte, scoțând în evidenţa faptul că 


1 Hans Frank. Im Angesicht des Galgens. 


populaţia aşa-numitei regiuni Waldviertel, din 
care-şi trage Hitler obârşia, „încă din perioada 
migraţiunii popoarelor... a fost întotdeauna de 
stirpe germană”, sau, şi mai general, că Hitler, 


„prin strămoşii săi..., avea în sângele lui 
puternicele forţe ale acestui pământ granitic 
german”. 


În casa micului proprietar de pământ 
Trummelschlager din Strones, slujnica Maria 
Anna Schickelgruber, nemăritată, în vârstă de 
41 de ani, a născut la 7 iunie 1837 un fiu. Tatăl 
copilului a fost şi a rămas necunoscut. In jurul 
misterului privind identitatea sa s-au făcut cele 
mai fanteziste presupuneri. Parţial confirmată şi 
în întregime necontroversată este, în această 
privinţă, relatarea lui Hans Frank din depoziţia 
lui la procesul de la Nurnberg. Potrivit acestei 
mărturii, Hitler ar fi primit în 1930 o scrisoare 
de la fiul unui frate vitreg, scrisă probabil în 
scop de şantaj, în care semnatarul făcea aluzii 
obscure privitoare la „anumite împrejurări 
foarte precise ale istoriei familiei noastre”. 
Frank, care primise misiunea să facă o anchetă 
discretă în această problemă, ajunsese la 
următoarea concluzie: 

„Tatăl lui Hitler a fost copilul nelegitim al 
unei  bucătărese numite  Schickelgruber, 
originară din Leonding, în apropiere de Linz, 
care lucra la o familie din Graz. Această femeie, 
pe nume Schickelgruber, bunica lui Adolf Hitler, 
în momentul când a adus pe lume copilul (mai 
exact când a rămas însărcinată. - Nota aut.), se 


afla în serviciu în casa unui evreu cu numele de 
Frankenberger. Acest Frankenberger a plătit 
pentru fiul său, care pe atunci - în cel de-al 
patrulea deceniu al secolului trecut - avea 19 
ani, o pensie alimentară femeii Schickelgruber 
de la naşterea copilului până când acesta a 
împlinit 14 ani. Familia lui Frankenberger a 
întreţinut timp de mulţi ani corespondenţă cu 
bunica lui Hitler, corespondenţă din care rezulta 
că cei interesaţi ştiau şi recunoşteau tacit că 
fiul femeii Schickelgruber fusese conceput în 
împrejurări care obligau familia Frankenberger 
să-i plătească o pensie alimentară...”?. 

Fiul Mariei Anna Schickelgruber, a fost 
încredinţat, foarte curând, spre îngrijire unui 
ţăran, Johann Nepomuk Hiedler, viitorul cumnat 
al mamei sale. Până la împlinirea vârstei de 40 
de ani, el s-a numit Alois Schickelgruber, pentru 
ca apoi să-şi schimbe numele, fără îndoială la 
îndemnul tatălui său adoptiv şi grație 
incorectitudinii preotului paroh din Dâllersheim, 
care ţinea registrul de stare civilă. Începând din 
ianuarie 1877, Alois Schickelgruber s-a numit 
Alois Hitler. Nimeni nu ar putea spune ce reacţii 
a provocat descoperirea acestor fapte fiului, 
care se pregătea tocmai să cucerească puterea 
în Germania; sunt anumite indicii însă care ne 
fac să credem că duşmănia mocnită nutrită 
dintotdeauna faţă de tatăl său s-a transformat 
de aci înainte într-o ură făţişă. În mai 1938, la 


2 Hans Frank, op. cit., şi Franz Jetzinger. Hitlers Jugend. 
Phantasien, Lügen - und die Wahrheit, Viena, 1956. 


numai câteva luni de la anexarea Austriei, el a 
decis transformarea localităţii DOllersheim şi a 
împrejurimilor ei în teren de manevre. Locul de 
naştere al tatălui său şi cimitirul în care 
odihnea bunica sa fură făcute una cu pământul 
de tancurile Wehrmachtului. 

Alois Schickelgruber-Hitler învăţă mai întâi 
meseria de cizmar, iar mai târziu intră 
funcţionar în administraţia financiară austriacă. 
Dând dovadă de ambiţie şi sârguinţă, reuşi să 
urce până la gradul de oficiant superior în 
serviciile vamale cezaro-crăieşti, treapta cea 
mai înaltă pe care o putea atinge ţinând seama 
de nivelul său de pregătire. Era, fără îndoială, 
un om serios şi conştiincios; s-a însurat de trei 
ori şi îşi asigurase o oarecare situaţie materială, 
deşi fiul său, rău intenţionat, afirma contrariul. 
Din cea de-a treia căsătorie a sa s-a născut, la 
20 aprilie 1889, la Braunau pe Inn, un fiu care a 
fost botezat cu numele de Adolf. 

Informaţii privind copilăria şi tinereţea lui 
Hitler sunt relativ puţine. Potrivit legendelor 
tesute de el însuşi, care, înfrumuseţate mai 
târziu, o dată cu deificarea fuhrerului, ţinteau 
să dea impresia unei genialităţi mişcătoare şi 
precoce, fusese comandantul întotdeauna 
victorios al bătăliilor de pe păşunile satului şi 
întocmea pentru camarazii de joacă planurile 
bine gândite ale unor explorări aventuroase sau 
ale unor isprăvi de o îndrăzneală nebună. 
Pretinsul său entuziasm pentru viaţa militară, 
aptitudinea sa pentru istorie, care, după cum 


afirmă el însuşi, au permis încă şcolarului „să 
priceapă şi să sesizeze sensul istoriei”, au dat 
imaginii copilăriei, la fel ca naționalismul 
entuziast, retuşul care prevestea viitorul; cu 
povestea despre „copilul orfan şi sărac, care de 
la vârsta de 17 ani a fost nevoit să plece în 
străini spre a-şi câştiga existenţa”, întreaga 
naraţiune a primit un adaos emoţional plin de 
efect. Ulterior s-a dovedit că această poveste a 
fost aproape în întregime născocită. De fapt, 
Adolf Hitler a fost un elev vioi, cu posibilităţi 
medii, ale cărui aptitudini au fost însă puternic 
influențate de inadaptabilitatea timpurie faţă 
de autodisciplină şi de atracţia pentru o viaţă 
uşoară şi dezordonată. Aprecierile făcute de 
dascălii şcolii elementare îl mai prezintă ca pe 
un elev bun, pentru ca, în perioada ulterioară, a 
frecventării timp de cinci ani a liceului, să 
rămână în două rânduri repetent şi o dată 
corigent. Certificatele şcolare notează sârguinţa 
la învăţătură ca „inconstantă”, în timp ce la 
matematică, ştiinţele naturii, limba franceză - şi 
până şi la limba germană - este notat cu 
„insuficient”. 

La istorie, unde, chipurile, era mult mai 
avansat decât clasa sa, calificativul din 
certificatul şcolar din septembrie 1905 era 
numai „suficient”. Doar la gimnastică a reuşit 
să obţină calificativul „excepţional”. 

În cele din urmă, rezultatele generale fiind 
atât de nesatisfăcătoare, este nevoit să renunţe 
la continuarea învăţăturii. Ulterior, Hitler a 


prezentat acest eşec ca un deliberat împotriva 
încercărilor tatălui său de a-l sili să se îndrepte 
spre cariera de funcţionar. Dar şi această 
afirmaţie s-a dovedit între timp falsă, deoarece 
tatăl său murise cu doi ani mai înainte ca el să 
părăsească şcoala, iar mama, bolnăvicioasă, nu 
putea opune acestui băiat încăpățânat şi 
irascibil decât îngrijorarea ei exprimată făţiş în 
legătură cu viitorul lui. 

Adolf Hitler îşi propune să devină pictor. S-ar 
părea că această alegere a fost determinată de 
reprezentarea confuză pe care şi-o putea făuri 
acest fiu de mic-burghez provincial despre lipsa 
de constrângeri a vieţii de artist, şi, totodată, 
de dorinţa sa de a scăpa, pe această cale, de 
cerinţele şi greutăţile învăţării unei meserii. 
Fapt este însă că tânărul de 16 ani nu 
întreprinde deocamdată nimic serios pentru 
atingerea obiectivului dorit, chipurile, cu atâta 
pasiune. 

Mama lui, imediat după moartea soţului, îşi 
vinde casa din Leonding şi se mută într-o 
locuinţă la Linz, unde va sta şi fiul, ducând o 
viaţă  trândavă, făcând vagi încercări în 
domeniul picturii,  schiţând cu  stângăcie 
planurile unor vile somptuoase şi ale unor 
clădiri în stil mare. Câtva timp va lua şi lecţii de 
pian, dar se va dezgusta repede şi va renunţa 
la ele. Frecventa cafenelele, teatrul şi opera, 
ducând o viaţă pe jumătate de rentier, pe 
jumătate de secătură, graţie pensiei de văduvă 
a mamei sale. Refuza orice muncă fixă, orice 


slujbă care să-i dea posibilitatea să câştige o 
pâine, după cum se exprima cu dispreţ. Încă din 
această perioadă manifestă un interes cu totul 
deosebit pentru muzica lui Richard Wagner, 
care avu o ciudată înrâurire asupra lui. Posedat 
de un entuziasm din ce în ce mai puternic 
pentru ea, dacă e să dăm crezare afirmațiilor 
prietenului său vremelnic din tinereţe, August 
Kubizek, el se lăsa antrenat de această muzică 
într-un univers ireal, pe care în cele din urmă îl 
concepu alături şi pe deasupra vieţii terestre, 
faţă de ale cărei exigenţe nu vădea decât 
nepăsare şi dispreţ. Kubizek ne-a mai relatat şi 
extazul de care a fost cuprins Hitler după ce au 
asistat împreună la un spectacol cu opera 
„Rienzi” de Wagner. Despre cele întâmplate 
după reprezentaţia operei wagneriene, care are 
ca subiect destinul lui Cola di Rienzo, tribun 
popular şi răzvrătit de la sfârşitul evului mediu, 
Kubizek scrie: „Cuvintele ţăâşneau din gura lui 
ca un puhoi de ape ce năvălesc prin spărtura 
digului. El zugrăvea în faţa mea, folosind 
imagini grandioase şi tulburătoare, viitorul lui şi 
al poporului său”. In 1939, atunci când Kubizek, 
aflându-se la Bayreuth, i-a reamintit lui Hitler 
scena, acesta i-ar fi declarat cu toată 
seriozitatea: „In ceasul acela a început!...”3. 

Plin de încredere în vocaţia sa deosebită, 
Adolf Hitler hotărî în 1907 - între timp împlinise 
19 ani - să plece la Viena pentru a solicita 


3 August Kubizek. Adolf Hitler, Mein Jugendfreund, Graz şi 
Göttingen, 1953. 


primirea sa în clasa de pictură a Academiei de 
arte frumoase; proba de desen fiind apreciată 
ca nesatisfăcătoare, fu respins. Scurtă vreme 
după aceea decedă şi mama lui. „Cinci ani de 
mizerie şi jale - a apreciat el mai târziu, pe un 
ton lăcrimos, anii grei petrecuţi la Viena, acest 
oraş al huzurului. - Cinci ani, în care a trebuit 
să-mi câştig pâinea, la început ca muncitor 
necalificat, iar mai târziu ca zugrav amărât; o 
pâine cu adevărat mizerabilă, care nu era 
niciodată îndestulătoare pentru a-mi astâmpăra 
pur şi simplu foamea. Foamea a fost pe atunci 
însoţitorul meu credincios, singurul care nu mă 
părăsea aproape niciodată”. Totuşi, s-a 
constatat că nici această relatare nu 
corespunde adevărului. O evaluare exactă a 
veniturilor sale a dovedit că din partea ce i-a 
revenit din moştenirea tatălui său, din ce-i 
lăsase mama, dintr-o pensie de orfan pe care o 
încasa în mod fraudulos, precum şi dintr-un 
ajutor lunar de care se pricepuse să facă rost 
de la o mătuşă dispunea în fiecare lună de un 
venit de aproape 100 de coroane. 

Mai făcu şi o a doua încercare de a pătrunde 
la Academia de arte, dar schiţele sale fură 
considerate nesatisfăcătoare şi nu fu primit nici 
la examen. Continuă totuşi să ducă viaţa de 
boem cu care se obişnuise. August Kubizek, 
care în perioada studenţiei la Conservator a 
împărţit un timp camera cu Hitler, ne-a descris 
deosebit de plastic această perioadă din 
existenţa viitorului stăpân al Reichului. Hitler 


avea obiceiul să se scoale către amiază; după o 
plimbare prin parcul Schönbrunn, se lăsa pradă, 
până noaptea tărziu, unor proiecte gigantice şi 
absurde, unde  incompetenţa  rivaliza cu 
încăpăţânarea omului care pretinde că ştie mai 
mult decât ceilalţi. 

Proiecta reconstruirea Hofburgului, ale cărui 
acoperişuri de ţiglă îi displăceau; schița 
planurile unor săli de concerte, ale unor teatre, 
muzee şi castele. Paralel cu atacurile îndreptate 
împotriva funcţionarilor, a membrilor corpului 
didactic sau a proprietarilor de imobile, elabora 
proiecte de reforme sociale sau se complăcea 
să imagineze o nouă băutură naţională. Deşi 
lipsit de cunoştinţe muzicale, într-o bună zi se 
apucă să scrie opera „Wieland fierarul”, temă la 
care reflectase Wagner. Incercă să scrie drame, 
pentru subiectele cărora recurgea la vechile 
legende germane, deşi era incapabil să 
redacteze o scrisoare fără s-o împestriţeze cu 
greşeli grosolane de ortografie. Niciodată nu 
ducea vreun lucru la bun sfârşit. Avea un 
temperament extraordinar de neechilibrat, cu 
accese de exaltare înflăcărată, care alternau 
brusc cu momente de adâncă deprimare, în 
cursul cărora, simțindu-se învrăjbit cu întreaga 
lume, pomenea de „capcanele” pe care lumea 
înconjurătoare „i le întindea cu rafinament cu 
singurul scop de a-i împiedica ascensiunea”. 

Se pare că în primăvara anului 1909, 
economiile lăsate de părinţi s-au epuizat şi, 
deoarece continua să se dovedească incapabil 


să ducă o viaţă normală, a început decăderea. 
Cea mai mare parte a verii a petrecut-o pe 
băncile parcului municipal, pentru ca apoi să 
găsească adăpost la azilul din Meidling. Mai 
târziu Hitler avea să declare că a lucrat ca 
muncitor în construcţii şi că această activitate 
ar fi coincis chiar cu trezirea sa politică. Dar şi 
această afirmaţie, ca multe altele, s-a dovedit 
falsă. Potrivit mărturiei unui vagabond cu 
numele de Reinhold Hanisch, cu care legase 
prietenie la Meidling, Hitler purta pe vremea 
aceea o redingotă care-i ajungea până sub 
genunchi - cadou de la un evreu ungur cu 
numele de Neumann, pensionar şi el al acelui 
azil, cu care întreținea legături de prietenie - şi 
„O pălărie melon, ţeapănă, neagră şi soioasă, 
pe o chică nepieptănată. O barbă creaţă şi 
zbărlită îi încadra faţa”. 

Hanisch ni-l descrie şi el pe Hitler ca pe un 
individ leneş şi lunatic. În timp ce până şi el 
reuşea, datorită unor munci ocazionale, să se 
menţină la suprafaţă, Hitler, care continua să 
încaseze cele 24 de coroane reprezentând 
„pensia de orfan”, sub motiv că era student la 
Belle-Arte, încerca să-şi mărească veniturile 
prin cerşit, atunci când nu se lăsa pradă unei 
trândăvii totale. Prietenul său îl îndemna să 
caute împreună cu el de lucru, dar mai 
întotdeauna zadarnic. „In unele zile - avea să 
declare mai târziu Hanisch - Hitler refuza pur şi 
simplu să lucreze. Se ducea atunci la azilurile 
populare, trăind din ciorba şi pâinea care i se 


dădeau, şi purta discuţii politice, ceea ce de 
multe ori provoca certuri violente”. Într-o zi 
Hanisch l-a întrebat pe Hitler ce meserie 
învățase. Acesta i-a răspuns că era pictor. 
„Crezând că este zugrav - povesteşte Hanisch 
-, i-am spus că trebuie să câştige bani destul de 
uşor cu această meserie. Hitler a fost foarte 
jignit şi mi-a răspuns că el nu face parte din 
această categorie de pictori, adică zugravi. El 
era un artist cu studii superioare”. Hanisch, 
viclean, îi propuse atunci camaradului său o 
colaborare. Cei doi îşi mutară sediul la căminul 
de burlaci din Brigittenau, unde, instalaţi în sala 
de lectură a căminului, Hitler începu să 
deseneze cărţi poştale pe care Hanisch, făcând 
pe orbul sau pe ofticosul, le vindea seara prin 
cârciumile de la periferie. Câştigul era, 
bineînţeles, împărţit pe din două. 

Mutarea de la azil la căminul de burlaci a 
reprezentat pentru Hitler un soi de promovare 
în ierarhia drojdiei societăţii. Dar şi aici se afla 
tot în mijlocul rătăciţilor şi al dezrădăcinaţilor. 
Printre  epavele statului austro-ungar, cu 
numeroase naţionalităţi care populau azilurile şi 
căminele oraşului, puteau fi întâlniți aristocrați 
maghiari în mizerie, comercianţi faliţi, declasaţi 
provenind din provinciile italiene, mici slujbaşi, 
spioni, cămătari, artişti rataţi şi evrei veniţi de 
prin provinciile răsăritene ale imperiului, care 
încercau să urce din greu treptele societăţii, 
făcându-se telali sau vânzători ambulanți. In 
această lume morbidă, dezgustătoare, 


emanând invidie, rea-voinţă şi egoism, unde 
fiecare pândea cu nerăbdare ocazia de a 
parveni, garantată prin disprețul faţă de ceilalţi, 
şi-a găsit Hitler în anii ce au urmat mediul de 
viaţă şi de formare. Acesta a fost decorul în 
care şi-a făurit concepţia sa despre oameni şi 
societate, aici şi-a trăit el primele impresii 
politice, înfruntându-le singur, cu resentimentul 
crescând, ura şi complexul de neputinţă ale 
declasatului. 

Lumea de vis şi fantezie pe care o zămislise 
în speranțele sale de artist irosite în 
vagabondaj se regăsea aici răsturnată ca într-o 
oglindă, la fel de departe de viaţa reală, spre 
care îşi afla tot mai greu drumul. Şi Kubizek 
înregistrase, speriat, în repetate rânduri, 
trăsăturile de apucat ale prietenului său, 
bruştele accese de furie nestăpânită, reacţiile 
violente şi capacitatea lui de a urî. Lipsa lui 
crescândă de comunicativitate, incapacitatea 
de a-şi împărtăşi ideile şi sentimentele făceau 
ca materialul conflictelor să fie tot mai 
interiorizat, ducând la noi şi tot mai intense 
drame interioare, mărind zona moartă ce-l 
înconjura şi care a dat biografiei sale până la 
capăt, chiar şi atunci când a triumfat asupra a 
sute de mii de oameni, ciudata ei amprentă de 
însingurare. Mai încerca el din când în când să-i 
antreneze pe colocatarii căminului în violente 
discuţii politice, dar nu găsea aprobare, ba 
adeseori era luat în râs. Zile în şir şedea 
îmbufnat, pradă fără scăpare tensiunilor şi 


crispărilor sale interioare, rumegând asupra 
sorții sale nedrepte. Cu acel amestec de 


autocompătimire ŞI de supraapreciere 
paranoică a propriei sale persoane, care-l 
caracteriza, Hitler interpreta lumea 


înconjurătoare nu din punctul de vedere al unui 
pictoraş ratat, ci din acela al unui geniu violent 
nedreptăţit. 

Felul de viaţă şi experienţa acestor şase ani 
petrecuţi la Viena au marcat, desigur, în mod 
decisiv caracterul lui Hitler. El însuşi o va 
recunoaşte mai târziu. 

„În această epocă mi s-au conturat o 
imagine şi o concepţie despre lume 
(„Weltanschauung”) care au devenit temelia de 
nezdruncinat a acţiunilor mele viitoare. La ce 
mi-am făurit astfel atunci învăţătura ulterioară 
nu a trebuit să mai adauge decât prea puţin, iar 
de modificat n-a trebuit să modific nimic. 
Dimpotrivă”?. 

De fapt, concepţia sa despre lume nu era 
rezultatul meditaţiilor sale personale, cu toate 
eforturile pe care le-a făcut ulterior pentru a 
nega orice influenţe decisive şi pentru a adăuga 
imaginii unui fuhrer dăruit de zei pe aceea a 
unui gânditor fără predecesori intelectuali, care 
datorează concepţia sa despre lume dialogului 
nemijlocit cu „Spiritul”. Pe de altă parte, Hitler 
a notat că în perioada anilor petrecuţi la Viena 
ar fi citit „nesfârşit de mult, într-un mod 


+ Adolf Hitler. Mein Kampf. 


deosebit de aprofundat”. Dacă această 
afirmaţie se referea la studiul marxismului, cu 
care se lăudase, ulterior el a negat-o singur în 
mod involuntar, înfăţişând-o ca mincinoasă, 
deoarece, într-un alt loc din cartea sa de 
confesiuni, „Mein Kampf’, spune că o 
conferinţă a lui Gottfried Feder l-a pus „pentru 
prima dată” în viaţa sa în contact cu anumite 
probleme economice. La fel de demascator 
sună descrierea convertirii sale la antisemitism. 
Ar fi încercat, scrie el reamintindu-şi trecutul, 
„ca întotdeauna în asemenea împrejurări”, să-şi 
rezolve îndoielile „recurgând la cărţi”. „ln 
această perioadă mi-am cumpărat cu câţiva 
gologani primele broşuri antisemite”. Această 
confuzie între „cărţi” şi „broşuri” este cu atât 
mai demascatoare cu cât, de fapt, era vorba, 
mai mult ca sigur, de broşuri de foarte proastă 


calitate, foarte răspândite, pe care 
întemeietorul  „ariosophiei”, Jörg Lanz von 
Liebenfels, le intitula: „Ostara. - Scrisoare- 


circulară a celor care apără drepturile omului 
blond” şi care puteau fi găsite în tutungeriile 
din Viena. Ceea ce prezenta Hitler drept 
concepția sa personală despre lume nu era de 
fapt altceva decât suma clişeelor la modă în 
Viena acelui sfârşit de secol. 

Konrad Heiden nota că ostilitatea faţă de 
socialism şi antisemitismul erau pe atunci „la 
modă în sânul claselor conducătoare; aceste 
sentimente erau de bonton în cercurile 
burgheze, în rândurile cărora ar fi dorit să se 


integreze Hitler” sau cărora pretindea că le 
aparţine, cu necazul resimţit de micul burghez 
proletarizat, conştient de valoarea sa. 

Tendinţe asemănătoare îşi croiau drum în 
partidul pangerman al lui Georg von Schönerer, 
care mai adăuga la ele o nuanţă naționalistă şi 
pangermanistă, preconizând totodată unirea la 
Reich a cetăţenilor de origine germană din 
cadrul monarhiei austro-ungare. Omul care l-a 
impresionat în mod vădit cel mai puternic pe 
Hitler a fost primarul Vienei, Karl Lueger, „idolul 
băcanilor şi al portarilor, al femeilor şi al 
popilor”, pe care Hitler l-a descris ca pe „cel 
mai mare primar german al tuturor timpurilor”. 
Admira în el pe demagogul suplu, cu multe 
cunoştinţe, care se pricepea să împace, cu 
deosebită abilitate, obiectivele sale politice cu 
convingerile şi sentimentele dominante sociale, 
antisemite şi creştine ale epocii, stăpânind cu 
un rar rafinament metodele de influențare a 
maselor. Această magmă informă de idei 
găunoase a luat la Hitler o nuanţă personală 
prin adăugarea unui darwinism primitiv, care 
reflecta experienţele trăite la căminul de 
burlaci. 

Teoriile privind rasa ariană au devenit în 
curând nucleul tot mai solid al antisemitismului 
său; arianul era „imaginea supremă a 
stăpânului” şi, aşa cum în trecut fusese 
întruparea celor mai nobile realizări ale culturii 
şi civilizaţiei, tot astfel pe viitor, potrivit planului 
creator al providenţei, va fi sortit măreției şi 


dominaţiei. Stăpânit de sentimente de ură şi 
răzbunare, caracteristice individului mediocru, 
Hitler vedea în evreu, cu o insistenţă 
crescândă, principiul distrugerii şi al răului, care 
caută să-şi asigure hegemonia mondială prin 
metode specifice: corupţie sistematică, 
spurcare  premeditată a rasei şi otrăvirea 
metodică a vieţii publice. „Căci - va declara mai 
târziu Hitler - a existat oare vreo murdărie, 
vreo infamie, în indiferent ce formă, îndeosebi 
în viaţa culturală, la care să nu fi luat parte 
măcar un evreu?” Presa, arta, prostituţia, 
specula cu pământurile, sifilisul, capitalismul, 
marxismul, dar şi pacifismul, internaţionalismul 
sau liberalismul - toate acestea nu erau decât 
camuflaje ale unei conspirații mondiale, în 
spatele cărora se ascundea silueta veşnicului 
evreu. Ultimul obstacol în faţa proiectelor 
acestuia îl constituia poporul german, datorită 
purității sângelui său arian; înfrângerea lui în 
această înfruntare gigantică ar fi însemnat 
victoria omului bastard, sfârşitul oricărei 
civilizaţii şi denaturarea planului Creaţiei; era 
necesar să fie oprită această evoluţie a 
lucrurilor. 

Raporturile lui Hitler cu femeile au fost, de 
timpuriu, marcate de  stângăcie şi de 
nervozitate  neîndemânatică, cum se poate 
constata din evocările sale privitoare la 
„Ştefania”, idolul romantic al tinereţii lui, cât şi 
din stările sale sufleteşti ulterioare, care oscilau 
între aversiune şi adoraţie isterică. Din paginile 


cărţii sale „Mein Kampf', în care Hitler se 
exprimă pe larg asupra antisemitismului său, 
duhneşte obscenitatea, acea atitudine abia 
voalată de „studii în domeniul sexualităţii” cu 
care se  camuflează de obicei lucrările 
pornografice”. 

Cu monotonia penibilă a obsedatului, Hitler 
revine neîncetat la aceste halucinaţii obscene, 
chinuit în mod vădit de opreliştile izvorâte din 
adâncurile unei conştiinţe tulburi şi îmbâcsite 
de complexe, pentru care „femeia şi sexul au 
rămas în domeniul unei imaginaţii febrile şi 
vinovate... Ideea sa politică principală 
reprezintă o raţionalizare stupidă a acestei 
obsesii: un univers dement în care «istoria, 
politica şi lupta popoarelor pentru viaţă» se 
desfăşoară exclusiv în cadrul unor imagini de 
împerechere, desfrâu, incest, selecţie naturală, 
încrucişare, bastardizare, reproducere 
înnobilată sau degradată a  protoplasmei, 
deflorare, violare şi vânare a femelei - istoria 
universală devenind o orgie a rutului, în cursul 
căruia nişte suboameni bestiali şi diabolici 
pândesc femela cu păr auriu”$. 

Cu motive asemănătoare, plăsmuiri ale unei 
febre a minţii, a explicat Hitler de ce a părăsit 
până la urmă Viena, după ani de vegetare şi 
visare, de divagaţii intelectuale, de refugiere 
într-o lume imaginară şi extravagantă: „Acest 


5 Herbert Luthy, în revista Der Monat (noiembrie 1953). 
s Ibid. 


oraş gigantic mi se părea a fi întruchiparea 
crimei împotriva rasei”. Şi mai era, afirma el, şi 
dorinţa „de a avea parte de fericirea de a fi şi 
de a acţiona la locul unde trebuia să se 
realizeze într-o zi cea mai arzătoare aspirație a 
inimii mele: alipirea patriei mele mult iubite la 
patria comună, Reichul german”. Or, actele 
militare ale lui Hitler, care au fost regăsite (şi 
pe care el le căutase, dar fără succes, imediat 
după intrarea trupelor germane în Austria), 
demonstrează că de fapt el făcuse totul pentru 
a se sustrage serviciului militar. Pentru a 
ascunde adevărul, Hitler nu numai că s-a 
declarat la poliţia din Munchen drept apatrid, 
dar şi-a falsificat în autobiografia sa data 
plecării din Viena: el nu a părăsit capitala 
austriacă în primăvara anului 1912, ci abia în 
mai 1913. Fiind în cele din urmă descoperit de 
autorităţi, trimise „magistratului din Linz, 
divizia a Il-a”, o lungă scrisoare concepută pe 
un ton plângăreţ, care nu vădea numai că tot 
nu cunoştea încă limba şi ortografia germană, 
dar lăsa să se întrevadă faptul că ducea mai 
departe aceeaşi viaţă de boem ca odinioară la 
Viena. Işi petrecea majoritatea timpului 
umblând  haihui prin cafenelele oraşului, 
înfulecând în grabă şi indispus mari cantități de 
prăjituri, ascunzându-se pe după maldăre de 
ziare răvăşite, de unde izbucnea, când şi când, 
în faţa altor clienţi ai cafenelei, în monologuri 
iritate despre iudaism, social-democraţie sau 
naționalism, pentru a recădea apoi în stările lui 


de meditaţie tenebroasă. Repulsia sa faţă de 
orice fel de muncă ordonată rămăsese în 
continuare categorică. Scotea un câştig nesigur 
din vânzarea ocazională a unor schiţe, afişe sau 
mici acuarele pe motive muncheneze. „In felul 
acesta - scria el magistratului din Linz - 
veniturile mele sunt foarte modeste, tocmai 
atât cât să-mi pot asigura existenţa. Ca dovadă 
vă depun certificatul asupra impozitului”. 
Continua să viseze la cariera de arhitect, „într- 
un cadru mai mic sau mai mare, după cum mi l- 
ar fi hărăzit destinul”. Josef Greiner, care-l 
cunoscuse la Viena, îl întrebă într-o zi despre 
planurile sale de viitor. Hitler îi răspunse că, 
întrucât războiul va izbucni mai mult ca sigur, 
puţin importă dacă are sau nu vreo meserie. 
Acest  presentiment era întemeiat. S-a 
păstrat întâmplător o fotografie înfăţişându-l pe 
Hitler la 1 august 1914, cu prilejul proclamării 
stării de război, în mijlocul mulțimii 
entuziasmate din Piaţa Odeon din Munchen. 
Faţa lui poate fi uşor identificată: cu gura 
întredeschisă, cu ochii strălucitori. Are, în 
sfârşit, o ţintă, întrevede un viitor: „Orele 
acelea - scrie el mai târziu - mi-au apărut ca o 
izbăvire de  supărătoarele sentimente din 
vremea tinereții. Nu mi-e ruşine să o spun nici 
astăzi că, stăpânit de un entuziasm furtunos, 
am căzut în genunchi şi am mulţumit cerului 
din adâncul inimii...” Pentru că acest război a 
însemnat posibilitatea salvatoare de a înfrânge 
izolarea, indispoziţiile şi eşecurile vieţii sale. Din 


mizeria urii sale fără ţintă, a sentimentelor sale 
neînţelese, a depresiunilor şi exaltărilor a putut, 
în sfârşit, să se refugieze în sânul unei mari 
comunităţi. Pentru prima dată în viaţă i se 
dădură sarcini de rezolvat, putu să se simtă 
solidar cu oamenii, să se identifice cu forţa şi 
prestigiul unei instituţii puternice; pentru prima 
dată Adolf Hitler, în vârstă de 25 de ani, fără 
profesie, locatar de ani de zile al unui cămin de 
burlaci şi pictor ocazional de cărţi poştale 
ilustrate, îşi află locul. Războiul a fost pentru el 
o trăire intensă care a contribuit hotărâtor la 
formarea lui. El însuşi a declarat mai târziu cu 
aroganţa studentului ratat: „Războiul 
predispune la o meditaţie adâncă asupra a tot 
ce este omenesc. Patru ani de război dau mai 
multe cunoştinţe despre problemele vieţii decât 
treizeci de ani de universitate”. 

Într-adevăr, celor patru ani cât a servit ca 
agent de legătură pe lângă statul-major al 
regimentului, le datorează imboldurile esenţiale 
care i-au determinat viaţa. În foarte edificatorul 
capitol 6 din „Mein Kampf', care compară 
lipsurile propagandei de război germane cu 
calităţile propagandei aliaţilor şi dezvoltă o 
concepţie proprie despre „războiul psihologic”, 
Hitler lasă să se vadă cât de exclusiv concepe 
războiul, dincolo de teoriile sale antisemite 
(care aveau să se precizeze între timp), faţă de 
conjuraţia  urzită de duşmanul universal 
împotriva Reichului german, ca o înfruntare 
între două tehnici de propagandă. Diferitele 


elemente care constituiseră, încetul cu încetul, 
treptele înţelegerii de către el a lucrurilor: 
opera  „Rienzi”, persoana lui Karl Lueger, 
agitația social-democrată, fără să uităm propria 
lui experienţă de pictor de afişe, începeau să se 
adune într-o schemă în care învățase să 
încadreze evenimentele politice: numai poporul 
neştiutor, pomenit întotdeauna cu dispreţ, luptă 
pentru idei, în timp ce, în realitate, metodele 
folosite pentru difuzarea lor sunt cele care 
asigură puterea sau condamnă la neputinţă. 
Încă de pe acum se conturează premisele a 
ceea ce va deveni „doctrina secretă” a celor 
mai apropiaţi colaboratori ai lui Hitler şi reţeta 
cinică a ascensiunii sale - dar şi cauza 
prăbuşirii lui. 

Desigur, caporalul posac şi plin de complexe 
din regimentul List era încă departe de a fi 
ajuns la siguranţa cu care va aplica mai târziu 
aceste teorii; dar acestea îi dădeau de pe acum 
sentimentul superiorității sale  lăuntrice, 
conştiinţa, pentru prima dată întemeiată, nu 
numai întunecat-volitivă ca până atunci, a unei 
cunoaşteri mai temeinice a realităţii. Camarazii, 
cărora voia să le împărtăşească, în izbucniri 
pasionate, teoriile sale, zâmbeau în faţa 
insistenţei emfatice manifestate în legătură cu 
războiul, de a cărui soartă se socotea 
răspunzător, dar nimeni nu se apropia de el: el 
era originalul,  „scrântitul”, cum relatează 
aproape toţi. Rămânea adeseori aşezat „într-un 
colţ, cu casca pe cap, cufundat în gândurile 


sale, şi nimeni dintre noi nu reuşea să-l scoată 
din această apatie””. Era, fără îndoială, curajos, 
căci a fost în două rânduri rănit şi decorat cu 
Crucea de fier clasa | şi clasa a Il-a. Cu toate 
acestea nu ajunse decât la gradul de caporal. 
Plutonierul lui din acea vreme a declarat o dată 
că superiorii lui Hitler erau cu toţii de acord că 
nu putea fi avansat subofițer acest om, 
neîndoielnic curajos, dar cu un caracter dintre 
cele mai curioase. Socoteau că nu va fi în stare 
să se facă respectat. 

Sfârşitul războiului aduse cu sine lucrul de 
care se temuse tot timpul curajosul agent de 
legătură Adolf Hitler: întoarcerea la viaţa civilă, 
la înspăimântătoarea viaţă normală, de care el, 
omul fără patrie, fără profesie, fără familie, fără 
un scop în viaţă, nu putea avea parte. Desigur, 
războiul îl înăsprise, îi dăduse oarecare 
experienţă şi-i oferise primele confirmări ale 
posibilităţilor sale. Dar aceasta nu era în fond 
decât încă o experienţă făcută la periferia vieţii 
reale, chiar dacă Hitler o considera ca viaţa 
însăşi şi găsea în ea justificarea acelei filozofii a 
luptei care-i devenise proprie încă de pe 
vremea căminului de burlaci. Până într-al 30-lea 
an de viaţă nu cunoscuse decât aspectele 
„nereale”, laterale şi inferioare ale realităţii. 
Încă de băiat, povestea el, s-a necăjit că ar fi 
venit prea târziu pe lume şi a considerat epoca 
de „linişte şi ordine” ce părea că se deschide 

înaintea sa ca o infamie nemeritată a 
destinului. Dar până la urmă destinul i s-a 
arătat binevoitor. În haosul prăbuşirii şi al 
perioadei postbelice, Germania lua aspectul 
unui gigantic cămin de burlaci. Ţara era 
populată de o mare mulţime de oameni 


dezrădăcinaţi, pe care războiul CU 
repercusiunile sale economice şi sociale îi 
aruncase la periferia societății. In cadrul 


falimentului pe care-l dădea o întreagă 
orânduire, tipul ratatului vedea deschizându-se 
în faţa lui posibilităţile unui nou start. Punctul 
zero la care se pomenise aruncată societatea 
oferea existenţelor aflate şi ele la acest punct 
şansa lor istorică. 

Aceasta a fost ora lui Adolf Hitler. Perioada 
de incubație era terminată. În macerarea surdă 
a anilor scurşi, diferiţii fermenti; ura, visurile 
halucinante, delirul morbid se transformaseră 
în chip misterios. Acum se vădeau roadele. In 
ultima frază din capitolul consacrat revoluţiei 
din noiembrie$, Hitler scria: „Cât despre mine, 
m-am hotărât să devin politician”. 


CAPITOLUL al Il-lea - Toboşarul 


Din masa anonimă a armatelor germane 
învinse şi reîntoarse în ţară se desprinde, 


3 Revoluţia din 1918 care a răsturnat monarhia în 
Germania. Nota trad. 


pentru prima oară, neclar şi mai degrabă şters, 
chipul „soldatului necunoscut al războiului 
mondial” - Adolf Hitler. La unul din cursurile 
pentru „o gândire naţională”, organizate la 
începutul anului 1919 de secţia de informaţie şi 
propagandă a comandamentului comandoului 
de armată 4 bavarez, sub conducerea activului 
căpitan Mayr, Hitler era prezent ca „unul dintre 
acei veşnici locatari ai cazărmilor care nu ştiu 
unde să se ducă, un caporal cu faţa gălbejită, 
trasă, încruntată, decorat cu Crucea de fier 
clasa |, atât de rară printre oamenii din trupă”?. 
Zilele revoluţiei din anul 1919 le petrecuse într- 
un spital militar din Pasewalk, unde, va scrie el 
mai târziu, „mi-am vârât capul fierbând de 
amărăciune şi ruşine sub pătură şi pernă... Nu 
mai plânsesem din ziua în care mă aflasem la 
mormântul mamei..., acum însă n-am avut 
încotro... în acele nopţi a crescut în mine ura, 
ura împotriva celor răspunzători de acest 
eveniment”. 

Ura aceasta, care începuse să răbufnească 
din el, îi susţinea primele încercări oratorice, 
încă şovăitoare şi stângace. Starea sa de 
excitare, vehemenţa cu care se amesteca în 
discuţiile cursanților nu au întârziat să atragă 
atenţia superiorilor asupra persoanei sale. Ca 
urmare, numele său apare pentru întâia oară 
într-una dintre primele liste ale eventualilor 


° Hans Hubert Hofmann. Der Hitlerputsch. 


10 Adolf Hitler. Mein Kampf. 


„oameni de încredere”. Puțin mai târziu, Hitler 
primeşte prima sa misiune. Într-o listă din 22 
iulie 1919, care cuprindea numele membrilor 
unei aşa-numite „echipe de lămurire” pentru 
lagărul de tranzit din Lechfeld, apare sub nr. 17 
„infanteristul Adolf Hitler”. Echipa avea 
misiunea să influenţeze, în spirit antisocialist şi 
şovin, soldaţii care se întorceau acasă şi era 
totodată gândită să fie pentru membrii ei un fel 
de „curs practic pentru oratori şi agitatori”. 
Acestea au fost perioada şi mediul în care și- 
a acumulat Hitler primele sale experienţe 
politice şi psihologice. „Doctrina” sa, prezentată 
de el ulterior ca rezultatul unor neîncetate şi 
amare frământări, ca iluminarea izolatului în 
ceasurile întunecate ale îngrijorării, şi-a găsit în 
realitate mai ales aici un conţinut actual; aici s- 
au conturat pentru prima dată structurile 
oportuniste ce-au ajutat conglomeratul 
preexistent de idei fixe să ia acea formă 
caracteristică care s-a dat mai târziu drept 
„ideologia  naţional-socialistă”. Pe fețele 
soldaţilor întorşi acasă după anii războiului, cu 
sentimentul că li se răpise prin înşelătorie tot 
ce dăduse măreție şi înțeles tinereţii lor - 
sacrificiile, victoriile, eroismul şi speranţa -, el 
citi mânia şi dădu spiritului lor agresiv, încă orb 
şi fără obiect, imaginea clară a inamicului. În 
centrul exerciţiilor sale oratorice, ale căror 
caracteristici esenţiale, după spusele 
martorilor, erau un „fanatism” pasionat şi 
„simplismul” expunerii, găsim, aşadar, atacurile 


împotriva „ruşinii de la Versailles”, împotriva 
„conspirației mondiale  iudeo-marxiste” și 
împotriva acelui grup pe care îl va desemna 
mai târziu sub expresia, devenită populară, a 
„criminalilor din noiembrie”. 

Activitatea  contrarevoluţionară, în cadrul 
căreia îşi făcea Hitler primii săi paşi nesiguri pe 
scena politică, se sprijinea pe premise specific 
bavareze. După frământările din 1918, 
societatea bavareză, în plin haos, căutând pe 
cei răspunzători de nenorocirile ei, era înclinată 
să considere pe purtătorii de cuvânt ai 
experienţei revoluţionare (printre care se aflau 
şi evrei) drept promotorii unei uriaşe conspirații 
şi să arunce asupra lor răspunderea 
dezastrului. 

Comandoul 4 al Reichswehrului a apărut la 
început la Munchen ca factorul de ordine care, 
dincolo de problemele militare, revendica şi 
competenţe politice şi administrative. Oamenii 
săi de încredere observau şi controlau cu grijă 
activitatea celor peste cincizeci de partide şi 
grupări politice din Munchen. Mulțimea lor era 
mărturia atât a confuziei conştiinţei publice, 
ajunsă aproape în pragul crizei, cât şi a 
preocupărilor sectare manifestate de ele, şi 
vădite în parte şi în denumirea lor. 

In calitatea sa de om de încredere, Hitler 
primi misiunea să ia parte, la 12 septembrie 
1919, la o întrunire a partidului muncitoresc 
german. Acesta fusese întemeiat de un 
mecanic. Anton Drexler, şi de un gazetar 


sportiv, Karl Harrer. Partidul îşi reunea 
săptămânal puținii adepţi - muncitori, 
meseriaşi, mic-burghezi - în braseria 
„Sternecker”, „în vederea discutării şi studierii 
problemelor politice”. Aceste reuniuni se 
desfăşurau sub semnul traumatismului 
provocat de războiul pierdut, al unei stări de 
spirit antisemite şi al lamentărilor privind 
dispariţia „ordinii, dreptului şi bunelor 
moravuri”. În „directivele” sale, partidul se 
făcea ecoul unor idei foarte răspândite despre 
un socialism național, plasat în mod exclusiv 
sub conducerea unor şefi germani, care 
urmărea „înnobilarea muncitorului german”; în 
locul socializării preconiza participarea 
muncitorilor la beneficiile întreprinderii, 
reclama crearea unei comunități a poporului şi 
formula drept „datorie şi sarcină” a sa 
„educarea membrilor săi şi ridicarea lor la o 
concepţie elevată despre lume”. Nu era un 
partid în sensul propriu al cuvântului, ci mai 
degrabă tipul de grupare atât de caracteristic 
Munchenului acelei epoci, amestec de societate 
secretă şi de reuniune serală în jurul halbelor 
de bere, şi care nu apărea în viaţa publică. 
Fantaşti anonimi se adresau celor 30 sau 40 de 
persoane adunate; se discuta despre ruşinea şi 
renaşterea Germaniei, ori se scriau cărţi 
poştale unor asociaţii CU concepţii 
asemănătoare din nordul Germaniei. 

La 12 septembrie, Gottfried Feder ţinu o 
cuvântare cu tema: „Cum şi cu ce fel de 


mijloace poate fi îndepărtat capitalismul”. Când 
un participant la adunare a cerut, în cursul 
discuţiilor care au urmat expunerii, separarea 
Bavariei de restul Reichului, el fu atacat atât de 
vehement de Hitler, încât Drexler îi şopti 
vecinului său: „A naibii gură are ăsta! Ar putea 
să ne fie util!” După puţin timp Hitler părăsi 
„plicticoasa adunare”, dar Drexler fugi după el 
şi-l rugă să revină. Îi mai dădu şi o lucrare 
elaborată de el, scrisă de mână, intitulată 
„Trezirea mea politică”, şi, la numai câteva zile 
după aceea, dispuse să i se înmâneze lui Hitler, 
fără ca acesta să o fi cerut, carnetul de 
membru nr. 555. Cum Hitler nu ştia nici el ce să 
facă, mai participă la câteva adunări. 

La insistențele lui, micul partid riscă 
organizarea unei adunări, la 16 octombrie 
1919, într-una din cele mai vestite berării din 
Munchen. Participară 111 persoane, iar Hitler 
luă pentru prima dată cuvântul în public în 
calitate de al doilea vorbitor al serii. Intr-un 
şuvoi de cuvinte dădu frâu liber amărăciunilor 
acumulate, sentimentelor mereu reprimate de 
ură şi neputinţă ale solitarului; înlăturând parcă 
printr-o explozie constrângerile şi agitația anilor 
trecuţi, cuvintele, imaginile halucinante şi 
acuzaţiile i se îngrămădeau la gură; lac de 
sudoare, vorbi până la epuizare. Se abandonă 
fără rezervă inspiraţiei sale. „După 30 de 
minute, oamenii din mica sală erau electrizaţi” 
şi Hitler, triumfător, luă cunoştinţă de un 
fenomen copleşitor şi eliberator: „Ceea ce 


simţisem în sinea mea, fără să o fi ştiut, a fost 
confirmat de realitate: «Ştiam să vorbesc!”11. 

Hitler a subliniat mai târziu în repetate 
rânduri superioritatea cuvântului vorbit asupra 
celui scris şi, sub impresia marii, liberatoarei 
experienţe a puterii sale retorice, l-a 
supraapreciat unilateral, explicând toate marile 
răsturnări ale istoriei prin „forţa magică a făcliei 
incendiare a cuvântului aruncat în mase”. În 
fapt, de la începutul activităţii sale politice a şi 
respectat în mod consecvent acest principiu, şi 
această mentalitate s-a manifestat şi în rolul 
relativ restrâns ce i-a revenit întotdeauna 
presei partidului  hitlerist. O listă a 
manifestărilor partidului, în ale cărui prime 
rânduri trecea el acum cu repeziciune, îl citează 
de treizeci şi unu de ori ca vorbitor în cel dintâi 
an de când i se descoperise calitatea de orator; 
apărea tot mai frecvent şi la intervale tot mai 
scurte în public. Lista oglindeşte limpede beţia 
crescândă de care era cuprins, nevoia de 
autoafirmare ce-l îndemna mereu la noi apariţii 
în public. După anii îndelungaţi de abstinenţă, 
aceasta îi dădea un sentiment de împlinire, 
care-l umplea de orgoliu. Temele erau 
întotdeauna aceleaşi; douăzeci şi două din 
cuvântările sale se referă la Tratatul de la 
Versailles şi la problema evreiască. 

Trebuie remarcat însă că această repetare 
neîncetată a aceloraşi teme era nu numai 

expresia unor idei fixe, ci totodată aplicarea 
sistematică, conştientă a unei metode: 

„Masa - a declarat el o dată - are 
întotdeauna nevoie, în felul ei greoi de a fi, de 
un anumit timp până să devină aptă de a 
înţelege un lucru. Memoria ei mi va reţine decât 
acele noţiuni, fie şi cele mai simple, care îi sunt 
repetate de mii de ori. Nici o modificare nu are 
voie să schimbe conţinutul a ceea ce se afirmă 
prin propagandă, ci ea trebuie, până la urmă, 
să spună acelaşi lucru. Astfel, o lozincă poate fi 
prezentată sub diferite unghiuri, dar la sfârşit 
oricare expunere trebuie să ajungă întotdeauna 
din nou la lozincă... Şi atunci se va putea 
constata cu uimire ce rezultate extraordinare, 
greu de închipuit, poate produce perseverenţa. 
Orice reclamă, fie în domeniul afacerilor, fie în 
politică, îşi datorează succesul duratei şi 
regularităţii cu care este aplicată”?. 

Şi, într-adevăr, Hitler înregistră cu metode 
de acest fel, pe care învățase să le folosească 
cu o siguranţă crescândă, primele sale succese, 
iar curând, pe un afiş care anunţa un discurs al 
său, se putea citi: „Întrucât domnul Hitler este 
un strălucit orator, putem fi siguri că întrunirea 
din această seară va fi dintre cele mai 
antrenante”. Anton Drexler, om paşnic şi retras, 
asista cu mirare la metamorfoza neaşteptată a 
partidului sub influenţa acestui om. El dorise 
întotdeauna să-l limiteze la un mic cerc, care să 

se întrunească în intimitatea atmosferei unei 
berării pline de fum, pe când Hitler, devenind 
din ce în ce mai conştient de sine, voia să se 
apeleze la mase. |Incepu să se schimbe şi 
aspectul social al partidului. Muncitorilor, 
micilor meseriaşi şi negustorilor începură 
curând să li se alăture soldați: unii aduşi de 
Hitler însuşi, alții de căpitanul Röhm din 
comandamentul Reichswehrului. Cu ajutorul lor, 
Hitler reuşi să dea treptat partidului o structură 
solidă şi să pună astfel bazele unei conduceri 
autoritare, pe care o urmărea cu perseverenţă 
şi metodă, deoarece încă de la început vedea în 
ea condiţia de căpetenie a oricărei acţiuni 
politice reale în sânul maselor. 

S-au păstrat diferite procese-verbale ale 
adunărilor ţinute în această perioadă de 
dezvoltare a partidului, în cursul cărora Hitler 
şi-a serbat primele triumfuri, ce-i drept încă 
modeste, de orator. Procesele-verbale 
menţionate reprezintă documente deosebit de 
edificatoare în ceea ce priveşte primitivismul, 
clinic am putea spune, atât al vorbitorilor cât şi 
al ascultătorilor de la aceste adunări. Îndărătul 
formulărilor nearticulate ale celor ce întocmeau 
procesele-verbale apare continuu figura 
pătimaşă a lui Hitler, care replămădea totul 
după chipul judecăților şi prejudecăţilor sale şi 
căuta, în tirade bolnăvicioase, încărcate de ură, 
eliberarea din „ghettoul interior al 
individualităţii sale”. 


„Adunarea a început în jurul orei 7 Y2 şi s-a 
terminat la 10 34. Vorbitorul a prezentat un 
material despre iudaism. El a arătat că ori 
încotro te-ai uita, dai de evrei. Toată Germania 
este guvernată de evrei. Concluzia vorbitorului; 
Vrem să luptăm până când ultimul evreu va fi 
îndepărtat din Reichul german, chiar dacă 
aceasta ar duce la un puci sau mai mult decât 
atât... la o revoluţie...” 

In alt proces-verbal se poate citi: 

„După aceea vorbi domnul Hitler, care însă, 
cuprins de mânie, răcni atât de tare, încât cei 
din spate nu putură înţelege decât prea puţin. 
La vorbele domnului Hitler, un individ tot striga 
«ptiu», în timp ce alţii strigau «foarte bine». 
Individul a fost însă înşfăcat şi a zburat prin 
sală pe scări în jos, şi, dacă nu l-ar fi luat un 
poliţist sub aripa lui ocrotitoare, nu s-ar mai fi 
întors poate întreg acasă... (Hitler) spunea că a 
sosit timpul când se poate vedea dacă 
Germania este unită sau nu, dar el speră că 
Germania îşi va deschide grabnic ochii”. 

In  cârciumile afumate şi în fierbere, 
agitatorul promovat la rangul de „şef cu 
propaganda” al partidului îşi croia încetul cu 
încetul drum spre putere. Procesul-verbal al 
unei adunări ţinute în octombrie 1920 
consemnează aproape 5 000 de auditori. Fără 
îndoială că aceasta este şi epoca în care Hitler 
ia definitiv hotărârea de a deveni om politic. În 
orice caz, el părăseşte armata şi redevine 
pensionar al unui cămin de burlaci, indicând ca 


profesie pe aceea de „scriitor”. Ceea ce ni s-a 
păstrat din discursurile sale ne arată că nu 
avea un program bine precizat, ci detecta 
lozinci exploatând resentimentele şi revolta 
latentă a maselor. 

În aceeaşi perioadă a fost schimbat şi 
numele partidului: ţinând seama de grupările 
existente, dar şi pentru a răspunde unei cerinţe 
destul de generale, deşi încă neclară, a epocii, 
fu adoptat numele de „Partidul național- 
socialist al muncitorilor germani” (N.S.D.A.P.). 
La sfârşitul anului 1920 partidul dispunea de 
aproape 3000 de membri, iar 6 luni mai târziu, 
rivalităţile îndelungate şi înverşunate existente 
îşi găseau rezolvarea în victoria completă a lui 
Hitler, care accede la conducerea partidului. La 
7 decembrie 1921, ziarul „ VOlkische 
Beobachter’ îi dă pentru prima oară titlul de 
„führer al Partidului  naţional-socialist al 
muncitorilor germani”. 

Ziarul fusese achiziţionat mulţumită unor 
mecenati influenţi, care începeau să se ocupe 
din ce în ce mai mult de „omul viitorului”. 
Evenimentele revoluţionare din anii precedenţi 
tulburaseră profund păturile conducătoare 
conservatoare, speriate de dinamismul 
irezistibil al maselor, care le deveniseră străine 
şi le nelinişteau. Hitler le părea omul cel mai în 
măsură să îmblânzească şi să domine masele. 
În ceea ce-l priveşte, şi Hitler era preocupat să- 
şi asigure relaţii importante şi încerca să 


câştige şi favorurile „străzii”, şi pe cele ale 
saloanelor şi oficialităților. 

Experienţa republicii Sovietelor!: nu era 
uitată în Bavaria, şi încurajarea oficială a 
atmosferei antirepublicane, ca e) 
contrapondere, transformase ţara în centrul 
activităţii complotiste a activiştilor de extremă 
dreaptă. Prefectul poliţiei din Munchen, Pohner, 
atunci când era întrebat dacă are cunoştinţă de 
existenţa unor grupuri politice de asasini de 
dreapta, răspundea cu următoarele cuvinte, 
devenite vestite; „Da, dar nu îndeajuns!”, în 
timp ce subalternul său, funcţionarul superior 
Frick, dădea următoarele asigurări: „Noi ne-am 
ţinut mâna protectoare deasupra domnului 
Hitler şi a partidului naţional-socialist, deoarece 
am văzut în el germenele unei înnoiri a 
Germaniei şi am avut de la început convingerea 
că mişcarea naţional-socialistă este cea în 
măsură să realizeze readucerea muncitorimii în 
tabăra naţională”. 

Ascensiunea şi succesul lui Hitler ca agitator 
la Munchen erau de neconceput fără protecţia 
oamenilor politici de tendinţă naționalistă, care 
controlau în mare măsură aparatul de stat 
bavarez. 

Poetul Dietrich Eckart, care aderase înaintea 
lui Hitler la partidul lui Drexler şi întreținea 


:3 În aprilie 1919, în condiţiile avântului revoluţionar din 
Germania, muncitorii şi soldaţii au proclamat Bavaria o 
republică a Sovietelor. Ea a fost sugrumată în mai 1919. - 
Nota trad. 


relaţii cu toate grupările de dreapta, îl introduse 
în societatea muncheneză. În acest mediu de 
tradiţie liberală, care avea o slăbiciune pentru 
tot ce era straniu, personalitatea ciudată şi 
neliniştitoare a lui Hitler nu putea să nu facă 
impresie. Toate mărturiile ni-l prezintă pe Hitler 
ca un om stângaci şi stânjenit, de o politeţe 
slugarnică, „remarcându-se prin lăcomia cu 
care înghiţea mâncarea, cât şi prin plecăciunile 
sale exagerate”. Hitler păstră multă vreme 
această lipsă de siguranţă, şi eforturile sale, 
uneori caraghioase, de a se pune în valoare 
reflectă incapacitatea înnăscută a fostului 
pensionar de azil şi de cămin de burlaci de a se 
mişca în „lumea bună”. Dacă dăm crezare 
mărturiilor care ne-au parvenit, Hitler avea 
obiceiul să sosească târziu şi să plece foarte 
devreme, iar exploziile sale de furie 
intempestivă împotriva evreilor sau a 
adversarilor săi politici alternau fără tranziţie cu 
momente de tăcere meditativă. Vizibil dominat 
de sentimentul că se află la periferia societăţii, 
setea lui de a se impune era mereu contrariată 
de teama de a nu fi apreciat la justa lui valoare. 
Chiar şi numeroasele femei, doamne mai în 
vârstă care se ocupară de el cu o tardivă 
solicitudine maternă, nu reuşiră să-l facă să 
treacă peste acest sentiment. 

Pe lângă prejudecățile dobândite în perioada 
vieneză, Hitler păstrase şi obiceiurile sale, 
îndeosebi modul de viaţă dezordonat, singura 
formă de manifestare a visurilor sale artistice 


de odinioară, iar din ţinuta lui jerpelită şi 
neglijentă răzbătea, de neînlăturat, mirosul 
specific al căminului de burlaci. Atunci când 
Pfeffer von Salomon, care avea să devină 
conducătorul cel mai marcant al SA-ului, îl 
întâlni pentru prima dată, Hitler purta un 
gheroc negru, vechi, ghete de piele galbenă şi 
o raniţă în spate, fapt care-l făcu pe 
conducătorul formațiilor de  voluntari!* să 
renunţe, deocamdată uluit, să facă cunoştinţă 
cu el. Renumele fascinant care-l preceda însă 
pe Hitler trezea întotdeauna din nou interesul 
celor din jur, chiar dacă ulterior, după o 
cunoaştere mai apropiată, interesul acesta 
scădea sensibil. 

Ştim din unele mărturii că era foarte greu să 
păstrezi în memorie aspectul fizic al acestui 
om. Încă din această epocă putea fi întâlnit 
curiosul fenomen al dublei naturi a lui Hitler; pe 
de o parte oratorul mulțimilor, sigur de el, 
dăruit cu o putere deosebită de sugestie şi cu 
un simţ al marilor efecte şi al mijloacelor 
capabile să provoace o beţie colectivă; pe de 
alta, într-un grup restrâns, omul lipsit de 
siguranţă, care se îndepărta mereu de la 
regulile  conversaţiei, pentru a evada în 
monolog, obositor şi pierzând curând interesul 
ascultătorilor. Când i se cerea, într-un cerc de 
prieteni, să spună câteva cuvinte, el refuza 
declarând: „Simt nevoia să văd mulţimea în 


“ Freikorps - unităţi alcătuite din voluntari. - Nota trad. 


faţa mea când vorbesc. Într-un cerc restrâns de 
prieteni nu ştiu niciodată ce să spun. N-aş face 
decât să-i decepţionez pe toți...” ®, 

În societatea muncheneză Hitler cunoscu 
majoritatea acelora care deveniră apoi cei mai 
credincioşi partizani ai săi. Printre ei se găsea 
Hermann Göring, ultimul comandant al 
escadrilei de vânătoare Richthofen, Rudolf 
Hess, băţos şi vanitos, Alfred Rosenberg, 
arhitect german de origine baltică, şi Max Erwin 
von Scheubner-Richter, care avea să cadă la 9 
noiembrie 1923 la Feldherrnhalle. Toţi aceşti 
oameni, ca şi numeroşii militanţi de mâna a 
doua, nu erau de loc muncitori, cum lăsa să se 
creadă numele partidului, ci reprezentanţi ai 
unei boeme intelectuale, membri ai acelor clase 
de mijloc pe care războiul le lovise greu, 
materialmente şi moralmente. 

Când Hitler se duce, în octombrie 1922, la 
„Ziua germană”, care se ţinea la Coburg, în 
acelaşi compartiment cu el se aflau: Max 
Amann, Hermann Esser, Dietrich Eckart, 
Christian Weber, Ulrich Graf, Alfred Rosenberg 
şi Kurt Lüdecke. Despre acest grup s-a spus, pe 
drept cuvânt, că oglindea destul de exact 
structura socială a partidului: „un pictor, un 
funcționar comercial, un gazetar, un amator de 
hipism, un poet, un măcelar şi un arhitect, plus 
Ludecke, care era «comerciant» - iată imaginea 
pe care o oferea mişcarea hitleristă...” 


15 Heinrich Hoffmann. Hitler was my friend, Londra, 1955. 


Din aceleaşi clase sociale proveneau şi 
oamenii, tot mai numeroşi, care umpleau acum 
adunările unde vorbea Hitler. In partid se 
înscriau, desigur, şi muncitori, dar ei rămâneau 
în fond în afara conducerii partidului, al cărui 
nucleu era constituit din membri ai clasei de 
mijloc, intelectuali sau negustori. Încă înainte 
de război, teama de a fi zdrobiţi de marile 
întreprinderi industriale şi comerciale 
produsese o panică latentă în păturile micii 
burghezii, care încercase, punând bazele unei 
mişcări a claselor de mijloc, să creeze o 
grupare menită să le apere interesele. Mai apoi, 
ca urmare a crizelor grave survenite în 
perioada postbelică, ele fură atrase spre 
partidul nazist, al cărui program ţinea în mod 
deosebit seama de aceste nelinişti şi refuzul 
său categoric de a accepta ordinea stabilită, 
dădea curs unor nemulțumiri mult mai ample. 
Republica fusese victima unei fatalităţi istorice: 
născută după un război pierdut, ea era apăsată 
de povara unei politici de ispăşire pentru 
păcatele imperiului, dusă fără discernământ de 
puterile învingătoare. Ea făcuse 
împovărătoarea experiență a  umilinţelor, 
foametei, haosului şi prăbuşirii valutare. Din 
cauza tuturor acestor factori, acestor grupări 
sociale le era extrem de greu să nutrească un 
sentiment cetăţenesc faţă de noua ordine. 
Tocmai mica burghezie, care, ca şi burghezia 
însăşi, dăduse dintotdeauna dovadă de un 
mare ataşament faţă de stat, de fidelitate faţă 


de autorităţi, era aceea care acum, din pricina 
tulburărilor politice, se vedea lăsată în voia 
soartei, să se descurce singură; ea nu putea 
accepta ca un fost meşter şelar, în jurul căruia 
mai stăruia „duhoarea de stârv a revoluţiei”, să 
ocupe locul ce fusese cândva al kaiserului, 
învăluit în strălucirea unei glorii neuitate. 
Chemările la ordine, bunăcuviinţă, morală, 
fidelitate şi credinţă - care, pe fundalul politicii 
bavareze şi în gura purtătorilor de cuvânt 
nazişti, aveau o atât de stranie rezonanţă - 
izvorau din această nemulţumire. 

Mobiluri de aceeaşi natură explică succesele 
spectaculoase ale partidului nazist în lumea 
studenţimii, cel puţin a acelora care se trăgeau 
din aceleaşi clase de mijloc şi la care grija 
pentru interesele economice familiale se 
amesteca cu resentimentele naţionale, cu 
neliniştea în faţa viitorului lor profesional şi cu 
spiritul revendicativ propriu tineretului. Curând 
începură şi primii industriaşi să adere la partid; 
pe lângă câţiva conducători de mari 
întreprinderi, aderau mai ales proprietari de 
întreprinderi mici sau mijlocii, care sperau că 
partidul nazist îi va proteja împotriva presiunii 
sindicatelor. În fine, mai puteau fi întâlniți în 
rândurile partidului funcţionari şi, mai târziu, 
mici proprietari rurali. 

Hitler începu să joace, cu o eficacitate 
crescândă, rolul  „toboşarului” care pune 
masele în mişcare. Acesta şi era felul în care-şi 
înţelegea, pe timpul acela, misiunea. Se 


considera un precursor, un vestitor al acelei 
figuri de conducător, de fuhrer, care a oferit 
dintotdeauna în mitologia politică germană un 
refugiu şi un punct de cristalizare a 
sentimentelor virulente de nemulţumire faţă de 
realitate. 

În mod izolat fusese deja sărbătorit în 
adunările publice ca însuşi întruchiparea 
mântuitorului, ceea ce avea să dea noi 
impulsuri încrederii sale în sine. Houston 
Stewart Chamberlain, aproape orb, a cărui 
filozofie rasistă a istoriei exercitase o influenţă 
hotărâtoare asupra sa, a afirmat, după o vizită 
a lui Hitler, că acum era liniştit, deoarece 
„faptul că Germania a născut în acest ceas de 
cea mai mare restrişte un Hitler dovedeşte 
vitalitatea ei”. 

Mizeria crescândă din ţară îl împinse vizibil 
tot mai sus, şi el ajunsese o personalitate 
marcantă pe scena politică bavareză când, în 
1923, Reichul intră într-o serie de crize: o 
încercare de puci militar, de altfel repede 
înăbuşită, avu loc în nordul Germaniei, în timp 
ce în Renania tendinţele separatiste primeau un 
nou impuls; în Ruhr, politica mărginită a Franţei 
era pe cale să ducă la ceea ce căpătă numele 
de „lupta pentru Ruhr” („Ruhrkampf”); Saxonia 
şi Turingia cădeau tot mai mult sub influenţa 
grupărilor de extremă stângă. In acelaşi timp, 
valoarea mărcii tindea spre zero şi peste tot 
izbucneau revolte provocate de foamete. In 
această conjunctură prerevoluţionară, marcată 


de tendinţe şi de o atmosfera de război civil, 
activitatea clandestină, care luase în Bavaria 
înfăţişarea unei jungle impenetrabile de 
maşinaţii rivale, deşi îndreptate toate împotriva 
republicii, ducea la o înfruntare deschisă cu 
puterea de stat a Reichului. Pentru a înfăţişa un 
tablou sumar al acestei situaţii trebuie să 
adăugăm că „opoziţia naţională” se compunea 
din trei tabere principale: monarhiştii bavarezi, 
grupaţi în jurul comisarului general al Reichului, 
von Kahr; unităţile formațiilor de voluntari şi ale 
uniunilor patriotice, greu de situat politiceşte în 
cadrul dreptei, pentru că îşi schimbau mereu 
obiectivele şi simpatiile, dar care îşi strângeau 
totuşi rândurile într-o măsură mai mare sau mai 
mică în jurul lui Ludendorff, şi, în sfârşit, 
mişcarea hitleristă. Cu peste 55000 de 
aderenţi, aceasta din urmă constituia în toamna 
anului 1923 nu numai grupul cel mai puternic 
numericeşte, dar şi cel mai coerent din aripa 
dreaptă a naţionaliştilor bavarezi. Fiecare din 
aceste grupări era ferm hotărâtă să nu lase cu 
nici un preţ partenerilor săi iniţiativa acţiunii. 
Aşa cum declara pe vremea aceea generalul 
von Seeckt, şef al statului-major al armatei, ei 
n-aveau de gând să se arate „dacă lucrurile 
luau o întorsătură comică”, dar erau hotărâți 
să-şi facă apariţia în actul al treilea dacă se 
ajungea la o „dramă”. 

In această situaţie încordată la maximum, 
primul care-şi pierdu răbdarea fu Hitler. Nefiind 
de loc sigur de ei, dar îmbătat de succesul de 


care se bucura pe lângă masele turbulente ce 
se înghesuiau în spatele lui, luă o iniţiativă prea 
îndrăzneață. Închipuindu-şi, în mod greşit, că 
von Kahr era gata să treacă la acţiune, încercă, 
în seara zilei de 8 noiembrie, o lovitură 
dramatică care trebuia să-l pună în fruntea 
tuturor grupărilor muncheneze ostile republicii. 
Cu revolverul în mână, el năvăli în mijlocul unei 
adunări de înalţi demnitari, conducători politici 
şi personalităţi de vază, pe care comisarul 
general îi invitase la Burgerbrâukeller. După ce 
trase un foc în tavanul sălii, Hitler proclamă 
revoluţia naţională, răsturnarea guvernului 
bavarez şi constituirea unui guvern provizoriu 
al Reichului, a cărui conducere şi-o asuma el 
însuşi. 

Acţiunea dădu faliment. El consimţi totuşi să 
se pună a doua zi în fruntea unei manifestații. 
„Dacă merge, cu atât mai bine, daca nu merge, 
ne spânzurăm”, declară el cu cinismul înrăit al 
cartoforului. Şi această formulare prevestea 
deja comportarea lui viitoare de continuă 
oscilare între victorie şi sinucidere, hegemonie 
mondială şi catastrofă. În dimineaţa zilei de 9 
noiembrie, Hitler, însoţit de Ludendorff, se puse 
în fruntea unei mulţimi tot mai numeroase ce 
ajunse la câteva mii de persoane. In Piaţa 
Odeonului, chiar lângă  Feldherrnhalle, se 
produse un schimb de focuri cu un cordon 
subţire de poliţişti. Hitler şi majoritatea celor 
din primele rânduri căzură sau se aruncară pe 
burtă, în timp ce Ludendorff, tremurând de 


furie, înainta singur, într-un elan de eroism, 
bineînţeles necugetat; fu arestat. Hitler, în 
schimb, o luă la fugă, lăsând în urmă miile de 
oameni care-l urmaseră şi şaisprezece morţi. 
Mai târziu avea să răspândească povestea că 
transportase un copil neajutorat în afara zonei 
în care se trăgea şi, pentru a-şi confirma 
spusele, prezenta oamenilor copilul în cauză. 
Dar s-a dovedit că această afirmaţie era falsă. 
In timp ce se ascundea la Uffing, pe malul 
lacului Staffelsee, în vila familiei Hanfstaengl, 
declară într-o zi gazdelor sale că trebuia s-o 
termine cu viaţa şi să se sinucidă. Dar prietenii 
săi reuşiră să-l facă să se răzgândească. Puțin 
timp după aceasta fu arestat. „Palid, cu faţa 
răvăşită şi cu o şuviţă de păr atârnându-i 
dezordonat pe frunte”, fu încarcerat în 
închisoarea-fortăreaţă Landsberg, pe Lech. 
Procesul care începu la 24 februarie 1924 se 
desfăşură sub semnul înţelegerii tacite între toţi 
cei interesaţi, hotărâți „să nu abordeze esenţa 
evenimentelor”, astfel încât dezbaterile au luat 
aspectul unei farse judiciare, în cursul căreia 
Hitler, din acuzat, se transformă pe neaşteptate 
în acuzator. Desigur că schimbarea rolurilor în 
proces i-a fost foarte mult uşurată de 
încercarea penibilă şi străvezie a politicienilor 
de frunte ai Bavariei, începând cu von Kahr, de 
a arunca asupra lui toată răspunderea unui act 
de înaltă trădare, pregătit totuşi în comun timp 
de câteva luni într-o atmosferă echivocă de 
semiconsimţăminte şi încurajări clandestine. 


Fără îndoială însă că siguranţa intuitivă cu care 
înfruntă, atât de curând după o înfrângere grea, 
tribunalul, luând în mod conştient asupra sa 
toată vina, pentru a libera totodată, în numele 
unor motivări patriotice superioare, atitudinea 
sa de orice reproş şi vină, a constituit „una din 
realizările lui politice cele mai impresionante”. 
În ultimul său cuvânt, care reflectă exact 
încrederea în sine arătată la proces, Hitler 
declară: 

„Cine este născut pentru politică trebuie să 
facă politică, fie că se află în libertate, fie că se 
află la închisoare, aşezat pe un scaun îmbrăcat 
în mătase sau obligat să se mulţumească cu o 
bancă tare; soarta poporului său îl va frământa 
din zori şi până în noapte... Cine este născut 
pentru a fi dictator nu se va lăsa supus 
presiunilor, ci îşi va manifesta voinţa, nu va fi 
propulsat înainte, ci se va propulsa singur... 
Cine se simte chemat să conducă un popor nu 
are dreptul să spună: dacă doriţi să mă pun în 
fruntea voastră sau dacă veniţi să mă chemaţi, 
voi veni. El are datoria de a face acest lucru... 
Are prea puţină importanţă faptul că ne veţi 
declara vinovaţi, fie şi de o mie de ori; zeiţa 
tribunalului etern al istoriei va rupe zâmbind 
rechizitoriul procuraturii şi sentinţa tribunalului, 
căci ne va achita”!*. 

Sentința tribunalului popular din Munchen a 
corespuns aproape sentinţei divine prezise de 


16 Der Hitler Prozess, 1924. 


Hitler. Numai cu greu reuşi preşedintele 
tribunalului să-i convingă pe cei trei asesori 
populari să dea un verdict de vinovăţie; el nu 
obţinu acordul lor decât după ce le dădu 
asigurarea că Hitler va fi în mod sigur grațiat şi 
eliberat înainte de expirarea condamnării sale. 
Sentința, ale cărei circumstanţe subliniau încă o 
dată „spiritul pur patriotic şi nobila intenţie” a 
acuzaților, condamna pe Hitler la minimum de 
pedeapsă, adică 5 ani de detenţiune într-o 
fortăreață, şi lăsa să se spere că după 6 luni de 
închisoare va putea beneficia de o suspendare 
a pedepsei. Când tribunalul anunţă că în cazul 
lui Hitler nu va face uz de legea în legătură cu 
expulzarea străinilor indezirabili, unii din cei 
prezenţi strigară „bravo!”. După aceea Hitler 
apăru la o fereastră a tribunalului, arătându-se 
mulţimii, bucuroasă la culme. 

Oricum însă, ascensiunea lui, care făcuse 
într-un timp aşa de scurt dintr-un om de 
încredere al unui comando al Reichswehrului 
una din personalităţile cele mai proeminente 
ale scenei politice bavareze, părea definitiv 
întreruptă. Lipsit de coeziunea pe care i-o 
dădeau aptitudinile lui Hitler, partidul nazist se 
dezagregă, în puţine luni, în câteva grupuri 
neînsemnate, care se combăteau reciproc cu 
înverşunare. Agitaţia organizată de Hitler, care 
îşi trăgea forţa aproape exclusiv din 
nemulţumirea populară, avea din ce în ce mai 
puţine şanse de succes, când, la sfârşitul anului 
1923, situaţia în Reich se restabili rapid şi 


începură „anii fericiţi” ai unei republici care 
debutase sub auspicii atât de nefavorabile. 

Felul însă în care Hitler ştiu să tragă foloase 
de pe urma înfrângerii pentru cariera sa 
politică, modul cum se pricepu să descopere 
posibilităţile propagandistice, psihologice şi 
tactice ascunse în spatele acestui dezastru şi să 
le transforme în noi baze de plecare dovedesc 
marea sa abilitate politică. 

„Puciul, eşecul lui, urmările sale au 
reprezentat marele dar oferit de destin lui Adolf 
Hitler”. Într-adevăr, acest eşec a marcat 
începutul luptei sale pentru putere, dusă în 
condiţii cu totul noi, cu ajutorul unor metode 
inedite. Un rol hotărâtor l-a jucat aici faptul că 
Hitler şi-a dat seama că forţa este neadecvată 
pentru cucerirea unor structuri statale moderne 
şi că uzurparea puterii nu are sorţi de izbândă 
fără sprijinul Constituţiei. Desigur, aceasta nu 
însemna că Hitler era hotărât să accepte 
Constituţia ca o barieră în faţa setei sale de 
putere, ci mai degrabă că intenţiona să facă uz 
de ilegalitate sub camuflajul legalităţii, aşa cum 
de altfel a şi procedat în tot cursul luptei sale 
pentru putere. 

Învăţămintele puciului nereuşit din 
noiembrie marchează un moment hotărâtor: 
sfârşitul  uceniciei politice a lui Hitler. 
Elementele cunoaşterii tehnicii puterii, datorită 
cărora a putut, în cursul anilor următori, să-şi 
realizeze ascensiunea, se bazau pe aceste 
experiențe: capacitatea lui de adaptare în fața 


celor puternici; sistemul, atât de des folosit, al 
compromisurilor tactice, cunoaşterea profundă 
a metodelor psihologice de a domina masele; în 
fine, principiile de organizare ale partidului, 
încarnat din ce în ce mai mult în propria sa 
persoană, ceea ce îl ridica de la rolul de toboşar 
până la sferele pseudo-metafizice ale calităţii 
de „fuhrer”. Agitatorul, în permanenţă prada 
evenimentelor şi propriilor sale impulsuri, face 
loc tehnicianului puterii, acţionând cu un 
oportunism calculat,  nerespectându-şi nici 
propriile principii „solide ca granitul”; lipsit de 
orice scrupul de ordin intelectual sau moral şi 
gata, aşa cum afirma el însuşi, „să jure strâmb 
de şase ori pe zi”. 

Cu toate acestea, la drept vorbind, nu era 
eliberat de toate complexele şi  obsesiile 
isterice din perioada sa de formare. Dimpotrivă, 
din acest moment începe să se manifeste în 
chip vizibil coexistenţa, atât de ciudată şi 
surprinzătoare, a atitudinilor raţionale şi ideilor 
fixe, a vicleniei şi fanatismului stupid, care 
ridică pentru noi atâtea enigme şi face parte 
din elementele inexplicabile ale acestei 
existente. 

Oricine încearcă să contureze personalitatea 
lui Hitler riscă să se împotmolească cu uşurinţă 
la descrierea de simptome. Există însă o 
problemă de primă importanţă şi care nu poate 
fi rezolvată prin metodele unei analize 


v H. Rauschning. Gespräche mit Hitler. 


raţionale; căror forţe interne li se poate atribui 
brusca transformare care l-a dus pe artistul 
ratat, supus exceselor  bolnăvicioase ale 
exaltării sale, de la viaţa de boem la dominarea 
Germaniei şi a unei părţi a lumii? 


CAPITOLUL al I!il-lea - Fuhrerul 


Întreruperea forţată a ascensiunii sale, ca 
urmare a înfrângerii suferite la 9 noiembrie 
1923, şi detenţiunea sa în fortăreaţa Landsberg 
i-au permis lui Hitler să se regăsească, să-şi 
redobândească încrederea în sine şi în 
misiunea sa. În timp ce tumultul emoţiilor se 
potolea, rolul de conducător al puciului, atribuit 
lui în mod perfid de către adversarii săi în 
timpul procesului, se preciza tot mai mult în 
sinea sa, întărindu-i convingerea că este 
chemat să fie fuhrerul unic, un fel de nou 
mesia. Ezitarea cu care împărtăşi la început 
tovarăşilor săi de detenţiune sentimentul ce-l 
cuprindea, acela de a avea o misiune de 
îndeplinit, nu  reuşea totuşi să ascundă 
hotărârea lui fermă de a-şi impune caracterul 
de  „ales”. Din această clipă el a dat 
personajului său acea atitudine  glacială, 
distantă, pe care nici un zâmbet, nici o mişcare 
necontrolată, nici un moment de uitare de sine 
nu aveau să o lumineze. El înţepenea din ce în 
ce mai des în atitudini de statuie, care trebuiau 


să exprime ideea de măreție şi de „fuhrertum”. 
Inainte de a ajunge din nou sus îi fusese 
acordat un răgaz: în urma unor evenimente 
care formau o ciudată paralelă cu prima fază a 
succeselor sale, când se ridicase din abisul 
anonimatului, ajunse, mulţumită  favoarei 
redobândite a celor ce deţineau puterea, să 
cucerească masele mai înainte de a miza totul 
pe o carte, printr-o hotărâre demenţială (ca în 
1923, dar de data aceasta la o scară mult mai 
vastă şi mai distrugătoare) şi de a ajunge iarăşi 
la catastrofă. Răgazul acesta îi servi pentru a 
proceda la un cuprinzător inventar, în cursul 
căruia încercă să pună ordine în haosul 
instinctelor, prejudecăţilor şi urii care clocoteau 
în el şi să adune fragmentele de lecturi 
sporadice şi incomplet însuşite pentru a face 
din ele „sistemul” acelui „Weltanschauung” al 
său. El declară mai târziu că aceste luni de 
detenţiune i-au dat prilejul să efectueze „studii 
superioare pe cheltuiala statului”; şi poate că, 
într-adevăr, în această perioadă a căutat să-şi 
îmbogăţească cunoştinţele, citind opere ale 
căror idei esenţiale nu-i fuseseră cunoscute 
decât prin intermediul unor relatări din a doua 
sau a treia sursă. De Nietzsche, Chamberlain, 
Ranke, Treitschke, Marx, Bismarck şi alţi câţiva 
a vorbit în mod expres, dar în toate aceste 
opere el se regăsea mereu pe sine însuşi, iar 
acel exerciţiu descris de el sub numele de „arta 
lecturii” nu a fost niciodată altceva decât 
căutarea agitată de formulări care puteau fi 


împrumutate pentru a travesti propriile 
prejudecăți, de mult consolidate: „M-am 
convins din istoria mondială şi din ştiinţele 
naturii de trainica justeţe a concepţiilor mele şi 
am fost mulţumit de mine”. 

Rezultatul acestui inventar, a cărui primă 
parte o prezintă la puţină vreme după ieşirea sa 
din închisoare, a fost „Mein Kampf”. Lucrarea, 
totodată biografie, tratat de ideologie şi 
doctrină de acţiune tactică, oglindeşte, fără să 
vrea, adevărul, în ciuda tuturor inexactităţilor, a 
legendelor contradictorii şi a glorificării propriei 
persoane. După cum scria un contemporan, 
într-un stil caracteristic, bineînţeles, cultului 
inspirat de autor, cartea aduce „lămuriri 
importante asupra naturii şi metodelor acestui 
om, care aminteşte în multe privinţe de profeţii 
biblici, în acelaşi timp confesori şi conducători 
ai poporului lor”:8. Într-adevăr, lucrarea este un 
portret fidel al autorului ei: prin dezordinea 
grandilocventă a ideilor, prin toată acea 
acumulare întâmplătoare de cunoştinţe care 
trebuia să dea impresia unei erudiţii, prin lipsa 
de  auto-stăpânire care se traduce prin 
îmbrăţişarea pe neaşteptate a  extremei 
celeilalte, prin crisparea rigidă a unei energii 
nestăpânite; acest egocentrism crâncen şi 
maniac, corespunzând atât de bine absenței 
figurilor umane din  voluminosul tom; 
monotonia ideilor sale fixe, orientate toate în 

aceeaşi direcţie - asemenea constatări şi altele 
similare dovedesc în mod univoc că „opera” lui 
Adolf Hitler este, în orice caz, dincolo de 
intenţiile conţinute în text, cea mai edificatoare 
prezentare a lui Adolf Hitler. Deşi a recunoscut, 
fără îndoială, caracterul revelator al cărţii, 
Hitler a încercat ulterior să se distanţeze de ea, 
declarând că conţinutul ei era produsul unor 
„fantezii din puşcărie”. „In orice caz, dacă aş fi 
bănuit în 1924 că voi deveni într-o zi cancelar al 
Reichului, ştiu sigur că n-aş fi scris niciodată 
această carte”!*, a declarat el mai târziu. 

Ideea centrală în jurul căreia se grupează 
toate reflecţiile sale era un darwinism vulgar, 
pe care Hitler îl vedea în lupta nemiloasă a 
tuturor împotriva tuturor, în victoria celor 
puternici asupra celor slabi, ca un fel de lege 
fundamentală a universului. 

Această idee centrală determina în fond 
ansamblul percepţiilor şi poziţiilor din „Mein 
Kampf': mitul rasist colorat cu antisemitism, 
concepţia despre selecţia celor mai buni cu 
accentele corespunzătoare de naționalism 
agresiv şi, ca un corolar, pe de o parte 
„führerprinzip”-ul aristocratic, care-i fusese 
inspirat de conştiinţa de a fi un ales, iar pe de 
altă parte ideile legate de spațiul vital. 
Atotputernicie a voinței, „permanenţa luptei 
celei mai brutale”, credința primitivă în forța 
cinic conştientă de superioritatea sa asupra 


1 Hans Frank, op. cit. 


oricărei „religii a milei” şi ridicarea nebuniei 
furioase la rangul de idol şi de sens final al 
istoriei - acesta este conţinutul unei ideologii 
care ne este înfăţişată de-a lungul a 800 de 
pagini, expusă cu emfaza, complezenţa şi 
prolixitatea arogantă a semidoctului. 

Opera pe care Hitler o scrisese cu atâta grijă 
trebuia să-l ajute la legitimarea, pe plan literar 
şi filozofic, a voinţei sale de a-şi asuma 
personal conducerea mişcării național- 
socialiste. Nu este greu să recunoşti în spatele 
vorbăriei sforăitoare teama pe care o resimțea 
Hitler că cititorul se va îndoi de autoritatea sa 
intelectuală. Propoziţiile se înşiruie anevoios şi 
sunt lipsite de naturaleţă, trădând tensiunea de 
care autorul căuta să se elibereze. 

Nenumăratele pasaje din cartea sa 
privitoare la selecţie şi care prevestesc de pe 
acum registrele genealogice ale Oficiului pentru 
problemele rasei şi colonizării au dat şi ele la 
iveală obsesiile lui Hitler în legătură cu propriul 
lui aspect fizic. Pentru el, „sângele germano- 
nordic constituie singura operă cu adevărat 
măreaţă şi strălucită a lui dumnezeu în 
domeniul umanităţii”. S-a constatat că aceste 
idei extravagante erau în fond dovada faptului 
că el însuşi suferea de „degenerescenţa 
sângelui corupt” şi că se simţea exclus pentru 
vecie din „frăţia oamenilor puri şi de origine 
nobilă”. Dorinţa sa de a distruge ţintea în 
special aspecte în care regăsim cu uşurinţă 
deficienţele propriei sale  fizionomii, iar 


„duşmanul mondial” pe care-l descria el avea 
propriile sale trăsături. Naziştii sau au ignorat 
această contradicţie, sau au rezolvat-o în felul 
lor caracteristic: Hitler este un fenomen „de 
natură pur ariană şi germanică”. Într-o broşură 
publicată „cu autorizaţia poliţiei şi a serviciilor 
oficiale ale partidului naţional-socialist”, Alfred 
Richter, specialist în caracterologia raselor, 
scria în legătură cu Hitler: „Expresie generală: 
natură genială de conducător, creatoare, 
debordând de forţă spirituală, puternică, 
perseverentă, plină de dragoste, de o durere de 
negrăit şi de abnegaţie”. Creştetul capului 
vădea „dragoste de oameni, un profund spirit 
religios, frumusețea ŞI noblețea 
temperamentului”. Fruntea era „de natură 
nordică”, părul „blond” şi, în sfârşit, „pavilionul 
urechii stângi bine detaşat. Aceasta arată că 
Hitler poate fi foarte dur în luptă. Ceafa este de 
asemenea foarte bine dezvoltată, semn de 
ataşament faţă de cămin şi de dragoste faţă de 
copii”20. 

În vreme ce, izolat în fortăreaţa Landsberg, 
Hitler dicta tovarăşului său de celulă, Rudolf 
Hess, concluziile delirante ale cugetărilor sale, 
mişcarea nazistă se dezagrega fără ca el „să 
mişte măcar degetul mic”, cum remarca unul 
din adepţii săi de atunci. Cu puţin timp înaintea 
arestării sale, într-o notiţă mâăzgălită „pe o 
bucăţică de hârtie”, îi încredinţase lui Alfred 
2 Alfred Richter. Unsere Führer im Lichte der Rassenfrage 
und Charakterologie, Leipzig, 1933. 


Rosenberg conducerea mişcării. Dar 
Rosenberg, lipsit de autoritate şi greoi când 
trebuiau luate hotărâri, bănuia, nu fără motiv, 
că aceasta era o manevră destinată să 
accelereze în mod voit dezagregarea aşa-zisei 
mari cauze comune, cu scopul de a salvgarda 
pretenţiile lui Hitler la o conducere exclusivă. 
De altfel, Hitler avea să o declare ulterior pe 
şleau: „Am putut atunci (după ieşirea din 
închisoare) să le spun tuturor în partid ceea ce 
înainte n-ar fi fost niciodată posibil: de acum 
încolo lupta va fi dată aşa cum vreau eu, şi nu 
altfel”. 

De cum părăsi Landsbergul, la 20 decembrie 
1924, Hitler se strădui să ridice interdicţia care 
apăsa asupra partidului. Succesul rapid al 
negocierilor sale n-a fost numai rodul 
îndemânării cu care a ştiut să reintre în „frontul 
partidelor ordinii”, afirmând, de la caz la caz, 
ataşamentul său faţă de legalitate sau 
exprimând profesiuni de credinţe antimarxiste, 
procatolice sau monarhiste. Mai trebuie luat în 
consideraţie şi un alt factor: promisiunea tacită, 
făcută în cursul procesului, de a nu se aborda 
„fondul” evenimentelor (din 8 şi 9 noiembrie 
1923) fusese respectată. Ziarul „Vo/kischer 
Beobachter’ reapăru încă de la 26 februarie 
1925, iar a doua zi Hitler prezida o consfătuire 
în tovărăşia celor ce-i erau credincioşi şi a 
rivalilor săi. În cursul unui discurs care a durat 
două ore, el a declarat: „Dacă vine cineva şi 
vrea să-mi pună condiţii, îi spun: Aşteaptă, mai 


întâi, drăgălaşule, să vezi ce condiţii îţi pun eu 
ţie. Eu nu fac curte marii mase. Până într-un an, 
voi, camarazii mei de partid, veţi putea aprecia 
singuri: dacă am acţionat bine, totul este în 
ordine; dacă am acţionat prost, îmi depun 
mandatul în mâinile voastre. Dar până atunci să 
fie clar: eu singur conduc mişcarea şi nimeni n- 
are să-mi pună condiţii câtă vreme îmi asum 
personal  responsabilităţile. Port din nou 
răspunderea deplină pentru tot ce se petrece în 
mişcare”. 

Ce nu izbutise în nenumărate şi laborioase 
întrevederi, îi reuşi acum. În mijlocul ovaţiilor 
furtunoase şi a voioşiei celor patru mii de 
participanţi, care se urcau pe mese şi se 
îmbrăţişau de bucurie, se pecetlui împăcarea 
dintre camarazii ce-şi fuseseră duşmani. 

De îndată ce Hitler reuşi să-şi consolideze 
din nou, mai trainic ca oricând, poziţia 
personală în sânul partidului, el se apucă să 
reconstruiască partidul nazist în cadrul 
prevederilor Constituţiei. 

Cu toate acestea, împrejurările nu erau de 
loc favorabile unor obiective atât de vaste, mai 
ales că guvernul bavarez realiză curând că 
„bestia” nu era încă „îmblânzită”, după cum 
dăduse prea devreme, asigurări prim-ministrul 
Held colegului său din guvern Gurtner. De 
aceea, curând i se interzise lui Hitler să ia 
cuvântul în public, măsură la care se asociară 
aproape toate marile landuri ale Reichului. In 
ciuda activităţii neobosite pe care o desfăşura 


pentru organizarea de manifestații (aproape 
6000 de adunări de importanţă mai mare sau 
mai mică au avut loc în cursul anului 1925), 
partidul nazist nu înregistră nici un succes, cât 
de mărunt. Acest fapt se explică nu numai prin 
tăcerea forţată a unicului său „atu”, ci mai ales 
prin consolidarea crescândă a republicii. În 
1926 partidul nazist nu mai număra decât 
17000 de membri. Dar un an mai târziu ajunse 
la aproape 40000 şi în 1928, după ce Hitler 
obţinu din nou încuviințarea de a vorbi în 
public, se ridică la 60000. 

Totuşi, cu ocazia alegerilor pentru 
Reichstag, care au avut loc în acelaşi an, 
partidul nu  obţinu decât douăsprezece 
mandate, adică mai puţin de jumătate din 
locurile câştigate în mai 1924. Afluxul de 
capitaluri străine asigura creşterea indicelui de 
producţie şi, încă din 1927, venitul naţional 
atinse nivelul antebelic. Numărul şomerilor era 
neînsemnat. Aşa încât încercările pătimaşe ale 
lui Hitler de a evoca spectrul catastrofei, 
chemările şi avertismentele sale cu privire la 
„exploatarea neruşinată a poporului cufundat în 
mizerie” nu reuşiră să mobilizeze masele, şi nu 
statul fu acela care trecea printr-o criză, ci 
mişcarea nazistă. 

Dar aceşti ani de stagnare n-au fost folosiţi 
de el numai pentru a pune pe picioare structura 
totalitară a partidului şi pentru a forma un grup 
de şoc, în care să poată avea încredere. Hitler 
se preocupa de asemenea să pună, din culise, 


bazele unui stat. Încă în „Mein Kampf’ arătase 
interes pentru această problemă. Aplicarea 
sistematică a acestei idei duse în curând la 
crearea unor servicii şi instituţii care, pe 
măsură ce se delimitau diferitele puteri în sânul 
partidului nazist, aveau mai ales scopul să 
conteste legitimitatea şi competenţa instituţiilor 
oficiale. Şi toate acestea, chipurile, în numele 
poporului, care nu era reprezentat de instituţiile 
de stat. Diferitele resorturi ale acestui stat- 
fantomă corespundeau CU structurile 
guvernamentale. Existau astfel, de exemplu, 
servicii naziste pentru afacerile externe, pentru 
politica agrară, pentru apărare. Reichsleiterii?! 
şi  gauleiterii:2 revendicau tot mai energic 
prerogativele unor miniştri şi ai unor şefi de 
guvern, SA-ul şi SS-ul îşi asumau funcţia de 
poliţie pentru menţinerea ordinii în timpul 
manifestaţiilor oficiale şi Hitler merse până 
acolo încât trimise „observatori”, pentru a-l 
reprezenta, la unele conferinţe internaţionale. 
Obiective asemănătoare erau urmărite prin 
simbolurile partidului: crucea încărligată era 
însemnul suveranităţii, iar „Cântecul lui Horst 
Wessel” - imnul acestui stat-fantomă, în vreme 
ce cămaşa brună, decoraţiile şi insignele creau 
un sentiment colectiv de opoziţie faţă de stat, 
dând în acelaşi timp un sens gustului pentru 


21 Conducător al imperiului. - Nota trad. 

„podoaba care reprezintă o mărturie de 
credinţă”. 

Pe de altă parte, Hitler însuşi ducea viaţa 
retrasă a unui politician de provincie din sudul 
Germaniei, ale cărui excentricităţi nu erau de 
loc luate în serios sau erau puse bucuros pe 
seama stilului baroc al politicii bavareze. Două 
evenimente, destul de deosebite unul de 
celălalt, survenite la momentul potrivit şi 
legându-se în chip providenţial, îl făcură pe 
Hitler să iasă din rezerva sa şi îl împinseră în 
primele rânduri ale opoziţiei naţionaliste din 
cadrul Reichului. Liderul naţional-german Albert 
Hugenberg aduna în 1929 extremiştii de 
dreapta în vederea unei vaste campanii 
împotriva revizuirii problemei reparațiilor de 
război, prevăzută de planul Young. Hugenberg 
era în căutarea unui agitator capabil să 
restabilească contactul dintre mase şi mediul 
conservator, închistat în îngâmfarea sa. În 
acest moment îl întâlni pe Hitler. Cu aroganţa 
oarbă a „domnului de familie bună”, îşi făcu 
socoteala că la momentul oportun îl va trage pe 
sfoară cu uşurinţă, pentru a aduce poporul, 
odată pus în mişcare, în situaţia de a-i sluji 
propriile obiective politice. Această greşeală, pe 
care o mai comiseseră şi altădată oamenii 
politici bavarezi, făcu să se reconstituie 
aproape exact constelația din 1923, cu 
deosebirea că Hitler depăşise de mult modestia 
cu care se aprecia atunci şi, sprijinindu-se pe 
veneraţia tot mai delirantă a partizanilor săi, se 


adaptase, tot mai conştient, rolului şi 
comportamentului unui „fuhrer”. Hugenberg, 
orb în faţa acestei situaţii, îi puse la dispoziţie 
enormul său aparat de presă şi îi înlesni accesul 
la unele din cele mai influente şi mai puternice 
grupuri din industria grea. 

Numeroasele publicaţii ale concernului de 
presă Hugenberg nu numai că au făcut 
cunoscut, de pe o zi pe alta, numele lui Hitler în 
toată Germania, dar i-au şi pus la dispoziţie o 
platformă de lansare publicistică extraordinară 
tocmai în momentul când, în toamna aceluiaşi 
an, criza economică mondială atinse şi Reichul. 
Numărul şomerilor, care depăşi într-un timp 
record cifra de un milion, nu era decât aspectul 
cel mai spectaculos al unei prăbuşiri afectând 
toate categoriile sociale. 

Ca o culme a  ghinionului, instituţiile 
parlamentare cedară chiar în ajunul încercării 
puterilor,  justificând astfel atmosfera de 
nemulţumire mocnită care domnea în sânul 
opiniei publice. În timp ce criza impunea 
asumarea unor responsabilităţi, partidele 
politice, incapabile, fie din motive ideologice, 
fie din grija pentru propriile lor interese, să-şi 
pună problema unei regrupări mai largi, trecură 
toate, în grabă, în opoziţie. Marea coaliţie se 
descompuse în primăvara anului 1930, înainte 
chiar ca criza să fi atins primul ei paroxism. 

În mijlocul  agitaţiei tumultuoase care 
zguduia acum ţara până în temelii îl găsim pe 
Adolf Hitler. leşit din masa declasaţilor, dotat cu 


fler în discernerea sentimentelor de teamă şi 
revoltă pe care le degajă descompunerea 
societăţii, el presimţea că această prăbuşire 
este pentru el clipa hotărâtoare, cu care nu se 
va mai reîntâlni niciodată. Când, în 1924, 
scriind „Mein Kampf’, Hitler aducea un omagiu 
primarului Vienei, Karl Lueger, care, spunea el 
plin de admiraţie, „îşi consacrase grosul 
activităţii sale politice pentru a câştiga de 
partea sa clasele care-şi simțeau ameninţată 
existenţa”, el ne oferea, încă de pe atunci, 
cheia misterului propriului său succes în rândul 
maselor în timpul primilor ani postbelici; dar de- 
abia acum, în conjunctura infinit înăsprită a 
crizei economice mondiale, îşi va putea aplica 
metodele elaborate cu o extremă grijă, până în 
cele mai mici detalii, în care nimic nu era lăsat 
la voia întâmplării. Ele cuprindeau: amploarea 
adunării, dozarea cu grijă a pregătirii masei, ora 
apariţiei oratorului, întârziată anume pentru a 
face să crească tensiunea, punerea în scenă a 
defilării drapelelor, a marşurilor ritmate, a 
„Heil”-urilor intonate de voci în extaz, până în 
momentul când, în fine, oratorul îşi făcea 
deodată intrarea, sub luminile reflectoarelor, în 
faţa unei mulţimi excitate în mod sistematic şi 
pregătite acum pentru a manifesta un 
entuziasm colectiv. „Scoaterea din circuit a 
gândirii”, „paralizia sugestionării”, crearea unei 
„stări receptive de devotament fanatic”, aceste 
condiţionări afective şi gregare constituiau 
punerea în scenă pregătitoare. Nici discursul nu 


avea alt scop, totul contribuind la realizarea lui: 
stilul, argumentarea,  gradarea calculată, 
modulaţiile vocii, ca şi gesturile emfatice de 
ameninţare sau de implorare, pregătite cu grijă. 
„Masa este ca un animal, ea se supune 
instinctelor”, pretindea viitorul stăpân al 
Reichului. În virtutea acestui principiu, el 
preconiza o gândire elementară, fraze simple, 
lozinci repetate într-una; nu trebuia ţintit decât 
un singur adversar deodată, folosindu-se 
formulări categorice, refuzându-se în mod voit 
furnizarea de „explicaţii” sau „combaterea altor 
păreri”. Aceasta era, după Hitler, „o tactică 
bazată pe evaluarea exactă a tuturor 
slăbiciunilor omeneşti, al cărei rezultat trebuia 
să ducă aproape matematic la succes”. 
Persoana lui Hitler deveni curând pentru mii 
de germani punctul de cristalizare a 
sentimentelor de ură, revoltă şi nostalgie, la 
care se alătura vechiul mit politic al 
„fuhrerului”, ca şi nevoia, mai recentă, de 
ordine, siguranţă şi unitate. Această măiestrie 
demagogică, căreia celelalte partide, 
descumpănite, nu-i puteau opune decât 
banalele şi obişnuitele adunări tradiţionale, îşi 
găsea completarea şi într-o intensificare a 
agitaţiei.  Neobosit, călătorind adesea cu 
avionul, Hitler cobora, ca un mântuitor, în 
mijlocul mulțimilor desperate şi fremătânde. In 
scurtul răstimp al unei singure zile el se adresa 
la sute de mii de germani. Insăşi această 
îngrămădire de oameni, precum şi fascinația 


acestei mase în cadrul căreia fiecare individ 
putea să se considere o părticică, le crea 
sentimentul puterii de care fuseseră aşa de 
multă vreme lipsiţi şi care-şi găsea împlinirea în 
violenţa oratorică a lui Hitler, dezlănţuit în 
mijlocul mulțimii  clocotitoare, în completă 
uitare de sine. 

Cu prilejul primei sale călătorii cu avionul 
prin ţară, Hitler vizită 21 de oraşe în 7 zile; în 
cursul celei de-a doua călătorii - 25 de oraşe în 
8 zile. În ultimele două turnee cu avionul, el 
vizită câte 50 de oraşe în 16, respectiv 24 de 
zile. Dar aceasta nu era decât o parte a 
strategiei generale desfăşurate în vederea 
cuceririi puterii. În timp ce întreținea confuzia 
demagogică, Hitler  recurgea la metode 
destinate să agraveze criza: terorism în plină 
stradă, blocarea activităţii parlamentelor sau 
refuzul oricărei colaborări loiale. Toţi cei ce 
căzuseră într-o stare de mizerie de care nu erau 
răspunzători: şomeri, tineri vagabonzi, 
pensionari, mici negustori, foşti studenţi fără 
profesie şi în general clasa de mijloc, lovită 
mortal de criza economică mondială, toţi cei ce, 
înăcriţi sau descumpăniţi, se întrebau de unde 
le vine decăderea şi îşi pierduseră 
discernământul se lăsară antrenați pe această 
cale. 

În timp ce celelalte partide se adresau în 
esenţă anumitor clase sau categorii sociale, 
partidul nazist făcea apel, fără ruşine, la toţi; 
nefiind mulţumit doar de îmbinarea în 


denumirea partidului a ideii de „naţional” şi de 
„socialist, pentru mai multă siguranţă el 
adăugase eticheta de „german” (cu 
semnificaţie de „dreapta”) şi pe aceea de 
„muncitoresc” (cu semnificaţie de „stânga”), 
smulgând celorlalte partide „conţinutul lor 
politic şi pretinzând că le întruchipează pe 
toate”. 

Dar delirul şi agitația pe care le dezlănţuia 
n-ar fi fost desigur suficiente pentru a-l aduce la 
putere. Hitler n-a obţinut niciodată în cadrul 
vreunei consultări electorale mai mult de 37,3% 
din voturi. Succesul său a fost mai degrabă 
favorizat de moravurile politice care, începând 
din 1930, se încetăţeniseră în Germania. 
Dovedindu-se imposibilă obţinerea unei 
majorităţi parlamentare (una din cauzele, şi nu 
cea mai puţin importantă, a acestei situaţii era 
criza aţâţată prin grija „naţional-socialiştilor”), 
se recurgea continuu la dreptul de a promulga 
decrete-legi, drept cu care era învestit 
preşedintele Reichului. Acest procedeu a dus 
inevitabil la concentrarea tot mai mare a puterii 
politice în mâinile preşedintelui Reichului şi ale 
Micului său grup de consilieri, printre care, 
după o glumă cu mare circulaţie în vremea 
aceea, fiul lui Hindenburg, Oskar, nu era 
singurul „ce nu fusese prevăzut de Constituţie”. 

Asupra acestui mediu îşi concentră Hitler cu 
o îndârjire crescândă eforturile, sprijinindu-se 
pe alegătorii săi şi pe secţiile de asalt (SA). 
Propaganda sa folosea metode care alternau 


într-un mod descumpănitor ameninţarea cu 
revoluţia şi promisiunile de colaborare sinceră. 

În timp ce, în mijlocul agitaţiei sporite, Hitler 
aştepta încă în zadar să fie făcut cancelar, 
partidul suferi o primă şi serioasă înfrângere în 
alegerile din noiembrie 1932. O lună mai tărziu, 
în partid izbucni o gravă criză, în cursul căreia 
Hitler, când stăpânit de explozii de furie, când 
lăsându-se pradă hohotelor de plâns sau 
aruncând acuzaţii pătimaşe, ameninţă încă o 
dată cu sinuciderea. Această criză a pus în 
lumină deficienţele structurale ale unui partid 
de adunătură, dominat de opinii şi visuri 
divergente şi lipsit de un program închegat; 
partidul avea nevoie nu numai de mitul 
fuhrerului, ci şi de acela al invincibilităţii lui, de 
succese neîntrerupte, căci, în fond, acesta era 
programul său. Această criză ar fi putut, de 
asemenea, duce până la capăt procesul, care şi 
începuse, de  demistificare a partidului 
„naţional-socialist”. 

Dacă însă aceste posibilităţi nu au fost 
folosite, aceasta se datoreşte în bună parte 
faptului că şeful partidului nazist nu a întâlnit la 
partizanii republicii voinţa hotărâtă de a-şi 
salvgarda poziţiile. El nu a avut în faţa lui, pe 
de o parte, decât nişte democrați divizați, 
amorfi, care încetaseră de mult să mai creadă 
în valoarea istorică a cauzei lor; iar pe de altă 
parte, câțiva purtători de cuvânt ai 
conservatorilor, naivi şi fără personalitate, care, 
pătrunşi de iluzia că sunt chemaţi să joace 


„rolul conducător pentru care istoria îi făcuse 
apți”, acceptară să se alieze cu Hitler. Printr-o 
intrigă în care motivele personale ale celor 
interesaţi au jucat şi ele un rol important, au 
dat o şansă neaşteptată şefului unui partid 
demoralizat, pradă unor grave dificultăţi 
financiare şi  dezorganizării. Exploatând cu 
abilitate prejudecățile de clasă antisindicale şi 
naţionale din acele grupuri care ţineau sub 
influenţa lor pe nehotărâtul preşedinte al 
Reichului, Hitler reuşi, în sfârşit, să obţină 
victoria finală: la 30 ianuarie 1933, Hindenburg 
îl numi în postul de cancelar al Reichului, 
dându-i acea putere despre care Hitler spusese 
într-o zi în mod public că pentru nimic în lume 
nu va lăsa să-i fie smulsă, o dată ce o va fi 
cucerit. „Ai impresia că trăieşti un basm”, nota 
Goebbels în jurnalul său. 

Astfel Hitler beneficie de o ascensiune 
uimitoare, ai cărei factori rămân, în unele 
privinţe, greu de înţeles. Dar nu de la hotelul 
„Kaiserhof” din Berlin, în care-şi stabilise pentru 
multă vreme cartierul general, a fost el luat şi 
dus de soartă la cancelaria Reichului, ci de la 
căminul de burlaci din Meldemannstrasse din 
Viena. Antrenat de propriul său dinamism, îşi 
continua drumul cu o nerăbdare crescândă; 
cancelar al unui cabinet de coaliţie care nu 
număra decât trei miniştri nazişti, el nu socotea 
că a ajuns încă la ţel. Goebbels formulă astfel 
deviza ce avea să constituie motto-ul fazei 
următoare a ascensiunii lui Hitler, fază care a 


început imediat, fără nici un fel de 
menajamente şi consideraţie pentru ceilalţi 
membri ai guvernului: „Puterea se cucereşte 
prin putere”. 


CAPITOLUL al IV-lea - Cancelarul Reichului 


La 30 ianuarie 1933, Hitler îşi făcu intrarea 
oficială pe scena politică cu tot ceremonialul 
învingătorului istoric. La drept vorbind, defilările 
grandioase, însoţite de retrageri cu torţe, 
organizate cu această ocazie, nu corespundeau 
de loc importanţei evenimentului pe plan 
constituţional, căci, din punct de vedere formal, 
nu avusese loc decât o schimbare de guvern. 

Opinia publică înţelese însă că numirea lui 
Hitler în postul de cancelar al Reichului nu 
putea fi comparată cu remanierile din trecut. Ea 
însemna începutul unei noi ere. In ciuda 
atitudinii de o deplină siguranţă de sine a lui 
von Papen, care la toate avertismentele cu 
privire la setea de putere şi la hotărârea lui 
Hitler răspundea: „Vă înşelaţi, e în mâinile 
noastre”, măsurile de precauţie luate de 
miniştrii  naţional-germani se  dovediră, în 
câteva săptămâni, lipsite de eficacitate, cu 
toată influenţa de care aceştia beneficiau pe 
lângă preşedintele Reichului, în cercurile 
economice, în armată şi în aparatul de stat, ca 
şi în posturile-cheie din sectorul social. Nu 


numai că naziştii făceau dovada unei mari 
abilităţi tactice, dar ei se pricepuseră să 
provoace sistematic şi să ducă la paroxism un 
val de însufleţire în favoarea „operei de unire 
naţională”. Măturând toate încercările de a-l 
„Sstăvili” pe Hitler, acest val dădu naştere unei 
forţe căreia membrii conservatori ai guvernului 
nu aveau ce să-i opună. De altfel, Hitler nici nu 
lăsă măcar să planeze vreo îndoială asupra 
faptului că ora aşteptată, ora manifestării 
voinţei şi puterii sale, sosise. Nici chiar primele 
simptome care anunțau un regim de teroare nu 
reuşiră să tempereze atmosfera. Brutalitatea, 
care-şi puse pecetea pe primele acţiuni ale 
noului regim, era adesea considerată ca 
expresia unei energii de care trebuia neapărat 
să se facă dovadă la nivelul guvernului, cât şi la 
acela al străzii. Pentru conştiinţa publică 
pervertită de descurajare, până şi brutalitatea 
părea  preferabilă  imobilităţii oficiale de 
altădată. 

Partide şi grupări puternice, înzestrate cu o 
tradiţie bogată, se prăbuşiră în urma acestui 
asalt, nelăsând, încă înainte de a fi desfiinţate 
cu forţa, decât nişte rămăşiţe incapabile de a 
mai face vreo manevră. Trecutul era mort. 
Dorinţa de a adera la noua ordine se propaga 
ca o epidemie. Cei care se încăpăţânau să o 
respingă se găsiră curând în minoritate. Din ce 
în ce mai izolaţi, ei îşi ascunseră amărăciunea 
şi dezgustul în faţa evidentei înfrângeri pe care 
„istoria însăşi” le-o impusese. Violenţă pentru 


unii, experienţa unui nou sentiment al 
comunităţii pentru alţii, acestea au fost 
semnele caracteristice sub care debuta această 
epocă: calea liberă şi lagărele de concentrare, 
apoi  manifestaţiile cu sute de mii de 
participanţi, însoţite de jurăminte colective 
pronunţate sub bolți de lumini, cuvântările 
fuhrerului, focurile aprinse noaptea pe dealuri şi 
cântecele patetice. Hitler a afirmat fără ocol că 
comunitatea „nu poate fi făurită şi păstrată 
decât cu forta”? 

Nu trebuie totuşi supraapreciată contribuţia 
forţei brutale în procesul luării puterii, început a 
doua zi după 30 ianuarie 1933. Asasinatele şi 
represiunile sângeroase erau, desigur, 
considerate indispensabile, dar mai degrabă ca 
nişte demonstrații de forţă. O pregătire 
psihologică făcută cu îndemânare a dus la 
rezultate hotărâtoare. Politica de pretinsă 
„renaştere” naţională era aspectul ei sugestiv 
şi cuceritor, iar „revoluţia legală” mijlocul de a 
paraliza orice împotrivire. În fine, pentru 
folosirea terorii s-a găsit o justificare ideologică. 
Acapararea imediată şi radicală a presei şi 
radiodifuziunii a permis crearea progresivă a 
unui cadru intelectual şi afectiv care urmărea 
să dea întregii naţiuni o fizionomie unitară. 

Sprijinindu-se pe victoria sa personală, Hitler 
îşi arogă dreptul de a reorganiza statul după 
propriile sale concepţii. Intr-unul din 


23 H. Picker. Hitlers Tischgesprăche, Bonn, 1951. 


discursurile sale, el numi în chip plastic poporul 
german „instrumentul” său. Dacă este cât de 
cât adevărat că mişcarea nazistă, în afara unor 
doctrine rasiste sau expansioniste, a fost 
înzestrată cândva cu un program coerent în 
domeniul ideologiei sau al politicii curente, ea a 
renunţat în orice caz definitiv la el pe măsură 
ce se înscăuna la putere. Doar câţiva inşi 
izolaţi, dispreţuiţi şi daţi la o parte, au continuat 
să-şi proclame adeziunea la acest program. 
Naţional-socialismul s-a dezvăluit a fi ceea ce 
fusese, în fond, întotdeauna: pretextul ideologic 
care masca aspiraţiile lui Hitler la putere. 
Opinia publică  înţelesese ea însăşi că 
evenimentele din ultimele luni  însemnau 
cucerirea puterii mai degrabă de câtre Adolf 
Hitler decât de către partidul nazist şi național- 
socialism. Cucerirea puterii s-a făcut progresiv, 
la adăpostul fațadei, întreţinută cu grijă, a 
vechilor instituţii. De altfel, unele sectoare au 
fost cruţate în mod provizoriu: justiţia civilă, de 
exemplu, a continuat să se bucure o vreme de 
autonomie. În felul acesta au dăinuit insulițe de 
legalitate în mijlocul profundei răsturnări a 
tuturor lucrurilor, rezervaţii liniştitoare ale 
concepţiilor tradiţionale de ordine, a căror 
existenţă, aparent neatinsă, a tulburat atât de 
adânc cugetul contemporanilor în legătură cu 
aprecierea legalităţii sau ilegalităţii regimului, 
ca şi hotărârea lor de a-i fi credincioşi sau de a i 
se opune. 


Hitler avea să declare mai târziu că 
intenţionase să „cucerească puterea rapid şi 
dintr-o dată”. Incepând cu hotărârea în legătură 
cu protecţia poporului german, dată publicităţii 
în prima săptămână după ce a devenit 
cancelar, şi până la nemaipomenitul decret 
care declara legală, fără nici o altă formalitate, 
masacrarea lui Röhm şi a adepților lui, trecând 
prin acţiunea întreprinsă împotriva landului 
Prusiei şi aşa-numita hotărâre cu privire la 
incendierea Reichstagului, care instituia starea 
excepţională, şi, în sfârşit, legea cu privire la 
puterile depline, fiecare hotărâre a lui Hitler 
apărea ca o consecinţă a precedentei şi crea în 
acelaşi timp premisele celei ce avea să urmeze. 

La începutul lunii august 1934 Hitler deţinea 
toate puterile politice; pentru a-şi extinde 
puterea pe planul instituţiilor, el hotărî să-şi 
pună candidatura la preşedinţia Reichului, ca 
succesor al lui Hindenburg. „În mileniul următor 
- afirma el la Nurnberg - Germania nu va mai 
cunoaşte revoluţii”. 

Hitler îşi atinsese țelul. În cursul „anilor de 
construcţie” care urmară a ştiut să profite de 
noua conjunctură economică mondială. El îşi 
dădu seama că nu numai masele, ci şi 
economia erau însetate de un nou impuls şi le 
oferi ceea ce guvernul Bruning, în special, nu 
fusese în stare să realizeze de teama de a-şi 
asuma răspunderi prea mari. În afară de 
aceasta, duritatea cu care Hitler ştia să dea 
directive conferea măsurilor luate de el o 


eficacitate de care, evident, nu prea beneficiau 
regimurile democratice, cu multiplele lor 
organisme de control. 

Avântul producţiei a atras după sine o 
scădere rapidă a numărului de şomeri, dar a 
permis şi desfăşurarea unei activităţi intense şi 
folosite cu pricepere în domeniul social. Prin 
manifestări de simpatie faţă de muncitori, 
regimul se  străduia de altfel să obţină 
absolvirea pentru aplicarea brutală a concepţiei 
sale de ordine, aşa cum se manifesta ea, de 
exemplu, în domeniul apăsătoarei legislații a 
muncii, a reglementării salariilor sau a punerii 
sindicatelor sub tutela statului. Deşi nu realiza 
nici unul din punctele programului său 
„socialist”, crea totuşi numeroase instituţii care 
se ocupau de clasa muncitoare: organiza 
călătorii în timpul  concediilor, festivități 
sportive, sărbători în cadrul întreprinderilor, 
serbări şi dansuri populare, reuniuni prieteneşti 
şi conferinţe cu scopul de a răspândi doctrina 
nazistă. Toate aceste manifestări permiteau 
regimului să ţină oamenii mereu sub 
supraveghere, să-i stăpânească; lozinci de tipul 
„forţă prin bucurie” şi „frumuseţea muncii” 
ritmau aceste eforturi. Dar numai cu greu putea 
fi uitat caracterul acestor programe distractive, 
care oglindeau disprețul naziştilor pentru omul 
muncitor; acesta, după Hitler, nu cere decât 
pâine şi jocuri şi „nu are înţelegere pentru nici 
un ideal”. Intenţia conducătorilor nazişti de a 
răscumpăra de la muncitori dreptul lor la 


autodeterminare politică şi socială a rămas 
întotdeauna vădită, cu toate că eforturile făcute 
în acest scop erau prezentate şi uneori luate 
drept realizarea comunităţii întregului popor. 
După formula lapidară a lui Robert Ley, sub cel 
de-al III-lea Reich era socialist tot ceea ce putea 
să-i fie de folos poporului german; şi cum 
conducătorii nazişti identificau interesele lor 
personale cu cele ale poporului, instaurarea 
unui totalitarism rigid în toate sectoarele de 
importanţă vitală constituia o dovadă de 
„Socialism”. De altminteri, netăgăduita 
aptitudine a regimului de a pune pe primul plan 
iniţiativele spectaculoase a contribuit la 
supraaprecierea succeselor obținute. Nu 
trebuie uitată însă lipsa de scrupule în alegerea 
mijloacelor. Aşa, de exemplu, în domeniul 
politicii monetare, reflecţia cinică a lui Hitler că 
„până acum nici un popor n-a pierit din cauza 
datoriilor sale” este dintre cele mai grăitoare în 
această privinţă. În fine, intrarea Germaniei în 
război îi permise să realizeze folosirea completă 
a mâinii de lucru, mărirea producţiei datorită nu 
numai reînarmării, ci şi speculațiilor asupra 
viitorului, între altele cucerirea unui nou spaţiu 
vital, excluzând perspectiva unei catastrofe 
finale. În anii 1937 şi 1938 popularitatea 
acestor lozinci ale lui Hitler şi ale guvernului 
său atinse apogeul, la aceasta contribuind şi 
succesele în domeniul politicii externe. 

Această imagine se contura totuşi pe un 
fundal destul de sumbru. Zvonurile stăruitoare 


în legătură cu existenţa lagărelor de 
concentrare mențineau o stare de nelinişte; 
defăimarea, al cărei obiect îl constituiau 
minoritățile, cultul rasei, politica religioasă a 
conducătorilor nazişti, presiunea exercitată 
asupra artei şi ştiinţei, aroganţa funcţionarilor şi 
„Superorganizarea”, de nesuportat uneori, la 
care era supusă populaţia erau factori care 
dădeau naştere unei oarecare nervozităţi şi 
proaste dispoziţii, care nu se manifestau, de 
altfel, decât sub o formă şovăielnică şi voalată. 
Cei ce speraseră că exercitarea puterii şi 
obligaţia de a-şi asuma răspunderile ce decurg 
din ea vor avea asupra lui Hitler o influenţă 
moderatoare şi-au văzut înşelate aşteptările. 
Hitler rămase cel mai neînduplecat dintre 
nazişti, iar atmosfera de violenţă în care se 
scălda regimul se datora tocmai iniţiativelor lui 
personale. El se pricepea să dea acestei puteri, 
al cărei reprezentant era acum, înfăţişările cele 
mai diverse, după nevoile şi obiectivele de 
moment: amenințătoare sau grandilocventă, 
sumbră sau intimidantă. Din când în când se 
complăcea în a camufla spaima pe care o 
trezea în conştiinţa publică: putea fi văzut, bine 
dispus, în mijlocul stelelor ecranului, luând 
parte la prânzul soldaţilor, în faţa bucătăriei de 
campanie, la reprezentațiile de gală de la 
Bayreuth, ori pozând, plin de cordialitate, în 
mijlocul copiilor sau al foştilor combatanți. 
Principiul dualismului, care dădea tacticii sale 
acel caracter insesizabil şi neliniştitor, îşi punea 


pecetea şi asupra comportării sale şi a celor din 
anturajul lui: lagăre împrejmuite cu sârmă 
ghimpată şi serbări nautice, măsuri de 
euthanasie şi atmosferă de bună dispoziţie, 
temnițe şi convorbiri familiare cu omul de pe 
stradă - toate acestea coexistau în chipul cel 
mai natural, exprimând doar unul şi acelaşi 
lucru: puterea, a cărei întărire continuă era 
totul pentru Hitler. În aşa măsură încât curând 
ajunse să neglijeze multiplele exigenţe ale 
funcţiei sale care nu jucau un rol direct în 
sporirea puterii lui. Întotdeauna îi fusese groază 
de o muncă regulată; „o singură idee genială 
face mai mult decât o viaţă de muncă 
conştiincioasă într-un birou”, avea el obiceiul să 
spună. Aşa încât nu consimţi decât în primele 
luni ale activităţii sale de cancelar să-şi 
îndeplinească în mod corect îndatoririle ce-i 
reveneau. Temperamentul său boem începu să 
pună din nou stăpânire pe el şi schimbările 
bruşte de dispoziţie erau semnul afectivității 
sale dezechilibrate. Îşi petrecea timpul rătăcind, 
pradă nehotărării, fără un program precis, 
manifestând interes sau dorinţă când pentru un 
lucru, când pentru altul, amânând rezolvarea 
unor probleme importante pentru a grăbi 
realizarea altor proiecte, cu o energie aflată în 
disproporţie vădită cu urgenţa reală a 
problemei. In acest timp, sectoare întregi ale 
vieţii publice rămâneau în părăsire pentru că 
Hitler nu se ocupa de ele, în vreme ce confuzia 
voită a competenţelor lua uneori forma unui 


adevărat haos. De aceea, oricât de energică ar 
părea intervenţia statului în diverse probleme 
izolate şi spectaculoase, acţiunea lui s-a 
dovedit, examinată mai îndeaproape, ca fiind 
lipsită de orice coerenţă. Astfel, de exemplu, 
cabinetul  încetă să se mai întrunească 
începând din 1937, aşa încât nu mai avu loc 
nici o conferinţă a  reichsleiterilor şi 
gauleiterilor. Timp de luni, apoi de ani de zile, 
miniştrii n-au mai avut ocazia să prezinte 
rapoartele lor. Întrucât din capitala Reichului, 
unde se afla, Hitler nu putea evita îndeplinirea 
îndatoririlor sale şi, în plus, nu-i iubea nici pe 
berlinezi, nici Berlinul, el se retrăgea din ce în 
ce mai des la Munchen sau la vila sa de la 
Berchtesgaden. 

Dorea totuşi să obţină de la oamenii de 
încredere din anturajul său sau de la mase 
asentimentul pentru măsurile pe care le lua; 
împreună cu plebiscitele falsificate, ropotele de 
aplauze ce se  dezlănţuiau în cursul 
spectacolelor sale oratorice erau considerate ca 
mărturia aprobării manifestate de naţiune faţă 
de politica guvernului şi expresia „adevăratei” 
democraţii, spre deosebire de formele liberale 
ale acesteia, aşa-zis degenerate. S-a socotit că, 
în cursul vieţii sale, Hitler a luat cuvântul în faţa 
a aproape 35000000 de persoane. Numai la 
congresele anuale ale partidului, care aveau loc 
toamna, ţinea 15-20 de discursuri, savurând, 
ca un drogat, opiumul comunicării cu masele şi 
înfuriindu-se atunci când nu izbucneau ovaţiile 


aşteptate. Avea tendinţa să se izoleze şi, 
începând din 1938, a fi primit de el era 
considerat ca un privilegiu. Îi era groază de 
discuţii; obişnuit de multă vreme să nu fie 
contrazis şi să nu se exprime decât prin 
monologuri, prefera accesele de exaltare de la 
tribună, când răguşea de atâta tipat, regulilor 
pe care se cade să le respecţi într-o înfruntare 
individuală. Când Mussolini făcu o călătorie 
oficială în Germania, Hitler se apucă să 
vorbească fără întrerupere timp de o oră şi 
patruzeci de minute, nedându-i oaspetelui său, 
care stătea în mod vizibil ca pe jăratic, prilejul 
să scoată nici un cuvânt. Aproape toţi cei ce-l 
vizitau, ca şi colaboratorii săi, au avut ocazia să 
facă aceeaşi experienţă, mai ales în timpul 
războiului, când potopul de cuvinte al acestei 
minţi neliniştite luă forme din ce în ce mai 
extravagante; generalii din marele cartier 
general, luptând desperat cu somnul, trebuiau 
să îndure tirade interminabile asupra artei, 
filozofiei, rasei, tehnicii sau istoriei, care se 
prelungeau uneori până în zori. Hitler avea 
permanent nevoie de auditori, de spectatori 
pasivi, dar niciodată de interlocutori, iar 
obiecțiile nu făceau decât să-l enerveze şi să-l 
antreneze în noi asociaţii de idei, şi mai 
dezordonate, şi pe cât de interminabile, pe atât 
de incoerente. 

Nu tolera nici o critică şi, departe de a-i 
înţelege valoarea constructivă, nu vedea în ea 
decât expresia imputării şi defăimării, a unei 


concepţii despre libertate care, după el, nu 
făcea decât să-i determine pe oameni să se 
comporte „ca maimuţele”. Incăpăţânarea şi 
aroganţa sa continuară să sporească, creând 
un gol tot mai mare în jurul său şi 
determinându-i pe oameni să-l contrazică tot 
mai rar. 

În  egocentrismul său, Hitler nu putea 
interpreta tăcerea care-l înconjura decât ca un 
semn de spaimă  respectuoasă în fața 
impunătoarei măreţii a viziunilor ŞI 
personalităţii sale. Dacă în trecut afirmarea 
infailibilităţii sale avusese drept principal scop 
să contribuie la eficacitatea propagandei 
naziste şi să asigure menţinerea autorităţii sale 
atât în sânul partidului, cât şi asupra maselor, 
acum el începea să se creadă purtător al 
aureolei fuhrerului, ferit de orice slăbiciune şi 
greşeală omenească, a cărui voinţă, justificată 
şi consfinţită de providenţă, se situa pe linia 
urmărită de aceasta. Una din secretarele sale 
povesteşte că evita întotdeauna cu grijă să fie 
surprins în timp ce se juca cu vreunul din câinii 
săi; de îndată ce simţea că e privit, „alunga cu 
brutalitate câinele”. Într-o zi, fotograful său 
personal, Heinrich Hoffmann, îl fotografia în 
timp ce se afla împreună cu foxterrierul Evei 
Braun. Atunci Hitler îi spuse: „Hoffmann, nu ai 
voie să publici acest instantaneu. Un 
conducător nu-şi poate permite să pozeze 
lângă un căţeluş... Doar câinele ciobănesc 
german este demn de un bărbat adevărat”. Era 


teama de a se arăta altfel decât în atitudinea 
demnă şi hieratică a omului de stat, care-l 
făcea atât de impersonal şi inuman. În diferite 
ocazii a fost solicitat, îndeosebi de către ziarişti, 
să dea câteva informaţii în legătură cu viaţa sa 
particulară. Dar a refuzat întotdeauna. Încerca 
să-l convingă pe Goring să renunţe la fumat, 
spunându-i (ceea ce este un argument foarte 
caracteristic din partea lui!) că nu putea fi 
imortalizat printr-un monument în care să fie 
reprezentat „cu o ţigară în gură”. 

Faţă de acest ansamblu de elemente, teoria, 
larg răspândită, după care Hitler a pornit-o 
treptat pe calea răului apare ca neîntemeiată. 
Această teorie a jucat însă un rol important în 
încercările, mai ales ale principalilor săi 
complici din tabăra conservatoare, de a-l 
justifica pe stăpânul Reichului. De asemenea, în 
această perspectivă, versiunea după care statul 
nazist, cu câteva excepţii, s-ar fi dovedit în fond 
capabil, eficace şi plin de grijă pentru binele 
public se dovedeşte a fi dintre cele mai 
mincinoase. In varianta aceasta războiul apare 
ca o rătăcire ce ar fi putut fi evitată, iar 
exterminarea evreilor, de exemplu, devine mai 
degrabă © consecinţă a extremismului 
inevitabil, datorat amărăciunii provocate de 
mersul războiului. În realitate, violența, 
extremismul şi până şi războiul făceau parte, 
de la început, nu numai din convingerile 
susținătorilor regimului, ci chiar din natura şi 
structura intimă a acestuia, neputând fi 


separate de voinţa sa de a face în mod brutal 
„ordine”. Nici măcar nu e nevoie să arunci o 
privire asupra felului brutal şi violent de a 
exercita puterea, asupra omorurilor, a legilor de 
la Nurnberg sau a numărului crescând de 
lagăre de concentrare, pentru a-ţi da seama ce 
ascunde stilul istovitor al politicii sale, aflată 
mereu în urmărirea unor noi obiective. 
Mişcarea, dinamismul neîmblânzit, bubuitor, din 
ce în ce mai nestăpânit făceau parte din sistem, 
şi de îndată ce nu mai găsea țeluri de atins sau 
împotriviri de înfrânt pe plan intern nu putea 
decât să ducă la o politică externă agresivă. 

Acest context intern a fost recent verificat, 
luându-se drept exemplu politica economică a 
celui de-al Ill-lea Reich. A apărut clar faptul că 
avântul economic înregistrat în timpul dictaturii 
naziste, în măsura în care nu era legat de 
conjunctura mondială, ci de programul expus 
de Hitler în memoriul asupra planului de 4 ani, 
nu prezenta decât aparențele unui succes, 
obţinute prin procedee ce secătuiau economia. 
Dictatura nazistă a determinat, desigur, o 
însemnată concentrare a forţelor, dar a pus în 
acelaşi timp regimul „într-o situaţie din ce în ce 
mai critică, care ar fi ajuns să facă războiul 
inevitabil, chiar dacă conducătorii nazişti ar fi 
fost gata să sacrifice postulatele lor ideologice 
în favoarea unei atitudini mai realiste în politica 
externă”. 


24 Karl Dietrich Bracher, W. Sauer şi G. Schulz. Die 
nationalsozialistische Machtergreifung, Köln, 1960. 


Tensiunea dusă la extrem a forțelor 
economice nu este totuşi decât una din temele 
care permit să se pună în lumină neîntrerupta 
alternanță de „succes” şi nedreptate din cursul 
dictaturii naziste; ea nu este decât unul din 
factorii care împingeau spre război. În centrul 
problemei regăsim aceleaşi teorii simpliste pe 
care Hitler se sprijinea pentru a explica modul 
de funcţionare a societăţii omeneşti: viaţa este 
o luptă, cel mai puternic îl doboară pe cel mai 
slab. Morala este o dovadă de prostie sau de 
decadenţă. Cităm textual: „Disputa dintre forţă 
şi spirit se va termina întotdeauna în favoarea 
primei”; „cel ce are este îndreptăţit să aibă”; 
„cruzimea impune”, sau, mai departe: „Pacea 
eternă nu va domni în lume decât atunci când 
ultima fiinţă omenească o va fi ucis pe 
penultima”?. 

Părăsind domeniul judecăților universale 
asupra lumii şi omenirii pentru a pătrunde în 
sfera concretă a directivelor politice, aflăm 
cugetări de felul acesta: „Pentru a dezlănţui 
războiul voi găsi un argument propagandistic; 
puţin interesează dacă este plauzibil sau nu. 
Mai târziu nimeni nu-l va mai întreba pe 
învingător dacă a spus sau nu adevărul. In 
dezlănţuirea şi conducerea operaţiilor militare, 
ceea ce interesează nu este dreptatea, ci 
victoria... Trebuie să-ţi fereci inima faţă de milă. 
Să acţionezi cu brutalitate. Optzeci de milioane 


2 H. Picker, op. cit. 


de oameni trebuie să-şi capete drepturile. 
Existenţa lor trebuie asigurată. Dreptul aparţine 
celui mai puternic. Trebuie exercitată o asprime 
extremă”? 

Aceştia sunt termenii în care s-a adresat 
Hitler comandanților armatei cu câteva zile 
înainte de declanşarea războiului. Hitler 
considera incontestabil dreptul poporului 
„Superior din punct de vedere biologic” să 
înrobească, să asuprească şi sa extermine 
rasele  „inferioare”. Deşi dispreţuia Franța 
„negrificată” ŞI, mai târziu, Anglia 
„degenerată”, el a considerat întotdeauna că 
această relaţie de valoare se aplică raporturilor 
dintre poporul german şi vecinii săi orientali. 
Naționalismul său, care purta pecetea 
imperialismului, s-a îndreptat întotdeauna către 
răsărit. „Vom opri veşnica extindere a 
germanilor către sudul şi vestul Europei - 
declara el într-un pasaj celebru din „Mein 
Kampf - şi ne vom întoarce privirile spre est. 
Vom pune în sfârşit capăt politicii coloniale şi 
comerciale dinainte de război şi vom trece la o 
politică a pământului, care este politica 
viitorului”. La 5 noiembrie 1937, când în faţa 
unui cerc restrâns de înalţi demnitari ai 
regimului, Hitler dezvălui pentru prima oară 
planurile sale de agresiune, el le prezentă 
această concepţie ca testamentul pe care-l lăsa 


2 Discursuri adresate comandanților armatei, 22 august 
1939. 


naţiunii germane în cazul când el şi-ar da 
sfârşitul înainte de vreme. 

Ideea morţii premature începuse într-adevăr 
să-l neliniştească pe acest om, care se credea 
de neînlocuit. El făcea adesea aluzie la această 
eventualitate, explicând şi justificând 
necesitatea de a acţiona repede, şi ceea ce s-a 
interpretat adesea ca o acţiune grăbită şi 
violentă pornită dintr-un calcul realist reflecta 
în realitate înfrigurarea pe care i-o trezea 
această presimţire. 

La drept vorbind, uimitorul şir de succese 
repurtat în politica externă l-a determinat să-şi 
modifice planurile iniţiale. La 5 noiembrie 1937, 
el mai declara că epoca cea mai favorabilă 
pentru lansarea atacului s-ar situa între 1943 şi 
1945; dar încă de la sfârşitul anului 1938 era 
hotărât să pornească războiul. Reluând pe plan 
internaţional tactica folosită pentru cucerirea 
puterii - acte de agresiune asociate de regulă 
cu asigurări de pace, exploatarea magistrală a 
pasivităţii adversarilor, înclinați să se legene în 
iluzii -, el reuşi să-i înşele şi să-i paralizeze 
complet pe politicienii democraţiilor 
occidentale. În faţa unor oameni îngroziţi şi 
descumpăniţi în acelaşi timp, Hitler izbuti în 
mod practic să ducă la bun sfârşit tot ceea ce 
întreprindea, de la retragerea Germaniei din 
Liga Naţiunilor, în octombrie 1933, până la 
etapele Viena, Munchen şi Praga, trecând prin 
instaurarea serviciului militar obligatoriu şi 
ocuparea Renaniei; aceasta era consecinţa 


norocului, calculului şi acceptării totale a 
oricărui risc, care, chiar pentru obiective de mai 
mică însemnătate, îl făceau să arunce toate 
atu-urile în balanţă. Hitler nu a fost numai „cel 
mai mare comedian al Europei”, după cum s-a 
numit el însuşi într-o zi cu o mândrie cinică, ci şi 
cel mai abil jucător. Spre deosebire de 
partenerii săi, care se amăgeau cu iluzia păcii, 
Hitler se considera întotdeauna în război şi ştia 
precis ceea ce voia, pe când ceilalţi ştiau numai 
ce nu voiau: războiul. „Urmez cu siguranţa unui 
somnambul calea pe care providenţa îmi 
porunceşte să pornesc”?. 

Dar, după cum bine a subliniat istoricul 
englez Alan Bullock, Hitler nu a cunoscut cu 
adevărat succesul decât atâta timp cât 
încrederea în infailibilitatea sa a fost doar 
instrumentul politicii sale; din ziua când, orbit 
de uşurinţa cu care-şi dobândea victoriile, 
începu să creadă în ea şi să ia în serios cultul al 
cărui obiect devenise, norocul l-a părăsit: „Dacă 
vreodată un om a pierit din cauza imaginii pe 
care şi-a făurit-o despre sine, acela a fost Adolf 
Hitler”. 

Răsfăţat, umflat de orgoliu, de „norocul” 
său, ajunse să-şi subaprecieze adversarii, să-i 
pună, cu o neruşinare tot mai mare, în faţa 
unor alternative dezonorante, să se dedea la 
şantaje faţă de ei şi, în fine, să provoace în mod 
deschis confuzia care trebuia să ducă la război. 


27 Munchen, 14 martie 1936. 


În 1938, la Berchtesgaden, Hitler îi declară lui 
Chamberlain, profund tulburat, uluit, că „puţin îi 
păsa dacă va fi sau nu un război mondial”, iar 
după conferinţa de la Munchen vorbea cu 
dispreţ despre „acest tip”, cum s-a exprimat, 
care, prin dorinţa sa de a încheia compromisuri, 
îi „stricase intrarea în Praga”, cu toate că 
războiul, pe care-l dorea, nu era la acea epocă 
suficient de bine pregătit nici pe plan material 
şi militar, nici pe plan politic sau psihologic. În 
ciuda eforturilor intense ale presei dirijate, 
poporul nu era gata „să facă apel la forţă”, cum 
pretindea Hitler în discursul pe care-l ţinu 
redactorilor-şefi de ziare în noiembrie 1938. 
Când în după-amiaza zilei de 27 septembrie a 
aceluiaşi an, în cel mai grav moment al crizei 
sudete, o divizie motorizată în ţinută de 
campanie defilă pe străzile Berlinului, pietonii 
de pe trotuare păstrară o tăcere adâncă şi se 
risipiră care încotro. „Cu acest popor nu pot 
încă să fac războiul” - ar fi declarat atunci, 
furios, Hitler. 

Era totuşi hotărât „să forţeze poporul 
german, nehotărât în faţa destinului său, să 
pornească pe calea măreției”, în septembrie 
1938, pacea mai putea fi salvată. Un an mai 
târziu, jocurile erau făcute. Între timp, lumea se 
simţise într-adevăr provocată la culme de aşa- 
zisa „noapte de cristal” şi de anexarea 
Cehoslovaciei,  violând acorduri pe care 
cerneala nu se uscase încă... Ca sub imperiul 
unei amețeli, ba luând iniţiative, ba lăsându-se 


antrenat de ele, căutând necontenit refugiu în 
accesele oratorice cărora li se deda în faţa 
maselor, cu facultăţile mintale vădit tulburate 
de această beţie, Hitler se străduia, plin de zel, 
să acumuleze condiţiile catastrofei. „Adversarii 
noştri sunt nişte râme mărunte”, declara el 
rânjind, „i-am văzut la Munchen”, şi refuza să 
creadă că aceştia vor accepta să-şi asume 
vreun risc. La sfârşitul lunii august 1939, Göring 
vru să-l stăvilească în această politică dementă 
şi îl imploră pe Hitler să renunţe la procedeul de 
a miza totul pe o singură carte, dar fuhrerul, 
enervat, răspunse că întotdeauna jucase în felul 
acesta. 

Incă de pe atunci se vădi că Hitler era 
departe de a avea personalitatea 
corespunzătoare puterii de care dispunea. Nu 
poseda nici o cunoştinţă adevărată, ci numai 
tehnica cuceririi puterii, şiretenia şi arta 
metodică a îmblânzitorului. În ciuda abilității 
sale tactice şi a aerului de superioritate 
distantă cărora le datora izbânzile sale de 
moment, el rămânea prizonierul trecutului său, 
al prejudecăţilor şi al îngustimii de gândire 
provinciale; om de stat machiavelic, el 
rămăsese totodată un agitator de berărie, 
devenit demonic. Dar războiul pe care-l 
provocase avea alte cerinţe, cărora reţetele 
succeselor sale trecute nu puteau să le facă 
faţă. In fond, Hitler a comis în 1939 aceeaşi 
greşeală ca în noiembrie 1923. Întrucât 
numeroase elemente erau în favoarea sa, e 


probabil că ar fi reuşit să atingă majoritatea 
obiectivelor ce şi le propusese, făcând uz de 
această tactică a semi-,„legalităţii”, a urmăririi 
cu încăpățânare a unor obiective limitate, a 
prefăcutei solidarităţi, care-i fusese de atâta 
folos în politica internă şi, până în acel moment, 
chiar şi în politica externă. Dar iată că renunţa, 
din trufie şi nerăbdare, la această politică; 
corupt de succesele politicianului deprins să 
prezinte „revendicări la care nu putea renunţa 
cu nici un preţ”, dar lăsându-se înşelat şi de 
banalităţile absurde pe care le enunţa, Hitler 
recurse din nou la „soluţia puciului”, care se 
mai soldase cândva printr-un eşec. „Ca să 
trăieşti în chip total, trebuie să trăieşti în chip 
primejdios”, avea el obiceiul să spună, citându-l 
pe Nietzsche. Uneori mai adăuga: „Nietzsche a 
scris asta special pentru mine”. 

Cu câţiva ani mai înainte îi spusese lui 
Hermann Rauschning, cu ocazia uneia din 
profeţiile sale sângeroase şi mizantropice: 
„Trebuie să fim gata să dăm lupta cea mai 
crâncenă pe care vreun popor a trebuit 
vreodată s-o înfrunte. Doar după ce vom fi 
trecut prin această încercare a voinţei, vom fi 
apți de a exercita hegemonia pentru care 
suntem chemaţi. Va fi de datoria mea să port 
acest război fără să ţin seama de pierderi. 
Sacrificiile în vieţi omeneşti vor fi enorme. 
Fiecare dintre noi ştie ce înseamnă un război 
total. Ca popor vom dobândi o duritate de oţel. 
Nu mi-e teamă de distrugeri. Oraşe întregi vor 


cădea în ruine, nobile edificii vor dispărea 
pentru vecie. De data aceasta pământul nostru 
sfânt nu va fi cruțat. Dar toate acestea nu mă 
sperie..."%. 

Aceste câteva fraze aveau să fie epitaful 
pentru aproape cincizeci de milioane de 
oameni. 


CAPITOLUL al V-lea - Învingător şi Învins 


La 1 septembrie 1939, la ora 4:45 
dimineaţa, vasul de linie german „Schleswig- 
Holstein” deschise focul cu toate tunurile sale 
împotriva lui „Westerplatte”. În acelaşi timp, 
unităţile staționate de-a lungul graniţei 
germano-poloneze renunţară la poziţiile lor de 
aşteptare, iar escadrilele de bombardiere, 
zburând spre est, treceau pe deasupra lor, 
asemenea unor roiuri cenuşii. Cu opt zile 
înainte, Hitler declarase comandanților armatei 
sale că se teme să nu vadă iarăşi apărând 
„vreun ticălos oarecare care să-i prezinte în 
ultima clipă un plan de mediere”. Din acest 
moment însă era liberat de temerile sale. 
Războiul începuse. 

Până în ultimul moment mai sperase vag că 
puterile occidentale nu vor da curs garanţiilor 
pe care şi le asumaseră faţă de Polonia. Prost 
sfătuit, dar şi victimă a machiavelismului său 

brutal, el nu-şi închipuia - şi nici nu încercase 
vreodată să se asigure - că o putere mondială 
poate să respecte un angajament luat fără 
speranţa concretă de a avea vreun profit 
palpabil de pe urma lui, doar din simpla grijă de 
a da dovadă de bună-credinţă, de simţ al 
onoarei şi din pricină că se abuzase de 
răbdarea sa. Dispreţuirea realităţii, renunţarea 
la metodele diplomatice, ca şi încrederea în 
acea intuiţie, aşa-zis infailibilă, de care Hitler se 
agăța, cu atât mai orbeşte cu cât îi oferise mai 
multă vreme iluzia că nu greşeşte, toate 
acestea se întorceau acum împotriva lui. 

Lipsa de pregătire psihologică şi politică 
mergeau mână-n mână cu proastele condiţii 
tehnice şi economice. Desigur, acest conflict - 
cea mai izbitoare afirmare a politicii hitleriste a 
riscului - fusese dezlănţuit în parte tocmai 
pentru a-şi crea propria sa condiţionare, dar în 
multe privinţe lucrurile erau abia la început: 
stocurile de armament şi de rezerve de tot 
felul, prevăzute pentru patru luni, nu fuseseră 
constituite decât în proporţie de 25%. În 
discursul adresat Reichstagului la 1 septembrie, 
Hitler afirmase, într-adevăr, că în curs de şase 
ani alocase 90 de miliarde de mărci pentru 
organizarea Wehrmachtului, dar această 
acţiune se înfăptuise prea adesea în grabă şi 
improvizat, fără seriozitatea metodică pe care 
ar fi pretins-o această provocare adresată 
aproape lumii întregi şi a cărei gravitate Hitler 
nu a înţeles-o, pare-se, niciodată pe deplin. Nici 


vicisitudinile războiului, cu eventualele 
modificări de fronturi şi de evenimente, ca şi 
regulile de acţiune care decurg din ele nu 
făcuseră niciodată obiectul unui studiu 
aprofundat. Generalul Halder, multă vreme 
şeful Marelui stat-major, spunea într-o zi plin de 
indignare că, „oricât ar părea de necrezut, 
Hitler nici măcar nu elaborase un plan de 
ansamblu pentru toată durata războiului”. 
Hărţuit între accese de exaltare şi perioade de 
deprimare, Hitler împărțea lovituri în dreapta şi 
în stânga cu o furie crescândă, îşi arunca 
armatele mereu peste alte graniţe, dându-şi 
neostenit silinţa să cucerească teritorii din ce în 
ce mai întinse, nici unul nepărându-i-se destul 
de vast pentru a-i adăposti egocentrismul. La 
această structură a personalităţii lui Hitler 
trebuie să ne referim mereu pentru a înţelege 
cauzele războiului şi stilul în care a fost dus. 
Prima fază a războiului a fost marcată printr- 
o serie de campanii fulger, care, din punct de 
vedere strict militar, reprezintă în mod 
incontestabil performanțe extraordinare. 
Polonia, ai cărei şefi militari, plini de iluzii 
orgolioase, se şi vedeau la Berlin, a fost 
doborâtă în 19 zile; Danemarca şi Norvegia în 
două luni; Olanda, Belgia, Luxemburgul şi 
Franţa în şase săptămâni; Iugoslavia, Grecia şi 
Creta cam în tot atâta timp; în fine, Cirenaica, 
pe care o pierduse aliatul italian pe cât de slab 
pe atât de lacom la împărţirea prăzii, a fost 
recucerită în 9 zile. Şefii militari germani 


găsiseră reţeta succesului şi continuară s-o 
folosească în chip aproape identic în toate 
împrejurările. Ea consta, în esenţă, în înaintarea 
năvalnică a puternicei unităţi blindate, foarte 
concentrate, prin mijlocul liniilor duşmanului; 
aceste forţe se desfăşurau apoi pe două laturi, 
încercuind în cleşte unitățile inamice. 
Superioritatea tacticii germane se întemeia mai 
puţin pe  precumpănirea materială sau 
numerică, cât pe principiul, aplicat cu 
rigurozitate, al operaţiilor dinamice şi rapide. 
Acestea, combinate cu bombardarea prin 
surprindere şi lansarea unor unităţi de 
paraşutişti în spatele frontului, nu-l înfrângeau 
pe adversar după modul clasic, ci îl scoteau din 
luptă prin dezorganizare completă, făcându-l să 
capituleze. 

Când această concepţie a „secerării” se 
verifică astfel în mod strălucit, mai ales pe 
Frontul de vest, Hitler se entuziasmă din ce în 
ce mai mult de posibilităţile pe care le oferea şi 
luă parte tot mai activă la conducerea 
operaţiilor militare. Părerea, şi aşa foarte bună, 
pe care o avea despre el însuşi căpătă şi mai 
mult temei prin contribuţia pe care o dăduse la 
elaborarea acestei concepţii. 

Este aproape general recunoscut că Hitler 
avea o oarecare calificare militară, întărită mai 
degrabă de primitivitatea sa de autodidact. În 
afară de faptul că intuia posibilităţile strategiei 
moderne, aşa cum a dovedit, de exemplu, prin 
organizarea unităţilor motorizate şi blindate, 


Hitler avea şi un simţ al psihologiei 
adversarului, care se concretiza prin siguranţa 
manevrelor de învăluire, prevederea 
contraatacurilor duşmane şi aptitudinea de a 
exploata ocaziile favorabile. În schimb, nu avea 
simţul posibilului, dispreţuia, plin de aroganță, 
faptele, trăsătură care a luat mai târziu forme 
isterice, şi se dovedea incapabil să armonizeze 
proiectele vaste, concepute în momente de 
intuiţie, cu situaţii şi date concrete. Desigur, 
dispunea de statele sale majore pentru munca 
deductivă şi tehnică, şi categoriile de 
organizare i-au rămas probabil străine până la 
sfârşit, dar caracterul său, pe care unul dintre 
superiorii săi din primul război mondial îl 
definise încă pe atunci ca al unui „critic 
mediocru şi nesuferit, care vrea să le ştie pe 
toate mai bine decât toată lumea şi care 
ponegreşte fără încetare”, ca şi complexele 
sale faţă de corpul ofițeresc făceau imposibilă 
orice colaborare armonioasă şi eficace. „El voia 
oameni devotați, care să-i dea ascultare fără să 
pună întrebări, spiritele independente îi erau 
nesuferite”, nota unul din foştii săi colaboratori. 
Când războiul a luat o altă întorsătură, Hitler 
începu să aibă manifestări cu caracter 
patologic: îşi mustra generalii, îi destituia, apoi 
îi rechema pentru a-i alunga din nou. 

Catastrofa pe care o prevestea această 
atitudine a fost şi mai mult accelerată de lipsa 
de supleţe şi mobilitate tactică, tot mai 
evidentă la el. Primele sale succese îl 


determinară într-adevăr să părăsească 
principiul încercat al „căii duble”, care 
semănase întotdeauna panică printre adversarii 
săi şi îl făcuse insesizabil, netezindu-i calea. 
Hitler adoptă de acum încolo o tactică în care 
dădea cărţile pe faţă, ceea ce însemna de fapt 
renunţarea la mijloacele politice. Deja aşa- 
numitul „apel la rațiune”, oferta de pace făcută 
Angliei după campania din Franţa deschidea o 
cale al cărei caracter provocator se va 
manifesta în chip evident, în special prin 
tratamentul impus ţărilor ocupate. Incapabil de 
mărinimie, conştient de  invincibilitatea sa, 
începu să dispreţuiască toate regulile bunului- 
simţ, mulţumindu-se să aplice aceeaşi tactică 
banală a prădării şi a menţinerii cu orice preţ a 
poziţiilor câştigate. Desigur, Hitler nu mai era 
stăpân pe hotărârile sale; în aceeaşi măsură în 
care politica sa economică îl forţase să 
dezlănţuie războiul, era de aici înainte împins, 
tocmai datorită tensiunii economice crescânde, 
să recurgă la această politică de violenţă, care, 
la rândul ei, îi micşora neîncetat libertatea de 
hotărâre. S-ar fi putut face totuşi în aşa fel încât 
creşterea sferei germane de influenţă să nu 
mărească în acelaşi timp şi numărul duşmanilor 
Reichului. Dar încălcarea drepturilor şi violenţa, 
care şi-au pus pecetea pe o politică îndreptată 
pe acest făgaş, atrăgeau după sine un proces 
ireversibil. A existat într-adevăr o perioadă în 
care a fost vânturată ideea „Națiunii Europa”, 
idee voit imprecisă de altfel; această teorie a 


rămas singura încercare de a da mărginitei şi 
greoaiei tactici de subjugare un caracter 
ideologic, în sensul asocierii naţiunilor supuse 
de Germania în cadrul unui fel de comunitate 
europeană. Dar regimul de teroare să 
dovedească că germanii sunt un „popor de 
stăpâni nu putea da ideii unui mare Reich 
germanic, şi aşa aventuroasă, nici o şansă de a 
trezi un ecou durabil în mintea belgienilor, 
francezilor, popoarelor baltice sau ucrainenilor. 

Hitler îşi supraaprecia puterile într-o măsură 
care sfida cel mai elementar bun-simţ; dovadă 
e faptul că proiecta ca, după înfrângerea Rusiei, 
să zguduie din temelii imperiul britanic, 
prinzându-l într-un triplu cleşte, care să treacă 
prin Africa de nord, Balcani şi Caucaz. Incă din 
primele luni ale anului 1941 dăduse statului- 
major al Wehrmachtului ordinul să elaboreze un 
plan de invadare a Afganistanului, care să-i 
permită apoi să pornească împotriva Indiei. O 
pricină nu mai puţin însemnată a hotărârii luate 
de Hitler de a ataca Rusia se întemeia pe 
convingerea profundă că „o  înfruntare 
definitivă cu bolşevismul” era de neînlăturat. In 
momentul semnării pactului de neagresiune cu 
Moscova, această teorie fusese împinsă pe 
planul al doilea, dar acum, sub semnul reînnoirii 
ideologice, era readusă la lumină. „Intotdeauna 
trebuie să porţi numai o singură luptă 
deodată”, spusese Hitler; „o luptă după alta”, 
„n-ar trebui să se spună «mulţi duşmani, multă 
onoare», ci «mulţi duşmani, multă prostie»". 


Dacă atunci când s-au semnat acordurile de la 
Moscova, Hitler se mândrise că a îndepărtat de 
Germania primejdia unui război pe două 
fronturi, acum el îi scria lui Mussolini că alianţa 
cu Uniunea Sovietică îi fusese penibilă; „Mă 
bucur că am scăpat de acest chin”. 

Un alt factor jucase, de asemenea, un rol 
însemnat în hotărârea pe care o luase: Hitler 
trăgea nădejde să învingă Rusia în cursul unei 
veri. Catastrofa fără precedent care s-a produs 
în lunile următoare, căreia armata a trebuit să-i 
facă faţă fără să fi fost pregătită, spulberă cu 
brutalitate trufaşa siguranţă în victorie. Pentru 
prima oară fuhrerul păru să ia în considerare 
posibilitatea înfrângerii. El dădu trupelor ordinul 
brutal să reziste cu orice preţ, ceea ce de altfel 
permitea frontului să se reînchege, şi între timp 
declară, cu desperare, că simpla vedere a 
zăpezii îi provoacă o adevărată suferinţă fizică. 
Lui Goebbels, care veni să-l vadă la Marele stat- 
major, îi făcu „o impresie zguduitoare”. In 
atmosfera întunecată a acestei ierni, Hitler 
formulă pentru prima oară observaţia care se 
va mai face auzită doar la sfârşitul carierei sale: 
„Dacă poporul german nu este gata să facă 
totul pentru a-şi asigura salvarea, ei bine, 
atunci să piară!”%. 

În primăvară, când armata germană îşi reluă 
înaintarea, care fusese „îngheţată” în sensul 
strict al cuvântului, Hitler fu din nou cuprins de 

visurile sale de măreție, mergând până acolo 
încât se plânse de soartă, care nu-i dădea 
prilejul să se războiască decât cu duşmani de 
mâna a doua. La 23 iulie 1942, generalul 
Halder, şeful Marelui stat-major, nota în jurnalul 
său: „Obişnuita subapreciere a posibilităţilor 
duşmanului a ajuns să ia forme caraghioase... 
Nici nu mai poate fi vorba de o muncă serioasă. 
De la reacţii bolnăvicioase la impresii de 
moment, o incapacitate totală de a aprecia pe 
conducătorii Wehrmachtului şi posibilităţile lor 
de acţiune - iată principalele caracteristici ale 
acestei  «conduceri»”. Această  nemăsurată 
supraapreciere a propriei persoane a apărut tot 
mai mult ca una din cauzele esenţiale ale unei 
înfrângeri ce începuse să se contureze încă din 
perioada triumfului. Ea nu numai că îl îndemnă 
pe Hitler să ordone, în ciuda tuturor principiilor 
strategice, dispersarea nefastă a forţelor, mai 
ales în sectorul sudic al frontului, dar îl împinse 
să renunţe la punerea în aplicare a unei politici 
de conciliere faţă de populaţia rusească. 
Fuseseră făcute câteva încercări de a se aplica 
un oarecare tratament mai omenos populaţiei. 
Dar Hitler opunea mereu acestor încercări 
tiradele sale lipsite de sens asupra hegemoniei 
rasei de stăpâni şi înclinația sa spre brutalitate. 
„Este ridicol - declară el într-o zi - să te 
gândeşti că războaiele pot fi concepute altfel 
decât ca cea mai brutală înfruntare a 
intereselor vitale. Orice război costă sânge, iar 
mirosul sângelui trezeşte în om toate 


instinctele care zac în el de la începutul lumii: 
violenţa, beţia de a ucide şi multe altele. Tot 
restul nu-i decât pălăvrăgeală. Un război uman 
nu poate exista decât în minţi găunoase”. Intr-o 
zi, când i se atrase atenţia asupra pierderilor 
suferite în rândurile tinerilor ofiţeri, el răspunse 
mirat: „Dar la urma urmei, pe aceşti tineri 
pentru asta îi avem!” 

Acestei concepţii, potrivit căreia o viaţă 
omenească nu reprezintă nimic altceva decât 
un instrument sortit să satisfacă nevoi egoiste 
de dominație, îi revine o mare parte din 
răspundere pentru înfrângerea de la Stalingrad, 
plătită cu pierderi enorme, înfrângere care a 
însemnat o cotitură hotărâtoare nu numai în 
mersul războiului, ci şi în viaţa lui Hitler. 

Nimic nu părea să-i mai reuşească, deşi sau 
pentru că, în nerăbdarea sa crescândă, 
înţelegea să-şi asume răspunderi tot mai mari 
şi să se amestece personal în detalii de ordin 
tactic. „S-ar spune că îşi vâră dracul coada” - 
se văita el scos din fire. Şi, în timp ce adversarii 
săi - care, de când Statele Unite începuseră să 
intervină activ, dispuneau de 75% din 
potenţialul mondial în oameni, materiale de 
război şi materii prime - zdrobeau bastioanele 
exterioare ale imperiului hitlerist, recucerind 
Africa de nord, Sicilia şi Ucraina, asigurându-şi 
supremaţia în aer şi reducând la zero puterea 
submarină a Germaniei, Hitler se înmormânta 
în singurătatea marelui său cartier general. In 
despersonalizarea lui, care atingea proporţiile 


maniei, cu zonele lui de siguranţă, barierele de 
sârmă ghimpată şi şirurile de santinele, acest 
cartier general dădea impresia - resimţită atât 
de Goebbels, cât şi de Jodl - unui lagăr de 
concentrare. Hitler însuşi căzuse pradă unei 
decăderi fizice crescânde, era plin de 
amărăciune, chinuit, după propriile lui 
mărturisiri, de accese de deprimare, se afla tot 
mai mult sub stăpânirea complexelor şi urii din 
tinereţea sa; între crize de furie şi accese de 
nebunie primejdioasă conducea simultan 
operaţiile de război şi pe cele de genocid 
furibund. 

Acesta era vechiul lui sistem de evadare în 
„blestemul total”. În afară de discuţii de ordin 
tehnic, nimic nu întrerupea severa monotonie a 
zilelor şi Hitler începu să ocolească mulțimile. 
Încă de la începutul războiului încetase să se 
mai arate des în public, şi toate străduinţele 
propagandei naziste de a da acestei refugieri în 
singurătate valoarea unui mit nu izbutiră să 
înlocuiască sentimentul, atât de răspândit, al 
omniprezenţei sale, datorită căruia regimul 
reuşise să mobilizeze surplusul de energie 
latentă, de spontaneitate şi de voinţă de 
sacrificiu a poporului german. Hitler se adresa 
tot mai rar mulțimilor (după Stalingrad nu a mai 
ţinut decât două discursuri mai importante). 
Încrederea sa în posibilităţile nelimitate ale 
agitaţiei se lovise de o lume ostilă, care se 
opunea oricăror încercări de acțiune 
psihologică, chiar dacă Goebbels avea să 


noteze în jurnalul său că după un discurs al 
fuhrerului „englezii au lăsat-o în mod vizibil mai 
încet”. lar dacă conştiinţa propriei sale 
înfrângeri îşi avea partea ei în reținerea 
oratorică a lui Hitler, această reflecţie nu poate 
decât să întărească cele susţinute de noi. 
Stăpânul Reichului a vorbit destul de des şi în 
chip cât se poate de plauzibil despre faptul că 
comunicarea cu masele îi întărea încrederea în 
sine. Or, în loc să se dedea acestei comunicări, 
el se lăsa, în faţa celor apropiaţi, tot mai des 
pradă unor divagaţii nostalgice şi unor vaste 
planuri de viitor: transformarea Berlinului - care 
avea să se numească „Germania” - în capitală 
a lumii, amenajarea unui muzeu pentru operele 
pictorilor săi preferaţi: Makart şi Defregger, ale 
căror tablouri le colecţiona cu pasiune, sau 
dezvoltarea „oraşului său natal” Linz până la 
dimensiunile unei metropole culturale a 
ținuturilor dunărene, înzestrat cu o universitate 
şi sortit să devină un centru de predare a celor 
„trei concepţii despre lume”: a lui Ptolemeu, 
Copernic şi Hörbiger. 

Încă din primăvara anului 1943, Goebbels 
constata cu nelinişte incapacitatea crescândă a 
lui Hitler de a lua vreo hotărâre. Cam tot pe 
atunci îl auzi Rommel declarând că nu mai era 
de loc posibil să se câştige războiul, dar că nici 
unul din adversarii săi n-ar consimţi să facă 
pace cu el, aşa încât va continua să se lupte 
până la capăt. Totuşi desperarea făcea 
neîncetat loc încrederii. Când succesele parţiale 


din vară prilejuiră o uşoară îndreptare a 
situaţiei, ministrul afacerilor externe propuse 
trimiterea la Moscova a unor personalităţi 
însărcinate să-i sondeze pe sovietici în vederea 
unei eventuale păci. Dar Hitler îi răspunse: „Ştii, 
Ribbentrop, dacă azi mă împac cu Rusia, mâine 
voi relua atacul - nu mă pot împiedica să n-o 
fac”. 

Hitler rămâne acum mereu îngropat în 
universul dement al adăpostului său. Pe feţele 
persoanelor din preajma sa, unele încrezătoare, 
altele amorfe, dar care primiseră ordinul 
categoric să se arate optimiste, Hitler citea 
lucruri care-l îndemnau sa se amăgească şi să 
creadă în certitudinea victoriei. Doar această 
atitudine de dispreţ faţă de realitate îi mai 
dădea putinţa să continue lupta. Incă înainte de 
război interzisese să i se prezinte „memorii de 
avertisment”, iar acum considera orice 
apreciere obiectivă a situației ca o „insultă 
personală”. Când Halder îi demonstră într-o zi 
că ruşii produceau 600-700 de tancuri pe lună, 
Hitler bătu cu pumnul în masă, declarând că 
acest lucru este cu neputinţă: „Rusul e mort”. 

Aceeaşi dispreţuire a faptelor s-a manifestat 
şi în nefasta sa incapacitate de a organiza 
retragerea. Chiar şi temperamental lui Hitler îi 
repugna asemenea măsură şi toate constatările 
concrete se loveau la el de formula absurdă că 
trupele trebuie să reziste „până la ultimul om”. 
Tocmai această fază a războiului demonstrează 
că atât de lăudatul său geniu militar era în 


stare să se afirme cel mult în ofensivă, şi 
aceasta este singura pricină pentru care, până 
în ultima clipă, cu mâinile goale şi robit de 
nălucirile sale, nu a încetat să plănuiască noi 
ofensive fulger. Când fu nevoit să se ocupe de 
apărare, toate slăbiciunile acestui om, care se 
încrezuse întotdeauna în „voinţa sa de oţel”, 
ieşiră la suprafaţă cu şi mai multă limpezime. 
„Strategul victorios al ofensivei se transformă 
într-un individ lipsit de idei, neputincios în 
cursul defensivei”, lipsit în mod catastrofal de 
talent, cum scria unul din colaboratorii săi 
apropiaţi. 

De acum încolo catastrofa se apropia, de 
neînlăturat! Începând de la debarcarea aliaţilor 
în Normandia, Reichul lupta pe trei fronturi şi, 
curând, ca urmare a intensificării activităţii 
partizanilor, pe toate fronturile deodată. 
Posibilităţile de a continua războiul dispăreau 
una după alta; pierderea surselor de materii 
prime atrăgea după sine o micşorare a 
producţiei şi a intrării în foc a armelor produse; 
aceasta, de asemenea, impunea mereu 
evacuarea unor noi teritorii ocupate, astfel 
încât adversarii nazismului puteau să-şi 
stabilească bazele aeriene tot mai aproape de 
Reich. Chiar dacă, aşa cum au dovedit-o 
cercetări recente, războiul aerian a fost departe 
de a da rezultatele pe care susţinătorii lui le 
aşteptau şi nu a reuşit să micşoreze în chip 
hotărâtor nici potenţialul economic al ţării, nici 
energia psihică a poporului, scepticismul 


câştiga teren. Fireşte, propaganda nazistă, 
întemeindu-se în mod conştient pe 
caracteristicile afective ale germanilor, ştiuse 
să trezească în popor o atitudine de supunere, 
de  abnegaţie şi de disciplină aproape 
bolnăvicioasă, care-şi păstrau toată 
eficacitatea; dar acest comportament se 
manifesta tot mai mult sub forma supunerii 
fataliste a unei majorităţi care, neputincioasă 
să treacă pe faţă la revoltă, nu era totuşi 
înclinată să urmeze regimul pe calea ce şi-o 
alesese. După euforia provocată de faza 
victorioasă a războiului, care şi ea fusese 
amestecată cu o adâncă nelinişte, opinia 
publică se împotrivea tot mai mult lozincilor de 
rezistenţă cu orice preţ, ca şi vorbelor frumoase 
ale fabricanţilor de propagandă, pregătindu-se 
să facă faţă înfrângerii. Dimpotrivă, la marele 
cartier general, unde miturile dădeau naştere 
unei atmosfere  nereale, Hitler, folosind 
concomitent amenințările şi  implorările, 
întreținea o încredere nesăbuită în victorie, pe 
care o mai întări zdrobirea complotului din 20 
iulie 1944. Eşecul atentatului îl făcu pe Hitler 
să-şi închipuie că providenta îl alesese pentru a 
continua războiul până la victoria finală. 

In mijlocul dezordinii crescânde, creată de 
directivele contradictorii date de Hitler, se 
prăbuşeau ultimele elemente ale sistemului de 
apărare. La puţină vreme după eşecul ofensivei 
din Ardeni, Hitler se reîntoarse la Berlin şi se 
refugie în adăpostul aflat sub clădirea 


cancelariei Reichului. Aici, apărat de cei 8 m de 
beton armat atât de bombele duşmane, cât şi 
de realităţi, lăsându-se, pe rând, pradă 
acceselor de furie şi hohotelor de plâns, dând la 
întâmplare ordine de ofensivă cu totul absurde, 
mai visă încă o dată la un univers demential, 
care, cu ajutorul unor arme fantastice, să se 
îndrepte spre victoria finală şi să construiască 
după război edificii grandioase. Subminat 
fiziceşte de droguri, pradă furtunilor provocate 
de lipsa sa de măsură, torturat de neîncredere, 
Hitler dădea impresia, după unele mărturii care 
concordă, că ieşea de-a dreptul din lumea 
umbrelor. Cu gesturi sacadate mătura hărţile 
de stat-major, lansa ofensive, iar pentru a face 
faţă amenințării de încercuire, trimitea la luptă, 
cu o mână tremurătoare, armate ce nu mai 
existau de mult, descriind anturajului său 
deznodământul fericit al bătăliei hotărâtoare, 
care avea să se dea la porţile Berlinului. Nopți 
întregi se deda unor monologuri, oglindind atât 
ultima fază a unui proces de decădere 
intelectuală, cât şi amărăciunea pe care o 
resimțea în faţa „laşităţii şi falimentului” 
poporului german. Singurele sale subiecte de 
discuţie, sau aproape singurele, rămăseseră 
„dresarea câinilor, problemele de alimentaţie, 
prostia şi răutatea lumii”. 

Aproape în fiecare zi se sfătuia cu un 
astrolog şi, în vreme ce avangărzile armatei 
sovietice se ciocneau la periferia Berlinului cu 
rămăşiţele, adunate în grabă, ale armatei 


germane aflate în plină debandadă, Hitler mai 
trăgea nădejde într-o fericită conjunctură a 
aştrilor. Numai când cercul s-a închis în jurul 
cartierului ministerial şi n-a mai avut la 
dispoziţie decât milioanele de metri cubi de 
dărâmături, a început să capituleze. 

In noaptea de 29 aprilie, după ce începu 
procesul de lichidare a propriei existenţe printr- 
o scenă de o pedanterie macabră, căsătorindu- 
se cu Eva Braun, care i-a fost prietenă timp de 
mulţi ani, se apucă să-şi dicteze testamentul, în 
care-şi afirma nevinovăția, aruncând 
răspunderea eşecului său pe seama trădării 
străine şi pe o necredință, pe care nu o 
meritase. După ce  lămurea problema 
succesiunii sale, paragraful final al 
documentului cerea încă o dată, cu o asprime 
pe cât de zadarnică, pe atât de plină de 
amărăciune, „conducătorilor națiunii ŞI 
camarazilor lor să vegheze la stricta aplicare a 
legilor rasiale şi să opună o rezistenţă 
neînduplecată iudaismului internaţional”. 

In după-amiaza zilei următoare, în timp ce 
trupele sovietice se aflau la numai câteva sute 
de metri distanţă de cancelaria Reichului, Hitler 
se pregătea de moarte. Un aghiotant va relata 
astfel ultimele ore ale fuhrerului. „Şedea 
cufundat în gânduri, cu un aer preocupat şi 
totodată sălbatic, indiferent la tot ce se 
petrecea în jurul său, chinuit, apatic, ca un 
muribund care se sfârşeşte încet şi greu, el, cel 
ce se legase prin legături de nedesfăcut de 


soarta şi credinţa sa, care acum îl sugrumau... 
Am înţeles atunci că venise sfârşitul!” Puțin 
după orele 15, Hitler se retrase în încăperile 
sale, însoţit de Eva Braun. Dacă putem da 
crezare unei mărturii contemporane, iadul, care 
se pregătea să-şi recheme slujitorul, s-a dedat 
atunci la o ultimă şi oribilă înscenare: într- 
adevăr, chiar în acea clipă în cantina 
adăpostului începea un bal. Oamenii, cu nervii 
supraîncordaţi în ultimele săptămâni, păreau 
să-şi caute o destindere brutală. Şi chiar 
înştiinţarea repetată că fuhrerul ar fi pe moarte 
nu putu pune capăt petrecerii. In ceasul morții, 
autoritatea omului care supusese voinţei sale 
un continent întreg nu trecea de pereţii 
încăperii de beton din adăpostul său. 

Apoi se auzi o împuşcătură. Rattenhuber, 
comandantul gărzii SS, care  aşteptase 
împreună cu alţi câţiva pe culoar, se precipită 
imediat în încăpere. Hitler zăcea pe divanul 
scăldat în sânge. Lângă el se afla Eva Braun, cu 
un revolver nefolosit în poală: se otrăvise. 
Rattenhuber dădu ordin ca cele două cadavre 
să fie transportate în curte, să fie stropite cu 
benzină şi convocă pe ultimii credincioşi ai 
defunctului: Goebbels, Bormann, generalul 
Burgdorf, Linge, valetul lui Hitler, şi alţi câţiva. 
Deoarece o salvă a artileriei sovietice obligă 
micul grup să se retragă în incinta adăpostului, 
unul dintre cei prezenţi aruncă pe cele două 
corpuri o cârpă aprinsă. În momentul în care se 
înălţară flăcările, stătură toţi drepţi şi salutară 


cu mâna întinsă. Un membru al gărzii care 
trecu după o jumătate de ceas prin faţa locului 
unde avusese loc ceremonia „nu mai putu să-l 
recunoască pe Hitler, atât de carbonizat era”. 
In seara zilei următoare, postul de radio 
Hamburg anunţa: „Fuhrerul nostru, Adolf Hitler, 
a căzut la datorie pentru Germania în această 
după-amiază, la postul său de comandă din 
cancelaria Reichului”. 

Din obiectivele  pretenţioase concepute 
pentru un Reich milenar nu rămânea absolut 
nimic: nici structurile politice, nici concepţia 
despre lume, nici măcar cuceririle lui Hitler nu i- 
au supravieţuit. În ce priveşte „lupta împotriva 
bolşevismului” - idee centrală a doctrinei 
naţional-socialiste -, singurul ei rezultat a fost 
aducerea adversarului până în inima Europei. 
Regimul a dispărut o dată cu persoana 
fuhrerului. 

Un lucru trebuie lămurit. Cum de a fost 
posibil ca, în ciuda trăsăturilor de caracter pe 
care le-am înfăţişat aici, Hitler să poată deveni 
stăpânul nu numai al Germaniei, ci şi al Europei 
mai înainte ca forţele unite ale aproape întregii 
lumi să-l poată răsturna? Este adevărat că 
trebuie cunoscută măsura unui secol pentru a 
putea judeca pe aceea a omului care l-a 
dominat. Pentru a-l judeca pe Hitler la 
adevărata sa valoare trebuie să avem în vedere 
această epocă şi capacitatea ei de opunere faţă 
de puterea de seducţie a demagogiei, ca şi 
propriile sale slăbiciuni şi temeri. 


Desigur, fiecare naţiune este ea însăşi 
răspunzătoare de istoria sa. Dar apariţia lui 
Hitler, condiţiile ascensiunii şi succeselor sale 
se întemeiau pe fapte care depăşeau cu mult 
conjunctura germană. Ne putem limita la 
simptome ca: renunţarea de câtre aproape 
toate naţiunile europene la rațiune şi la 
solidaritate, neliniştea larg răspândită cu privire 
la valorile şi normele morale tradiţionale, care 
mergea mână în mână cu incapacitatea de a 
interveni în favoarea principiilor morale şi 
juridice în general; dorinţa meschină de a-şi 
asigura propria securitate şi propriile privilegii, 
ca şi o putere de iluzionare care a devenit, ca 
să spunem aşa, trăsătura fundamentală şi 
dezastruoasă a acestei epoci. 

Pornim la drum pentru a combate o fiară, a 
declarat Chamberlain înainte de a lua avionul 
pentru Bad Godesberg, în septembrie 1938; dar 
se ştie cât de puţin hotărât era să lupte, cât de 
mult dorea, înainte de toate, să găsească 
argumente pentru propriile sale speranţe, 
timide şi absurde, deşi tactica şi agresivitatea 
energică a lui Hitler fuseseră demonstrate nu 
numai prin felul în care acţionase pentru 
cucerirea puterii, ci şi prin voinţa, manifestată 
de multă vreme, de a urma o politică de 
expansiune. De aceea, dacă s-au spus toate, 
rămâne să subliniem că Hitler era rezultatul 
unei lungi decadenţe, care nu se limita la 
frontierele unei singure ţări. El reprezenta 
bilanţul unei evoluții în aceeaşi măsură 


europeană şi germană şi al unui faliment 
comun. Această constatare nu va putea 
diminua, desigur, responsabilitatea poporului 
german, dar cel puţin o va face să fie împărţită 
întrucâtva cu alţii. 


PARTEA A DOUA - TEHNICIENII ŞI 
PRACTICIENII REGIMULUI 


CAPITOLUL I - HERMANN GÖRING al doilea 
om 


La rădăcina lui, „eşafodajul ideologic” nazist 
nu conținea decât o singură noțiune concretă: 
aceea a luptei. Ea a dat profesiunii de credință 
a lui Hitler un titlu, care era în acelaşi timp un 
program („Mein Kampf'), şi a marcat atât de 
profund conţinutul şi tonul lucrării, încât a 
împins uneori pe planul al doilea celălalt 
element esenţial al acestui eşafodaj nazist; 
noţiunea de rasă. Lupta este aceea care a 
definit drumul naţional-socialismului, şi pentru 
fiecare din manifestările sale - război civil, 
psihologie, teroare sau imperialism social, 
război şi catastrofă totală -, ea a prezentat de 


fiecare dată cele mai impresionante modele. 
Această predilecție nu se datora extremismului 
nerăbdător al unui grup de revoluționari dornici 
să pună în practică o ideologie: lupta era ea 
însăşi o ideologie; şi atunci când, dincolo de 
motivele subiective ale unui activism care era 
autoafirmare, urmărea o ţintă, aceasta era 
puterea. 

Dintre cei ce au aderat la hitlerism în primii 
ani ai mişcării, nu toţi au acceptat dintr-o dată 
această renunțare la ideologie. Ca în toate 
epocile tulburi, acuzaţiile şi programele de 
salvare cele mai diferite se înmulţiseră în cadrul 
societăţii. Partidul nazist care se forma atunci şi 
le însuşea fără nici o selecţie, pentru a le 
neutraliza, încetul cu încetul, din punct de 
vedere ideologic şi pentru a le subordona în 
cele din urmă voinţei calculate de putere a unei 
elite, restrânsă, dar hotărâtă. După felul în care 
s-au abandonat unui dinamism lipsit întru totul 
de ideologie şi care devenise un scop în sine, 
pot fi deosebite printre conducătorii nazişti 
două tipuri principale: am putea spune că 
existau nazişti „născuţi” şi nazişti „făcuţi”. 
Joseph Goebbels era prototipul celor din urmă. 
La începuturile carierei acestui tip de nazist 
vom găsi întotdeauna dorinţa, formulată într-o 
măsură mai mare sau mai mică, a unei 
schimbări a condiţiilor existente, pornind de la 
o oarecare ideologie. Protagoniştii de acest tip 
voiau, desigur, să cucerească şi să stăpânească 
Germania, dar în acelaşi timp doreau să-i aducă 


noi Table ale legii, să o „salveze”, oricât de 
confuze ar fi fost proiectele elaborate în acest 
scop. Violenţa şi lupta nu constituiau, de fapt, 
pentru ei decât mijloace pentru a supune totul 
ideologiei lor. Extremismul lor urmărea un scop 
ce putea fi definit. Datorită lui Hitler, ei s-au 
văzut însă în curând puşi în faţa alternativei: să 
fie reduşi la rolul „aceluia care crede”, al 
„Zelosului” (poziție care în sânul acestei 
comunităţi machiavelice şi „funcţionale” nu 
putea suscita decât ironie), sau, după un viraj 
oportunist, să ajungă în rândurile naziştilor 
adevăraţi, adică ale acelora pentru care 
principiul luptei şi al puterii reprezenta 
esenţialul, premisele ideologice neavând decât 
o valoare cu totul relativă. Numai această 
ultimă opţiune le deschidea calea spre forurile 
superioare ale conducerii partidului. 

In opoziţie cu acest tip, găsim nazişti 
„născuţi”, aspirând spontan să se afirme în 
luptă, cu o sete elementară şi necugetată de 
putere. Neavând concepte teoretice, ei nu 
aveau la ce renunţa. Erau „firi de luptători”, în 
marea lor majoritate marcați de experienţa 
frontului şi a războiului: mercenari moderni, 
care schimbau drapelele şi opiniile, alăturându- 
se acelora care le promiteau un „câştig” 
convenabil, adică posibilitatea, odată terminat 
războiul şi răsturnările, de a continua lupta în 
cadrul vieţii civile, şi, de asemenea, speranţa 
de a pune într-o zi mâna pe putere. Ambiţioşi, 
direcţi, energici, fără scrupule, ei nu sufereau 


de pe urma lumii în care trăiau ca apărătorii 
ideologiei, dar voiau să o stăpânească şi să 
beneficieze de ea. Ei nu se gândeau la 
generaţiile viitoare, ci cel mult la ziua de mâine, 
dacă nu chiar la ora următoare. Prototipul 
acestei categorii era simbolizat de Hermann 
Göring. El declara că a aderat la partid pentru 
că era „un revoluţionar”, şi nu din cauza 
„întregului talmeş-balmeş ideologic”. 

Ceea ce, încă de la început, îl subjugase şi-i 
îndemnase să i se alăture lui Hitler era exclusiv 
voinţa absolută de putere. Ştiind să lupte ca 
nimeni altul pentru cucerirea puterii, şi-a 
câştigat şi renumele şi rangul. Şi dacă a fost cât 
pe ce să le piardă, aceasta se datora faptului că 
se înfrupta din ele cu un nemaipomenit nesaţ: 
fără ruşine, naiv şi lacom, depăşind întotdeauna 
toate limitele, pretenţios până la ridicol - un 
amestec de condotier şi de sibarit. Göring era 
mai vanitos, mai şiret şi mai brutal decât 
oricare altul dintre camarazii lui Hitler şi totuşi 
mai popular decât ei toţi şi uneori mai popular 
chiar decât Hitler. Nu întâmplător a declarat el 
la Nurnberg: „Am fost, alături de Hitler, singurul 
om din Germania care se bucura de o 
autoritate proprie, şi nu delegată. Poporul simte 
nevoia să iubească, şi fuhrerul era de multe ori 
prea departe de marea mulţime. Atunci ea se 
întorcea spre mine”. 

In ochii acestui popor el a fost întotdeauna 
ceea ce visase înainte de orice să fie, adică „al 
doilea om”, şi aceasta cu mult înainte ca Hitler 


să-i fi acordat oficial această calitate. Acest loc 
i-a rămas chiar şi după ce se revenise de mult, 
în secret, asupra acestei alegeri, iar el nu mai 
era tolerat decât pentru a se evita agitația pe 
care căderea lui ar fi provocat-o în perioada 
încordată a războiului. In această epocă Hitler îl 
numea „cel mai mare dintre rataţi”. Corupt de 
putere şi de ispitele vieţii uşoare, el se lăsă 
pradă din ce în ce mai mult nepăsării şi 
grandomaniei - înclinații caracteristice tiranilor 
ce îmbătrânesc. Spre sfârşit nu mai era în stare 
de nici o iniţiativă. Nici un eşec militar nu-l mai 
putea rupe de relaţiile şi plăcerile sale 
mondene: un „Nero parfumat” care cânta 
extaziat din liră, în timp ce Roma era devastată 
de incendii. 

Statura masivă şi marea sa vitalitate au 
sugerat unor contemporani epitete provenite 
din lumea eroilor antici. Astfel, o biografie 
redactată în 1933, chiar la cererea lui, făcea 
elogiul „inflexibilităţii sale catoniene”, în timp 
ce o altă biografie, din aceeaşi perioadă, îl 
califica drept „un om de acţiune cu o voinţă de 
fier, de o rară energie, adevărată personalitate 
cezariană”; ea îl compara cu un „cavaler de 
fier”? Göring considera această apreciere 
elogioasă a „voinţei sale de fier” drept cea mai 
mişcătoare mărturie a popularității sale. 
Aceasta era imaginea căreia îşi jurase să 
corespundă. Se preocupa să dea, cu ajutorul 

numeroaselor sale deghizări în eroi, iluzia unor 
calităţi dispărute. El era numai personajul 
eroului pe care şi-l făurise. Nu-şi dorea altceva 
decât să fie al doilea om în stat. În felul acesta 
ambiția sa era uşor satisfăcută: Göring se 
mulțumea să ţină în mâinile sale, fericit şi 
gâfâind, însemnele puterii!. 

Popularitatea sa se sprijinea în principal pe 
faptul că, dintre toţi conducătorii celui de-al IIl- 
lea Reich, era singurul ce poseda calităţi cu 
care mulțimea se identifica cu plăcere, 
trăsăturile neomeneşti ale caracterului său 
dispărând în spatele unei cordialităţi pline de 
voie bună. Echilibrul său jovial era total lipsit de 
complexitatea unei personalităţi traumatizate, 
aşa cum putea ea fi atât de bine întrezărită 
îndărătul temperamentului caustic al lui 
Goebbels, al fanatismului mărginit al lui 
Himmler, dincolo de îndârjirea unuia ca Hess, 
Rosenberg sau Ribbentrop. Comandant în 1918 
al celebrei escadrile de vânătoare Richthofen, 
Göring reunea în persoana sa aureola 
romantică a pilotului de vânătoare cu 
numeroase decoraţii şi o înfăţişare bonomă: un 
erou îmbinat cu un mic-burghez. Fără a fi orator 
(ignora rafinamentele propagandei şi nu se 
pricepea să sesizeze stările de spirit nedefinite, 
care se puteau manifesta într-o reuniune de 
masă), el lua mulţimea cu grosolănie, cu umor, 
pe şleau. De familie bună (fapt pe care nu uita 

niciodată să-l sublinieze, păstrând distanţa faţă 
de ceilalţi acoliţi ai lui Hitler), el nu suferea, din 
această cauză, de complexul de inferioritate 
atât de caracteristic majorităţii conducătorilor 
nazişti, mic-burghezi  dezrădăcinaţi în mod 
violent. Spre deosebire de aceştia din urmă, el 
se dovedi capabil, la sfârşitul primului război 
mondial, să facă faţă problemelor ridicate de 
întoarcerea la viaţa civilă. În Danemarca şi 
Suedia, îşi câştiga viaţa ca pilot şi participa la 
mitinguri, unde executa figuri de acrobație 
aeriană. Atunci a cunoscut-o pe baroana Karin 
von Fock-Kantzow, cu care se căsători la 
Munchen în februarie 1922. Datorită în mare 
măsură influenţei ei i s-a alăturat, încă din 
toamna anului 1922, lui Hitler, care părea să-i 
promită toate cele râvnite de el în condiţiile 
îmburghezirii crescânde a existenței sale: 
libertate, acţiune, camaraderie, romantism şi, 
în sfârşit, satisfacerea nevoii sale de a se pune 
în valoare. El respinse însă „talmeş-balmeşul 
ideologic”. Desigur, această renunțare ironică 
nu era lipsită de o bună doză de cochetărie din 
partea „ostaşului” scutit de orice preocupare 
intelectuală; dar ea exprima totodată 
practicismul unui om de acţiune, căruia ideile îi 
rămâneau întotdeauna străine. La Nurnberg, 
Göring ceru, agasat, să nu fie interogat asupra 
programului partidului, deoarece nu-l cunoştea. 
În 1933 încercase într-o zi să explice doctrina 
naţional-socialistă; sărăcia gândirii sale şi a 
stilului său confirmă propriile sale afirmaţii. 


„De câte ori nu am fost întrebat: - declară el 
în partea centrală a acestei explicaţii a lui - în 
ce anume constă exact programul vostru? Am 
putut să arăt, plin de mândrie, spre curajoşii 
noştri membri ai  SA-ului, oameni fără 
complicaţii, şi să declar: iată exponenţii 
programului nostru! Ei îl poartă înscris pe 
fruntea lor... şi acest program se numeşte 
Germania! Toate principiile susceptibile de a 
favoriza ridicarea şi menţinerea puterii 
Germaniei sunt recunoscute ca făcând parte 
din programul nostru. Toate celelalte vor fi 
respinse şi trebuie nimicite”. 

La drept vorbind, se părea la început că 
legătura cu nazismul nu va fi decât un episod în 
viaţa lui Göring. E adevărat că în 1923 Hitler 
reuşise să-l convingă să preia conducerea SA- 
ului, cu care prilej exclamase cu un entuziasm 
calculat:  „Formidabil! Un erou de război, 
decorat cu Ordinul «Pour le Merite»! Închipuiţi- 
vă! Ce succes propagandistic! În afară de 
aceasta mai este şi bogat şi nu mă costă nici un 
pfennig”. Dar marşul asupra lui Feldherrnhalle, 
în cursul căruia Göring fusese rănit, a pus 
capăt, pentru un timp, colaborării lor, cu atât 
mai mult cu cât partidul nazist, acum 
dezorganizat, nu mai putea oferi un câmp de 
manevră corespunzător setei de acţiune a lui 
Göring. Acesta se refugie mai întâi în Austria, 
apoi în Italia şi în Suedia. Abia în 1928, când 
Hitler i-a oferit înaintea alegerilor de deputaţi în 
Reichstag o candidatură cu serioase şanse de 


succes, Göring se hotări să-şi lege din nou 
viitorul de viitorul acestui om şi al cauzei lui. 
Mai târziu Göring avea să declare că „încă din 
primul moment el s-a legat cu trup şi suflet de 
Hitler”. Dar această afirmaţie este, după cum 
se vede, dezminţită de evenimente. Ea avea ca 
scop, fără îndoială, să-i dea aureola devotaţilor 
din primul ceas. Atunci când, în 1933, afirmă că 
„Nici un titlu sau distincţie nu putea să-l umple 
de mai multă mândrie decât acelea care-i 
fuseseră conferite de poporul german: cel mai 
devotat paladin al fuhrerului nostru”, această 
formulă îi plăcu, fără îndoială, în primul rând, 
pentru faptul că îl confirma în rolul său de „al 
doilea om”, oferindu-i în acelaşi timp un sprijin 
în lupta împotriva rivalilor săi: Röhm şi 
Goebbels. Este însă cert că personalitatea lui 
Göring nu întârzie să se descompună sub 
influenţa lui Hitler, încât sfârşi prin a cădea într- 
o stare de dependenţă servilă, pe care o elogie 
la început cu o veselie excesivă. „Nu am 
conştiinţă! Conştiinţa mea se numeşte Adolf 
Hitler!”, avea să declare el într-o zi. Cu altă 
ocazie va afirma: „Dacă un catolic este convins 
că papa este infailibil în tot ce se referă la 
credinţă şi moravuri, noi ceştilalţi, național- 
socialiştii, declarăm cu aceeaşi convingere 
intimă că în ochii noştri fuhrerul este infailibil în 
tot ce priveşte problemele politice şi chestiunile 
referitoare la interesele naţionale şi sociale ale 
poporului”. 


El mai declara: „Nu ascult decât de Adolf 
Hitler şi de bunul dumnezeu!” 


Asemenea afirmații nu  reuşeau însă 
niciodată să ascundă faptul că Goring se 
străduia să-l copieze pe Goebbels, care se 
dovedea infinit mai priceput în idolatrizarea lui 
Hitler. Atunci când greoiul Göring declara cu un 
misticism stângaci: „Nu eu trăiesc, ci Hitler 
trăieşte în mine” - cuvintele sale sunau fals. 
Göring nu pierduse niciodată în întregime 
conştiinţa caracterului umilitor al unor 
asemenea renunţări la propria personalitate şi, 
odată depăşită perioada bucuriei triumfale a 
supunerii, nu a încetat să sufere din ce în ce 
mai mult din pricina acestei supuşenii în faţa 
fuhrerului său. La început au fost confidente ca 
cea făcută lui Hjalmar Schacht: „De fiecare 
dată când mă aflu în faţa lui fac pe mine”, apoi, 
spre sfârşit, o groază, o panică în faţa teribilelor 
explozii de furie ale lui Hitler la marele cartier 
general - explozii pe care căuta să le evite cu o 
frică puerilă, deoarece, cum mărturisea el 
însuşi, după ce asista la ele pleca „complet 
distrus”. „Adesea puteam mânca ceva abia 
spre miezul nopţii - povestea el. Eram într-o 
asemenea stare de nervi, că aş fi dat afară tot 
ce înghiţisem; când mă întorceam, spre orele 9, 
la Karinhall, trebuia să mă odihnesc mai întâi 
câteva ceasuri într-un fotoliu pentru a-mi calma 
nervii. Aceste raporturi au devenit pentru mine 
un soi de prostituție morală”. Secretarul de stat 


von Weiszăcker avea să declare într-o zi că 
Göring „se dichisea” cu deosebită grijă înaintea 
acestor întâlniri. Alte mărturii relatează că, spre 
sfârşit, supunerea sa faţă de fuhrer luase forme 
de-a dreptul groteşti; astfel, Göring stătea 
drepţi la telefon ori de câte ori era chemat de la 
marele cartier general al lui Hitler. De 
asemenea uneori trimitea acolo un ofiţer de 
legătură care-i raporta cu fidelitate cuvintele lui 
Hitler, pe care el, Goring, le repeta la prima 
întâlnire cu fuhrerul, ca şi cum ar fi fost 
propriile sale idei. 

O asemenea degradare a personalităţii sale 
avea drept cauză profundă conştiinţa, fără 
îndoială amară, că din clipa în care îşi legase 
soarta de aceea a lui Hitler renunţase la orice 
exigenţă personală. „Oricine cunoaşte situaţia 
la noi - remarca el - ştie foarte bine că fiecare 
dintre noi are numai atâta putere câtă 
binevoieşte fuhrerul să-i acorde. Numai cu 
fuhrerul şi sub protecţia lui poate fi deţinută 
puterea şi puternicele mijloace de care dispune 
statul. Cine acţionează împotriva voinţei sale, 
sau pur şi simplu numai fără el, este imediat 
redus la neputinţă. Un cuvânt de-al fuhrerului şi 
acela pe care vrea să-l îndepărteze este 
răsturnat. Prestigiul său, autoritatea sa sunt 
nelimitate...” 

Experiențele umilitoare din anii următori, pe 
care asemenea reflecţii le prevesteau deja, au 
fost mai întâi ascunse de succesele repurtate în 
comun în cursul cuceririi puterii, cu atât mai 


mult cu cât Göring avusese un rol hotărâtor în 
pregătirea triumfului din 30 ianuarie 1933. El a 
fost acela - şi nu întâmplător - care la 29 
ianuarie îi adusese lui Hitler ştirea privitoare la 
înţelegerea încheiată în legătură cu alcătuirea 
noului cabinet. Intr-adevăr, Göring se distingea 
în mod favorabil de ceilalţi conducători ai 
partidului nazist, persoane „fără trecut”, prin 
originea sa socială, cariera de ofiţer şi calitatea 
de deţinător al Ordinului „Pour le Merite”. Cu 
ajutorul lui a putut Hitler face paşi hotărâtori în 
apropierea de Hindenburg şi lui îi datora şi alte 
câteva importante succese din această epocă. 
Hitler l-a recompensat pe „diplomatul mişcării” 
rezervându-i un loc în noul cabinet şi i-a 
încredinţat totodată portofoliul Ministerului 
Afacerilor Interne al Prusiei. În timp ce punea în 
slujba popularității sale alura-i jovială de 
grăsan, Göring ştia să facă concomitent 
dovadă, de pe o zi pe alta, de o energie dintre 
cele mai brutale în procesul cuceririi puterii, 
teroriza lumea cu o violență zgomotoasă, o 
punea la punct şi făcea ordine în felul lui. În 
distribuirea rolurilor lui îi reveni sarcina de a 
face uz fără scrupule de forță. Astfel îşi avu şi el 
partea în evenimentele care s-au ascuns sub 
paravanul unei febrile activităţi pseudolegale şi 
al asigurărilor lui Hitler despre „cea mai 
nesângeroasă revoluție din istoria universală”. 
„Marea epurare” - cum a denumit-o chiar 
Göring - se sprijinea din punct de vedere juridic 
pe „decretul privitor la protecția poporului 


german”, edictat la 4 februarie de către 
preşedintele Reichului, şi pe „decretul de 
urgenţă privitor la apărarea poporului şi a 
statului”, din 28 februarie (decret dat în 
legătură cu incendierea Reichstagului), care, 
sub pretextul unei lovituri de stat comuniste, au 
permis naziştilor să pregătească propria lor 
lovitură de stat. O săptămână după instalarea 
sa, Göring dădea asigurări poliţiei prusiene „că 
va avea de dus, în cursul lunilor următoare, o 
luptă înverşunată”, iar zece zile mai târziu, în 
vestitul „decret privitor la folosirea armelor de 
foc”, a ordonat poliţiei „să stabilească relaţii 
excelente cu unităţile naţionale (SA, SS şi 
Căştile de oţel)”, în timp ce îi prescria să 
folosească la nevoie fără cruţare armele 
împotriva elementelor de stânga. Göring 
confirmă în mod categoric aceste directive într- 
un discurs ţinut mai târziu: „Orice glonţ tras de 
acum înainte de un poliţist este tras de mine. 
Dacă aceasta se numeşte omor, ei bine, atunci 
eu sunt asasinul; toate acestea eu le-am 
ordonat, le acopăr, îmi iau răspunderea şi nu 
am de ce să mă ruşinez...” „Pentru a descărca 
de răspundere poliţia propriu-zisă în cazuri 
excepţionale”, Goring decretă la 22 februarie 
organizarea unor puternice unităţi de poliţie 
auxiliară, compuse din SA şi SS, abandonând în 
felul acesta în mod deschis ficțiunea 
neutralității poliţiei în favoarea actelor de 
teroare ale partidului nazist. 


Discursurile pronunţate în această epocă de 
Göring ne dau o idee fidelă a lipsei de scrupule 
pe care o dovedeşte el atât în convingerile sale, 
cât şi în măsurile pe care le ia. El face din 
violenţă o profesiune de credinţă aproape 
delirantă. Astfel, „măsurile pe care le iau nu vor 
fi stânjenite de nici un fel de scrupule juridice. 
Ele nu vor fi întârziate de nici un fel de 
birocraţie. Aici n-am de făcut dreptate, ci numai 
de nimicit şi de exterminat, nimic altceva!” La 
11 martie 1933, într-un discurs pronunţat la 
Essen, el confirmă aceasta: 

„N-am făcut decât să încep epurarea; ea 
este încă departe de a fi terminată. Pentru noi, 
în popor există două categorii: una care-şi 
recunoaşte apartenenţa la popor şi o alta care 
vrea să distrugă şi să descompună. Mulţumesc 
domnului pentru faptul că nu ştiu ce înseamnă 
să fii obiectiv. Eu sunt subiectiv... Mă opun ca 
poliţia să servească la protejarea prăvăliilor 
evreieşti. Trebuie împiedicat o dată pentru 
totdeauna ca orice lichea să poată recurge la 
ajutorul poliţiei. Poliţia nu este făcută pentru a 
proteja  lichelele, puşlamalele, cămătarii şi 
trădătorii. Când îmi aduceţi la cunoştinţă că ici- 
colo a fost ridicat şi maltratat unul dintre 
aceştia, nu vă pot răspunde decât că nu poţi să 
faci jumări fără să spargi ouă... Nu faceţi atâta 
apel la justiţie, căci s-ar putea să fie o justiţie 
care există în aştri, şi nu în paragrafele voastre 
de lege!... Chiar dacă facem greşeli, vom 
acţiona şi vom rămâne stăpâni pe nervii noştri. 


Prefer să trag uneori prea aproape sau prea 
departe: dar cel puţin ştiu că trag”. 

După o vizită făcută lui Göring, Carl Jacob 
Burckhardt remarca, pe bună dreptate, că 
exploziile lui dezlănţuite caracterizau „stilul 
mişcării naţional-socialiste în ansamblu” şi că 
accesele de furie turbată, când Göring îşi 
pierdea complet controlul, erau considerate ca 
o manifestare „virilă”* De fapt, mulţi termeni şi 
expresii de acest fel pot fi puse pe seama 
acestui ideal pervers de virilitate, ai cărui 
aderenţi aveau nevoie de asemenea crize 
pentru a deveni conştienţi de ei înşişi. 
Activitatea desfăşurată de Göring în perioada 
luării puterii nu ne permite într-adevăr să-l 
considerăm ca „acel soldat sincer cu inimă de 
copil”, sub trăsăturile căruia îl prezenta 
Goebbels, nu lipsit de o amicală maliţiozitate. 
Dacă putuse să trezească un anumit timp în 
cercurile conservatoare vagi speranţe, aceste 
iluzii dispăreau acum, ca şi altele, cu atât mai 
mult cu cât de fiecare dată când se aştepta din 
partea lui o influenţă moderatoare în 
desfăşurarea evenimentelor, el se sustrăgea, 
lăsând din ce în ce mai mult locul lui Goebbels, 
infinit mai intransigent. Göring şi-a afirmat încă 
o dată brutalitatea cu prilejul cazului Röhm, 
într-un moment în care se încheia cucerirea 
puterii: ambiția sa l-a îndemnat să joace în 
această afacere un rol de mâna-ntâi. De comun 


32 Carl Jacob Burckhardt. Meine Danziger Mission, 1937- 
1939. 


acord cu Heinrich Himmler, el luă conducerea 
„epurării” în Germania de nord şi la Berlin, 
lărgind chiar, după propria sa mărturie, cadrul 
misiunii care i se încredinţase, pentru a-şi 
asigura definitiv locul de „secund”, spre care 
Röhm îi barase atâta timp accesul. Renumele 
de care se bucura atunci rezultă dintr-un episod 
care se situează puţin după 30 iunie 1934. 
Invitat la un dineu oferit de sir Eric Phipps, 
ambasadorul Marii Britanii, Göring sosi cu 
puţină întârziere. El se scuză spunând că 
tocmai se întorcea de la o vânătoare. „De la, o 
vânătoare de animale, sper”, îi răspunse sir 
Eric. Fără îndoială, Göring se credea ajuns la 
ţintă. Pretutindeni îl preceda mitul omului forte, 
dar popular; slujbele şi funcţiile se acumulau în 
mâinile sale. Printre conducătorii celui de-al III- 
lea Reich, el putea fi pe drept considerat ca un 
„campion al cumulului”. În timpul primilor doi 
ani ai puterii, el concentra în mâinile sale 
următoarele funcţii; preşedinte al 
Reichstagului, ministru al aerului, ministru de 
interne al Prusiei, şeful statului prusian, director 
al apelor şi pădurilor Reichului, mare maestru 
de vânătoare al Reichului, comandant-şef al 
aviaţiei şi comisar al planului de patru ani. Dar 
curând s-a dovedit că ceea ce îl interesa înainte 
de toate în aceste numeroase funcţii (care, 
teoretic, îi confereau o putere enormă) era 
factorul reprezentativ. După ce dădea câteva 


3 Sir Ivone Kirkpatrik. The Inner Circle. 


semne de interes, el nu se mai preocupa de fel 
de sarcinile care îi fuseseră încredințate, 
provocând astfel o „dezordine paralizantă”. In 
locul concentrării dorite se producea exact 
contrariul, şi setea de funcţii oficiale de care 
Göring era stăpânit apărea ca o formă oarecum 
extravagantă a pasiunii sale de colecţionar. El 
se complăcea din ce în ce mai mult în puterea 
pe care i-o dădeau funcţiile de conducere şi 
risipea din plin banii. Considerând puterea ca 
un drept cuvenit, ca o sinecură, organiza 
festivități, vânători şi ceremonii de aniversări 
de o măreție aproape orientală. Era un „rege- 
bufon” în ţinuta secolului al XX-lea. Trăia la 
Karinhall, în Schorfheide, reşedinţă seniorială, 
căreia îi dăduse numele primei sale soţii, Karin. 
Aici dispusese să-i fie aduse fără încetare 
tablouri, statui, giuvaeruri şi tapiserii. Unele 
dintre aceste achiziţii erau obţinute sub forma 
unor „cadouri impuse”, în sensul că el însuşi 
făcea cunoscut cercurilor economice sau 
marilor oraşe germane darurile care dorea să-i 
fie oferite cu prilejul aniversărilor sale sau al 
altor manifestații. Dar în timp ce Göring se 
deda din ce în ce mai mult pasiunilor şi 
fanteziilor sale costisitoare, rivalii săi mai 
îndrăzneţi, în special Goebbels şi Himmler (care 
îşi croia treptat drum spre primele rânduri) 
puneau stăpânire, din ce în ce, pe acea putere 
ale cărei simboluri vizibile  „secundul”, în 
orbirea şi vanitatea sa, le purta cu atâta 
ostentaţie. „Lăsaţi-l să-şi vadă de treabă, e un 


om al Renaşterii”, avea obiceiul să răspundă 
Hitler atunci când i se atrăgea atenţia asupra 
caracterului compromiţător al manevrelor lui 
Göring. Acesta nu încarna de fapt decât un 
aspect al omului Renaşterii, şi anume lipsa de 
scrupule, setea de evidenţiere şi mulţumirea de 
sine a fiarei. Dimpotrivă, în hedonismul său 
fanfaron îi lipsea în întregime simţul stilului sau 
sentimentului subtil al vieţii, proprii omului 
Renaşterii. Primul ataşat de presă al lui Goring 
din Ministerul de Interne al Prusiei relata că 
foarte curând „secundul” se plictisise de rutina 
problemelor curente şi nu-şi făcea decât 
arareori apariţia în birouri. Într-o biografie 
redactată în 1938 de către unul dintre cei mai 
apropiaţi colaboratori ai săi şi în care autorul ne 
relatează programul uneia dintre zilele lui 
Göring putem citi că, printre primii săi vizitatori 
de dimineaţă, acesta primea în următoarea 
ordine: croitorul, frizerul, anticarul şi bijutierul. 
Cu luxul unei femei de moravuri uşoare, Göring 
schimba fără încetare costume şi uniforme: 
uneori chiar de cinci ori pe zi. Cu prilejul unei 
recepții oferite la Karinhall în cinstea corpului 
diplomatic, potrivit mărturiei unui participant, el 
a purtat „o tunică de culoare ruginie, cizme 
înalte verzi şi o lance lungă de doi metri”. 
„GOring oferă o imagine grotescă”, se poate 
citi într-o altă relatare. „Dimineaţa poartă o 
cazacă cu mânecile albe, bufante, apoi îşi 
schimbă ţinuta de mai multe ori în cursul zilei, 
iar seara apare la masă într-un chimono de 


mătase albastră sau violetă şi pantofi de casă 
garnisiţi cu blană. Înainte de amiază poartă un 
pumnal aurit, pe care-l schimbă de mai multe 
ori pe zi, iar la gât o agrafă împodobită cu 
pietre preţioase; îşi încinge trupul corpolent cu 
o centură lată, garnisită şi ea cu pietre 
preţioase, fără să mai amintim de numeroasele 
inele, mai mult sau mai puţin somptuoase”. Cu 
ocazia unei vizite făcute în iunie 1937, Carl 
Jacob Burckhardt l-a găsit „îmbrăcat într-o 
uniformă albă, întins pe un divan; piciorul 
stâng, cu  pantalonul ridicat deasupra 
genunchiului, era întins pe o pernă, purta 
ciorapi de mătase roşii, ca un cardinal...” Pe 
lângă costumele de o somptuozitate lascivă, 
Göring aprecia, îndeosebi la  vânătorile 
organizate de el, stilul teatral inspirat din stilul 
vechi german: „Cincizeci de  pădurari în 
uniforme de paradă suflau în cornuri de 
vânătoare în clipa în care şeful, îmbrăcat într- 
unul dintre costumele sale fanteziste de 
vânătoare, cobora încet din maşină. In veste de 
piele verde şi pălării din evul mediu, 
împodobite cu viezuri, înarmaţi cu lănci ale 
căror vârfuri scânteietoare erau prinse în teci 
de piele ornamentate cu ciucuri, gonacii şi 
păzitorii câinilor defilau în faţa lui în pas 
cadenţat, ţinând de zgărzi haitele de câini 
agitaţi”. 

Aceste trăsături infantile ale personalităţii lui 
Göring, care ieşeau la iveală de la atracţia 
naivă pentru costumaţie, decoruri şi zorzoane 


până la încântarea candidă în faţa trenului 
electric instalat la Karinhall, nu au întârziat să 
constituie piedici în calea ambițiilor sale. Dacă 
în cursul fazei tumultuoase a cuceririi puterii, 
Göring făcuse dovada unei îndemânări brutale, 
de acum înainte el se afla în faţa unor intrigi 
întortocheate şi a unor manevre prudente 
nepotrivite temperamentului său pasionat, 
lacom de distracţii, picanterii şi mondenităţi şi 
nemaiaspirând la putere, ci la etalarea unui lux 
teatral. Din această cauză, domeniile influenţei 
sale începeau să se fărâmiţeze: de pildă, poziţia 
sa în Prusia, conducerea poliţiei şi, mai târziu, 
poziţiile pe care încercase să şi le asigure în 
cercurile economice şi în armată. Comparat cu 
Hitler, el reprezenta însuşi tipul „dictatorului 
care a eşuat pe toate planurile, a veşnicului 
secund, ros de ambiţii, dar tot timpul dominat”. 
Pe de altă parte, înfăţişarea sa bonomă, 
paşnică, faţă de fanatismul sumbru şi 
neurastenic al celorlalţi conducători ai 
partidului, îl evidenția în chip favorabil în ochii 
opiniei publice, iar popularitatea sa, care a 
ajuns la apogeu cu puţin timp înaintea 
declarării războiului, era datorată în bună parte 
slăbiciunilor sale, îndărătul cărora unii voiau să 
vadă căldura unui temperament uman. Ca un 
ultim tribut adus acestei popularităţi, care nu 
mai corespundea influenţei reale a lui Göring, 
Hitler îl numi la 1 septembrie 1939 primul său 
succesor. Mai târziu avea să-i confere titlurile 


de preşedinte al Consiliului Apărării şi mareşal 
al Reichului. 

Dar, în ciuda acestor distincţii, care aveau 
mai degrabă un caracter onorific, relaţiile dintre 
Hitler şi Göring nu au încetat să se răcească. 
Dacă Hitler amintea, la sfârşitul anului 1936, 
că-i încredinţase lui Göring misiunea punerii în 
aplicare a planului de patru ani, declarând că 
„pentru acest om nu există imposibil... este cel 
mai bun dintre cei cărora pot să le încredinţez 
această sarcină”, un an mai târziu el refuză să-i 
acorde roadele unei manevre care, o dată mai 
mult, îl făcuse stăpân pe situaţie: contrar 
speranţelor sale, Göring n-a fost numit ministrul 
Reichswehrului în locul lui von Blomberg, la a 
cărui cădere avusese un rol hotărâtor. Atunci 
când, în ultimul moment, Göring a făcut o 
încercare de diletant, de a amâna războiul, în 
spatele acestor eforturi Hitler a văzut dorinţa 
de a se bucura în pace de bunurile adunate, 
ceea ce a mărit şi mai mult distanţa care-i 
despărţea din ce în ce pe cei doi oameni. 
Primele insuccese  făcură restul. Autorul 
biografiei lui Göring apărute în 1938 povesteşte 
că în tinereţea sa, atunci când se juca cu 
soldaţi de plumb, Goring se străduia, cu 
ajutorul unor oglinzi, să dea impresia că 
dispune de o armată numeroasă. La fel a 
încercat, după primele victorii repurtate rapid în 
Polonia şi Franţa, să înlocuiască succesele 
scontate prin atitudini de bravadă. După ce 
lăudăroşeniile lui  contribuiseră la reuşita 


reîmbarcării trupelor britanice la Dunkerque, 
pronosticurile sale pline de înfumurare privind 
rezultatele finale ale războiului aerian deasupra 
Marii Britanii şi acelea ale războiului 
bombardierelor deasupra teritoriului german 
fură crud  dezminţite. Göring declară la 
Nürnberg, în legătură cu catastrofa de la 
Stalingrad, unde defecţiunea aviaţiei a jucat un 
rol decisiv, că, „începând din 1942, el îi servea 
lui Hitler drept ţap ispăşitor”. Dar multe fapte 
lasă să se înţeleagă că fuhrerul îl părăsise mai 
de mult. Astfel, Göring nu fusese informat decât 
relativ târziu asupra planului de agresiune 
împotriva Uniunii Sovietice. Cert este că la 
sfârşitul anului 1942 Göring era complet izolat 
şi că Martin Bormann, căţărându-se din ce în ce 
mai sus, l-a lipsit pe Göring de puţina influenţă 
pe care i-o lăsaseră rivalii săi, Goebbels, 
Himmler şi Speer. Rarele luciri în care părea să 
reapară câte ceva din vechea brutalitate (ca, 
de exemplu, în cursul discursului rostit în faţa 
comisarilor Reichului cu privire la jefuirea 
teritoriilor ocupate) nu puteau ascunde 
resemnarea care-l cuprindea tot mai mult. 
Atunci când bombardamentele, a căror 
ameninţare o negase cu atâta insolenţă, au 
început să pustiască Germania, Göring a lăsat 
lucrurile în voia lor. Până şi în primăvara anului 
1943 „el nu era încă pe deplin conştient de 
amploarea pagubelor materiale şi a pierderilor 
în vieţi omeneşti”, nota Goebbels dezorientat. 
Temperamentul său înclinat spre efecte 


teatrale îl incita să arate lui Luftwaffe o 
camaraderie manifestată îndeosebi sub 
aspectul ei decorativ; astfel Goring vizita 
aerodromurile şi unităţile de pe front, bătându-i 
pe umăr pe soldaţi, radios, încrezător în viitor, 
în timp ce dezorganizarea serviciilor, lăsate la 
voia întâmplării, nu înceta să crească, iar 
încercările celor mai apropiaţi colaboratori ai 
săi de a pune frâu haosului, de a modifica 
operaţiile şi de a permite în felul acesta 
lansarea unui nou program tehnic, sau cel puţin 
simplificarea fabricării avioanelor dădeau greş 
în faţa iluziilor incorigibile ale mareşalului 
Reichului şi a lipsei sale de previziune. El se 
arăta  neîncrezător în faţa  consideraţiilor 
tehnice şi dorea să creadă că „ciocnirea” 
avioanelor inamice cu avionul propriu constituia 
în fond „forma cea mai demnă de luptă”. Nici 
sinuciderea lui Udet, nici cea a generalului 
Jeschonnek, datorate în parte  desperării 
cauzate de inerția lui Göring în faţa realităţilor, 
nu reuşiră să-l smulgă pe mareşal din iluziile 
sale. Atunci când, la sfârşitul anului 1943, 
generalul Galland i-a relatat că escadrilele de 
vânătoare inamice începuseră să escorteze pe 
distanţe din ce în ce mai mari bombardierele 
venite să-şi arunce încărcătura pe teritoriul 
german, Göring i-a interzis să raporteze despre 
aceasta. El nu mai lua parte decât rar la 
conferințele şi rapoartele ce se ţineau, şi şeful 
său de stat-major îl căuta adeseori în zadar 
atunci când avea nevoie de directive. În 


schimb, Göring se consacra din ce în ce mai 
mult  divertismentelor şi pasiunilor sale 
particulare. După o vizită la Karinhall - „era 
duminică şi cerul Germaniei era, o dată mai 
mult, negru de bombardierele americane” -, 
Terboven, gauleiterul Essenului, povestea că 
Göring se mulţumise să se informeze la ofiţerul 
de serviciu dacă regiunea în care era situat 
Kainhallul se afla sau nu în stare de alertă. 
Primind un răspuns negativ, declarase liniştit: 
„Foarte bine, să mergem la vânătoare”. In 
perioada culminantă a războiului, atunci când 
Goebbels a încercat să pună prestigiul şi 
autoritatea mareşalului Reichului în slujba unui 
grup care se străduia să frâneze influenţa, 
devenită atotputernică, a lui Bormann, el a 
trebuit să” constate, spre marea sa uimire, că 
„prestigiul lui Göring era teribil de scăzut în faţa 
lui Hitler”. Încercă totuşi şi câştigă de partea 
cauzei pe mareşalul Reichului, şi nu abandonă 
partida decât atunci când se convinse de 
letargia lui incurabilă. La sfârşitul războiului, în 
faţa fotografiilor care  înfăţişau distrugerea 
oraşului Dresden, el ceru chiar, indignat, ca 
„acest stupid mareşal al Reichului care nu era 
bun de nimic” să fie tradus în faţa justiţiei. Aşa 
fiind, Göring se află în curând complet izolat şi 
chiar unele cereri fără importanţă ale sale îi 
fură refuzate cu brutalitate. 

Fapt caracteristic: ultimul său succes 
personal a constat în faptul că a împiedicat în 
1943 închiderea restaurantului „Horcher”, local 


de lux din Berlin. Din acest moment nu a mai 
rămas nimic din autoritatea de care dispunea 
odinioară pe treapta supremă a partidului. În 
1944, când Göring s-a îmbolnăvit, Hitler nu s-a 
arătat de loc neliniştit, spre marea consternare 
a mareşalului Reichului. Al doilea om era 
definitiv exclus din joc, rangul şi poziţia fiindu-i 
lăsate din milă. 

Dacă vrem să analizăm incapacitatea sa de 
a-şi asuma răspunderi, nu trebuie să ţinem 
seama numai de efectele corupătoare ale unei 
vieţi  uşuratice, ci şi de acel proces de 
dezintegrare a personalităţii care s-a 
manifestat foarte curând la el şi care nu a lăsat 
din omul de odinioară decât un individ şters şi 
năpădit de grăsime. În timpul războiului, iar 
apoi, ca urmare a rănilor primite la 
Feldherrnhalle, Göring luase obiceiul de a folosi 
stupefiante. A contribuit oare acest viciu la 
decăderea sa psihică? Dacă da, în ce măsură? 
Este aproape imposibil de răspuns la această 
întrebare, cu atât mai mult cu cât asemenea 
fenomene nu-i erau proprii numai lui Göring, ci, 
ca o boală, îi afectau pe aproape toţi 
colaboratorii apropiaţi ai lui Hitler. Numai 
profunda sa înclinaţie de a se autoiluziona îl 
împiedica pe Göring să-şi dea seama de 
amploarea decăderii sale morale. Rămân de 
stabilit corelaţiile între cei doi factori. Desigur, 
plăcerea de a face paradă răspundea la Göring 
unei tendinţe profunde a temperamentului său 
teatral. Se prea poate că el să fi încercat, fără 


să şi-o mărturisească, nevoia de a ascunde 
această decădere psihică crescândă în spatele 
fastului baroc al stilului său de viaţă şi de a 
înăbuşi, în larma serbărilor şi a recepţiilor, o 
descompunere morală înscrisă în mod cert în 
subconştientul său şi care se manifesta sub 
forma anxietăţii. Impulsivitatea lui Göring nu-i 
permitea să facă un bilanţ conştient şi gândit al 
faptelor sale, să le confrunte cu mărturisirea 
eşecului său în atâtea domenii şi să accepte să- 
şi facă reproşuri amare cu privire la propria sa 
slăbiciune şi la tendinţa sa spre capitulare. De 
aceea căuta, şi găsea, în mii de deghizări 
mijlocul de a-şi ascunde lui însuşi degradarea 
progresivă a personalităţii sale. Şi atunci când 
abilitatea sa nu-l mai ajuta să-şi ascundă unele 
adevăruri umilitoare, se refugia în universul său 
himeric, pe care şi-l construise în jur şi a cărui 
existenţă devenise pentru el o a doua natură. 
Hitler îl destituise în mod ruşinos din toate 
funcţiile, pusese să fie arestat şi-l blestemase în 
testamentul său. Cu toate acestea, când a aflat 
de moartea lui Hitler, soţia sa l-a văzut „în 
pragul desperării”: „A murit, Emmy. Acum n-am 
să-i mai pot spune niciodată că i-am rămas 
devotat până în ultima clipă”. Ca şi Himmler, 
Göring spera că va fi acceptat de aliaţi ca 
partener la negocieri. După cum relatează 
generalul Bodenschatz, după ce a fost luat 
prizonier de americani, Göring era preocupat 
înainte de toate de textul proclamaţiei pe care 
voia să o adreseze poporului german de îndată 


ce ar fi ajuns la o înţelegere satisfăcătoare cu 
Eisenhower. Dreptul său de a-şi asuma, după 
moartea lui Hitler, conducerea Reichului îi 
părea absolut incontestabil. Până şi la Nurnberg 
îl obligă pe marele amiral Dönitz, deţinut 
împreună cu el, să recunoască faptul „că nu 
datorează decât hazardului desemnarea sa ca 
succesor al fuhrerului”; şi chiar dacă se apără 
cu o abilitate vădită şi cu o agresivitate în care 
apărea ceva din vechea violenţă a caracterului 
său, o făcea fiindcă era convins că funcţiile sale 
de conducere îi impuneau obligaţii mai mari 
decât celorlalţi deţinuţi. Cu tenacitate, şi de 
multe ori nu fără succes, el încercă să le 
impună voinţa sa, să le influenţeze depoziţiile şi 
să instaureze un regim pe care Speer, furios, l-a 
denumit „dictatura lui Göring”. După atâţia ani, 
după atâtea insuccese şi umiliri, ajungea în 
sfârşit la ţintă, pentru o frântură de timp - şi 
aceasta atunci când totul era inutil: acum era în 
sfârşit primul, „nazistul nr. 1”, cum s-a numit el 
însuşi. 

Factorii ascensiunii sale personale au fost şi 
aceia ai eşecului său; căci şi unii şi ceilalţi se 
bazau pe un egocentrism turbat, lipsit de orice 
mecanism de control, care nu recunoştea, în 
afara propriei sale satisfaceri, nici o altă 
constrângere. In depoziţia sa, el declara unuia 
dintre apărătorii de la Nürnberg: „Dacă voiţi 
într-adevăr să faceţi ceva nou, cei buni n-o să 
vă ajute. Ei sunt mulţumiţi de ei înşişi, sunt 
leneşi, îl au pe bunul dumnezeu şi capul lor tare 


- aşa că nu se poate face nimic cu ei. «Lăsaţi 
oamenii graşi să vină la mine...>»: un rege care 
este unsul lui dumnezeu poate să spună 
aceasta, dar nu şi un fuhrer care s-a creat el 
însuşi. Lăsaţi ticăloşii înrăiţi să vină la mine... 
Cei răi, care au ceva pe conştiinţă, sunt indivizi 
serviabili, atenţi la primele ameninţări, pentru 
că ştiu cum se întâmplă lucrurile, dar şi la 
câştig... Li se poate oferi ceva pentru că iau. 
Pentru că nu au scrupule. Pot să fie spânzurați 
când nu sunt docili. Lăsaţi ticăloşii înrăiţi să 
vină la mine - cu condiţia să deţin puterea, 
putere de viaţă şi de moarte. Singur şi unic 
depozitar, căruia nimeni să nu-i poată strica 
meseria... Ce ştiţi voi despre posibilităţile 
existente în domeniul răului? De ce scrieţi şi 
filozofaţi, voi care nu cunoaşteţi decât virtutea 
şi modul de a o cuceri, când, de fapt, lumea 
este pusă în mişcare de cu totul alte forţe...”3. 
Poate că aceasta explică raţiunea care îl 
făcuse să spere cu atâta încăpățânare într-o 
glorie postumă. Germania avea nevoie pentru 
viitor, declara el, „de o personalitate puternică, 
pentru a-i strânge în jurul ei pe germani. Atunci 
unii îşi vor aduce din nou aminte de mine. Din 
nenorocire însă, am să fiu mort”. Chiar în 
moarte, Göring nu voia să vadă decât o 
trambulină a reînvierii sale istorice. Declaraţiile 
pe care le-a făcut în celula sa din închisoarea 
din Nurnberg lasă tot timpul să se întrevadă, 


3⁄4 Carl Haensel (avocat la procesul de la Nürnberg). Das 
Gericht vertagt sich, Hamburg, 1950. 


într-un ultim act de autoiluzionare şi de 
supraestimare a persoanei sale, gândul că o 
dată va fi sărbătorit ca un martir. Era bucuros 
că fusese condamnat la moarte, afirma el cu 
puţin timp înainte de sfârşitul său, pentru că un 
condamnat la închisoare pe viaţă nu are nici o 
şansă să devină martir. „Peste cincizeci sau 
şaizeci de ani vor putea fi văzute în toată 
Germania statuile lui Hermann Goring”, declară 
el. Şi adăugă: „Statui mici, poate, dar una în 
fiecare casă”. 


CAPITOLUL al Iil-lea - JOSEPH GOEBBELS 
sau „omul-canalie” 


Ceea ce reprezenta naţional-socialismul 
apărea în mult mai mică măsură în talmeş- 
balmeşul contradictoriu al ideologiei sale decât 
în metodele propagandei sale. S-ar putea spune 
chiar, că naţional-socialismul era o propagandă 
care se da drept o ideologie: adică o voinţă de 
putere care-şi formula teoremele ideologice în 
funcţie de eficacitatea psihologică şi îşi trăgea 
postulatele dintr-o detectare precisă a stării de 
spirit şi a instinctelor maselor. Datorită 
aptitudinii sale de a comunica direct cu 
„Spiritul” acestor mase, naţional-socialismul 
părea să nu aibă nevoie, pentru reuşită, de 
acea gândire proprie care le adusese tuturor 
mişcărilor de mase ale istoriei consistenţa şi 


succesul. Resentimente, mişcări de revoltă 
dictate de momentul prezent, ca şi acea 
legătură mecanică rezultând din simpla 
activare a forțelor sociale: aceştia erau factorii 
care, cu o perfectă cunoaştere a metodelor 
psiho-tehnice de manevrare a maselor, 
înlocuiau dinamismul gândirii. Marea parte a 
elementelor ideologice adoptate de național- 
socialism nu erau altceva decât nişte mijloace 
selecționate în funcție de eficacitatea lor în 
vederea întreţinerii în sânul maselor a unui 
neîncetat foc de artificii de propagandă. 
Steaguri, ovaţii, fanfare, defilări, pancarte cu 
lozinci şi lumina reflectoarelor: tot acest arsenal 
de stimulente, puse în funcţiune cu multă 
bogăţie de imaginaţie, avea drept scop crearea 
unui extaz colectiv. Se punea problema de a 
anihila individul, de a întreţine o permanentă 
lipsă de gândire şi de a obţine ascultarea 
necondiționată mai întâi a adepților, apoi a 
întregului popor.  lerarhia stabilită între 
ideologie şi propagandă nu apărea nicăieri mai 
evident ca într-o expresie folosită curent pe 
atunci: național-socialismul trebuia să fie 
„trăit”, ceea ce echivala cu a spune că orice 
reflecţie critică era nedorită. Într-adevăr, 
această ideologie se dovedea „de nediscutat” 
în sensul strict al cuvântului, deoarece scăpa 
oricărei confruntări obiective, refugiindu-se în 
domeniul insesizabil al sentimentelor pseudo- 
religioase în cadrul căruia, într-o rigiditate 
solitară şi metafizică, în pofida tuturor 


judecăților de valoare raţionale, fuhrerul 
constituia singura mărime constantă. 
Refugierea în domeniile iraţionalului, unde 
politica devenea o chestiune de credinţă, 
răspundea, desigur, unei nevoi adânci a 
maselor aflate în derută. Dar direcţia şi formele 
pe care le împrumuta această mişcare erau 
rezultatul unui teleghidaj machiavelic; astfel că 
ceea ce apărea mai întâi ca o cerinţă 
elementară era de fapt un iraţionalism căutat şi 
întreţinut în mod deliberat. 

Joseph Goebbels, creierul acestei manevrări 
a sufletelor, a fost, fără îndoială, unul dintre 
maeştrii propagandei şi, în această privinţă, îi 
depăşea cu mult pe ceilalţi demnitari nazişti, în 
majoritate nişte aventurieri mediocri. Hitler şi 
Goebbels se completau: viziunile tulburi ale lui 
Hitler, condiţionate de complexele sale, de 
legăturile sale intuitive, extatice, cu masele, 
erau exploatate cu ajutorul celei mai eficiente 
tehnici de propagandă; Goebbels le raţionaliza, 
le găsea slogane, imagini şi mituri. Datorită lui 
Goebbels noţiunea de „fuhrer”, ca mântuitor, 
demiurg şi mesia, a dobândit un caracter 
aproape sacru. Cultul fuhrerului, al cărui 
adevărat creator şi organizator a fost el, 
exploatând nevoia de credinţă şi de siguranţă, 
dorinţa latentă de alienare în faţa unei lumi 
rămase fără dumnezeu, furniza partidului nazist 
în plină ascensiune sprijinul unei structuri 
ierarhice. Există nenumărate mărturii ale 
acestui cult. În „Der Angriff’ („Atacul”), ziar 


fondat de Goebbels de pe vremea când era 
gauleiter al Berlinului, stăpânul propagandei 
Reichului scria articole al căror ton şi expresie 
evocau într-o manieră caracteristică stilul biblic: 
„Operele de talent sunt rezultatul hărniciei, 
perseverenţei şi aptitudinilor. Numai harul 
permite geniului să fie creator. Omul într- 
adevăr mare găseşte în instinct rădăcinile 
energiilor sale cele mai profunde. Adeseori el 
nici nu va putea explica de ce este astfel. El se 
va mulţumi să spună: «Aşa este». Şi aşa şi este. 
Ceea ce hărnicia, ştiinţa şi învăţătura şcolilor nu 
pot rezolva, dumnezeu o proclamă prin gura 
celor aleşi. În toate domeniile eficacităţii 
umane, geniul este har... Atunci când vorbeşte 
Hitler, orice rezistenţă se destramă în faţa 
efectului magic al cuvântului său. Nu poţi fi 
decât sau prietenul, sau duşmanul său. El îi 
separă pe cei pasionaţi de cei reci şi îi respinge 
pe cei călduţi... Mulţi pot face dovada 
clarviziunii lor şi mai mulţi a priceperii 
organizatorice, dar în Germania de astăzi 
numai el singur are darul de a transforma, prin 
puterea cuvântului, o cunoaştere a destinului în 
valori politice viitoare. Mulţi sunt chemaţi, dar 
puţini aleşi. Suntem cu toţii ferm convinşi că el 
este purtătorul vostru de cuvânt şi ghidul 
vostru. lată de ce credem în el. În afara 
personalităţii sale umane atrăgătoare, noi 
vedem în acest om graţia destinului, ne însuşim 
ideologia sa cu toate speranţele, şi astfel ne 
aflăm ataşaţi de această forţă creatoare care-l 


împinge înainte, şi pe noi toţi împreună cu 
ză Rae 

Într-un alt pasaj, Goebbels califica 
simţământul său faţă de führer drept „un 
simţământ sfânt şi intangibil”. La capătul unei 
cuvântări el declara că Hitler vorbise într-un fel 
„profund şi mistic”, „aproape ca o evanghelie”, 
şi îl asigura de fidelitatea sa nestrămutată: 
„Poate că într-o zi mulţimea vă va insulta şi va 
striga: «Răstigniţi-l!» Atunci noi vom fi acolo, 
animați de o voinţă de fier, strigând şi cântând: 
«Osana»”. Intr-unul din discursurile pe care le 
ţinea la fiecare 19 aprilie seara, în ajunul 
aniversării lui Hitler, el declara: „Atunci când 
vorbeşte fuhrerul, parcă ar fi o slujbă divină”. 
lar în jurnalul său intim găsim de fiecare dată 
când evocă persoana lui Hitler formulări într-un 
insuportabil stil sentimental, de adolescent în 
plină criză de pubertate: „Ne-am dus cu maşina 
la Hitler. Tocmai îşi lua prânzul. S-a ridicat 
brusc de la masă şi iată-l stând în picioare în 
faţa noastră. Imi strânge mâna. Ca un vechi 
prieten. Şi aceşti ochi mari, albaştri. Ca nişte 
stele. Este bucuros că mă vede. Sunt copleşit 
de fericire... Omul acesta are totul pentru a fi 
un rege. Este tribunul popular înnăscut. Viitorul 
dictator...” 

Într-un alt pasaj: „Hitler este aici. Bucuria 
mea e mare. Mă salută ca pe un vechi prieten. 
Mă îmbrăţişează. Cât îl iubesc! Ce om!... Apoi 


3 Der Angriff, Munchen, 1935. 


începe să vorbească. Cât sunt de mic! Îmi dă 
fotografia sa. Cu un cuvânt de prietenie pentru 
Renania. Heil Hitler! Mi-ar place să-l am pe 
Hitler prieten. Portretul lui este aşezat pe masa 
mea...” 

O asemenea idolatrie a contribuit în mod 
hotărâtor la întărirea poziţiei lui Hitler în 
partidul de masă care se constituia, dându-i în 
acelaşi timp o valoare aproape metafizică. 
Suprimând veleităţile de democraţie internă de 
care dăduse dovadă vechiul partid, acest cult al 
persoanei lui Hitler favoriză instaurarea 
structurilor centraliste şi autoritare în sânul 
partidului nazist. Hitler deveni în mod definitiv 
stăpânul absolut, „către care se orientau 
adepţii în nevoia lor de a se devota, de a servi, 
de a se supune sau de a refuza responsabilităţi; 
el era singurul în drept să capteze aceste oferte 
şi să le utilizeze pentru acţiunea politică 
salvatoare”. 

Toate acestea Hitler le datora „devotatului şi 
statornicului său scutier”, cum îl numea 
câteodată pe Goebbels, dovedindu-i 
recunoştinţa sa printr-o avansare rapidă şi 
onorându-l ca partener şi organizator al 
festivităților sale intime. Numai într-un târziu 
apăru o rezervă sensibilă în toate domeniile. În 
măsura în care această rezervă nu se datora 
numai unor consideraţii tactice, vizând un 
ministru al propagandei ajuns prea vizibil 


35 M. H. Sommerfeldt. Ich war dabei. 


conştient de valoarea sa, s-ar putea eventual 
vedea aici efectul neîncrederii lui Hitler faţă de 
abilitatea cu care Goebbels s-a priceput 
întotdeauna să se adapteze vicisitudinilor 
situaţiei. 

Într-adevăr, afirmaţiile delirante ale lui 
Goebbels nu pot fi considerate ca profesiuni de 
credinţă sincere. Tonul lor hiperbolic e de ajuns 
ca să le facă foarte suspecte. Goebbels a 
cunoscut în multe rânduri drumul Damascului şi 
niciodată diferitele sale schimbări la faţă nu au 
fost inspirate de o convingere sinceră, ci de 
oportunismul aceluia ce se dă întotdeauna de 
partea celui mai tare. „Sunt un apostat” 
mărturisi el într-o zi. Teza sa asupra 
maleabilităţii omului a aplicat-o mai înainte de 
toate asupră-şi, şi aceasta în felul cel mai 
sistematic, fapt care i-a permis mai târziu să 
realizeze tot ceea ce se aştepta de la el: 
aclamații şi excese, pogromuri, încredere în 
fuhrer, rezistenţă. Singurul cu idei clare dintre 
membrii de partid ai vechii gărzi, el era în 
acelaşi timp unul dintre oamenii cei mai lipsiţi 
de caracter şi fără nici un fel de rigurozitate 
faţă de sine. 


„Nu sunt decât un instrument, 

Pe care bătrânul Dumnezeu îşi cântă cântecul. 

Nu sunt decât un recipient, 

Care aşteaptă ca natura să verse în el, cu un 
zâmbet, 

vinul cel nou”. 


Astfel se exprima pe vremea când era 
student. Lipsit de orice convingere personală şi 
profundă, el se pricepea să le pună în valoare 
pe acelea ale altora. O dată a mărturisit cu 
admiraţie că Hitler era periculos pentru că 
credea în ceea ce spunea; el, dimpotrivă, nu 
reuşea niciodată acest lucru şi ascundea 
această carenţă, pe care o resimțea ca pe o 
slăbiciune, în spatele unor mărturisiri cinice. 
Strigătul de bucurie din primele timpuri: „Cred 
din nou!” sau formula „Credo, ergo sum!” nu 
demonstrau decât foarte clar setea lui de a 
participa la  exaltările sentimentale şi la 
elanurile mistice ale „altora”, dar obiectul 
acestei credinţe îi era absolut indiferent: „Ceea 
ce importă nu este atât în ce anume credem, 
cât faptul că credem”. 

Este una dintre ironiile groteşti ale istoriei ca 
Goebbels, fiul unei familii de muncitori renani 
catolici, să-şi găsească tocmai în mişcarea 
naţional-socialistă credinţa pe care o căuta. 
Înzestrat cu aptitudini intelectuale, el a fost de 
la bun început victima sentimentului chinuitor 
al infirmităţii sale fizice: avea o constituţie 
slabă şi un picior chircit. În 1933, când s-a dus 
la Geneva în calitate de reprezentant al 
Reichului, presa elveţiană a publicat o 
caricatură reprezentând un omuleţ diform, cu 
părul negru, şi legenda: „Cine să fie? Cum, e 
reprezentantul marii rase nordice, sănătoase, 
cu părul blond şi ochii albaştri!” De fapt, 
această ironie dezvăluie în parte dificultăţile 


întâmpinate de Goebbels din partea vechilor 
tovarăşi ai lui Hitler, îndeosebi din partea 
soldaţilor brutali din SA. Totodată, ca infirm şi 
ca intelectual, el părea să nu-şi aibă locul într- 
un partid care considera ca semne ale unei 
autentice apartenenţe nu aptitudinile 
intelectuale, ci forţa fizică, puritatea rasială, 
părul blond şi picioarele lungi. În curând 
Goebbels va fi cunoscut sub numele de „micul 
nostru doctor”, şi această denumire exprimă 
consideraţia  condescendentă pe care i-au 
manifestat-o ciracii lui, prea puţin înzestrați sub 
aspectul inteligenţei, dar cu o constituţie fizică 
solidă. In ciuda admiraţiei pe care, o stârneau 
calităţile sale de demagog, el le-a rămas tot 
timpul suspect; pentru spiritul lor obtuz, spiritul 
lui speculativ, răceala sa erau 
descumpănitoare, „negermane”; multă vreme 
Goebbels a fost considerat „elev al iezuiţilor” şi 
„semi-francez”. 

Pe de altă parte, el părea să fie opusul 
tipului de om cerut de regim, de exemplu 
atunci când scrie: „Noi nu ne mulţumim cu 
convingeri. Noi căutăm... claritatea...” 
Asemenea fraze marcau distanţa dintre 
Goebbels, şi tipul instinctual al majorităţii celor 
din partidul nazist - tip despre care ministrul 
propagandei spunea că „ceea ce nu are în 
creier are în inimă şi, ceea ce este esenţial, în 
pumni”. Fără îndoială că Goebbels suferea că 
nu era ca ceilalţi. Mai ales la începuturile 
ascensiunii sale, atunci când era gauleiter al 


Berlinului, căci pentru eficacitatea acţiunilor 
sale era pe atunci tributar fidelității 
necondiționate a unui grup de luptă al SA-ului, 
care se caracteriza mai ales printr-un activism 
lipsit de orice spirit critic şi printr-o violenţă 
dintre cele mai primitive. Ura sa împotriva 
intelectului, care era o formă a urii împotriva lui 
însuşi, îl determina să se coboare, să se 
contopească cu mulţimea, fiind totodată chinuit 
de ambiţie şi de setea de distincţii. li era tot 
timpul teamă să nu fie luat drept un 
„intelectual” şi, în consecinţă, descalificat. 
Aceasta este raţiunea demonstrațiilor sale 
extravagante de fidelitate faţă de persoana lui 
Adolf Hitler: acest devotament orb părea să fie 
o compensație la obligaţia de a gândi el însuşi 
şi la defectele fizice care-l excludeau din rasa 
superioară. Calitatea sa de intelectual, ca şi 
infirmitatea sa fizică îl făceau foarte vulnerabil 
faţă de rivalii săi în lupta pentru putere; din 
această cauză a devenit un oportunist 
înverşunat, înzestrat cu o intuiţie extraordinară 
în ceea ce priveşte raporturile de forţe din 
anturajul său. Deşi temperamentul şi 
consecvenţa sa intelectuală îl făceau ca, în 
discuţiile privitoare la orientarea partidului, să 
se găsească de partea ideologiei, se pricepea 
întotdeauna să treacă la timp de partea 
majorităţii. 

Totuşi, contradicţiile firii sale erau cu greu 
camuflate de jocul acţiunii şi, cu timpul, în 
ciuda priceperii sale de a-şi face iluzii, Goebbels 


a fost obligat să-şi examineze conştiinţa, cu sau 
fără voia lui. „În mine totul se revoltă împotriva 
intelectului”, scria el în tinereţe, apoi, făcând 
aluzie la cauza reală a tensiunilor şi aspectelor 
colţuroase ale caracterului său: „Piciorul îmi 
produce multe griji. Nu încetez să mă gândesc 
la el, şi aceasta îmi strică toată bucuria când 
mă aflu în mijlocul oamenilor”. 

Goebbels a căutat tot timpul o compensație 
la amărăciunea pe care i-o pricinuia infirmitatea 
sa. O mărturisesc setea sa de onoruri, de glorie, 
ca şi stilul sacadat, amintind pe acela al 
comenzilor militare, de care se foloseşte în 
primele sale încercări literare. Îi plăcea să dea 
impresia de duritate şi de virilitate. În 
ansamblul producţiei sale literare şi ziaristice 
distingem trei categorii care contrastează în 
mod straniu între ele: concizie, mai ales în 
comentariile sale politice, aspectul de bravadă 
prostească a polemistului şi, în sfârşit, emfaza 
bâlbâită a notelor sale intime. „În tine 
sălăşluieşte un poet şi un soldat”, spune el în 
lucrarea sa din tinerețe intitulată „Michae!”. Or, 
comisia de recrutare abia îl găsise „apt pentru 
muncă”, iar primele sale încercări literare s-au 
soldat cu un eşec. In lucrarea menţionată, ca şi 
în cuvântările sale ulterioare, el folosea adesea 
formula: „Noi, marii mutilaţi ai războiului 
mondial”, voind în felul acesta să acrediteze 
ideea că piciorul său anormal era urmarea unei 
răni primite în luptă, şi se pare că această 
înşelătorie a găsit crezare o perioadă 


surprinzător de lungă. Fără îndoială că 
tendinţele sale afective şi-au găsit impulsul lor 
esenţial şi în sentimentul dizgraţiei sale fizice. 
Locul ocupat în fragmentele regăsite din 
jurnalul său intim de relatarea diferitelor sale 
legături, ca şi tonul pe care sunt făcute 
mărturisirile sale, trădează dorinţa lui de a 
trece drept un „mare ştrengar” măcar în 
propriii săi ochi. 

Alături de aceste mărturisiri ale bărbatului 
de 28 de ani găsim nenumărate însemnări care 
relevă o conştiinţă exacerbată de sine însuşi, 
trecând câteodată brusc la sentimente de milă 
faţă de propria persoană. lată ce scrie el de 
exemplu: 

„Citesc lucrarea lui Gmelin «Temudjin 
(stăpânul pământului)»... Fiecare femeie mă 
excită la nebunie. Rătăcesc ca un lup hămesit. 
Şi totuşi sunt timid ca un copil. Adesea nu mă 
înţeleg eu însumi. Ar trebui să mă-nsor şi să fiu 
un mic-burghez. Şi opt zile după aceea să mă 
spânzur!” 

Stăpân al pământului, voracitate, dezgust şi 
profundă nesiguranţă: este incontestabil că 
impulsuri de genul acesta au făcut ca Goebbels 
să ia, la sfârşitul anului 1924, hotărârea de a 
intra în partidul naţional-socialist, dacă nu-l va 
fi împins pur şi simplu nevoia. Până acum fostul 
student nu înregistrase decât eşecuri pe plan 
profesional. Pentru a-şi linişti părinţii îngrijoraţi, 
după terminarea studiilor a lucrat un timp la o 
bancă; mai târziu a devenit agiotor la bursă, 


pentru a intra apoi ca secretar la un politician 
rasist, ajungând în felul acesta în contact cu 
naţional-socialiştii. În calitatea sa de 
colaborator al lui Gregor Strasser a aparţinut la 
început aripii din Germania de nord a partidului 
nazist. Prin tendinţele sale pretins „proletare”, 
această aripă se deosebea oarecum de 
orientarea făţiş „fascistă” adoptată de partid în 
Germania de sud şi a găsit în persoana lui 
Goebbels pe unul din purtătorii săi de cuvânt 
cei mai convinşi: „Sunt cel mai extremist. 
Reprezint tipul nou”, nota el în jurnalul său 
intim din anii aceia. 

Aceste chestiuni de orientare a mişcării l-au 
dus pe Goebbels în situaţia de a se afla într-un 
conflict violent cu cei din Munchen, cu „bonzii 
munchenezi”, cum îi denumea pe atunci. Aşa 
se făcu că la un congres al partidului, ţinut la 
Hanovra în 1926, el veni cu propunerea, 
devenită celebră, ca „Adolf Hitler, acest mic- 
burghez, să fie exclus din partidul național- 
socialist”. Dar atunci când, trei săptămâni mai 
târziu, la un congres ţinut la cererea 
„germanilor din sud”, Goebbels compară alura 
şi prosperitatea acestui grup, prestigiul lui 
Hitler cu sărăcia materială a grupului lui 
Strasser, pentru primă oară şovăi. Puțin mai 
târziu, când Hitler l-a îmbrăţişat în public, după 
un discurs al său, Goebbels, pătruns de 
recunoştinţă, nota cu exaltare în jurnalul său: 
„Adolf Hitler, te iubesc”. Sub influenţa unei 
invitaţii generoase la Munchen şi la 


Berchtesgaden, ultimele sale ezitări dispărură; 
în acelaşi timp înţelese limpede încotro trebuia 
să-şi orienteze ambiția: dacă Hitler era într- 
adevăr „Hristos”, el voia să fie acela care va 
anunţa cuvântul lui mesia; căci „cu cât îl fac 
mai mare şi mai sublim pe dumnezeu, cu atât 
mă ridic şi eu”. În acest sens avea perfectă 
dreptate când scria că zilele petrecute la 
Munchen împreună cu Hitler „îi arătaseră 
drumul de urmat”: promotorul mitului despre 
fuhrer îşi găsise calea. 

„Şeful vorbeşte despre probleme rasiale - 
notează el în jurnalul său intim în cursul acelor 
zile de la Munchen. - Cuvintele sale nu pot fi 
reproduse. Trebuia să fi fost acolo. Hitler este 
un geniu. Instrumentul spontan al unui destin 
divin. În faţa lui mă simt copleşit. Cum este el? 
Este ca un copil: prietenos, bun, milos. Dar şi 
viclean, inteligent şi abil ca o pisică, şi tunător, 
superb şi uriaş ca un leu. Un tip. Un om. 
Vorbeşte despre stat. După masă vorbeşte 
despre cucerirea statului şi despre sensul 
revoluţiei politice... Cuvintele sale au rezonanţa 
unei profeţii. Acolo sus, în cer, un nor alb ia 
forma unei cruci  încârligate. O lumină 
strălucitoare, care nu este o stea, luminează 
cerul. Să fie oare un semn al destinului?” 

Din această clipă Goebbels şi-a închinat 
persoana şi toată existenţa „fuhrerului” şi a 
eliminat în mod conştient toate obstacolele pe 
care i le putea opune raţiunea, liberul arbitru şi 
respectul de sine. Această supunere era mai 


mult un act raţional decât unul de credinţă; ea 
a dăinuit până la sfârşit, în ciuda tuturor 
vicisitudinilor: „Oricine se rupe de Adolf Hitler 
nu poate decât să piară”, avea el obiceiul să 
declare. Hitler recompensă această convertire, 
numindu-l pe Goebbels, trei luni mai târziu, în 
toamna anului 1926, gauleiter al Berlinului, 
„înzestrat cu puteri speciale”. Astfel, Goebbels 
se găsi în fruntea micii organizaţii de partid din 
Berlin în plină dezbinare. În curând descoperi 
că „istoria se plămădeşte în stradă” şi că 
„strada constituie elementul caracteristic al 
epocii noastre”. În puţine luni, datorită aplicării 
fără scrupule a acestei maxime, el ajunge cel 
mai temut demagog al oraşului. Pentru a-şi 
marca apariţia şi a atrage atenţia înscenă, cu 
ajutorul unei gărzi personale, incidente în sălile 
de întruniri şi schimburi de focuri; unul dintre 
capitolele în care el relatează evenimentele 
acestei epoci poartă titlul semnificativ 
„Ascensiune sângeroasă”. „Păzea, câinilor! - 
scrisese el cu puţin timp înainte -, când mă voi 
dezlănţui, n-o să mă mai puteţi opri!” Metodele 
sale de luptă erau aplicarea unor principii de 
propagandă inspirate de un perfect 
machiavelism. Sângele vărsat în felul acesta, 
chiar şi cel al oamenilor lui, nu era preţul 
inevitabil al luptei politice, ci instrumentul 
conştient al unei agitaţii care ştie că în toate 
împrejurările sângele furniza cele mai eficace 
titluri în ziare. 


„Este bună propaganda care duce la succes 
- afirma Goebbels într-un discurs ţinut pe 
atunci -, dar e rea aceea care nu-şi atinge 
scopul, oricât de inteligentă ar fi; căci 
propaganda nu are misiunea de a fi inteligentă, 
ci aceea de a duce la succes... Nimeni nu poate 
deci spune: propaganda voastră este prea 
brutală, prea grosolană. Nu aşa trebuie judecat. 
Propaganda nu trebuie să fie corectă, blândă, 
prudentă sau umilă; ea trebuie să ducă la 
succes... Dacă cineva îmi spune: «propaganda 
voastră nu are ţinută morală», consider că este 
inutil să discut în mod serios cu el. Pentru că 
important este ca propaganda să dea 
rezultatele aşteptate, şi nu să aibă ţinută”. 

Atunci când a publicat în volum articolele 
apărute în acea perioadă în ziarul „Der Angriff’, 
Goebbels a adăugat un cuvânt înainte în care 
se referă cu uimire la „libertatea de necrezut” 
pe care i-o acordaseră autorităţile republicane; 
de fapt, această carte constituia unul dintre 
documentele cele mai tulburătoare asupra 
inerţiei şi neputinței autorităților în faţa 
duşmanului lor. 

Goebbels a descris el însuşi tactica sa 
demagogică în următorii termeni: „Să-l ataci 
fără milă pe adversar, să-l cercetezi, să-i cauţi 
punctul slab, să-ţi ascuţi cu grijă lancea, să o 
înfigi cu precizie acolo unde cuirasa e mai 
slabă, apoi să-i spui, poate cu un surâs amical; 
«lartă-mă, dragă vecine, dar nu am putut face 


altfel!» lată faimoasa răzbunare despre care se 
spune ca este o mâncare ce se mănâncă rece”. 

Goebbels a dat nenumărate exemple de 
asemenea procedură. Luni de zile şi-a 
concentrat atacurile împotriva prefectului 
poliției din Berlin, Bernhard Weiss, pe care-l 
numea neîncetat „Isidor Weiss”. Atunci când 
tribunalele i-au interzis să folosească acest 
nume, Goebbels s-a apucat să stigmatizeze 
„Sistemul Isidor”. Pe prefectul de poliție 
Zorgiebel l-a denumit „goiul de reclamă al 
prefecturii de poliţie”. Cancelarul Reichului, 
Hermann Müller, care lucrase cândva în 
industria ceramică, s-a văzut calificat 
„comisvoiajor de scaune de WC”, în timp ce 
Scheidemann era calificat „neghiob de salon” - 
toate acestea fără ca vreo persoană să-i fi cerut 
în mod serios socoteală lui Goebbels. Când unii 
amici i-au reproşat atacurile sale înverşunate 
împotriva lui Bernhard Weiss, care dăduse în 
timpul războiului dovadă de curaj ca ofiţer, 
Goebbels răspunse că persoana lui Weiss nu-l 
interesa de loc; ceea ce îl interesa era efectul 
obţinut: „Pentru agitaţie ne folosim de 
mijloacele care se dovedesc eficace”. Cu 
ajutorul unor interpuşi, el răspândi zvonuri 
scandaloase despre Severing şi nu-şi ascunse 
bucuria când văzu că presa democrată „căzuse 
în cursă”. În timpul campaniei desfăşurate 
împotriva planului Young, el recunoscu deschis 
că nu citise niciodată ceea ce ataca cu atâta 
violenţă: „Propaganda nu are nimic comun cu 


adevărul!” Într-un articol, el declara că 
Reichstagul era „o grămadă de gunoi împuţit” 
şi afirma, fără ruşine, că mandatul parlamentar 
servea numai pentru a permite partidului nazist 
„să împrumute de la democraţie propriile sale 
arme”. Cu aceeaşi sinceritate proclama că 
scopul campaniei electorale era „să trimită în 
parlament o echipă de sabotori”. În sfârşit, la 
începutul legislaturii din 1928, el scria astfel: 
„Nu sunt membru al Reichstagului. Sunt un IDI 
(beneficiar al imunităţii parlamentare), un IDF 
(beneficiar al permisului de călătorie gratuită). 
De ce să ne intereseze Reichstagul? Noi am fost 
aleşi împotriva lui şi ne vom folosi de mandatul 
nostru potrivit directivelor acelora care ni l-au 
dat”. Mărturisire pe care o încheia cu această 
remarcă: „Sunteţi uimiţi, nu? Să nu credeţi însă 
că totul s-a terminat. Aceasta este numai 
Uvertura... O să mai aveţi ce râde! Aşteptaţi 
numai să înceapă piesa!” În broşura sa 
intitulată „A doua revoluţie”, apărută în 1926, 
el declara: „Vom înfăptui tot ce vom voi dacă 
vom reuşi să mobilizăm în serviciul cauzei 
noastre foamea, desperarea şi sacrificiile...” El 
recunoştea în mod deschis că saluta prăbuşirea 
şi făcea tot posibilul pentru a aţâţa incendiul 
desperării. „A da frâu liber pasiunilor vulcanice, 
a provoca explozii de mânie, a pune în mişcare 
mase de oameni, a organiza cu sânge rece ura 
şi desperarea”, aceasta este, potrivit propriei 
mărturisiri a lui Goebbels, sarcina pe care şi-a 
fixat-o el însuşi. Inventa neîncetat noi 


stratageme; stârnea extazul ascultătorilor săi, îi 
făcea să se ridice în picioare, să cânte, să-şi 
ridice brațele, să repete formulele unor 
jurăminte - şi o făcea nu sub impulsul pasional 
al momentului, ci în virtutea unui calcul 
psihologic elaborat cu grijă la masa lui de lucru. 
Dacă obținea reacţiile scontate, el se ridica, 
mic, dar foarte drept, cel mai adesea cu o mână 
înfiptă în şold, măsurând cu calm efectul 
punerii sale în scenă. Atunci când Horst Wessel, 
un şef SA, a fost omorât de un rival în cursul 
unei încăierări în legătură cu o prostituată, 
Goebbels a făcut din el martirul mişcării. După 
o bătălie în toată regula într-o berărie din 
nordul Berlinului, el a creat tipul „eroului SA 
necunoscut”. Adversarii politici l-au calificat 
drept „şeful bandiţilor din Berlin”. El făcu din 
această poreclă un titlu de onoare. Inventă 
lozinci, imnuri, mituri, găsind până şi în 
înfrângeri mijlocul de a trage foloase politice. 
„Propaganda nu are nimic comun cu adevărul!” 
Succesul său se întemeia mai degrabă, după 
cum o mărturisea cinic Goebbels, pe apelul la 
„instinctele cele mai primitive ale maselor”. A 
doua zi după 30 ianuarie 1933, Goebbels se 
lăudă cu faptul că „propaganda sa nu avusese 
numai un efect direct, în sensul că adusese 
partidului nazist milioane de voturi; ea 
paralizase adversarul”. 

Pe la mijlocul lunii martie 1933, Hitler, 
violând acordurile privitoare la coaliţie, îi 
încredinţă Ministerul Educației Poporului şi 


Propagandei, a cărui înfiinţare era de mult 
prevăzută.  Preluându-şi postul, Goebbels 
declară pe şleau că „guvernul avea intenţia să 
nu mai lase poporul de capul său”. Îmbinarea 
propagandei şi a terorii reprezenta elementul 
constitutiv al regimului. Chiar un observator 
atât de critic ca ziaristul american William L. 
Shirer, care nu era de fel supus intimidării 
teroriste, a recunoscut că şi el „suferise până la 
un anume punct influenţa (acestei 
propagande)” şi că „s-a lăsat adeseori indus în 
eroare”. 

După debutul acesta promiţător, rolul lui 
Goebbels în istoria celui de-al Ill-lea Reich a 
urmat neîncetat o curbă descrescândă şi numai 
spre sfârşitul războiului şi-a recăpătat brusc din 
importanţă; vedem limpede prin aceasta până 
la ce punct Goebbels însuşi - şi nazismul îşi 
croiseră drum spre putere, mobilizând în mod 
exclusiv sentimente de revoltă şi de opoziţie şi, 
în consecinţă, în ce măsură are nevoie 
propaganda de un adversar. Această problemă 
va rămâne în umbră atâta timp cât energiile 
vor fi absorbite de problemele organizării unei 
propagande şi a unui aparat de supraveghere 
perfect, ca şi ale luptei împotriva rezistenţelor 
interne, care vor procura materialele necesare 
condiţionării psihologice. Ea se va manifesta 
ulterior şi mai puternic, cu atât mai mult cu cât 
regimul, preocupat să-şi consolideze dominaţia, 
a trebuit să renunţe pentru multă vreme să mai 


abată atenţia asupra aşa-zişilor duşmani din 
afară. 

Astfel Goebbels se văzu curând împins pe 
planul al doilea, deşi la început această dare 
înapoi era aproape imperceptibilă. Până şi 
articolele pe care le-a publicat în această epocă 
erau, într-un mod ciudat, sumbre şi 
nesemnificative; de acest lucru trebuie să-şi fi 
dat şi el seama, deoarece, spre deosebire de 
comentariile din „perioada luptei” şi a anilor de 
război, pe acestea nu le va publica niciodată 
sub formă de volum. Vorbind despre cauzele 
scăderii influenţei sale, Goebbels declară într-o 
zi că simţea adeseori nostalgia anilor dinainte 
de luarea puterii, când aveai ce să ataci. Numai 
atunci când regimul nazist se consolidă în 
suficientă măsură pe plan intern şi extern şi nu 
mai era nevoie în consecinţă de precauţii, 
Goebbels găsi în antisemitismul din ce în ce 
mai violent al celui de-al Ill-lea Reich un nou 
debuşeu, asupra căruia se aruncă cu aviditatea 
unui ambițios, iritat de repetate decepţii. 
Deveni unul dintre cei mai  înverşunaţi 
persecutori ai evreilor. 

Camarazii lui de şcoală îl porecliseră 
Goebbels „rabinul”. El a considerat fără îndoială 
necesar ca, în cursul luptelor pentru putere ce 
se dădeau în anturajul lui Hitler, să manifeste, 
în compensarea infirmităţii sale, un 
antisemitism înverşunat. Personajul 
„demonizat” al evreului, aşa cum îl prezenta 
Goebbels sub o formă din ce în ce mai 


artificială, nu era decât o rămăşiţă evidentă a 
unei stilizări deliberate; căci toate portretele 
duşmanului universal, urmărindu-şi maşinaţiile 
de la Moscova până în Wall Street, se spulberau 
în faţa imaginii acestor ființe  speriate, 
persecutate, decorate cu steaua galbenă, pe 
care erau obligate s-o poarte, care mai puteau 
fi văzute rătăcind un timp pe străzile oraşelor 
germane înainte de a dispărea. 

Goebbels avea absolută nevoie pentru 
propaganda sa de acea schemă „prieten- 
duşman”: o nouă dovadă în acest sens o 
constituie o reflecţie făcută de Hitler în 1943 şi 
notată cu orgoliu: Goebbels era „unul dintre 
puţinii la număr care ştiu în zilele noastre să se 
servească de război cu bună ştiinţă”. 
Remarcabil în această laudă, prima acordată, 
după multă vreme, de Hitler Colaboratorului 
său, este că ea coincidea perfect cu întorsătura 
hotărâtoare a războiului. Până atunci Goebbels 
nu reuşise, în ciuda tuturor eforturilor, să 
recâştige terenul pierdut. Spre sfârşitul anului 
1939, rivalul său Rosenberg mai putea nota cu 
satisfacţie o remarcă a lui Hitler potrivit căreia 
trebuia să se vegheze ca, pe cât posibil, 
ministrul propagandei să fie împins pe toată 
durata războiului pe ultimul plan. Dar atunci 
când apărură primele crize şi înfrângeri, 
mărturiile de credinţă în victorie, de altfel 
sterile în ce priveşte eficacitatea lor 
propagandistică, făcură loc unei amărăciuni 
crescânde, şi ura înlocui  subaprecierea 


adversarului. Acum Goebbels putea recuceri 
puterea sa de odinioară, după lunga pregătire a 
renaşterii sale. Îşi regăsi vechea abilitate, arta 
sa de a încurca lucrurile în mod inextricabil; şi, 
o dată cu regăsirea duşmanilor, reapărură acea 
emfază şi acel elan retoric care îi aduseseră 
înainte reputaţia de cel mai bun orator al 
partidului. 

Acest lucru ni-l dovedesc articolele pe care 
le-a scris pentru revista „Das Reich” şi care 
erau redactate pe baza principiului: fiecare să 
conţină o concesie făcută adevărului. O altă 
mărturie a acestor daruri: bogăţia de minciuni 
cu care Goebbels căuta să demoralizeze 
adversarul cu ajutorul emisiunilor de radio 
difuzate în spatele fronturilor şi menite să 
insufle spaimă faţă de legendara „coloană a 
cincea”. Creă noțiuni noi, ca cea a 
„coventrizării” oraşelor duşmanului şi, după ce 
înfrângerile obligaseră la retrageri, cea a 
„avantajelor liniei interioare”. Uzurpă, fără nici 
un scrupul, celebrul semn „V” inventat de 
adversar, transformându-l în simbolul încrederii 
sale în victorie. În acelaşi timp populariză unele 


imagini, ca cea a „hoţului de cărbuni” - în 
cadrul propagandei pentru economia de 
combustibil - sau silueta amenințătoare a 


omului negru, care, pe toate zidurile imobilelor, 
amintea poporului german că „duşmanul 
ascultă”. Atunci când războiul luă o întorsătură 
tot mai catastrofală, el inventă legenda despre 
„arma-minune”. Aceste metode trebuiau să 


confirme teza lui Hitler potrivit căreia, „folosind 
încontinuu şi în mod judicios propaganda, poţi 
să obţii ca poporul să ia iadul drept cer şi cea 
mai neagră mizerie drept rai”“. După cum 
relatează unul dintre colaboratorii săi, Goebbels 
se simţea „aproape fericit” atunci când erau 
distruse în timpul bombardamentelor edificii 
vestite;  gândind exclusiv în categorii ale 
propagandei, el putea da atunci apelurilor sale 
acele accente de ură extatică care fanatizau 
masele, din ce în ce mai epuizate, şi care le 
redădeau un nou impuls. După catastrofa de la 
Stalingrad, Goebbels se strădui ore întregi să 
obţină de la Hitler permisiunea să organizeze 
un recviem solemn, pe care-l regiză în cele din 
urmă cu o pompă tragică. Puțin după aceasta, 
Goebbels obţinu la Palatul sporturilor unul 
dintre cele mai mari triumfuri oratorice ale sale: 
ridicând brusc la rangul de reprezentant al 
naţiunii mulţimea adunată în faţa sa, el îi puse 
cele zece celebre „întrebări sugestive” şi, „în 
tumultul unei atmosfere frenetice”, cum avea 
să scrie el însuşi după ţinerea adunării, obţinu 
asentimentul ei pentru ducerea războiului total. 
Timp de câteva zile calculase cu multă grijă 
fiecare frază, fiecare efect, fiecare resursă 
oratorică a discursului, până la chemarea 
finală, destinată să electrizeze mulţimea: „ŞI- 
acum, popor, ridică-te, iar tu, furtună, 
dezlănţuie-te!” 


37 Mein Kampf. 

Relaţiile dintre Hitler şi Speer au păstrat, de-a lungul întregii perioade, 
un straniu caracter sentimental, diametral opus răcelii şi realismului de care 
făcea dovadă în mod obișnuit fiihrerul în raporturile sale cu celelalte 
persoane. Probabil că în acest arhitect tânăr, înzestrat cu aparenta facilitate a 


celor dotați, vedea un alter ego, dar ajuns la o deplină şi înfloritoare 
dezvoltare, scutit de vicisitudinile unui destin răuvoitor, căruia, datorită 
unui sentiment de autocompătimire, Hitler continua să-i atribuie 
răspunderea pentru existenţa sa ratată. Într-un articol din 1939 îl aprecia pe 
Speer drept un „arhitect genial” și elogia nu numai „aptitudinile sale 
artistice”, ci totodată „extraordinarele sale capacităţi de organizator”, însuşi 
ministrul armamentului a recunoscut: „Dacă Hitler ar fi avut prieteni, eu as 
fi fost unul dintre ei”. De altfel nu se arăta indiferent faţă de nenumăratele 
favoruri de care se bucura din partea stăpânului său. Fără îndoială că Speer 
resimțea pe atunci admiraţie față de Hitler și, în pofida lipsei de 
sociabilitate, proprie psihologiei sale de artist şi tehnician, nu vedea nici un 
motiv să-și reţină sentimentele. În măsura în care realitatea nu corespundea 
ideii, oarecum romantice, pe care și-o făurise despre ea, făcea abstracție de 
această neconcordanţă. Datorită acestui amestec de ignoranță politică şi de 
miopie specifică specialistului, el nu era conștient că a devenit complicele 
unui regim criminal, nici că prietenia cu Hitler constituia o cinste dintre cele 
mai îndoielnice. 

Avea 36 de ani când, după moartea misterioasă a lui Fritz Todt, a fost 
numit la conducerea Ministerului Armamentului. Avusese şi până atunci de 
mai multe ori prilejul să se ocupe de probleme de organizare a producţiei şi 
a transporturilor. Improvizând cu o îndrăzneală ce-i era specifică, restabili 
căi de comunicaţie distruse, repuse în funcțiune centre productive, creă noi 
unități industriale, se deplasă personal pe front pentru a se informa direct de 
la trupe asupra avantajelor sau defecţiunilor diverselor tipuri de armament 
şi, aşa cum consemna Goebbels în jurnalul său, „îi puse pe roate pe marii 
comandanţi ai armatei”. Îşi organiză ministerul conform unor criterii 
complet neconvenţionale, înlocuind ierarhia administrativă prin ceea ce s-a 
numit „aparatul Speer”, adică un grup de specialiști calificaţi ai relativ 
independenţi. Succesul nu se lăsă așteptat. Nu numai că, în ciuda 
bombardamentelor tot mai violente, reţeaua comunicaţiilor a reușit în 
general să funcţioneze până la sfârșitul războiului, dar producţia a 
înregistrat chiar o creştere constantă care, cu toate dificultățile, a atins în 
cursul verii 1944 nivelul ei cel mai înalt. În ce priveşte producţia de 
avioane, ea a crescut de la 9540 de aparate în 1941 la 34350, iar cea a 
tancurilor grele de la 2900 la 17300. Desigur, datele statistice publicate de 
Speer nu sunt riguros exacte. Goebbels, de pildă, se întreba la sfârşitul 
anului 1943, după ce Armata Sovietică depășşise Niprul, unde o fi această 


creştere a producţiei. Totuși succesele obţinute au fost incontestabile, și 
Hitler a declarat că cel mai tânăr dintre miniștrii săi era totodată „cel mai 
capabil”. Fără munca depusă de Speer, care, începând din 1943, concentrase 
în mâinile sale mai mult de 80% din capacitatea industriei germane, este 
sigur că Hitler n-ar fi putut continua atâta vreme războiul şi poate că ar fi 
fost silit, aşa cum credea însuși Speer, să capituleze încă în 1942-1943". 

Acest lucru demonstrează de altminteri caracterul aleatoriu al 
eforturilor întreprinse, şi Speer a devenit treptat conştient de situaţia reală, 
chiar dacă încrederea în sine, caracteristică tehnocratului, a putut la început 
să i-l ascundă. În discursurile sale din acea epocă, el citează neobosit cifre, 
folosind un limbaj tehnic. De-abia în primăvara anului 1944, când a fost 
câteva luni bolnav, se pare că s-a eliberat pentru prima dată de obsesiile sale 
de specialist și de obișnuinţa de a gândi exclusiv în categoriile randament și 
eficacitate. Fără îndoială că în cursul acestor săptămâni de boală a început 
să dospească conflictul intern care, de atunci, avea să-l chinuiască 
necontenit. Dacă acordăm crezare propriilor sale mărturii, încă din vara 
anului 1940, adică din perioada celor mai mari succese, a început să-şi dea 
seama de carenţele interne şi de caracterul josnic al regimului nazist, de 
orgoliul său ostentativ, de rapacitatea sa și de lipsa de măsură a 
învingătorului grosolan. Totuşi, el şi-a păstrat seninătatea de tehnician, a 
continuat să-şi satisfacă ambițiile în mijlocul unor oameni pe care începuse 
să-i dispreţuiască şi să construiască pentru regim lăcașurile în care-și punea 
speranţele unei durate milenare. Începu să descopere acum că puterea 
economică şi tehnică pe care o deţinea atrăgea după sine răspunderi 
politice. În orice caz, atunci când după boală și-a reluat activitatea, nu mai 
era stăpânit de aceeași certitudine contagioasă care îl caracterizase. 
Îndoielile sale se accentuară când, o dată cu vara anului 1944, Hitler începu 
„să arunce asupra poporului german responsabilitatea rezultatului probabil 
al războiului, în loc să o caute în el însuși” și, lansând cuvântul de ordine 
„victorie sau pieire”, luă şi o serie de măsuri care împingeau războiul, tot 
mai absurd, către distrugerea totală. În momentul acela Speer trecu prin 
„criza vieţii sale”. 

În conştiinţa lui se desfăşura o luptă între loialitate și sentimentul 
răspunderii. Desigur, era foarte îndatorat lui Hitler. Favoarea copleşitoare a 
stăpânului, imensele posibilităţi de realizare ca artist, influenţa, reputaţia, — 
toate acestea avuseseră pentru el o deosebită însemnătate. Speer nu putea 
evita mult timp alternativa care i se impunea şi opţiunea între legăturile 


afective personale și interesele ţării sale și ale locuitorilor ei. O asemenea 
încercare a mai întreprins-o, de pildă, şi în memoriul adresat lui Hitler la 20 
septembrie 1944. Înainte cu câteva săptămâni începuse să contracareze 
aplicarea politicii de distrugeri ordonată de Hitler în teritoriile amenințate 
de inamic. Urmărind să-l determine pe Hitler la mai multă moderate și 
vrând totodată să-l facă conştient de prăbuşirea iminentă a efortului de 
război, inevitabilă în urma greutăților economice şi tehnice în continuă 
creştere, Speer întocmea numeroase memorii. În cel din 30 ianuarie 1945, 
care începea cu precizarea „războiul e pierdut...”, ministrul încerca să opună 
iluziilor nesăbuite care domneau la marele cartier general al fiihrerului o 
analiză completă și realistă a situaţiei. Unicul rezultat al sincerităţii sale a 
fost ostilitatea fățişă a lui Bormann, ca şi cea a lui Goebbels, care îl 
susținuse vreme îndelungată. Hitler, după ce citi prima frază, refuză să ia 
cunoștință de rest. De atunci Speer căzu din ce în ce mai mult în dizgrație. 
Dar, cu lipsa de respect orb ce-l caracteriza, se ocupa sistematic cu 
contracararea planurilor de distrugere ordonate de Hitler. În primele luni ale 
anului 1945, conflictul a atins un nivel de tensiune dramatic. La 18 martie 
Speer s-a deplasat la marele cartier general pentru a înmâna fiihrerului un 
memorandum în care prezicea „prăbuşirea iminentă şi definitivă a 
economiei germane”, subliniind totodată că datoria conducătorilor este să 
asigure poporului german condiţiile necesare supravieţuirii. Într-o scrisoare 
adresată ulterior lui Hitler, Speer reamintea punctele principale, care au fost 
— după predarea memorandumului — obiectul unei discuţii violente: 

„La 18 martie, când v-am înmânat memoriul meu, eram ferm convins 
că ceea ce dezvăluiau concluziile pe care le deduceam din situația actuală 
pentru cauza salvgardării poporului nostru se va bucura în întregime și pe 
deplin de aprobarea dumneavoastră. Într-o zi, dumneavoastră personal aţi 
declarat că, dacă un război este pierdut, conducătorii au datoria să ferească 
poporul de un sfârșit eroic. 

Seara însă mi-aţi dat explicaţii din care rezulta, dacă v-am înţeles bine, 
că, atunci când un război este pierdut, poporul are aceeași soartă. Destinul 
este în această privinţă implacabil. Nici nu este necesar să ne preocupăm de 
condiţiile elementare cerute de supravieţuire, fie ele oricât de primitive. 
Dimpotrivă, ar fi mai bine să procedăm noi înșine la distrugerea acestor 
lucruri. Poporul german s-a dovedit a fi mai slab, ca atare viitorul aparţine 
exclusiv poporului din Răsărit, mai puternic. Cei care au supravieţuit 
luptelor sunt, în orice caz, nişte mediocri, pentru că cei mai valoroși au 


căzut pe câmpul de onoare. Aceste opinii m-au zdruncinat profund. A doua 
zi, când am citit ordonanța privind distrugerile, apoi ordinul brutal de 
evacuare, am văzut în măsurile respective primii paşi pentru îndeplinirea 
acestor proiecte... 1. 

În timp ce la Hitler amorul propriu se transforma vizibil în ură 
împotriva propriului său popor, care-l decepţionase, Speer trecu la 
contraofensivă. Cu toate că drepturile sale de a da directive fuseseră 
categoric anulate, el se deplasă de mai multe ori în regiunile din apropierea 
frontului, spre a convinge autorităţile locale de absurditatea ordinelor 
primite, dispuse îngroparea rezervelor de explozivi şi procură 
conducătorilor întreprinderilor de primă însemnătate puşti-mitraliere pentru 
a se apăra împotriva echipelor însărcinate cu dinamitarea întreprinderilor. 
Când Hitler îi ceru socoteală pentru aceste acţiuni, Speer îi repetă că 
războiul este pierdut. I se acordă atunci, pentru meditaţie, un răgaz de 24 de 
ore. La expirarea termenului, în loc să anunţe că și-a redobândit încrederea 
în victorie, Speer îi remise lui Hitler un memoriu amănunţit în care, pe 
lângă analiza raporturilor lor reciproce, cerea abrogarea ordinului de 
distrugere din 19 martie. El reuși totuși să-l liniştească pe Hitler până într- 
atât, încât îşi redobândi prerogativele ce i se ridicaseră. Exploatând din plin 
confuzia generală, el dădu, fie în numele altor autorităţi, cum ar fi O.K.W.- 
ul (Înaltul comandament al Wehrmachtului) sau Direcţia căilor ferate, fie în 
numele său, numeroase dispoziţii pe care le ascundea față de Hitler și care 
aveau drept scop să agraveze haosul, ceea ce în consecință contracara 
activitatea echipelor însărcinate cu distrugerile. Totodată lua măsuri pentru 
a-i împiedica pe înalții demnitari ai regimului să se refugieze în străinătate 
și să se sustragă astfel responsabilităţilor lor. În cele din urmă, în 
„desperarea” sa, cum a spus, se hotărî să-l ucidă pe Hitler, împreună cu toţi 
complicii săi, care, stăpâniţi doar de egoismul lor, se strânseseră în jurul 
fiihrerului, într-o atmosferă de apocalips, în bunkerul cancelariei Reichului. 
Plănuise introducerea de gaze toxice în adăpostul subteran prin ţevile 
sistemului de aerisire. „Hitler și-a primit misiunea de la popor — socotea 
Speer —, el n-are dreptul să pună în joc destinul poporului o dată cu propriul 
său destin”*. Modificările de ultim moment aduse sistemului de aerisire 
din ordinul personal al lui Hitler au spulberat planurile lui Speer. Încă o dată 
fiihrerul scăpase de atentat. 

Totuşi, nici aceasta nu puse capăt relaţiilor atât de stranii dintre Hitler 
şi ministrul său al armamentului. Mai intrară în joc numeroși alţi factori. 


După propria sa mărturie, Speer se temea să nu treacă drept un laş; pe de 
altă parte, vechea sa fidelitate nu era cu totul de domeniul trecutului și, fără 
îndoială, acţiona și fenomenul psihologic în virtutea căruia fiecare şoc 
produs de o trezire a conştiinţei este urmat de o recădere sub imperiul 
vechilor superstiții. În orice caz, Speer, chinuit de „sentimente 
contradictorii”, cum a declarat el însuși, luă la 23 aprilie 1945 avionul 
pentru a se înapoia în capitala încercuită și cuprinsă de flăcări, unde voia să- 
şi ia rămas bun de la colaboratorii lui și totodată „să se pună la dispoziţia lui 
Hitler, după toate cele petrecute”. Fiihrerul îl lăsă să plece nevătămat. Dar 
numele lui Speer nu mai fu trecut pe lista membrilor cabinetului, 
menționată câteva zile mai târziu în testamentul său. 

„Erau cu toţii hipnotizaţi de el — spunea Speer despre principalii șefi 
naziști —, i se supuneau orbește, lipsiţi de orice voinţă proprie — indiferent 
care ar fi denumirea în termeni medicali a unui asemenea fenomen”. Totuși, 
el reprezenta o excepție, fiind singurul din anturajul lui Hitler care refuză 
să-şi sacrifice voinţa, rațiunea şi caracterul, în timp ce majoritatea celor din 
jurul lui Hitler acceptau jertfa de bunăvoie. Caracterul apologetic al 
memoriilor și mărturiilor din acea epocă a dat naştere tezei despre puterea 
zdrobitoare a lui Hitler şi despre influența sa magică, despre aşa-zisa sa 
voinţă irezistibilă. Exemplul lui Speer demonstrează, dimpotrivă, că dacă 
„fiihrerul” a beneficiat până la urmă de o autoritate aproape absolută, el și-a 
datorat-o, cu deosebire slăbiciunii și lipsei de personalitate a celor din 
anturajul lui. 

În ciuda acestei tării de caracter, pe care, de altfel, istoricul englez 
Hugh R. 'Trevor-Roper i-o recunoaște cu sinceritate, el considera că 
„adevăratul criminal al Germaniei naziste” a fost Speer, pentru că, „mai 
mult decât oricine altul, a reprezentat acea filozofie funestă care a devastat 
Germania şi a adus restul lumii la marginea prăpastiei. Timp de zece ani 
Speer s-a aflat în inima puterii politice... fără a întreprinde însă nimic”. 
Raționamentul este totuşi eronat, cel puţin sub trei aspecte: al structurii unei 
societăți puternic industrializate, al naturii regimului și, în sfârşit, al 
posibilităților individului de a se opune activităţii conducătorilor. De fapt, 
până în 1942 nu se poate spune nici că Speer a ocupat un loc central pe plan 
politic, dar nici că n-ar fi făcut nimic. El reprezenta însă tipul de om fără 
ajutorul căruia nazismul nu s-ar fi putut menţine la putere: acel tip de 
tehnician care, sub pretextul așa-zisului apolitism al profesiunii sale, încerca 
să-şi asigure o existenţă la adăpost de orice reproş și să-și îndeplinească 


doar ceea ce numea datoria sa, făcându-și un merit tocmai din inactivitatea 
sa politică, mascată de această „îndeplinire a datoriei”. Indiferent care a fost 
influenţa de care s-a bucurat, această categorie de oameni se ținea departe 
de evenimentele zilnice, nu îmbrăca uniforma, nu comitea acte arbitrare, nu 
promulga legi și nu ordona arestări; în felul acesta, din punct de vedere 
juridic, ea nu se făcea vinovată. Totuşi nu-i mai puţin adevărat că, date fiind 
poziţia și mijloacele de care se bucura, ea n-a acţionat îndeajuns pentru a 
împiedica domnia violenţei. lată de ce ea poate fi acuzată că s-a sustras în 
general răspunderii ce-i revenea. Pentru că, în definitiv, a-ţi face datoria este 
fără îndoială puţin într-un stat unde cetăţenii sunt obligaţi să îmbrace 
uniforma, sunt supuşi bunului plac, expuși arestărilor sau execuțiilor 
arbitrare. Cel care încearcă să se justifice referindu-se doar la comportarea 
sa corectă nu poate fi prin aceasta absolvit de orice învinuire, indiferent cât 
este de satisfăcut personal că n-a fost cuprins de corupţia generală. Trebuie 
totuși spus că eroii sunt puţini, iar în epocile grele slăbiciunea și orbirea 
constituie pentru mulți o modalitate tehnică ce înlesneşte supraviețuirea. Ei 
nu sunt, totuși, criminali. 

Albert Speer a recunoscut că atitudinea lui n-a fost corespunzătoare. 
Vreme îndelungată nu numai disprețul tradițional al tehnicianului pentru 
politică, ci, pe deasupra, și extrema complexitate a aspectelor morale ale 
unei lumi astfel structurate încât nu recunoștea decât competenţe parţiale și 
răspunderi limitate l-au împiedicat să descopere adevărul. Dar când, în cele 
din urmă, s-a găsit în fața conflictului, n-a încercat să se sustragă, şi dacă s- 
a bucurat de o putere mai vastă decât unii dintre camarazii lui, el a dat în 
același timp dovadă de o mai mare tărie de caracter. 

La Niimberg, Speer a fost condamnat la 20 de ani închisoare. Totuși în 
motivarea sentinţei nu apare tentativa sa de a se refugia, departe de orice 
răspundere politică, în domeniul tehnicii pure, căci, într-adevăr, o asemenea 
atitudine nu se încadrează în prevederile legii, ci ale răspunderii personale, 
fiind o problemă de conștiință. În cursul interogatoriilor luate atât de către 
apărătorul său, cât şi de către procuratură, Speer a revenit mereu la 
problema responsabilităţii și, parcă într-o încercare tardivă de a compensa 
erorile trecutului, a declarat că pentru el aceasta era „o datorie absolut 
firească”. 

„În viaţa publică există, cred eu, două genuri de responsabilități: una 
priveşte domeniul vieţii particulare, și desigur că aici fiecare răspunde 
integral de actele sale. Dar, după părerea mea, pentru lucrurile cu adevărat 


esenţiale există, pentru a mă exprima astfel, o responsabilitate generală; ea 
există și trebuie să existe în măsura în care ocupi o funcţie de conducere, 
căci altfel cine altcineva ar trebui să poarte răspunderea pentru desfăşurarea 
evenimentelor?” 

Albert Speer a fost condamnat pentru participarea sa la organizarea 
muncii obligatorii. 


CAPITOLUL al VI-lea — HANS FRANK sau cel care se voia 
„dur” 


Printre conducătorii naziști, Hans Frank a fost unul dintre cei mai 
zbuciumaţi; era nevolnic, nestatornic, plin de stranii contradicții. Scrutând 
mai atent imaginea sângeroasă a călăului Poloniei și a primului jurist al 
partidului, distingi contururile unui personaj nesigur şi schimbător. În 
interpretarea programului politic al lui Hitler și al partidului nazist își făcea 
numeroase iluzii, cărora li se dedică fără restricţii, fiind capabil să coboare 
până la crimă în slujirea lui. Exaltat, de un devotament ostentativ, cu ieşiri 
bruște, Hans Frank apărea, în mijlocul recilor tehnocraţi ai puterii, 
predestinat pentru rolul sectantului; și, în fapt, a şi fost aproape de a 
împărtăși soarta tragică firească acestei categorii de oameni. De această 
ultimă încercare a scăpat doar datorită servilismului său înnăscut și unei 
rămășițe de devotament față de Hitler, „ilustrul magician al artei de a 
conduce”, „acel incomparabil și unic creator”, devotament „pe care l-a 
manifestat până la spânzurătoare” #2, 

Hans Frank n-a făcut niciodată parte din cercul celor mai apropiaţi 
acoliți ai lui Hitler. Pe de altă parte, este cert că în prima fază a istoriei 
partidului, rolul lui Frank n-a fost lipsit de importanţă. Cu toate acestea a 
rămas întotdeauna în afara centrelor veritabile de conducere a mișcării, care 
nu au fost nicicând sub influenţa unora ca Rauschning, Darre sau Frank, ci 
aproape exclusiv sub cea a propovăduitorilor violenței proveniţi din 
rândurile micii burghezii şi ale elementelor extremiste, recrutate din 
generația combatanţilor din primul război mondial. Unicul rol al acestor 
„burghezi” a fost să confere o aparenţă de bună creştere sau, după caz, o 
justificare ideologică unei voințe de putere lipsite de orice scrupule. Atrași 
de forţa şi brutalitatea mișcării ca de o vrajă, gata să se lase fascinaţi, pentru 
motivele arătate, de orice barbarie drapată romantic, ei fremătau în jurul 
acestei forțe eruptive, îmbătându-se cu noile principii ale unei ordini pe care 
o anunțau defilările coloanelor brune. Dar indiferent care a fost contribuţia 
lor la alcătuirea structurii pseudo-raţionale a „Weltanschauung”-ului nazist, 
în realitate cuvântul lor n-avea nici o greutate. Hitler, pentru care „cultura și 


slăbiciunea erau sinonime”, nici nu-şi dădea osteneala să-și ascundă 
disprețul cu care îi privea. 

Foarte sensibil la umilințele decurgând dintr-o atare situaţie, Frank 
năzuia să fie primit ca membru cu drepturi depline în anturajul intim al lui 
Hitler. Îi plăcea să se laude cu încrederea deosebită pe care Hitler i-o 
acorda, afirmând, de pildă, că „se comportă mult mai deschis faţă de el, 
vorbindu-i chiar de ceea ce ascunde colaboratorilor săi celor mai apropiaţi”. 
Hans Frank avea o admiraţie secretă pentru acești oameni brutali, atât de 
deosebiți de el, oameni care se achitau de sarcinile ce li se încredințau fără 
măcar să clipească. Dornic să le câştige aprobarea, el se silea să joace 
același rol ca ei: se comporta uneori mai cinic, mai dur şi mai neîndurător 
decât ei; se făcu vasalul lui Hitler, transformând „guvernământul general” al 
Poloniei în acel „teritoriu de vandali” despre care a vorbit o dată. Dar el nu 
avea brutalitatea acelor aventurieri pe care încerca să-i imite, asasini de 
profesie ca Globocnick, Stroop, Krüger si compania; nu se putea abţine să 
nu se întoarcă la criteriile „mic-burgheze” și, cum spunea cu dispreţ Hitler, 
nu era „decât un jurist, ca toţi ceilalți”. Cu invocaţii înfiorătoare, al căror 
zgomot trebuia să acopere obiecțiile conștiinței care-l nelinişteau, el ardea 
în spatele său punți, lucru pe care ceilalți nu erau nevoiţi să-l facă. 

Conflictul lăuntric se exprima în exterior prin contradicţiile flagrante 
ce-l caracterizau: în timp ce lumea vedea în el pe asasinul a milioane de 
ființe omenești, el se, considera slujitorul dreptății; apărătorilor fără 
scrupule ai unei politici întemeiate pe principiul „raţiunii de stat”, Frank le 
declara că, dacă dreptatea nu este apărată, „statul își pierde stabilitatea sa 
morală, căzând astfel în prăpastia ororilor şi a groazei... Puteţi fi sigur că 
faţă de pericolul renegării ideii de justiție, prefer propria mea 
distrugere...” =, Şi totuşi, aproape în același timp el adopta măsuri care 
aveau să pricinuiască moartea a milioane de evrei, dar i s-a părut că 
evenimentul nu trebuie menţionat decât în treacăt. Cu gestul vulgar al 
funcţionarilor chemaţi să aplice „soluţia finală”, el afirma că sarcina sa 
consta în a curăţi guvernământul general de păduchi și de evrei; în același 
timp, în patru discursuri pronunţate în vara anului 1942 în cadru universitar, 
discursuri care au făcut vâlvă, el afirmă, în opoziţie cu Hitler, că „până 
atunci nici un regim nu fusese conceput fără justiţie sau împotriva ei”. Cu 
toate că lui Frank i-a plăcut întotdeauna limbajul grandilocvent și şi-a 
ascuns adevăratele sale convingeri în spatele unei frazeologii bombastice, 
este dificil să nu iei în consideraţie aceste puneri în gardă drept expresia 


unor sentimente sincere. Frank întrebuința cu plăcere una din expresiile 
favorite ale lui Hitler: „glacial”, ceea ce totuși n-a ştiut niciodată să fie. De 
altfel bănuiala că ar fi slab dădea naștere unor scene de indignare atât de 
frecvente, încât era greu de presupus că acuzaţia era lipsită de temei; veni 
însă şi ziua în care recunoscu fără înconjur: „Sunt o ființă atât de slabă”. 
La Nürnberg mărturisi psihiatrului G. M. Gilbert că, din când în când, are 
impresia unei dedublări: „Eu, eu însumi, Frank aici de față — şi celălalt 
Frank, conducătorul nazist. Uneori mă întreb cum de a putut face celălalt 
asemenea lucruri. Unul din cei doi Frank îl priveşte pe celălalt și-i spune: 
«Ei bine, eşti un mare ticălos! Cum ai putut să săvârşeşti asemenea 
lucruri?»” 

Descoperim aici problematica intelectualului care simte nevoia să ia 
contact cu falsul idealism al unei umanităţi violente și primitive, capabilă să 
învie, sub o înfățișare şi modernă și barbară, tipul „bunului sălbatic”. 
Tocmai această problematică a adus pe drumul nazismului atâţia oameni 
aparținând păturilor cultivate. Confuzia st slăbiciunea individuală n-au jucat 
întotdeauna un rol atât de evident ca în cazul lui Hans Frank, dar la fiecare 
se descoperă întotdeauna o adâncă nemulţumire faţă de elementele esenţiale 
ale ordinii stabilite, ale structurilor ei „mecanice”, „fără suflet”, 
„raţionalizate până la exces”. Acolo unde, ca în cazul de faţă, personalitatea 
deficitară se întâlnea cu neliniştea în faţa realităţilor existente, drumul către 
un nihilism revoluţionar apărea ca şi predestinat. 

Pentru juristul Hans Frank sentimentul acesta de neliniște a fost 
provocat de discrepanţa care s-a creat între drept şi viață — fenomen ale 
cărui simptome au fost înregistrate pe atunci de nenumărate ori. Formula în 
expresia populară a acestei stări de fapt suna: „justiţia străină de popor”. 
Asemenea formulări consemnau totodată sfârşitul neaşteptat, dar vădit, al 
erei pozitivismului juridic; fenomenul era de altfel un rezultat direct al 
prăbușirii monarhiei și al structurilor respectate până atunci. Vidul rămas în 
urma prăbușirii unui sistem de gândire trufaş și, totuși, în mod ciudat, lipsit 
de trăinicie fu curând umplut de o seamă de construcţii idealiste, îndeobşte 
romantice, care-şi propuneau să redea dreptului o viaţă nouă, legându-l de 
noțiuni mistice. Criticile formulate împotriva dreptului şi aplicării lui în 
practică se exercitau, de exemplu, împotriva „formalismului”, a degradării 
dreptului până la nivelul unei rutine tehnice elementare, sub influenţa căreia 
ideea materială a justiţiei dispărea treptat sau opunea principiile dreptului 
german celor ale dreptului „străin”, adică roman. Plecând de aici se 


întrețeseau numeroase legături cu naţional-socialismul, de altfel nu fără 
oarecare neînțelegeri, cum s-au petrecut lucrurile și în alte domenii. 

Fără îndoială, Hans Frank a crezut vreme îndelungată după adeziunea 
sa la mișcarea nazistă că va găsi în persoana lui Hitler partenerul ideal 
pentru realizarea unor visuri prin care spera — în calitate de creator al unui 
drept popular, întemeiat pe vechile concepţii germanice — să ajungă 
nemuritor. În iunie 1933, când, în cursul unor mari manifestații care au 
marcat crearea „Frontului german al dreptului” („Deutsche Rechtsfront”), 
Hans Frank declara că „Germania a fost şi a rămas salvatorul omenirii”, el 
îşi afirma convingerea că făurise o operă a cărei importanță seculară va 
depăși cu mult fruntariile naționale. În ciuda tuturor experienţelor 
contradictorii, era incapabil să-şi dea seama de neînțelegerile profunde care 
se ascundeau în spatele acestei fațade. Prin natura sa, Hitler era străin de 
orice noțiune de drept şi totodată inapt de a înţelege necesitatea categoriilor 
juridice într-o societate civilizată; ceea ce reducea — dintr-o singură lovitură 
— la neant toate planurile de reforme juridice preconizate de Frank. Plecând 
de la maximele lui sociale darwiniste asupra luptei pe plan biologic, Hitler 
nu putea concepe dreptul și instituţiile juridice decât în calitatea lor de 
simple instrumente în lupta împotriva adversarilor politici. Fundamentarea 
teoretică se va găsi mai târziu, în formule conform cărora dreptul penal este 
un drept de luptă sau de distrugere, că, în genere, justiția nu se poate 
exercita decât în măsura în care nu restrânge permanenta libertate de 
acţiune a poliţiei politice. De aceea Hitler se irita de fiecare dată când intrau 
în joc şi acționau factori juridici, care impuneau limite voinţei totalitare de 
a-şi atinge ţinta. Curând juriștii, în totalitatea lor, nu mai erau pentru el 
decât niște „trădători ai poporului”, nişte „idioţi”, nişte „imbecili 
desăvârşiţi”. În discursul memorabil pe care l-a rostit în faţa Reichstagului 
la 26 aprilie 1942, el declara că „nu se va putea odihni înainte de a-l face pe 
fiecare german să înţeleagă că a fi jurist este o ruşine”. În timp ce Hans 
Frank declara patetic, fără să se arate câtuși de puţin tulburat şi cu înclinația 
lui pentru vorbe umflate, că „național-socialismul înfăptuieşte revoluţia 
seculară a dreptului popular german uitat împotriva dreptului mort al 
juriştilor”, Hitler afirma că „nimic nu se aseamănă atât de mult cu un 
criminal ca un jurist” și că aceştia merită, ca odinioară măscăricii, să fie 
îngropaţi în groapa cu gunoaie". 

De aceea, diferitele proiecte de codificare a dreptului, şi cu deosebire 
reforma codului penal, n-au depășit stadiile de început, cu toate că fuseseră 


adaptate exigenţelor naziste. Imediat după preluarea puterii, intervenţiile 
violente, neînfrânate în cadrul sistemului juridic încă în vigoare au asigurat 
o mai mare libertate de acţiune decât ar fi reușit să asigure un sistem juridic 
nazist nou. Însăși nesiguranța juridică a fost pentru regim o pavăză. 

Frank era necontenit tentat să ignoreze experienţele nefericite la care-l 
expunea ostilitatea absolută a lui Hitler faţă de drept. Îşi făuri astfel o lume 
fictivă, în care a continuat să creadă până în ultimele zile dinaintea execuţiei 
sale; în această lume — mereu în afara realității — aveau valoare de circulație 
principii și noţiuni pe care Hitler nu le-a acceptat niciodată, ba, mai mult, pe 
care Hitler s-a grăbit să le arunce peste bord chiar de la începutul carierei 
sale. Hans Frank se referea la programul partidului nazist „care nu conţinea 
nici cea mai mică aluzie la lichidarea evreilor”, pentru a încerca să 
dovedească că „partidul n-avea nimic de-a face, nici pe plan ideologic, nici 
practic, cu asemenea lucruri”. El a făcut de asemenea aluzie, în repetate 
rânduri, la punctul 19 din programul partidului, ca şi cum referirea la „un 
drept public german”, complet golit de sens, putea să ofere regimului nazist 
şi principalilor săi protagoniști o aparenţă de legalitate! Smiorcăiala prin 
care îşi manifesta atașamentul față de începuturile mișcării l-a dus până 
acolo încât chiar și la Nürnberg a vărsat „lacrimi autentice”, înduioşat de 
amintirea lui „Hitler din acele vremuri”, în genere de amintirea acelei 
perioade la care participase cu atâta încredere în viitor. 

În 1919 Hans Frank a făcut parte, timp de câteva săptămâni, din 
formaţia de voluntari Epp şi din societatea „Ihule”. A luat prima oară 
legătură cu partidul nazist pe când mai era student. În septembrie 1923, 
fiind magistrat stagiar, aderă la „secţiile de asalt” ale partidului nazist. Ca 
atâţia alţii, și el a fost „fascinat” de personalitatea lui Hitler. În noiembrie 
1923 participă la marşul asupra lui Feldhermhalle. Scurt timp după ce-și 
deschide un birou de avocatură, devine consilier juridic şi apărător 
recunoscut al membrilor partidului nazist. Până în 1933 a intervenit de 2400 
de ori în cele 40000 de procese care fuseseră intentate partidului. În urma 
unui diferend în problema Tirolului de sud, în care Hitler şi conducătorii 
partidului, din consideraţii oportuniste, au abandonat chestiunea, el 
părăseşte mișcarea. Un an mai târziu revine în partid. O a doua încercare de 
a se despărţi se termină tot printr-un eșec; în 1929 doreşte să se consacre 
exclusiv activităţii ştiinţifice, dar Hitler personal ia asupra-și sarcina de a-l 
abate de la acest proiect. 


Hotărârea luată l-a dus foarte repede la apogeul carierei sale. Fiind din 
1929 conducător al serviciilor juridice ale partidului nazist, Hans Frank a 
fost numit, în 1933, după cucerirea puterii în landuri, ministru de justiţie al 
Bavariei. Scurt timp după aceea obține postul de „comisar al Reichului 
pentru uniformizarea justiţiei în landuri și revizuirea jurisprudenţei”. 
Totodată, Hans Frank ocupă și funcţia de președinte al Federaţiei juriştilor 
naţional-socialiști germani, asociație până atunci obscură, dar pe care noile 
împrejurări o transformă într-o organizaţie de masă; rațiuni de ordin 
oportunist determinară o afluența atât de mare a candidaţilor, încât la 
sfârşitul anului 1933 organizaţia număra 80000 de membri. Ea ar fi putut 
deci să sprijine foarte bine eforturile unor personalități interesate în 
salvgardarea integrităţii dreptului. Asemenea eforturi nu-l preocupau însă 
de fel pe Hans Frank, și când, ulterior, a pretins că asociaţia „a dus o luptă 
îndârjită împotriva lui Himmler și a lui Bormann”, afirmaţia făcută nu era 
decât încă una din numeroasele sale născociri. Dimpotrivă, Frank a fost 
unul dintre cele mai eficace instrumente care personal, atât pe plan politic, 
cât și pe plan juridic, a contribuit din plin la larga răspândire a concepţiilor 
dictatoriale în rândurile juriştilor. Consecințele acestei atitudini au fost cu 
atât mai grave, cu cât tactica revoluţiei „legale şi naţionale” i-a atins pe 
jurişti (ca, de altfel, pe toţi funcţionarii publici) în punctul cel mai 
vulnerabil. În măsura în care preceptele neștirbite ale unei concepții 
pozitiviste a dreptului împiedicau orice rezistență faţă de cucerirea puterii, 
dacă ea respecta aparențele legalităţii, pretenţiile naţionale ale noilor 
diriguitori paralizau tendințele de apărare ale cercurilor tradițional 
conservatoare, la fel de omogene ca o castă, căreia era republicană, ca să ne 
exprimăm astfel, nu-i clintise nici modul de a gândi, nici coeziunea internă. 
Graţie acestei stări de spirit, noii conducători reuşiră, fără mari dificultăţi, 
să permanentizeze regimul stării excepţionale, trecând totodată de la 
Atunci când Hans Frank declara: „În cel de-al III-lea Reich noi trebuie, într- 
un fel oarecare, să ridicăm legătura de pe ochii Justiţiei, pentru ca să poată 
vedea limpede viaţa”, şi, în aceeaşi împrejurare, cerea și recunoaşterea 
„unei singure şi depline competenţe: aceea a fiihrerului”"2, afirmaţiile nu 
constituiau, desigur, decât faza ultimă a unei evoluţii către o situație pe care 
Frank avea s-o numească „amurgul dreptului”. Tot el preciza, în „Directive 
pentru uzul judecătorului german” (1936), că „judecătorul n-are dreptul să 
cerceteze hotărârile fiihrerului promulgate sub forma unei legi sau 


ordonanţe”::. E drept că, ceva mai departe, el completa: „În îndeplinirea 
sarcinilor sale în mijlocul comunităţii poporului, judecătorul trebuie să fie 
independent. El nu este legat de directive”, dar aceasta este prea puţin 
pentru a face plauzibile afirmaţiile lui ulterioare privind așa-zisa sa 
rezistenţă. 

Puțin timp după luarea puterii, Frank putu constata în ce măsură juriştii 
„constituiau obiectul unor persecuții sistematice”. În ochii lui Hitler şi ai 
colaboratorilor săi apropiaţi, prestigiul său personal a avut, în mod vădit, de 
suferit datorită faptului că în cursul acțiunii de lichidare a lui Röhm, el n-a 
ezitat să ridice unele obiecţii de ordin formal. În orice caz, Frank însuşi a 
trebuit să recunoască că „după 1934 prestigiul său a coborât lent şi 
irevocabil”. Atingându-și în cele din urmă obiectivele, Hitler n-a mai avut 
motive să recurgă la drept, iar faptul că Frank s-a plâns că în cursul acestor 
ani „Hitler n-a făcut nici măcar o singură dată apel la competențele sale în 
materie de jurisprudenţă”, e o dovadă a naivităţii acestui personaj. 
Încercările sale de a găsi o compensație pentru declinul prestigiului său au 
îmbrăcat cu deosebire aspectul cultului idolatru al fiihrerului. Figurii 
acestuia Frank i-a adăugat toate hiperbolele pe care putea să i le sugereze un 
vocabular bombastic. Chiar și în 1944, după ce a înghiţit atâtea eşecuri, 
umiliri şi bruftuieli, Frank exalta totuși, cu o pasiune delirantă, „sentimentul 
de adevărată fericire” pe care-l încerca „de a fi fost primul care a deschis 
calea acestui om”. Fără îndoială, tiradele acestea emfatice, cu care se 
îmbăta singur, n-au reușit să-l ajute la redobândirea prestigiului, pentru că 
Hitler era, în chip vădit, incapabil să facă deosebire între persoana care 
răspundea de problemele juridice ale Reichului şi cauza nesuferită pe care o 
reprezenta. Apreciat ca „sectorul cel mai puţin important din cadrul 
conducerii partidului”, nu după multă vreme serviciul afacerilor juridice al 
partidului naţional-socialist a fost expulzat din „Casa brună” din München. 

De aceea, atunci când, pe la mijlocul lunii septembrie 1939, Hitler l-a 
rechemat pe Frank, care-și îndeplinea serviciul în cadrul unei unităţi 
staționate la Potsdam, pentru a-l numi în postul de conducător al 
administraţiei civile de pe lângă comandantul-șef al trupelor Frontului de 
est şi totodată guvernator general al teritoriilor poloneze ocupate de 
germani, surpriza a fost mare. Funcţia părea anume făcută pentru a satisface 
ambițiile lui Hans Frank; vădind o vanitate de despot oriental, își fixă 
cartierul general în vechiul palat regal din Cracovia, care se înalță pe o 
platformă stâncoasă și avansată, străjuind de la înălțime Vistula. Aici îşi 


stabili reşedinţa, cu ceremonialul corespunzător felului său de a fi, 
considerându-se „cu un anumit romantism drept vasalul lui Hitler din 
Polonia”. Stăpân pe viaţa supușilor săi, el își găsea sursele principiilor 
sale de guvernământ în interpretări subiective inspirate de lecturile 
întâmplătoare despre viaţa seniorilor, hegemonia mondială, misiunea 
Germaniei și consideraţiile mai mult sau mai puţin extravagante despre 
psihologia slavilor. Încă de la primele discuţii avute cu Hitler a fost vorba 
de măsuri care prefigurau linia politică pe care avea să o aplice Reichul în 
teritoriile ocupate: distrugerea castelului din Varşovia, strămutarea 
comorilor artistice poloneze în Germania, lichidarea intelectualităţii 
poloneze. Ansamblul acestor măsuri avea un singur obiectiv: 
„regermanizarea”, „germanizarea totală” a acestor regiuni şi eliminarea 
„elementelor străine care nu mai erau necesare”. Astfel, Hans Frank declară 
că „de aici înainte a sunat ora hotărâtoare a germanismului”, şi că 
„guvernământul general are de îndeplinit o uriașă sarcină istorică”. Curând 
în cercurile guvernamentale berlineze, guvernământul general fu denumit 
„imperiul Frank” de răsărit." 

Polonia trebuia să devină în același timp centrul de aplicare a acelei 
„tehnici de stat” a cărei teorie şi realizare practică erau una din ideile fixe 
ale noului guvernator. Evenimentele care s-au succedat au confirmat că 
lucrurile s-au petrecut întocmai aşa, dar într-o manieră diametral opusă 
concepţiilor lui Frank. În cursul acestui proces, teritoriile poloneze ocupate 
au devenit terenul de experimentare necesar făuririi unui regim poliţist, în 
care timp cadrele hitleriste învățau tehnica meseriei lor. Într-adevăr, acestea 
au fost regiunile alese de SS pentru a-și forma „tehnicienii”, servitori 
devotați ai statului nazist, care trebuiau ulterior să întărească autoritatea 
aparatului nazist chiar asupra Germaniei propriu-zise. 

Hans Frank avea să declare că anii aceştia au fost „cei mai groaznici” 
din viaţa sa, afirmând că, contrar aparenţelor, el a fost în cursul acestei 
perioade „un om însingurat şi lipsit de putere”, care „n-a avut nici o 
influență asupra evenimentelor”. În fapt, chiar din ziua numirii sale, el îşi 
văzu atribuţiile mereu știrbite. Politica perfidă, „cu dublu caracter”, 
preconizată de Hitler, este aici cu deosebire vizibilă, pentru că el i-a refuzat 
guvernatorului general orice posibilitate de consolidare a autorităţii sale, 
favorizând în schimb veleităţile de independență ale subalternului său, 
generalul SS Krüger, care avea sub ordinele sale directe unitățile SS și de 
poliţie de pe întregul teritoriu. Sistemul acesta de competenţe înjumătăţite îi 


dădea, în cele din urmă, doar lui Hitler posibilitatea să hotărască. Ulterior, 
procedeul urma să provoace nu numai o dezorganizare totală și deliberată, 
ci şi o serie nesfârşită şi epuizantă de litigii, care-l puneau întotdeauna într-o 
stare de inferioritate pe Frank, faţă de sângele rece al intrigantului Krüger. 
În timp ce Frank invoca cu desperare puterea unică cu care fusese învestit, 
Kriiger, sub protecţia lui Himmler, continua cu calm politica sa personală, 
sau mai curând aceea a SS-ului. Hans Frank încercă să contracareze aceste 
iniţiative, când printr-o politică relativ liberală, când, dimpotrivă, arătându- 
se mai brutal decât Kriiger, printre altele cu scopul de a fi apreciat de către 
Hitler şi „curtea sa”. Pentru aceasta, el se deda la acte de terorism și ordona 
execuţii colective. În celebrul său jurnal, pe care Hans Frank l-a pus la 
dispoziţia autorităţilor în mai 1945 — ziua capturării sale —, găsim, 
răspândite în 38 de volume, o dată cu descrierea amănunţită a 
evenimentelor zilnice, numeroase manifestări ale acestei brutalități vădit 
preocupate de a se impune: 

„Atunci când un corespondent al ziarului «Völkische Beobachter», pe 
nume Kleiss, l-a întrebat care este deosebirea dintre protectoratul Boemiei 
şi Moraviei şi guvernământul general al Poloniei, Hans Frank a răspuns: 
«Pot să vă dau un exemplu concret. La Praga se puteau vedea afișe mari, 
roşii, anunțând că în ziua aceea șapte cehi au fost împușcați. Atunci mi-am 
spus: dacă ar trebui să pun un afiș ori de câte ori vor fi executaţi şapte 
polonezi, atunci nici toate pădurile ţării n-ar fi suficiente ca să-mi furnizeze 
hârtia necesară...». În cursul unei reuniuni a notabilităţilor guvernământului 
declară, într-unul din acele nenumărate discursuri care constituiau pasiunea 
sa: «Vă spun foarte deschis, trebuie să terminăm într-un fel sau altul cu 
evreii... De aceea, în ceea ce-i priveşte, plec de la principiul că trebuie să 
dispară toţi. Aceasta este necesar...» Și cu altă ocazie Hans Frank afirma 
sarcastic: «Şi dacă? Se spune că în acest oraș au fost mii și mii de indieni cu 
picioare plate (evrei. — J.F.); acum nu se mai vede nici unul. Nu cumva aţi 
fost răi cu ei?» Procesul-verbal al reuniunii consemnează după această parte 
a discursului: «Râsete în rândurile asistenţei»”. 

Aceste contradicții își aveau originea nu numai în caracterul sângeros 
imprimat de Hans Frank guvernării sale, ci mai ales în lipsa generală a unei 
concepții privind politica de urmat în ţările din est. La început păru să 
prevaleze teoria unui „stat dosnic” polonez, care apoi a fost abandonată, o 
dată cu proiectul de elaborare a unui statut de protectorat. La fel s-au 
petrecut lucrurile și cu ideea, de altfel nebuloasă, a lui Frank despre un 


„imperiu german multinațional”. Hitler evita cu grijă orice precizare, cu atât 
mai mult cu cât hotărâse, chiar de la început, să nu renunţe vreodată la 
aceste teritorii. Lui Frank şi guvernământului său i se acordă titlul neprecis 
formulat juridic de „ţară anexă a Reichului”!2, care, deşi lăsa deschise toate 
posibilităţile, conferea funcțiilor guvernatorului general o anumită 
suveranitate. La început Hitler formulase astfel misiunea lui Frank: „Să-și 
asume administrarea teritoriilor cucerite la est, cu dispoziţia de a considera 
aceste regiuni drept teatru de operaţii și ţări cucerite şi de a le exploata fără 
scrupule, urmărind transformarea, ca să ne exprimăm astfel, a structurilor 
politice, economice, sociale și culturale într-un morman de ruine”. 

Frank îşi dădu seama destul de repede că asemenea principii 
prejudiciază interesele Reichului, mai ales în ceea ce privește furnizarea de 
produse agricole şi de mână de lucru, în timp ce Hitler, prizonier al 
resentimentelor sale rasiste, cerea imposibilul: adică, el voia ca populaţia să 
fie exterminată și, în același timp, ţara exploatată. De mai multe ori Frank a 
încercat să-l facă pe Hitler să asculte de glasul rațiunii, demonstrându-i că 
politica de provocări și umiliri faţă de poporul polonez ar trebui să fie 
înlocuită cu una mai grijulie pentru interesele Reichului. Dar fiihrerul se 
făcea că nu aude. De atunci Frank începu să treacă cu prudenţă la 
contraatac, în ciuda politicii de teroare desfăşurate de generalul SS Kriiger. 
În haosul acesta provocat de concepţii contradictorii se dovedi practic 
imposibil să se atingă un obiectiv bine precizat, în același timp, orice 
noţiune legată de conceptul de umanitate sau de rațiune dispăruseră. 
„Umanitatea — nota Frank în jurnalul său în iulie 1942, ca şi cum cuvântul i 
s-ar fi impus — este un termen pe care uneori nici nu îndrăznești să-l mai 
foloseşti, ca și cum ar fi vorba de un concept devenit străin”. 

În urma competenţelor în continuă rivalitate şi a instabilității de care 
dădea dovadă guvernământul general, autoritatea lui Hans Frank părea să 
fie, în vara anului 1942, serios compromisă. Atunci când, parcă pentru a 
umple paharul, i se reproșă guvernatorului general că ar fi îmbogăţit, graţie 
funcţiilor sale, pe unii membri ai familiei, el trebui să se supună unui 
„interogatoriu între camarazi”. Ca urmare, îi fură suprimate o bună parte din 
împuternicirile sale, măsură de care profită mai ales adversarul său: în 
calitatea sa de secretar de stat pentru problemele securităţii în 
guvernământul general, Krüger dobândi statutul de funcționar 
guvernamental. În acelaşi timp, titlul său de comisar al Reichului pentru 
consolidarea germanismului““”, care arăta că îndeplineşte o misiune din 


însărcinarea lui Himmler, îi conferea puteri supreme pentru realizarea 
vastului proiect de transfer al populațiilor germane şi poloneze. Aceste 
rivalități tot mai făţișe au ajuns la apogeu în vara anului 1942, când Frank a 
rostit în patru universităţi discursuri care au provocat furia lui Hitler. Din 
ordinul personal al acestuia, guvernatorului i se interzise de atunci să mai 
vorbească în public, retrăgându-i-se în acelaşi timp toate funcţiile pe care le 
avea în partid. Îndepărtarea sa (pretinsă mai ales de Himmler şi Bormann) 
părea să fie iminentă, până într-atâta încât SS-ul se preocupa deja să-i 
găsească un succesor. Goebbels nota în jurnalul său că Frank „nu se mai 
bucura pe lângă Hitler nici de cel mai mic prestigiu. I-am arătat foarte 
serios fiihrerului că trebuie să-l îndepărteze pe Frank, sau să-i restituie 
autoritatea, pentru că în aceste condiţii de criză este de neconceput să existe 
un guvernator general, adică practic un vicerege al Poloniei, care să nu se 
bucure de nici o autoritate”. 

Spre surprinderea generală, Hitler se hotărî să-l elimine nu pe Frank, ci 
pe adversarul său Kriiger, după ce unele transferuri de populaţie efectuate 
cu o asprime necruțătoare dezlănţuiseră un adevărat val de răzmeriţe, stare 
despre care Frank declară; „Guvernământul general se află, ca să spunem 
aşa, într-o stare excepţională permanentă”. Chiar şi cercurile iniţial dispuse 
să coopereze leal cu germanii luaseră acum o atitudine ostilă şi, în măsura 
în care nu se raliaseră la o rezistență activă, nucleele acestea deveniră 
centrele de cristalizare a unui sentiment naţional temporar adormit. Ele s-au 
refugiat într-un gen de pasivitate mută, ignorând promisiunile care i se mai 
făceau naţiunii polone, inclusiv semnele de aplicare a unei noi politici. 

Cu succesorul lui Kriiger, generalul SS Wilhelm Koppe, care până 
atunci îndeplinise funcţia de şef al poliţiei şi al SS-ului din Poznan, Hans 
Frank reuși să întreţină raporturi corecte. Dar diferendele se menţinură în 
toate domeniile, pentru că erau de ordin structural, mai mult decât 
psihologic, astfel că, până la încheierea activităţii sale, guvernatorul general 
şi-a oferit demisia de cel puţin paisprezece ori, fiindu-i întotdeauna 
refuzată. Faţă de alţii el continua să se laude că este onorat de Hitler cu o 
încredere specială; în cursul unei reuniuni a membrilor guvernului, el 
afirmă că propunerile sale i-au adus „din partea fiihrerului titlul onorific de 
mare specialist în problemele ţărilor din est”. De fapt, ideile sale, marcate 
de pecetea unei imaginaţii bolnăvicioase, se distingeau prin această 
extraordinară absenţă a simțului realității care, către sfârşitul războiului, 
bântuia printre înalții funcţionari ai celui de-al III-lea Reich de parcă ar fi 


fost o epidemie. Se pare că Frank credea foarte serios că propagarea ideii 
Reichului va acţiona asupra populaţiei poloneze ca un impuls pentru 
reconciliere. În timp ce situaţia militară se înrăutăţea pe zi ce trecea și 
frontul se apropia tot mai mult de frontierele guvernământului general, 
Frank vorbea despre o politică de „umanizare” și de „europenizare”, fără ca 
nici Hitler, nici populaţia poloneză să fi fost dispuşi să accepte 
compromisuri, pe cât de imposibile de crezut, pe atât de nesincere. Domnia 
lui Frank luă sfârșit în toiul acestor visuri, străbătute de un ultim elan de 
entuziasm, în toiul rivalităţilor de competenţe și al unor bruşte explozii de 
dispreț față de oameni. La 18 august 1944, el informă Berlinul despre 
„prăbuşirea totală a autorităţii sale”, propunând totodată dizolvarea 
guvernământului general. Într-unul din ultimele discursuri pronunțate la 
castelul din Cracovia, el evocă în faţa auditoriului „organismele rasiste 
îmbătate de sânge, strălucind de sânge, care trebuie să fie menținute intacte, 
fără a se lăsa vreodată înăbușite”. Apoi își luă adio de la Cracovia, de la 
reședința regală care străjuiește de la înălțime cursul Vistulei, de la 
viceregatul său. În multe privinţe, ora germanizării Răsăritului, de care 
vorbise nu de mult, se apropia de sfârşit... 

La Nürnberg Hans Frank a declarat că obiectivul politicii sale a constat 
în „a salvgarda justiţia fără a prejudicia necesităţile războiului”. El se 
simțea cu atât mai satisfăcut de asemenea contradicții cu cât ele păreau 
insolubile. Dar de fiecare dată când, în cursul existenţei sale, rațiunea de 
stat sau interesele partidului nazist se aflau în conflict cu principiile justiţiei, 
el lua poziție împotriva acestora din urmă... Chiar dacă se referă adeseori la 
„stindardul dreptului” pe care l-ar fi ţinut sus, aceasta n-are nici o 
importanţă, căci altfel el n-ar fi făcut niciodată o carieră atât de strălucită (în 
pofida unor dezacorduri întâmplătoare) sub domnia unui om care ignora 
însăşi noțiunea de drept şi considera respectul față de justiție drept o 
„Tuşine”. Într-o zi Hitler îi spuse ironic: „Aici sunt eu cu baionetele mele, 
acolo sunteţi dumneavoastră cu dreptul dumneavoastră. O să vedem noi 
care contează mai mult!” De aceea e greu de închipuit că, în ciuda tuturor 
ambițiilor, vanităţii sau dorinţei de a-și etala meritele, Hans Frank mai avea 
motive să creadă că, sub stăpânirea lui Hitler, dreptul își va păstra cea mai 
infimă autoritate. 

În ciuda grandilocvenţei care se voia convingătoare, Hans Frank n-a 
avut niciodată convingeri, ci doar simple toane, stări trecătoare de extaz 
care, suscitate de diferite împrejurări, provocau efecte uneori diametral 


opuse. Interogându-se într-o zi despre propriile sale rosturi în viaţă, el 
declara că „este mai rău să faci lucrurile pe jumătate decât complet. În 
aceasta constă adevărata nenorocire. Am vrut întotdeauna să aprob ideile lui 
Hitler, dar nu și metodele lui. Ar fi trebuit să spun nu și ideilor sale. Astfel 
am rămas prizonierul acestei contradicții”. 

Dar, în definitiv, nu această singură contradicție i-a pricinuit pieirea, ci 
însăși structura contradictorie a personalităţii sale, care, lipsită de o temelie 
solidă, îl lăsa dezorientat în faţa greşelilor și absurdităţii vieţii sale. 

Destinul, cu logica sa de fier, l-a dus acolo unde poate conduce un om 
servilismul, slăbiciunea și ipocrizia. Atunci când dobândea primele sale 
succese în calitate de apărător al echipelor naziste de bătăuși, unul din 
profesorii săi, bătrânul consilier von Calker, îl prevenise: „Dragul meu 
coleg, te rog, lasă-i pe oamenii aceștia! Nu au nici o valoare! Aceasta nu va 
duce la nimic bun! O politică ce începe printr-un proces criminal se termină 
la fel”. 

Aşa s-a şi întâmplat. Zdruncinat şi profund descumpănit, Hans Frank 
se văzu confruntat, în sala tribunalului, cu propriile sale mărturii despre sine 
însuşi, documente ce înfățișau un om care, datorită slăbiciunii, se avânta 
într-o asprime inumană, datorită sărăciei spirituale — într-un extremism 
distructiv. Remușcările și dovezile manifeste ale unei priviri introspective 
merită, fără îndoială, să fie luate în consideraţie, dar alte numeroase 
simptome ne fac să ne gândim că această recunoaștere a responsabilităților 
n-a fost decât expresia unui sentiment trecător. În fond, adevărul nu-și poate 
găsi locul într-un asemenea caracter. În cursul interogatoriului la care La 
supus avocatul său în faţa tribunalului, Hans Frank declara spontan: „Se va 
scurge un mileniu, dar învinuirile aduse Germaniei nu se vor şterge încă”. 

Totuşi, în ultima sa declaraţie, el îşi retrase această afirmaţie. Astfel 
până și cea din urmă luare de atitudine este contradictorie. Sfârşit cât se 
poate de caracteristic pentru acest personaj. 


CAPITOLUL al VII-lea - BALDUR VON SCHIRACH şi 
„misiunea tinerei generaţii” 


Purtătorii oficiali de cuvânt ai nazismului pretindeau că reprezintă, 
dincolo de grupurile politice rivale, „misiunea tinerei generaţii” în raport cu 
lumea de ieri. Către sfârşitul celui de-al treilea deceniu, Gregor Strasser a 
scris în legătură cu acest subiect un articol al cărui titlu: „Bătrâni, cedaţi 
locurile!” dobândi curând valoarea unei lozinci. Goebbels stimula în același 
timp, cu ajutorul unor formule epatante, extremismul tineretului din marile 
orașe, iar Baldur von Schirach proclama: „Partidul naţional-socialist este 
partidul tineretului =». 

Aceste cuvinte de ordine care se inspirau din conflictul generaţiilor 
marcau stilul şi conţinutul agitaţiei naziste. Regăsim aici ideea, acceptată 
fără nici o justificare, că tineretul constituie o valoare în sine, idee care se 
dezvolta simultan cu un dispreţ sumar față de generaţiile vârstnice. Pe 
planuri diferite, tineretul, stilul tineretului, mișcarea de tineret, apoi, sub o 
formă politică concretă, „mitul” popoarelor tinere sau ideologia privind 
problemele tineretului profesată de fascismul italian, al cărui imn — nu 
întâmplător — se intitula tocmai „Giovinezza”, nu sunt decât expresiile 
aceleiași stări, unice, de lucruri. Tineretul avea de partea sa speranţele și 
viitorul, „bătrânii” — moartea. Ca majoritatea lozincilor naziste, cele privind 
tineretul ofereau avantajele unui conţinut neprecizat, care, în funcţie de 
cerințele Cauzei, putea tot atât de bine să se preteze la o operaţie de 
defăimare, ca şi de valorificare. Se declara, de pildă, că liberalismul, 
burghezia, parlamentarismul sau regimul democratic aparțin unei epoci 
depășite. Dimpotrivă, în numele tineretului, naziștii uzurpau în favoarea 
propriei lor cauze valori de ordin diferit: „«Faust», «Simfonia a IX-a» şi 
voința lui Adolf Hitler sunt tinereţea eternă, asupra căreia scurgerea 
timpului nu are putere”, afirma Baldur von Schirach. 

Cu toate că mitul tineretului a apărut încă la sfârşitul ultimului secol, el 
cunoaşte un avânt hotărâtor în împrejurările primului război mondial. Într-o 
lucrare, intitulată semnificativ „Chemarea tinerilor”, Max Hildebert Böhm 
scria în 1919: „Noi vedem în război prăbuşirea vechii generaţii și avântul 
tineretului”. 


Modul în care nazismul a știut să folosească atunci curentul ai să-l 
amplifice demonstrează o dată mai mult că avea darul de a exploata 
psihologia maselor, inclusiv valorile sentimentale care acționează asupra 
lor. El a ştiut să profite de aspiraţiile proprii tineretului, cât și de speranţele 
nutrite față de el. În timp ce toate celelalte partide se inspirau din 
programele și stilul antebelic, partidul nazist reprezenta un partid fără 
trecut, ba chiar în opoziţie cu trecutul. Lipsa sa de tradiţii, refuzul său de a 
participa la coaliţiile tradiționale au fost elemente care au contribuit, 
desigur, la crearea puterii de atracţie asupra unei generaţii fără legături și 
punți în urma ei. De la început propaganda nazistă s-a adresat tineretului; 
lui i-au fost încredințate, folosind cu rafinament arta persuasiunii, sarcini și 
obiective, inclusiv acel „rol de pionier” care răspundea atât de bine însetatei 
dorinţe de acţiune, cât şi ambițiilor personale. Îmbinat cu conştiinţa, abil 
cultivată, a conflictului cu „vechea generație”, acest program plin de 
promisiuni a avut drept rezultat aducerea în rândurile partidului nazist a 
tineretului într-o proporție mare. Condiţiile grele de existență în timpul 
războiului şi în perioada postbelică, suferințele provocate de situația creată 
națiunii germane, interesul arzător pentru practicarea noilor forme 
comunitare, „organice” — interes trezit de camaraderia de pe front și de 
organizaţiile de tineret, dar pe care partidele existente n-au știut să-l capteze 
în folosul lor —, dorința de a-și dovedi posibilitățile prin acţiune, tendinţele 
antiburgheze, adeseori accentuate și de cele mai multe ori întemeiate pe 
conştiinţa apropierii unei „cotituri decisive”, — toate acestea adăugau noi 
argumente resentimentelor, larg răspândite, împotriva Republicii de la 
Weimar, acest „stat al bătrânilor”. Toți factorii aceştia, şi încă mulți alții de 
aceeaşi esență, au adus în rândurile partidului nazist tineri, veniţi mai ales 
din mediul burghez sau studenţesc. Un cronicar contemporan conchidea: 
„La acest tineret, deznădejdea pe plan social, romantismul naţionalist ai 
conflictul dintre generaţii se unesc într-o combinaţie, se poate spune 
clasică”. 

O asemenea apreciere nu privea de altminteri numai generaţia tânără 
care fusese prezentă pe front, ci tineretul de după război în general. Din ce 
în ce mai numeros, fanatic, gata să adopte cele mai nefaste poziţii 
extremiste, el se considera mobilizat pentru realizarea obiectivelor naziste 
şi, adeseori de la vârsta cea mai crudă, completa rândurile diferitelor 
formaţii ale partidului. Acest tip de tânăr „fanatic”, între 15 şi 25 de ani, a 
existat într-adevăr. Se face simțită aici criza de creştere a unui tineret pe 


care orice încercări de interpretare politică sau psihologică anevoie reuşesc 
să-l convingă. Într-adevăr, de multă vreme acest tineret trăia şi judeca în 
funcţie de elemente iraționale; obiectivitatea făcea loc „introspecţiei”; 
dragostea față de trecut înlocuia receptivitatea faţă de realitate; societatea şi 
civilizaţia nu inspirau decât aversiune. Astfel începu „retragerea în pădurile 
germane” cu mult înainte ca ideologia nazistă să-i fi arătat drumul. 
Coincidenţe rămase neexplicate au deschis drumul capacităţii de seducţie 
demagogică a nazismului chiar înainte ca urmările dezastruoase ale crizei 
generale să-i fi înlesnit avântul. 

Aceşti factori şi-au găsit expresia cea mai evidentă în 
„Jugendbewegung”!*, ca ilustrare a unui fenomen mult mai general. 
„Jugendbewegung” a pregătit condiţiile propriei sale subminări de către 
nazism. SA-ul, și cu atât mai mult „Tineretul hitlerist” (HJ), precum și, într- 
un anumit sens, SS-ul au reprezentat în fond produsul final, depreciat până 
la nivelul concepţiilor fasciste, ca urmare a unui proces care de la 
începuturile sale prezentase un caracter pretotalitar. De la „Wandervogel”- 
ul“ candid s-a ajuns mai întâi la „Biindische Jugend”:>, apoi, în virtutea 
unei anumite logici interioare (dar şi datorită anumitor influenţe exercitate 
de factorii externi), evoluţia a dus până la formele create de nazism. 

Pentru că, în ciuda pretențiilor sale revoluţionare, „Wandervogel”-ul 
nu era în realitate decât o fugă, o evadare. Dest se dădea drept un curent al 
revoltei împotriva apatiei şi stupidităţii societății burgheze, mişcarea 
ajungea în cele din urmă la resemnare. De aceea, dezamăgiţi că n-au putut 
schimba lumea, tinerii se mulțumiră să o disprețuiască. Protestul împotriva 
societății îmbrăcă o formă unică — ruptura cu ea. Plăcerea de a drumeţi prin 
Latäin, redescoperirea pământului natal“ și a trecutului său se fărâmiţară 
în manifestări solitare de satisfacţie. „Wandervogel”-ul n-a elaborat teorii 
sociale, ci a lăsat doar simple mărturii despre efervescenţa tineretului, ale 
cărui reproşuri împotriva ordinii stabilite răspundeau doar unei nesatisfacţii 
personale. Nimic mai mult! Tineretul acesta prefera realității din uzine, din 
centrele vitale ale societăţii sau laboratoarele științifice „ceea ce se 
ascundea după munte”. Numeroase manifestări ale membrilor mișcării 
„Wandervogel” demonstrează incapacitatea acestui tineret de a se integra 
societăţii; era o expresie a indiferenţei sale față de problemele politice, 
tehnice şi sociale. Nu poţi evita un anumit resentiment şi enervare 
constatând că la începutul secolului al XX-lea o parte a tineretului 
intelectual se dedică cu pasiune resuscitării moravurilor strămoşeşti 


perimate, adunării cântecelor pedestraşilor germani din secolul al XVI-lea 
sau revenirii de bunăvoie la un „primitivism” întemeiat pe consideraţii 
ideologice. Oscilând continuu între cultul eului, care trăda predilecţia spre 
narcisism, și elanurile extatice provocate de dimensiunile cosmice, această 
generație uita să se preocupe de probleme mult mai apropiate și mai 
stringente. Chiar şi atunci când, noaptea, în jurul focului de tabără, tinerii 
„se aplecau asupra problemelor actuale”, ei făceau în fond o nouă încercare 
de a se sustrage realităţii. „Wandervogel”-ul n-a reuşit nici măcar să 
definească în propria sa sferă de preocupări o viziune socială opusă lumii 
vârstnicilor. Critica societății burgheze lăsa neatinsă structura ei 
fundamentală, ea nu urmărea decât posibilitatea de a se integra într-o 
atmosferă romantică. Acest tineret protesta în fond împotriva minciunilor 
vechii generaţii, pentru că, în pofida aspirațiilor sale spre un „adevăr 
intrinsec”, nu voia decât dreptul de a-și avea propriile sale iluzii... Dar toate 
aceste calități purtau în bună măsură amprenta narcisismului, și pentru că 
nu se integrau într-un sistem obiectiv de valori, ele riscau să fie folosite în 
scopuri condamnabile. „Jugendbewegung” a creat modelul unui tânăr ciudat 
de retrograd, care își ascundea cu dificultate confuzia provocată de o lume 
de care se ţinuse vreme îndelungată departe. 

Primul război mondial a accentuat și mai mult tendinţele tineretului 
încadrat în „Wandervogel”. Experienţa luptei pentru existență nu s-a 
dovedit a fi suficient de profundă pentru a-i ajuta să descopere sensul 
realității, după cum n-au reușit în mai mare măsură nici revoluţia şi 
începuturile unei vieți democratice. Nici unul din aceste evenimente n-a 
izbutit să le trezească interesul pentru problemele politice, cărora, exigenţi, 
le pretindeau cronologic: „mai întâi un om nou, apoi un stat nou”, după cum 
suna una din acele formule atât de răspândite, în care rezolvarea ideală a 
responsabilităţii „interne” ascundea dorința de a se sustrage exigenţelor 
realităţii. Din cei 15000 de „Feldwandervâgel” care au fost pe front, numai 
o treime s-a mai întors din război, iar procentajul relativ ridicat al 
pierderilor n-a făcut decât să adâncească o stare de spirit care elogia ca 
virtuţi supreme obligaţia dezinteresată, devotamentul și sacrificiul suprem. 
Nici vechii ostilităţi față de civilizaţie nu părea să i se pretindă vreo 
schimbare, ba, dimpotrivă, după război ea se manifestă cu o violență 
sporită, căpătând — sub influenţa amărăciunii naţionale — o nouă coloratură. 
Acum nu se mai manifesta doar împotriva orașului, a obiectivizării 
existenţei și a rafinamentului excesiv al vieţii citadine, ci şi împotriva 


aliaților, reprezentanţii unui „Occident superficial”, împotriva unei 
democraţii care-i fusese impusă Germaniei, împotriva parlamentarismului 
şi, în fine, împotriva politicianismului partidelor, racile ale acestei 
civilizaţii. Asemenea teorii și altele — nu puţine la număr — de același gen, 
înălțate pe un eșafodaj de resentimente, confirmau completa necunoaștere a 
realităţii; ne aflam deopotrivă în faţa unui anumit narcisism și a unei 
mitologii politice oarecum simpliste. Dorinţa de a sluji și de a se încadra, 
cultul „fiihrerului” şi al comunităţii, mitul camaraderiei, cultivarea vechilor 
obiceiuri, socialismul corporatist, o concepţie mistică a noţiunii de popor — 
iată care erau subiectele discuţiilor pasionate ai căror purtători de cuvânt 
țineau să rămână în afara realității. 

Conjunctura politică fiind schimbată, evoluţia postbelică se dovedi 
infinit mai periculoasă; „Jugendbewegung” adoptă într-adevăr forma 
organizatorică a lui „Biindische Jugend”, ceea ce, practic, însemna o 
organizație de masă care curând contă pe sute de mii de membri, al căror 
refuz de a-și asuma răspunderi politice lipsea viaţa publică de energiile ce i- 
ar fi fost atât de necesare. Mai mult încă decât statul german antebelic, 
republica avea nevoie de sprijinul politic activ al cetăţenilor. În timp ce 
structurile organizatorice autoritare ale imperiului german nu aveau să se 
resimtă din cauza „manifestărilor de nemulțumire” ale unei minorităţi (pe 
deasupra foarte restrânse), „republica, mult mai șubredă, se găsea — prin 
refuzul cetăţenilor de a o sluji — grav handicapată”. Modul brutal în care 
numeroși reprezentanţi ai organizaţiei „Biindische Jugend” interveneau în 
discuţiile publice, preconizând soluţii menite „să ţină seama în sfera 
politicii de criterii eroice” sau deplângând contemporaneitatea, deoarece 
neglijează „lupta pentru ceea ce este etem în om”, această luptă pe care 
germanul trebuia să o ducă între „moarte și diavol”, pretenţiile lor la un 
„Stat al tineretului” sau la „victoria spiritului juvenil asupra partidelor”, — 
toate aceste manifestări erau la fel de sterile sub raportul eficienței. Ele nu 
erau decât expresia aceluiași refuz de a-și asuma răspunderi de ordin politic, 
întemeiat pe îngâmfare şi pe lipsa de maturitate socială. Declamatorii și 
fantasmagorice, profesiunile acestea de credință sufereau din pricina lipsei 
lor de realism. 

Pentru organizaţiile — „Biinde” — înseși, încercările de a rămâne în 
afara vieţii publice deveniră din ce în ce mai dificile, iar toate jurămintele 
laolaltă nu puteau împiedica pătrunderea, măcar a ecoului, conflictelor 
politice până în aceste grupe care se retrăseseră, intimidate, în propria lor 


lume. Dovada am avut-o în fărâmițarea crescândă a mişcării, proces care 
reflectă fidel confuzia pe plan strict politic. Cu toate că organizaţiile 
rămâneau tot atât de strâns atașate de principiul apolitismului, fărâmițarea 
lor era inspirată de orientările cele mai diverse — liberale, socialiste, 
naţionaliste, pacifiste, creştine, rasiste sau cosmopolite; întotdeauna pe 
lângă rivalităţile personale acţiona, ca un factor esenţial, refuzul de a 
conlucra cu statul, atât pe plan politic, cât şi social. 

Afară de aceasta, grupele aparţinând organizaţiei „Biindische Jugend” 
aveau ca trăsătură structurală comună o relativă rigiditate, care contrasta cu 
organizarea destul de dezlânată și individualistă a federaţiei provenite din 
„Wandervogel”. Noile organizaţii atestau influenţa exercitată de generația 
frontului, tot așa cum noul climat se caracteriza printr-o militarizare brutală. 
Exemplul care merita să fie urmat era soldatul; structura comandamentului 
militar era modelul schemei organizatorice, iar dacă tineretul dinainte de 
război drumeţea vesel, „Biindische Jugend” mărșăluia în cadență. Ideea sa 
despre „viaţa de soldat” nu provenea din experiența dobândită în război, ci 
din imagini pe cât de false, pe atât de glorioase; nu din murdărie, scârbă și 
frica de moarte, ci din mitul soldatului din tranșee, cu ajutorul căruia 
vechile generaţii căutau să compenseze conştiinţa înfrângerii. Se practica, 
de asemenea la modul hiperbolic, cultul acelui dispreţ idealist pentru viață 
pe care „Wandervogel”-ul încercase deja să-l instaureze, al acelui 
romantism al câmpului de luptă şi al „hecatombelor de victime”, al 
transfigurării tuturor formelor de ucidere. Moartea violentă, ridicată la 
rangul de valoare estetică, își afla apogeul în beţia marilor catastrofe. 
Domnea o atmosferă vecină cu groaza față de nibelungi și ultimii goți, față 
de aventurierii din evul mediu. Toate tendinţele acestea nu erau numai 
expresia unui cult al eroilor inspirat din istorie, ci şi manifestări ale unei 
vechi tradiţii înrădăcinate a pedagogiei germane de a-și pregăti elevii mai 
curând pentru moarte decât pentru viaţă. În acest amestec de metafizică 
vulgarizată, de salvgardare a Eului și de spirit pseudomilitar, rareori esenţa 
organizației „Biindische Jugend” şi-a găsit o expresie mai potrivită decât 
aceea a devizei formulate de una din grupările ei: „Dumnezeu, eu şi armele, 
iată sfânta treime germană”. 

Totuşi trebuie să-i aducem acestui tablou câteva retușuri, deoarece 
evoluţia tineretului n-a fost atât de perfect rectilinie, pe cât reiese din citirea 
acestor reflecții (pe care limitele studiului nu ne permit să le mai 
dezvoltăm). Între „freideutsche Gruppen”, care în general tolerau statul 


republican, şi adversarii lor rasiști, însuflețiți de sentimente pangermaniste 
şi antisemite, erau fără doar şi poate mari deosebiri. Dar ceea ce imprima 
acestor „Biinde” caracterul lor esențial erau mai puţin nuanțele, cât 
concepţia complet falsă a realităţii. Așadar, tineretul, indiferent de 
orientarea sa, era incapabil să facă față, pe plan intelectual și moral, 
tulburărilor profunde ale acestei epoci, mai ales puternicei crize care a 
marcat sfârşitul celui de-al treilea deceniu. În pofida divergenţelor 
semnalate, aceste grupe au rămas în contact cu elementele de dreapta, cel 
puţin pe terenul ideologiei, spre marele avantaj al mișcării hitleriste, care 
înainta spre cucerirea puterii. Și chiar dacă în acest stadiu nu s-a produs 
încă o contopire cel puţin pentru o parte din aceste grupe, aceasta s-a 
întâmplat numai pentru că ele erau dornice mai mult decât oricând să-și 
mențină autonomia, deși nu mai reușeau să-şi precizeze într-un chip 
convingător ostilitatea față de nazism. De aceea Tineretul hitlerist, care 
progresa rapid, n-a dobândit cele mai mari succese în rândurile lui 
„Biindische Jugend”, ci în acelea ale tinerilor care până atunci fie că 
fuseseră excluşi, fie că fuseseră ţinuţi departe de activitatea din organizațiile 
„Biinde”. După o lungă stagnare, Tineretul hitlerist număra la sfârşitul 
anului 1932 aproape 110000 de membri. Fără să-și dea seama că 
apolitismul lor constituia în fapt o opţiune politica, organizaţiile Biinde 
continuau să-şi menţină principiul abţinerii în acest domeniu. În numărul 
său din 2 ianuarie 1933, organul oficial al lui „Deutsche Freischar” nu făcea 
încă nici un fel de comentariu asupra situației politice concrete. 

Era deci inevitabil ca după 30 ianuarie 1933, organizaţiile „Biinde” să 
devină victimele valului general de unificare. Alinierea spontană, conform 
noilor cerinţe, de care a făcut dovadă curând „Biindische Jugend” şi-a găsit 
explicaţia în mai mare măsură decât în oportunism și renunțare în această 
naivitate politică, pe care o prezenta, nu fără pretenţii, ca pe o trăsătură 
proprie. Doar câteva elemente izolate sau mici grupe au trecut hotărât în 
rândurile opoziţiei; unii nu şi-au ascuns ostilitatea, dar ceea ce îi irita era 
mai puţin al III-lea Reich și conducătorii săi, cât faptul că regimul pusese 
mâna pe organizaţiile „Biinde”, suprimându-le autonomia. La începutul 
lunii aprilie, Obergebietsfiihrer Nabersberg, însoțit de cincizeci de membri 
ai Tineretului hitlerist, punând stăpânire prin forță pe imobilul unde îşi avea 
sediul „Comitetul naţional al asociaţiilor de tineret german”, a dat semnalul 
eliminării necruțătoare a tuturor grupurilor, inclusiv a celor de orientare 
rasistă. Curând, ceea ce fusese denumit „Jugendbewegung” își încetă oficial 


existenţa. Tineretul hitlerist numără în curând în rândurile sale milioane de 
membri, veniţi din toate direcţiile; el primi ca misiune sarcina de a deveni 
„cel mai important factor educativ al regimului naţional-socialist, datoria sa 
constând în a exercita asupra tineretului o influenţă atotcuprinzătoare”. 

La 17 iunie 1933, Baldur von Schirach, pe atunci în vârstă de 26 de 
ani, fu numit „Jugendfiihrer des Deutschen Reiches”" şi însărcinat cu 
aplicarea programului nazist pentru tineret. Schirach nu provenea din 
Tineretul hitlerist în înţelesul strict al cuvântului. Dar, în calitatea sa de 
președinte al Uniunii studenţilor germani naziști, reușise să atragă de partea 
hitlerismului numeroşi tineri din universităţi. Îşi câștigase deci merite în 
slujba regimului, ceea ce i-a adus în 1931 promovarea de către Hitler în 
funcţia de  „Reichsjugendfiihrer der NSDAP”. Depășit curând de 
nenumărate sarcini administrative, el şi-a întrerupt studiile. Baldur von 
Schirach făcea tot posibilul pentru a adopta atitudinea ce i se cerea, inclusiv 
modelul de impetuozitate brutală al tinerilor hitlerişti. Fără îndoială, 
conștiința acestei nepotriviri i-a falsificat întreaga personalitate, conferind 
comportării sale o alură falsă şi artificială. Ţinuta emfatică, precum și 
aroganţa care i s-au reproșat nu erau decât consecinţa acestei atitudini 
forţate. Chiar şi manifestările lui de camaraderie păreau pretenţioase, de o 
afabilitate prea căutată. În rândurile Tineretului hitlerist, Baldur von 
Schirach se bucura de un anumit prestigiu, dar, mai ales pe treptele de jos, 
n-a fost niciodată popular. Era considerat ca un „literat”, şi aprecierea 
generală, mai curând peiorativă, era oarecum îmblânzită doar datorită 
funcţiilor sale înalte. Nici discursurile sale nu reușeau să entuziasmeze 
ascultătorii. Deşi pline de exaltare, erau lipsite de căldură: „un amestec de 
discurs profesoral şi de poezie lirică”. 

Baldur von Schirach provenea dintr-o familie de ofiţeri, cu preocupări 
în domeniile artei şi culturii. Părinţii săi se născuseră în Statele Unite ale 
Americii. Tatăl a servit ca ofiţer activ în Germania; în 1908 şi-a dat demisia 
pentru a putea prelua la Weimar conducerea Teatrului Curţii, viitorul Teatru 
Naţional. Îndepărtat din funcţie în cursul revoluţiei din 1918, el a încercat 
un resentiment pe care-l regăsim aproape la întregul grup de colaboratori 
iniţiali ai lui Hitler; cauzele de ordin naţional se amestecau aici cu 
complexul declasării sociale. Aşa se face că în prima jumătate a celui de-al 
treilea deceniu ajunge personal în contact cu Hitler. La sfatul lui Hitler, 
tânărul Baldur, pe atunci în vârstă de 18 ani, pleacă pentru a-și face studiile 
la Miinchen, unde a devenit „unul din partizanii săi cei mai fideli”. 


Evocând amintirile anilor din tinereţe petrecuţi la Weimar, Baldur von 
Schirach a declarat la Niirnberg că ceea ce a exercitat o influență 
determinantă asupra evoluţiei sale a fost, înainte de toate, „strălucirea 
clasicismului, ca şi a postclasicismului şcolii de la Weimar”. În fapt el a fost 
influenţat în chip hotărâtor de un romantism denaturat, mult mai aproape de 
germanul care-l admiră pe Rembrandt, pe Paul de Lagarde sau pe Nietzsche 
în viziunea Elisabetei Förster, decât al aceluia al lui E.T.A. Hoffmann, 
Tieck sau Heinrich Heine. Caracteristicile perioadei clasice: ordinea, 
raţiunea şi umanismul îi erau complet străine (ca, de altfel, mai tuturor 
tinerilor din generaţia postbelică — dezechilibraţi, nevrozaţi, înclinați spre 
introspecţie), şi cultura clasică de la Weimar i-a adus mai curând 
sentimentalismul deşert al mândriei naţionale decât stăpânire de sine și 
autodisciplină. Henriette von Schirach, fosta lui soţie, a reînviat în 
memoriile ei viața cercurilor studențești miincheneze, care se întruneau 
regulat pentru a face lecturi. Sub portretul lui Napoleon se recitau poemele 
lui Stefan George, se discuta poezia lui Talhoff „Iotenmahl”, la lumina 
lumânărilor se declama „Cormette” şi se cita din Ernst Jünger. Alegerea lor 
caracteriza în modul cel mai izbitor spiritul grupului, mai ales dacă 
adăugăm și operele care, după mărturia personală a lui von Schirach, au 
exercitat asupra lui o „influenţă dintre cele mai durabile”: „Bazele secolului 
al XX-lea” de Houston St. Chamberlain, scrierile lui Adolf Bartels, un autor 
rasist şi antisemit, „Evreul internaţional” de Henry Ford și, în fine, „Mein 
Kampf” de Hitler“. Poemele lui Baldur von Schirach, care, după părerea 
dramaturgului nazist Rainer Schlösser, inaugurează „anul I al poeziei 
naţional-socialiste”, poartă amprenta acestor modele. În numele generației 
care a fost prea fragedă pentru a fi făcut războiul în tranșee, Baldur von 
Schirach scria: „Noi vrem să afirmăm sensul profund al existenţei noastre: 
pe noi războiul ne-a ocrotit în vederea războiului”. Sacrificii, eroi căzuţi pe 
câmpul de onoare, morminte, giulgiuri, monumente funerare de marmură, 
„Sărbători de front”, iată vocabularul esenţial al poemelor; și, cu unele 
variante, regăsim mereu aceleași idei. Un procedeu atât de fals nu putea 
produce decât o emoție exclusiv literară, după cum euforia premergătoare 
catastrofei nu există decât pe hârtie. Totuși literatura aceasta nu întârzie să 
capete în viață o formă concretă. De aici au provenit acele formule care au 
slujit drept model pentru educaţia Tineretului hitlerist. 

Tineretul hitlerist deveni baza unui sistem de preluare și îndoctrinare a 
persoanei umane. 


„Acest tineret — avea să declare Hitler în 1938, nu fără un anumit 
cinism — nu învaţă nimic altceva decât să gândească asemenea unui german 
şi să acţioneze asemenea unui german. La 10 ani copiii intră în organizaţia 
noastră şi adeseori este pentru prima dată că respiră un aer curat; patru ani 
mai târziu trec din „Jungvolk” în HJ; aici îi mai ţinem patru ani. În sfârşit, 
în loc să-i redăm vechilor apărători ai claselor şi castelelor, noi îi promovăm 
imediat în partid, în Frontul muncii, în SA sau SS, în NSKK etc. Dacă după 
un an şi jumătate sau doi ei n-au devenit încă naţional-socialişti 100%, îi 
trimitem să îndeplinească un stagiu de şase-șapte luni în Serviciul muncii, 
unde se vor instrui sub semnul hârleţului german. lar dacă după şase sau 
şapte luni se mai regăsesc la ei semne ale existenţei conștiinței de clasă sau 
ale trufiei de castă, armata se va ocupa de ei timp de doi ani; când revin 
după doi, trei sau patru ani, ne ocupăm din nou de ei, pentru ca nu cumva să 
recidiveze; în acest scop îi luăm imediat în SA sau SS etc., şi niciodată nu- 
şi mai recapătă libertatea. Și dacă cineva îmi spune că se vor găsi 
întotdeauna câte unii neconvinși, atunci îi răspund: naţional-socialismul nu 
se află la sfârşitul, ci la începutul zilelor sale”. 

Sistemul de rechiziționare completă a acestor fiinţe a fost cu grijă pus 
la punct. Drumul educării unui tineret subordonat statului nazist s-a deschis 
în faza iniţială a cuceririi puterii cu eliminarea lui „Biindische Jugend” şi a 
continuat apoi cu promulgarea de către Hitler a decretului din 17 iunie 
1933, prin care Schirach era însărcinat cu controlul general al organizaţiilor 
de tineret. Ritmul de creștere a HJ-ului nu se explică doar prin constrângere 
şi metodele cunoscute de presiune psihologică. Apelul lansat tineretului de 
către atotputernicul aparat de stat a contribuit, desigur, la succesul operaţiei, 
şi majoritatea tinerilor au urmat noua orientare fără mari dificultăţi, 
deoarece mişcarea de tineret creată de „Biindische Jugend” se asemăna atât 
de mult cu noile forme, încât numai în foarte rare împrejurări noua orientare 
impusă apărea ca o ruptură faţă de trecut. Hitler proclamase la toate treptele 
principiul „revoluţiei progresive”. lată de ce Reichsjugendfiihrerul s-a 
străduit să asigure o tranziţie lină. Structura, modul de a acţiona și 
principiul autoritar în vigoare în HJ, la fel ca drumeţia, taberele, uniformele 
sau seratele prietenești, aduceau toate aminte de „Biindische Jugend”. HJ-ul 
a putut să preia pe seama sa, fără nici o schimbare, cântecele, ritualul și un 
anumit cadru ideologic, chiar dacă ulterior le-a adaptat progresiv propriilor 
sale obiective. 


Legea de organizare a HJ-ului, datată 1 decembrie 1936, n-a făcut 
decât să ofere temeiul legal unei evoluţii de mult încheiate. Totuși, pe plan 
juridic, ea a deschis drum unor ordonanţe — două la număr — promulgate 
ulterior; în virtutea lor serviciul în HJ era asimilat atât cu cel prestat în 
Serviciul muncii, cât și cu cel militar. „Lupta pentru unitatea tineretului s-a 
terminat”, declara Baldur von Schirach la 1 decembrie 1936. El exprima 
speranţa „de a apropia şi de a câştiga pentru cauză (adică pentru nazism)” 
tineretul care urma să intre în rândurile HJ-ului, şi mai ales pe acela 
provenind din cele câteva mișcări de tineret catolic care reușiseră să 
supravieţuiască în ciuda celor mai teribile vexaţiuni. În cursul unei a doua 
alocuţiuni, rostită în seara aceleiași zile, adresându-se de data aceasta 
părinţilor, Reichsjugendfiihrerul îşi completa declaraţiile privind „campania 
severă şi necruțătoare desfășurată în vederea făuririi unităţii tineretului” 
printr-un apel direct şi deschis la practicarea oportunismului politic: 
„Fiecare Pimpf"2 — spuse el — poartă în raniță bastonul de mareșal al 
tineretului. Porţile statului îi sunt de asemenea larg deschise. Acela care din 
cea mai fragedă copilărie își îndeplineşte cu fidelitate obligaţiile față de 
Germania lui Adolf Hitler nu are de ce să-și facă griji pentru viitorul 
sãu” a, 

Asemenea calcule, ca și teama de altfel, au îndreptat fără îndoială un 
mare număr de tineri către HJ. Adeseori părinţii, preocupaţi de viitorul 
copiilor lor, îi îndemnau ei înşişi să o facă. Dar au fost numeroși și aceia 
care au făcut-o sub influenţa autorităţii unor șefi pricepuţi fie în a trezi 
încrederea tinerilor ascultători, fie în a-i ademeni cu utopii. La Niirnberg, 
Baldur von Schirach a declarat în mai multe rânduri că scopul său a fost să 
creeze „în cadrul statului un stat al tineretului”. Hitler însuși spunea: 
„Tineretul trebuie să fie condus de tineret”. Asemenea afirmaţii declarative 
n-au putut ascunde niciodată realitatea: rareori un tineret a fost mai puţin 
liber ca acesta. Integrarea organizaţiei HJ în aparatul partidului nazist a 
însemnat, implicit, dependenţa ei deplină față de conducătorii regimului; de 
aceea Schirach numea HJ-ul „sectorul de tineret al partidului național- 
socialist”. Conducătorii celui de-al III-lea Reich nu-și ascundeau intenţiile 
de a-l folosi ca un material" destinat înfăptuirii planurilor lor de viitor. 
Lipsit complet de o adevărată educaţie politică, tineretul era incapabil să 
discearnă motivele reale care determinau măsurile adoptate de stat, 
incapabil să-şi elaboreze un punct de vedere. 


Îndoctrinarea practică şi ideologică a tineretului urmărea satisfacerea 
tendințelor de dominație ale regimului. Anul 1935 a fost un an de 
„antrenament”, lozinca manifestând de altfel curând tendinţe inflaţioniste. 
Se vorbea de antrenamente fizice, militare, intelectuale, profesionale, 
rasiale şi chiar de gospodărie (în cadrul BDM-ului::). În același timp erau 
sistematic discreditate raţiunea, ştiinţele și inteligenţa, asociată de preferință 
cu noţiunea de „laşitate”. „Noi vrem să ajungem în câţiva ani — spunea în 
cadrul unei conferințe Obergebietsfiihrer dr. Hellmuth Stellrecht — în 
situația ca un tânăr german să ştie să mânuiască o carabină cu aceeași 
siguranță cu care foloseşte un stilou. Este foarte semnificativ pentru o 
naţiune dacă tineretul ei consacră, de-a lungul anilor, mai multe ore zilnic 
pentru caligrafie şi ortografie, dar nici măcar o singură oră pentru exerciții 
de tir. Liberalismul a înscris deasupra intrărilor în școli: «ştiinţa este 
putere». Dar războiul şi situaţia postbelică ne-au învăţat că puterea unui 
popor se întemeiază în cele din urmă pe armele sale și pe acei care le știu 
mânui” =, Dintr-un raport publicat în 1943 de Arthur Axmann, succesorul 
lui von Schirach în funcţia de Reichsjugendfiihrer, rezultă că „30700 de 
membri ai organizației HJ dobândiseră instrucția necesară unor trăgători de 
elită, 1500000 participau regulat la trageri. La începutul anului 1939 între 
înaltul comandament al Wehrmachtului şi Reichsjugendfiihrung s-a stabilit 
un acord în vederea antrenării tuturor conducătorilor în toate domeniile 
apărării. Antrenamentele urmau să se desfăşoare în tabere speciale... În timp 
ce întreg tineretul de sex masculin se antrena la tir şi făcea exerciţii pe 
teren, au fost create unităţi speciale care permiteau extinderea pregătirii 
militare a HJ-ului. Astfel, în 1938 marina HJ-ului cuprindea 50000 de 
tineri, HJ-ul motorizat avea 90000 de tineri, aviația 74000, grupele care 
studiau construcţia de aeromodele cuprindeau 73000 de tineri, iar serviciile 
de transmisiuni 29000”. 

Programul era completat cu „antrenamentul ideologic”. După afirmaţia 
lui Hitler, el avea ca scop „să educe această rasă neatinsă de corupţie... care 
revenea de la sine la instinctele ei primitive”. Cele două elemente 
componente esenţiale erau ideea de rasă şi cea de luptă. Ele însoțeau și 
patronau evoluţia conștiinței umane din cea mai fragedă copilărie. La vârsta 
la care tinerilor „le place să se joace de-a Robinson Crusoe”, Federaţia 
corpului didactic nazist indica folosirea povestirilor despre război și opere 
inspirându-se din ideologia HJ-ului. Tineretul, afirmau instrucţiunile, 
„trebuie să ia de la început în consideraţie epoca în care nu i se cere numai 


să acționeze, ci să şi moară”. „Dumnezeu este luptă, iar lupta este sângele 
nostru, iată pentru ce suntem noi născuţi”, cânta HJ-ul. Se spune că 
Germaniei nu-i lipsesc „sisteme filozofice, gramatici deosebit de bune și 
poeme frumoase”. „Dar în ceea ce priveşte Danzig, Viena sau Saar, Eupen 
şi Malmedy, noi suntem în clipa de față cu adevărat săraci”. Linia politică 
inaugurată în 1933 era încă reținută în enumerarea obiectivelor de politică 
externă, deşi în spatele acestora se aflau, chiar de la început, proiecte de 
politică externă mult mai ambiţioase. Programul educativ al celui de-al II- 
lea Reich trebuia, nici mai mult, nici mai puţin, să călească „o rasă aptă 
pentru ultimele și cele mai serioase hotărâri ale lumii”; Hitler afirma: 

„Pedagogia mea este severă. Orice slăbiciune trebuie eliminată fără 
cruţare. În ale mele „Ordensburgen”"2 va creşte un tineret care va 
înspăimânta lumea. Eu vreau un tineret brutal, dominator, neînfricat şi crud. 
Tineretul trebuie să posede toate aceste calități. Trebuie să suporte durerile, 
să nu aibă nici o slăbiciune sau sensibilitate. În ochii lui trebuie să 
strălucească splendoarea fiarei libere... Atunci voi putea crea o nouă 
ordine”. 

Astfel de declaraţii timpurii ale lui Hitler conţin o doză bună de 
„literatură”. Fiara de pradă liberă nu era în realitate decât un animal 
domestic, dresat să reacționeze conform dorințelor stăpânilor. Ceea ce se 
cerea tineretului era să se comporte întotdeauna în limitele bine stabilite, să 
dovedească o înțelegere perfectă a dispoziţiilor primite. Pe scurt, să fie 
înainte de toate un executant perfect. Pentru a-i menţine pe elevi în cadrul 
obiectivelor fixate de regim, educatorii se fereau în chip sistematic să 
dezvolte la ei spiritul de iniţiativă şi simţul de răspundere. „Credinţa în 
imposibil” pe care, după o afirmaţie a lui Baldur von Schirach, trebuia s-o 
dobândească tineretul se restrângea pur şi simplu la dorinţa ca, la nevoie, să 
fie gata să execute cu credinţă și ordine care par irealizabile... 

Războiul a permis verificarea acestor metode educative. Generaţia 
educată în spiritul acestor principii s-a dovedit capabilă să realizeze isprăvi 
care n-au reușit să ascundă sărăcia morală a celor ce le săvârşiseră. Baldur 
von Schirach a plecat personal pe frontul occidental la începutul anului 
1940, considerat de el anul în care fiecare „trebuie să dea examen”. În iulie 
a fost chemat la marele cartier general al fiihrerului și numit gauleiter al 
Vienei. Era oare aceasta un fel de punere în disponibilitate? Sau poate că 
Viena, cu influenţa ei, proprie unui oraș încă relativ liberal şi deschis lumii, 
a generat în acelaşi timp în spiritul lui Baldur von Schirach primele îndoieli 


asupra propriului său drum parcurs până atunci. Fapt este că de atunci el s-a 
îndepărtat tot mai mult de fiihrer. Încă înainte primise cu scepticism 
hotărârea lui Hitler de a declanșa războiul. Originea sa „americană” și 
politica culturală prea puţin ortodoxă, aplicată de el la Viena în calitate de 
gauleiter, l-au îndepărtat și mai mult. La începutul anului 1943 Hitler îi 
declara lui Göring că resimte față de Schirach „o anumită neîncredere”. 
Când, în aceeași perioadă, Reichsjugendfiihrerul organiză la Viena o 
expoziţie, Hitler îi reproșă lui Schirach că „a luat conducerea opoziţiei 
culturale în Germania”. În realitate, această manifestare de proastă 
dispoziţie nu viza nici activitatea reală, nici măcar intenţiile lui Schirach. 
Nu-i mai puţin adevărat că peste câteva săptămâni, în cursul unei vizite la 
Berghof, Schirach a încercat să-l influențeze pe Hitler în direcţia unei 
politici mai moderate faţă de populaţiile ruse; iar cu ajutorul soţiei sale l-a 
făcut atent pe fiihrer şi asupra condiţiilor barbare în care se desfășura 
deportarea evreilor. Unicul rezultat al intervențiilor a fost o discuţie, în 
urma căreia conducătorul tineretului și soția sa şi-au grăbit plecarea la 
Viena. De atunci Schirach s-a găsit izolat. Ulterior, el ar fi afirmat în 
repetate rânduri că a avut suficiente motive pentru a se teme să nu fie 
arestat şi deferit tribunalului poporului. Fără îndoială că nu trebuie de loc 
ignorată tendinţa de a dramatiza tot ceea ce-l privește. Un lucru este însă 
cert: după discuţia aprinsă de la Berghof încetase să mai conteze din punct 
de vedere politic. Evita tot mai mult manifestaţiile oficiale, de frică, dar și 
din cauza jenei pe care i-a generat-o realitatea războiului, demascându-i pe 
deplin iluziile. Totuşi nu spunea nimic. 

Apărătorul lui von Schirach a subliniat la Niimberg, în pledoaria lui 
finală, că mâinile clientului său n-au fost pătate de sânge. Afirmația poate fi 
valabilă doar în sens strict juridic, ea nu ţine însă seama de faptele care 
definesc persoana și cariera sa. Baldur von Schirach reprezenta un tip 
caracteristic, în orice caz o stare de spirit larg răspândită. Credem că studiul 
de față a reușit oarecum să demonstreze, cu tot cadrul său limitat, cât de 
răspândită era. 


CAPITOLUL al VIII-lea - GENERALUL VON X Atitudinea şi 
rolul corpului ofițeresc în cel de-al III-lea Reich 


„Ah, vedeţi dumneavoastră, 
am devenit nişte ticăloşi...” 
Wilhelm Keitel 


La 30 ianuarie 1933, generalul von X, pe atunci la începutul carierei 
sale, se afla împreună cu locotenentul conte von Stauffenberg în fruntea 
mulțimii entuziaste, care îşi manifesta frenetic, pe străzile Bambergului, 
adeziunea la instalarea lui Hitler în funcţia de cancelar al Reichului. Câteva 
săptămâni mai târziu, în cursul renumitei zile de la Potsdam, el se lăsă de 
bunăvoie convins de spectacolul reconcilierii. El a jucat un rol în 
reprimarea „puciului lui Röhm”, iar către mijlocul deceniului al patrulea s-a 
consacrat punerii pe picioare a unor divizii, acţiune care a purtat pecetea 
energiei și înaltei sale competente, până când anul 1938 l-a trezit din 
siguranţa sa de sine iluzorie. El conspirase și, asemenea lui Brauchitsch şi 
altor câtorva, acceptase avantaje personale. În el se îmbina orbirea 
entuziastă a lui von Blomberg și simţul datoriei al lui Beck, competenţa 
limitată a lui Manstein și serviabilitatea lipsită de demnitate a lui Keitel. 
Era, după cum se spusese despre generalul-maior Oster, un „om bun ca 
pâinea caldă” și totuși un „general dat dracului”. Numeroasele opinii care-l 
acuză pe el, „ofițerul prusac şi german”, în faţa tribunalului istoriei 
ignorează realitatea raporturilor dintre Hitler și generalii săi, în măsura în 
care nu ţin seama de complexitatea situaţiilor. Într-adevăr, nici la începutul, 
nici la apogeul regimului hitlerist n-a existat ofițerul german, după cum n-a 
existat — ca o entitate omogenă — corpul ofițeresc german. General- 
colonelul Ludwig Beck nu reprezenta pe nimeni, nici pe plan uman, nici pe 
plan moral; situaţia era identică și la polul opus, unde se situau Keitel, 
Burgdorf sau Jodl. Un singur lucru este indubitabil: efectul dezastruos al 
amorsei pe care Hitler o declanşă în păturile cele mai adânci ale blocului 
social alcătuit de corpul ofițeresc i-a prefăcut pe toți în învinşi; faptul că 
ulterior au adoptat atitudini diferite, ba chiar opuse, demonstrează pe viu 
falimentul unei structuri sociale care-și păstrase până atunci cu gelozie 
coeziunea sa internă și externă. 


Sciziunea castei militare devenise vizibilă încă înainte de 1933, 
desfășurându-se în paralel cu ascensiunea mișcării naziste și începuse prin 
dezbinarea generaţiilor. Generalul von Seeckt, care a reuşit să împiedice 
conturarea unor grupuri opuse în rândul corpului ofițeresc (mişcare virtual 
declanșată imediat după primul război mondial), atât prin autoritatea, cât și 
prin politica sa de cadre riguros trasată, a constrâns Reichswehrul să-și 
salveze coeziunea internă. După retragerea sa din activitate însă se 
manifestă, spre sfârșitul deceniului al treilea, un proces evolutiv în sens 
contrar. O expresie neașteptată și aproape dramatică a noii situaţii s-a 
dovedit a fi procesul de la Ulm al ofițerilor Reichswehrului, inclusiv 
reacțiile, uneori vădit divergente, suscitate în rândurile corpului ofițeresc de 
împrejurările în care se desfășura procesul. Cu acest prilej se vădi că, mai 
cu seamă printre ofiţerii mai tineri, numărul adepților partidului nazist nu 
era neglijabil. Opţiunea în favoarea acestei mişcări atât de „active” n-a fost 
determinată numai de motive naţionaliste şi de nemulțumirea pe care le-o 
provoca așa-zisa slăbiciune şi „pasivitate” a autorităţilor republicane; ea îşi 
avea cel puţin în aceeași măsură originea în resentimentele acelora care, o 
dată cu reducerea efectivelor militare ale armatei germane la 100000 de 
oameni, se vedeau condamnaţi pe viață la o „carieră de rangul doi”. 
Dimpotrivă, o parte din vechea generaţie se arăta reticentă, iar alta vădit 
ostilă avântului luat de mișcarea nazistă. Numai o minoritate a adoptat 
această atitudine, din fidelitate față de convingerile sale republicane. Dar 
marea majoritate, al cărei comportament o legase definitiv — afectiv şi sub 
impulsul tendinţelor de restaurare — de imperiu, era, dimpotrivă, animată de 
ostilitate față de manierele grosolane și huliganice care, şi pe plan politic, n- 
aveau nimic de-a face cu practica onoarei ofițereşti. Totuşi, o perioadă 
îndelungată, ostilitatea generală față de Republica de la Weimar a ascuns 
fisurile dintre generaţiile castei ofițereşti. Reichswehrul a slujit până la 
urmă republica, dar lealitatea manifestată era vădit silnică. Cel care s-a opus 
din răsputeri oricăror tentative de reconciliere cu republica a fost tocmai 
von Seeckt. Răceala şi caracterul strict oficial al relaţiilor cu conducătorii 
politici, refuzul ostentativ şi permanent de a participa la solemnitățile 
anuale dedicate aniversării proclamării Constituţiei de la Weimar, eforturile 
încununate de succes care au rezolvat controversa privind culorile 
drapelului național în favoarea menţinerii celor imperiale, negru-alb-roșu 
(cel puţin pentru Reichswehr), îndârjirea cu care a respins crearea unui 
„Ordin de merit” republican, — toate acestea erau în întregime expresia 


poziţiei sale neclintite și deliberate, potrivnice unui sistem politic de esență 
revoluționară, socialistă și pacifistă, a cărui existență era acceptată și 
suportată ca o fază trecătoare, impusă de „o perioadă de secetă”. 

Străduinţa lui von Seeckt de a menţine armata, din punct de vedere 
ideologic, la adăpost de orice influenţă venită din afară și-a aflat (cel puţin 
până la alegerea mareșalului Hindenburg ca președinte al republicii) o 
completare în tendinţa ca tradiționala legătură de fidelitate a corpului 
ofițerilor față de monarh să fie orientată spre vârfurile conducerii militare, 
astfel încât regimul democratic să nu beneficieze în nici un caz de ea. De 
altfel, dorinţa, întotdeauna vie la corpul ofițeresc, de a-și personaliza 
fidelitatea nu mai putea fi satisfăcută, după înlocuirea împăratului, cu 
noţiunea abstractă de stat. Această concepție era dominată de noţiunea 
„soldatului apolitic”, care, deşi prezentată drept o expresie a dorinţei de a se 
menține deasupra partidelor, a fost în realitate folosită drept un slogan 
tactic, menit să lărgească sfera autonomă a Reichswehrului şi să-l protejeze 
împotriva angajamentelor pe care regimul aflat la putere le revendica în 
favoarea republicii. Răspunderea ce revine Reichswehrului în evoluţia care 
a dus la 30 ianuarie 1933 nu rezidă, după cum afirmă istoricii cu cele mai 
diferite orientări, în sprijinul activ pe care el l-a acordat partidului nazist, 
nici în intervenţia mai mult sau mai puţin energică în favoarea lui Hitler, ci 
mai ales în faptul că armata, tenace și incapabilă să-și vadă erorile, s-a 
încăpățânat în dorinţa de a-și menţine poziția de „stat în stat”. Consecințele 
acestei atitudini au fost amplificate de indiferența manifestată, atât pe plan 
personal cât și instituţional, de către autorităţile republicane în relațiile lor 
cu corpul ofițeresc. În cele din urmă, cei doi interlocutori n-au mai putut 
arunca o punte peste vechea şi tragica prăpastie dintre spiritul civil și cel 
militar. 

În afară de aceasta, Reichswehrul sau în orice caz conducătorii lui 
ofereau, cu deosebire în ultimele zile ale lunii ianuarie 1933, un tablou 
confuz, dominat de curente contradictorii, cum o confirmă și pertractările 
care au precedat numirea lui Blomberg în postul de ministru al 
Reichswehrului. Unii din ei încercau un sentiment de resemnare, alţii, 
dimpotrivă, de revoltă, exprimat cel mai puternic prin demersul întreprins 
de şeful comandamentului armatei, generalul von Hammerstein, pe lângă 
preşedintele Reichului pentru a-l informa despre rezervele pe care 
comandamentul le are față de numirea lui Hitler în funcţia de cancelar. 
Majoritatea ofițerimii însă era pe deplin dispusă să recunoască în numirea 


noului cancelar (survenită în pofida rezistențelor opuse) o hotărâre a lui 
Hindenburg, care, în pofida tuturor schimbărilor de ordin parlamentar și 
ministerial, inclusiv a promovării cabinetului de la 30 ianuarie 1933, 
reprezenta pentru ei personal statul pe care-l servea Reichswehrul. Tocmai 
această atitudine, mai mult pasivă, a fost aceea care l-a îndemnat pe Hitler 
să facă în septembrie 1933 declaraţia citată în mod constant drept dovada 
răspunderii ce revine generalilor: „Dacă în zilele revoluţiei Reichswehrul n- 
ar fi fost alături de noi, noi n-am fi fost astăzi aici”. Examinând însă 
împrejurările în contextul lor istoric, aprecierea aceasta pare mai curând să 
fi precedat şi provocat situația favorabilă al cărei beneficiar se prezintă. 
Situaţia de fapt decurge mai curând din acea politică de bunăvoință, marcată 
prin favoruri, pe care Hitler a folosit-o în primele luni de activitate la 
cancelaria Reichului, într-o perioadă în care, deşi puterea sa era departe de a 
fi consolidată, își propunea să câștige pentru cauza sa pe generalii care nu-și 
ascundeau neîncrederea. Formula aplicată se inspira din aceeaşi tactică: un 
val de profesiuni de credință de pură formă ale regimului în favoarea 
sentimentelor naţionale, a tradiţiei, a prusianismului, a valorilor occidentale 
şi a spiritului de camaraderie şi eroism al celor ce au făcut războiul 
împreună în tranșee. Se manifesta în același timp deferenţa ostentativă faţă 
de preşedintele Reichului, accentul fiind pus pe disciplină, bunele moravuri, 
ordine, creștinism; în general pe toate acele noţiuni care, pentru un spirit 
conservator, întruchipează ideea pe care şi-o făureşte despre statul căruia îi 
aparține. În cadrul aceluiași efort de propagandă, Hitler a rostit la 3 
februarie 1933, în faţa ofiţerilor superiori din corpul de comandă, un discurs 
care, după mărturia lui Blomberg, a fost „una dintre alocuţiunile lui cele 
mai dificile”, deoarece a avut „tot timpul senzaţia că vorbeşte în faţa unui 
zid”. Şi de data aceasta, modul în care a știut să spulbere suspiciunea şefilor 
militari (lipsită de altfel de rădăcini adânci), fără s-o lichideze imediat, 
demonstrează cum stăpânea el resorturile psihologice. Nu numai că a 
promis generalilor reînarmarea Wehrmachtului, „călirea tineretului și 
întărirea voinţei de apărare prin toate mijloacele”, că le-a declarat, ţinând 
seama de rivalitatea exprimată prin pretenţiile formulate în problemele 
militare de Röhm şi SA, că în domeniul militar ei vor deţine frâiele puterii, 
dar a prezentat și propriile sale revendicări într-o formă care „părea a nu-și 
propune altceva decât satisfacerea  doleanțelor  Reichswehrului”. 
Alocuţiunea s-a încheiat cu o declaraţie în care Hitler afirma că armata 
trebuie să rămână „apolitică şi pe deasupra partidelor”, întrucât „lupta pe 


plan intem nu o privea pe ea, ci organizaţiile naţional-socialiste”. 
Formularea marca deopotrivă o tentativă de prevenire şi o reîntoarcere la 
metodele folosite de Seeckt, oferind Wehrmachtului dublul avantaj de a feri 
armata de a participa la adoptarea hotărârilor pe plan intern, lăsându-i 
totodată speranţa — nemărturisită — că, într-o situaţie dificilă, ar putea să 
îndeplinească rolul de arbitru suprem. În realitate, Hitler a obținut astfel de 
la ofițeri o semnătură în alb pentru o politică de teroare. 

În relaţiile stabilite cu armata, un factor de prim ordin l-a constituit 
rolul îndeplinit de von Blomberg, ministrul Reichswehrului, şi de 
consilierul său cel mai apropiat, von Reichenau, numit încă de la 2 februarie 
în postul de şef al Oficiului ministerial, întrucât în persoana lui Hitler și-a 
aflat doi parteneri care au urmat aproape fără obiecţii politica sa. În ciuda 
unei situaţii iniţiale aproape identice, cei doi se deosebeau profund. Refuzul 
de a se lăsa subjugaţi de tradiţii şi spiritul larg și deschis în abordarea 
problemelor, care îi caracteriza pe amândoi, aveau origini diferite. La 
primul se reflecta dezrădăcinarea și un temperament lipsit de echilibru 
moral, dominat aproape exclusiv de stări afective şi impresii trecătoare, în 
timp ce la Reichenau comportamentul se întemeia pe cinismul omului 
calculat, care a descoperit că respectul valorilor sacrosancte reprezintă un 
obstacol hotărâtor în lupta pentru putere, sau în orice caz încurcă într-atâta 
ascensiunea, încât e de preferat să fie aruncat peste bord... Blomberg era un 
om nehotărât, ușor influențabil. Persuasiunii ridicate de Hitler la rangul de 
artă, el nu-i putea opune decât instabilitatea unui caracter care se raliase, în 
cele din urmă, la principiile doctrinelor din ce în ce mai autoritare, până în 
ziua în care a căzut pradă lui Hitler, cu toată exuberanța temperamentului 
său lipsit de profunzime. În memoriile sale, el ne-a asigurat ulterior că în 
1933 s-a văzut brusc înarmat cu un sens al lucrurilor la care nu se mai 
aştepta după 1919. 

Încă pe timpul când se aflau amândoi în Prusia orientală, convingerile 
lui Blomberg erau susţinute de către șeful său de stat-major, colonelul von 
Reichenau, care uneori îl atrăgea chiar în această direcție. Devenind şef al 
Oficiului ministerial, acesta nu s-a lăsat, ca Blomberg, frânat în ambițiile 
sale de sentimentalisme; dimpotrivă, el îşi urmărea ţinta cu un sânge rece 
machiavelic. Cu toate că a intrat relativ timpuriu în contact cu Hitler, 
întreținând cu el legături prin corespondenţă, n-a aderat la nazism din 
convingere. Reichenau vedea în acesta mai curând ideologia unei largi 
mișcări, al cărei avânt îşi propunea să-l folosească în interesul carierei sale 


personale şi a sporirii forței militare, convins că-i va fi posibil, la momentul 
oportun, să o utilizeze cum va crede de cuviință. Reichenau întruchipa tipul 
ofițerului profesional competent, care se debarasase hotărât de categoriile 
feudale ale castei sale, inclusiv de principiile ei morale. lată de ce n-a 
întârziat să devină în acea perioadă vedeta politicii preconizate de 
Reichswehr. Dacă considerăm adevărate notele luate de un participant la 
conferința comandanțţilor-șefi din februarie 1933, atunci el a declarat: 

„Este absolut necesar să recunoaștem că ne aflăm într-o perioadă 
revoluționară. Tot ceea ce este putred în stat trebuie să dispară, dar scopul 
poate fi atins numai prin teroare. Partidul va lupta împotriva marxismului 
fără nici o milă. Sarcina armatei este să stea cu arma la picior. Nici un 
sprijin celor persecutați, dacă aceștia vor căuta ajutor la armată”. 

În cursul lunilor care au urmat, şefii armatei s-au inspirat în conduita 
lor din această declaraţie ruşinoasă; ea „izbise puternic” pe auditori, dar, 
fapt plin de semnificaţie, numai un singur participant a îndrăznit să 
protesteze. Armata a stat cu arma la picior, în timp ce Constituţia era treptat 
abrogată, influența lenderelor redusă la zero, partidele și organizaţiile 
politice supuse unor puternice oprimări, minoritățile prigonite, adversarii 
regimului arestaţi, schingiuiţi sau asasinați, dreptul şi legea scoase din joc. 
Dacă armata a adoptat această atitudine, nu a făcut-o nici sub presiunea 
unor circumstanţe externe, nici ca urmare a unui jurământ de credinţă, care 
ar fi obligat-o moralmente (jurământul n-a fost prestat decât mai târziu) şi 
cu atât mai puţin ca urmare a respectării tradiţiilor, cu care de altfel deviza 
lui Reichenau se găsea într-o contradicţie flagrantă. Nu, aici a acţionat o 
opțiune politică, adoptată în deplină cunoștință de cauză. Armata nu s-a 
clintit nici când, în cursul afacerii Röhm, echipele de ucigași trimise de 
Hitler s-au dedat timp de trei zile la masacre. Dacă ordinea publică, aşa cum 
avea să pretindă Blomberg mai târziu, ar fi fost realmente ameninţată de 
rebeli şi de conjurațţi, ar fi fost de datoria șefilor armatei să intervină pentru 
a opri sângeroasele evenimente. Dar departe de o astfel de conştiinţă a 
datoriei sale, armata a mers până acolo încât a cedat din armele sale SS-ului 
şi, pentru a avea dreptul de a fi considerată ca singura forță armată a 
națiunii, Reichswehrul a acceptat în cele din urmă şi crimele comise 
împotriva sa. Legăturile camaraderești fireşti cântărind mai puţin decât 
urmărirea unor țeluri militare, armata a acceptat „un troc, cedând onoarea 
armatei pentru iluzia puterii”. Până la urmă principiul neamestecului se 
identifică pur şi simplu cu renunţarea la integritate şi la exigenţele morale. 


Hitler sesiză imediat că această atitudine ascunde cu stângăcie mărturia 
slăbiciunii. Jurământul de credință absolută depus de Reichswehr față de 
„Adolf Hitler, fiihrer al Reichului și al poporului german, comandant 
suprem al armatei”, pe care Blomberg și Reichenau s-au grăbit să-l 
organizeze la începutul lunii august 1934, imediat după decesul lui 
Hindenburg, constituia mai puţin, cum s-a afirmat adeseori ulterior, 
începutul unei evoluţii cu implicaţii dezastruoase, cât mai curând, în cadrul 
acestei evoluţii, apogeul primei faze. 

Totuși, începând din acest moment, politica pe care au urmat-o șefii 
armatei n-a mai coincis cu sentimentele majorităţii corpului ofițeresc. Dar ei 
toţi, fie că, în miopia lor, au considerat masacrele din iunie drept o victorie a 
armatei, fie că s-au pripit să le considere ca actul ultim al fazei 
„revoluţionare”, fie că le-au considerat un abuz regretabil de putere, sau, în 
fine, au recunoscut pur și simplu, indignaţi și scârbiţi, că a fost în fapt un 
masacru, în pofida acestor raționamente și supoziţii, au fost cu toţii de acord 
cu declaraţia unuia dintre șefii lor de prim rang că „soldatul trebuie să-și 
facă datoria fără a se amesteca în treburile altora”. Apare deci din nou 
vechea formulă a „soldatului apolitic”, care a fost şi de data aceasta, ca și 
mai de mult, greșit aplicată, servind, mai mult decât oricând, pentru a 
ascunde teama armatei de a lua hotărâri. Diferenţa consta în aceea că sub 
Republica de la Weimar armata folosea formula aceasta pentru a refuza să 
slujească leal statul, în timp ce la începuturile dictaturii hitleriste ea a 
folosit-o pentru a refuza sprijinul său victimelor nazismului; cu alte cuvinte, 
formula, care-i permisese odinioară armatei să refuze să spună „da” îi 
îngăduia acum să refuze să spună „nu”. Mai ales după reintroducerea, în 
martie 1935, a serviciului militar obligatoriu, această formulă a determinat 
în mare măsură atitudinea ofiţerimii superioare. În măsura în care aceasta 
lua cunoştinţă de ceea ce, într-un sens larg al termenului, putem numi 
conjunctura politică, ofiţerii superiori aprobau regimul care restabilea 
„ordinea”, făcând dovadă de o energie dură; aprobau fermitatea lui, care 
contrasta cu renunţările facile ale regimului de la Weimar; în sfârşit, ei erau 
satisfăcuţi de politica de reînarmare, din care decurgea implicit o 
revalorizare a castei lor. Se retranşară de atunci pe terenul activităților strict 
militare, fără a ţine seama de fenomenele neliniștitoare din domeniul vieţii 
publice, considerându-le drept corolarul inevitabil al unei reînnoiri 
„revoluţionare”. De câte ori se manifesta o opoziţie, ea provenea mai 
curând dinăuntrul vechii generaţii; dar chiar şi acolo, ea se dovedea, cel 


puţin în acea epocă, mai curând de ordin tactic decât fundamental ostilă 
regimului. Dimpotrivă, majoritatea ofiţerilor îi erau recunoscători lui Hitler 
că îi permitea din nou militarului „să se întoarcă la stricta obiectivitate”, 
cum avea să scrie mai târziu generalul von Choltitz în memoriile sale“. În 
acest context trebuie interpretată formula atât de răspândită în epoca aceea 
după care armata reprezenta „modalitatea aristocratică a emigrației”. 
Aceasta era cu deosebire folosită de unle elemente resemnate ale 
burgheziei, care se sustrăgeau tabloului respingător oferit de activitatea 
politică, căutându-șşi refugiul în austeritatea sobră a serviciului militar, 
pentru a-și satisface ambițiile personale prin îndeplinirea unor sarcini, 
chipurile, degrevate de orice semnificaţie politică. 

De altfel, mobilurile acestei atitudini nu sunt întotdeauna pe deplin 
clare. Uneori este dificil să discernem în această retragere cvasiunanimă în 
limitele cerințelor profesiunii în ce măsură s-a datorat ea protestului mut, 
fugii de realitate sau unui carierism consecvent. De asemenea, este dificil să 
precizăm în ce măsură atitudinea a fost expresia exclusivă a unui ataşament 
orb faţă de îndatoririle profesionale, care nu vedea în obiecțiile de ordin 
moral decât slăbiciunile unui caracter dominat de impulsuri sentimentale și 
care-și punea capacitatea tehnică la dispoziţia oricărui partener, fără să se 
mai gândească la alte probleme. Nu mai e cazul să amintim că Hitler nici nu 
era dispus să tolereze în armată o „atitudine de specialist” apolitic decât 
până în clipa în care va fi fost desăvârşit instrumentul eficace menit să-i 
permită realizarea visurilor sale de hegemonie. Cu prilejul unui interviu a 
declarat încă în 1934 că „concepţiile sale nu lasă nici cel mai mic loc 
omului apolitic”. Mai târziu, în faza finală a eforturilor întreprinse în 
vederea îndoctrinării ideologice a Wehrmachtului (eforturi inițiate curând 
cu cea mai mare energie), corespunzând întocmai momentului îndepărtării 
mareșalului von Brauchitsch, Hitler preciza: „Sarcina comandantului 
suprem constă în a da armatei o educaţie naţional-socialistă. Nu cunosc nici 
un general capabil să îndeplinească această sarcină așa cum o doresc. lată 
pentru ce am hotărât să iau eu însumi în mână comanda supremă”. În 
fapt, dacă generalii erau de acum înainte lipsiţi de orice putere, aceasta nu 
era decât consecința unei evoluţii care a început, printre altele, cu formula 
soldatului „apolitic”. Astfel, generalul von Fritsch scria în mai 1937, pe 
când era șeful armatei de uscat, nu fără o anumită satisfacţie mioapă: „Mi- 
am stabilit ca linie de conduită limitarea la problemele militare care-mi 
aparțineau, renunțând la orice activitate politică... Sunt incompetent ca să 


fac politică”. Într-un chip asemănător s-a exprimat şi von Brauchitsch, 
precizând că politica este un domeniu care-l depășește; într-o convorbire 
avută cu Ernst Udet, persiflând situația, el spunea că politica se aseamănă 
cu „un zgomot caraghios care se aude din culise”, deși acest zgomot 
ajungea până la ușa lui, trecându-i chiar pragul sub forma injustiţiei, a 
terorii și asasinatelor. 

Blomberg şi Reichenau au susținut intenţiile totalitare ale lui Hitler, 
contând că reînarmarea promisă și mai ales înfăptuită va atrage în mod 
obligatoriu după sine, o dată cu creşterea efectivelor, creșterea importanţei 
şi ponderii autorităților militare. Foarte curând însă speranţele lor au fost 
spulberate. În măsura în care Blomberg, în zelul său slugarnic, nu renunţa 
singur la poziţiile sale, reînarmarea, realizată prin măsuri pripite, aproape 
necoordonate, avu un efect dizolvant asupra unităţii corpului ofițeresc, 
deoarece forțele existente nu reușeau să-și extindă atât de repede influența 
asupra masei tinerilor ofițeri încorporaţi. Baronul von Fritsch deplângea 
faptul că Hitler „forțează ritmul la extrem, exagerează, pune toată lumea pe 
goană, hărţuind-o..., împiedicând orice progres sănătos”. Nu se poate şti 
dacă, împingând reînarmarea pe un asemenea făgaș, Hitler n-a luat în 
consideraţie şi acest efect secundar, care, în orice caz, îi convenea de 
minune. Aceasta deși la 1 februarie 1934, chiar din momentul preluării 
funcţiilor, ordonă șefului comandamentului armatei „să pună pe picioare o 
armată cât mai puternică posibil, întemeiată pe o solidă coeziune internă și 
pe cel mai înalt nivel posibil de instrucţiune”. În orice caz, ceea ce trebuia 
să devină un instrument în mâna comandanților militari a devenit tot mai 
mult o armă eficace în mâna lui Hitler, împotriva ambițiilor politice ale 
şefilor Wehrmachtului. Cunoaşterea tuturor aspectelor situaţiei create i-a 
permis să adopte mai uşor, în primăvara anului 1938, o hotărâre 
nemaiauzită, menită să umilească Wehrmachtul, dând totodată lovitura de 
graţie ultimelor iluzii pe care le mai nutreau șefii militari care își închipuiau 
că mai au armata în mână sau că, cel puţin, ar putea să-și păstreze 
autonomia. 

Împrejurările au vrut ca Blomberg însuşi să-i ofere lui Hitler ocazia 
favorabilă, provocându-i irascibilitatea crescândă prin şovăiala cu care-l 
urma în cacialmalele sale în materie de politică externă, prin tolerarea în 
rândul conducătorilor militari a unor tendințe ambigue, în care se îmbinau 
ostilitatea față de pregătirile de război şi indiferența față de doctrină. În 
ochii lui Hitler, atitudinea corpului ofițeresc care aproba reînarmarea, dar nu 


şi războiul, „ordinea” instaurată de nazism, dar nu ai doctrina lui, nu putea 
apărea decât ca lipsită de logică. Când comandantul Wehrmachtului 
sublinia, într-un memoriu, că, „independent de faptul că temeliile armatei 
noastre de astăzi sunt și trebuie să De naţional-socialiste, nu se poate tolera 
ca politica partidului să-și permită să exercite o influență asupra armatei”, 
se ascundea aici o contradicţie pe care nu numai Hitler s-a străduit în mod 
inutil s-o rezolve. Avertismentele şi obiecțiile de principiu formulate în 
repetate împrejurări de Blomberg și de anturajul său începând din 1936 (şi 
deosebit de ferm în cursul vestitei întrevederi din 5 noiembrie 1937) l-au 
convins pe Hitler că șefii militari nu sunt din soiul de care avea el nevoie 
pentru realizarea vastelor sale planuri de cucerire. Când s-a aflat, la sfârşitul 
lunii ianuarie 1938, că recenta recăsătorire a lui Blomberg constituia o 
mezalianţă, interesând și poliția de moravuri, care-l obligă pe ministrul său 
să-şi dea demisia, Hitler profită de ocazie ca să-l înlăture totodată și pe 
succesorul firesc al lui Blomberg, baronul von Fritsch. În cursul unei scene 
scandaloase, şeful armatei, care nici nu ştia despre ce e vorba, fu acuzat de 
Hitler de pederastie. Deși imediat după aceea acuzaţia s-a dovedit total 
neîntemeiată, ea a oferit totuși prilejul mult dorit de a proceda la o vastă 
remaniere. Începută la 4 februarie, aceasta a depășit mult, prin sfera de 
aplicare, cadrele militare, asigurând îndepărtarea din posturile-cheie a 
ultimilor reprezentanţi ai conservatorismului. Hitler a preluat personal 
comanda supremă a Wehrmachtului, creând O.K.W.-ul (Oberkommando der 
Wehrmacht), şi s-a înconjurat de oameni docili care se comportau într-o 
manieră diametral opusă devizei lui Marwitz: „căutaţi favoarea acolo unde 
revolta nu v-a adus onoare”. Von Fritsch a avut drept succesor pe generalul 
von Brauchitsch, care se dovedise apt pentru această funcţie prin caracterul 
său slab şi prin afirmaţia că ar fi gata să facă tot ceea ce i se cere. Îndeosebi 
a dat asigurări că va apropia armata de nazism. 

Hitler a reușit astfel, dintr-o singură lovitură, fără să întâmpine nici cea 
mai mică rezistenţă, să îndepărteze singurul factor de putere care mai avea 
oarecare importanţă, reunind acum în mâinile sale întreaga putere civilă și 
militară. El declară cu dispreţ că acum se convinsese de lașitatea tuturor 
generalilor. Aprecierea dispreţuitoare i-a sporit datorită lipsei de scrupule de 
care au dat dovadă numeroși generali acceptând, înainte de reabilitarea lui 
von Fritsch, să ocupe postul devenit vacant. Această atitudine demonstra în 
acelaşi timp că unitatea corpului ofițeresc fusese definitiv sfărâmată, că 
solidaritatea de castă, care-şi dovedise deficiența încă înainte, cu prilejul 


asasinării lui von Schleicher și von Bredow, încetase să mai existe. 
Consternat, generalul von Fritsch scria: 

„Niciodată până acum un popor n-a îngăduit ca însuşi comandantul 
suprem al armatei să fie tratat în chip atât de rușinos. Menţionez în mod 
expres faptele acestea, pentru ca istoriografia să consemneze cândva cum a 
fost tratat în 1938 comandantul suprem al armatei. Un asemenea tratament 
nu este dezonorant numai pentru mine personal, ci dezonorează în același 
timp întreaga armată”. 

Este demn de remarcat faptul că fostul șef al armatei se preocupa 
numai de istoriografie, și nu de istoria propriu-zisă. Un grup de ofiţeri, 
scârbiți de cursul evenimentelor, și-au propus să organizeze o conspirație și 
s-au hotărât să ia legătură și cu von Fritsch. Ei n-au putut dobândi însă 
sprijinul lui, care i-a refuzat şi la o a doua încercare, întreprinsă şase luni 
mai târziu. A doua oară făcu și o remarcă fatalistă: „Omul acesta este însuși 
destinul Germaniei, iar acest destin își va urma cursul până la capăt”. 

Oricum, criza din primăvara anului 1938 fu punctul de plecare al unor 
eforturi menite să recâștige prin acţiune personală acea onoare a armatei a 
cărei pierdere Fritsch se mulțumea doar s-o deplângă. Într-adevăr, anumite 
elemente ale politicii de agresiune urmărite de Hitler, care până atunci 
aproape că nu fuseseră luate în seamă sau fuseseră pur şi simplu ignorate în 
mod uşuratic, devin din ce în ce mai îngrijorătoare. În fapt, e aproape cert 
că majoritatea ofiţerilor superiori adoptaseră o atitudine tot mai critică faţă 
de proiectele aventuroase ale lui Hitler şi nu aprobau nicidecum o politică 
ce risca să ducă la război. Desigur, poziţia adoptată își avea sorgintea mai 
puţin în scrupulele morale și mai curând într-o apreciere realistă a raportului 
de forțe. Dar propriile lor obiecţii se pierdeau într-un sistem complicat de 
tentative menite să le liniştească conștiința, ei autoiluzionându-se şi 
încercând, sub felurite pretexte, să uite „presentimentul îngrijorător că 
Hitler le va aduce catastrofa”. Unii se comportau ca Blomberg, refuzând 
timp îndelungat „să ia în serios” proiectele lui Hitler; alții acordau credit 
acţiunii moderatoare a evenimentelor politice care ar fi reuşit să curme la 
timp extravaganţele tinzând spre hegemonie; mai existau şi aceia care, mai 
ales după succesele răsunătoare obţinute fără vărsare de sânge, îşi puneau 
toate speranțele în „geniul fiihrerului”. Doar o minoritate refuza în 
permanență să accepte aceste eschivări necinstite, luând în serios persoana 
şi planurile lui Hitler, ca și angajamentele personale pe care aceste planuri 


le reprezentau. Încă din ianuarie 1937, șeful statului-major, Ludwig Beck, 
scria superiorului său, generalul von Fritsch: 

„Dată fiind mentalitatea poporului nostru, atât de atașat de armată, este 
firesc ca armata să se bucure de o încredere cvasinelimitată... Ca atare, 
tocmai armatei îi revine aproape în exclusivitate răspunderea viitorului. Nu 
e chip să te sustragi acestui raționament”. 

În ceea ce-l priveşte, Beck a făcut tot posibilul pentru a contracara 
planurile de război ale lui Hitler, sau cel puţin pentru a le amâna, fără a 
obține însă la început altceva decât propria sa destituire. „Ce face câinele 
ăsta din frumoasa noastră Germanie!”, exclama el pe atunci, aderând doar 
după îndelungate ezitări şi cu preţul unui grav conflict moral la succesivele 
proiecte de lovitură de stat elaborate într-un cerc restrâns începând din 
1938. Desperarea sa nu rezulta doar din neputinţa fizică a individului în faţa 
unui regim dictatorial, ci în egală măsură din neputinţa psihologică a unui 
om prizonier al mentalităţii castei sale. La Beck se vădea astfel întreaga 
problematică neliniștitoare care i-a frământat pe aproape toți ofiţerii 
participanţi la conjuraţii. Astfel, respectul față de legământ, care nu mai 
avea decât un conţinut formal, alcătuit din jurământ şi obligaţia de 
supunere, a rămas, în înţelesul strict al noţiunii, un obstacol de nedepășit. 
Raţional, Beck recunoștea că Hitler pierduse de mult dreptul de a pretinde 
fidelitate faţă de jurământul dat şi că proiectele de atentat erau moralmente 
justificate; totuşi el n-a reușit niciodată să suprime această ultimă reacție de 
ordin sentimental, care-l făcea să considere aceste proiecte drept o 
rebeliune, o revoluţie. Într-o discuţie cu Halder aprecia aceste două cuvinte 
ca „inexistente în vocabularul soldatului german”. lată de ce a considerat 
până în ultima clipă că jurământul dat lui Hitler a fost „ziua cea mai neagră” 
din viaţa sa. 

În fond, această contradicţie dezvăluia lipsa de viabilitate a unei 
atitudini fixate de la început în categoriile rigide ale gândirii și afectivității 
militare. Etica funcţionării riguroase, în care atitudinea conformistă și 
integrarea în obiectivele generale ale planului erau elementele esenţiale, în 
timp ce elementul subiectiv era întotdeauna privit cu neîncredere, se bizuia 
pe raționamentul conform căruia ordinea trebuie acceptată fără a fi pusă în 
discuţie. Dar o astfel de atitudine se dovedea valabilă doar atâta timp cât 
ordinea însăşi nu era pusă în discuţie. Într-o perioadă revoluţionară însă, o 
asemenea etică nu-și mai găseşte justificarea. Reprezentanţii ei aveau, prin 
tradiție, obişnuinţa să înăbușe orice manifestare personală, să-și refuze orice 


contradicţie și sentiment, ba chiar şi mai ales sentimentul indignării față de 
ordinea existentă (deoarece aceasta ar fi fost o insolență de „cârcotaș” și 
deoarece, în genere, „aici nu este loc pentru sentimente”); de aceea, 
îndoielile privind dreptul dictatorului de a-şi exercita puterea se transformau 
în cele din urmă în dreptul de a formula îndoieli. Desigur, o dilemă 
autentică îşi câștigă dreptul la respect, dar aici valoarea morală a unui 
sistem educativ se lovea de propriile sale limite. Se poate pune întrebarea 
dacă nu tocmai această atitudine scrupuloasă, grevată de permanente 
îngrijorări și conflicte lăuntrice, notorie la ofițerii opoziţiei, de la 
Hammerstein la Canaris, de la Olbricht, 'Tresckow, Stieff şi Schlablendorff 
până la Stauffenberg, n-a fost cumva cauza care a transformat istoria 
rezistenței militare într-o serie de tentative a căror permanentă ratare este de 
neînțeles. Fireşte că și aici şi-au avut contribuţia supleţea descurajantă a 
Marii Britanii, apoi un eşec tehnic, apoi din nou succesele repurtate de 
Hitler, flerul care-l făcea să presimtă pericolul şi, în cele din urmă, câte o 
coincidență nenorocită. În fond însă, răspunderea principală a eşecurilor 
este imputabilă incapacității conjuraţilor de a se hotărî să ducă la bun sfârşit 
o acţiune contrară principiilor fundamentale ale educaţiei lor, care făcea din 
toți aceşti oameni, pierduţi în propriile lor reverii, distruși, antrenați în 
discuţii fără sfârşit, cântărind fără încetare felurite alternative, nişte stranii 
întruchipări moderne ale lui Hamlet. 

Proiectele au mai eşuat și din cauza slăbiciunilor st imobilismului 
moral al unui mare număr de generali și ofițeri superiori care, de fiecare 
dată când trebuiau să-și dea adeziunea, trebuiau să fie imploraţi, pentru ca, 
până la urmă, să rămână nehotărâţi, imprimând fiecărui proiect, de la cel din 
vara anului 1938 şi până la cel din 20 iulie 1944, un element de nesiguranţă. 
Ceea ce îi determina în cele din urmă să adere era mai puţin convingerea în 
succes, cât sentimentul că până şi un atentat nereușit îi va ajuta să-și 
redobândească cel puţin onoarea. Unuia care se arăta circumspect față de 
şansele acestei acţiuni, generalul Stieff îi răspunse: „Noi ne purificăm 
astfel”. Întâlnim aici din nou concepţia în virtutea căreia ofițerul este supus 
unor reguli aparte, întemeiate pe imaginea tradițională a unui corp de elită. 
Proba hotărâtoare la care au fost supuse concepţiile lor sub regimul hitlerist 
dezvăluie însă că, pentru majoritatea ofiţerilor, conştiinţa valorii militare s-a 
pervertit într-o pretenție neîntemeiată la privilegii sociale. Această 
majoritate păstrase doar aspectul exterior, formele şi uzanţele corpului 


ofițeresc prusac la care se referea mereu și cu care prea adeseori a ajuns să 
fie confundată. 

Dimensiunile reale ale decăderii s-au manifestat într-un chip izbitor 
prin incapacitatea unuia dintre reprezentanţii castei de a înţelege, chiar după 
catastrofă, problemele de conştiinţă ale participanţilor la atentatul din 20 
iulie 1944; el n-a văzut în acţiunea lor decât rezultatul unui orgoliu rănit, al 
unei ambiţii nerealizate şi al unei dorințe de avansare şi căpătuială:””. Când 
mareșalul von Rundstedt a fost întrebat la Niirnberg dacă n-a intenţionat 
niciodată să-l suprime pe Hitler, el a răspuns că era soldat, și nu trădător. 
Aici, ca şi cu ocazia discuţiilor postbelice privind rezistenţa militarilor, se 
discerne uşor caracterul confuz al noţiunilor, această concepţie după care un 
soldat îşi poate trăda patria, poporul, onoarea, răspunderea asumată pentru 
viaţa subalternilor săi, pe scurt, orice, în afară de omul care şi-a călcat de o 
mie de ori cuvântul dat, dar căruia i-a depus jurământ. 

Nu este greu să descifrezi în spatele acestor pledoarii, care puneau mai 
presus de orice îndeplinirea datoriei și devotamentul, ceea ce de fapt era 
lipsă de caracter şi oportunism, slăbiciuni care au caracterizat în această 
perioadă marea majoritate a ofițerimii superioare germane, a cărei expresie 
— poate chiar cea mai tipică — sunt Friedrich Fromm şi Giinther von Kluge. 
Lipsa lor de fermitate rezulta dintr-un conflict moral, pe care normele și 
deprinderile modului tradițional de a gândi nu mai erau în măsură să le 
rezolve. Era necesară o anumită doză de curaj individual, „civil”, pe care ei 
nu-l aveau. În vârtejul care opunea valorile, după lungi şi nesfârşite ezitări, 
în cursul cărora ralierea la planurile conjuraţilor alterna brusc cu jurăminte 
de fidelitate adresate fiihrerului, viaţa ambilor s-a încheiat într-un fel 
deopotrivă de semnificativ și de straniu în momentul în care au trebuit să ia 
în sfârşit o hotărâre irevocabilă: în timp ce Fromm i-a adus pe conjuraţi în 
curtea Ministerului de Război din Bendlerstrasse în fața plutonului de 
execuţie, folosind o procedură accelerată, evident cu scopul de a suprima 
eventualele mărturii care-l acuzau, deci pentru a-şi salva viaţa, 
feldmareșalul von Kluge, revocat și rechemat la Berlin, se sinucidea în 
mașina sa, între Paris și Metz, nu însă fără ca, într-o ultimă scrisoare, să-l 
asigure încă o dată pe Hitler de admiraţia sa. Numeroși alţii au eşuat la fel, 
poate în circumstanţe mai puțin dramatice, dar tot ca o consecință a 
caracterului lor şovăielnic. În loc să ducă la bun sfârşit o acţiune, dacă nu 
eficace pe plan istoric, cel puțin demnă pentru amintirea lor, ei au căutat cu 
resemnare moartea. 


În cursul războiului, lipsa de personalitate aproape generală a șefilor 
militari a determinat o diminuare progresivă a influenţei lor atât pe plan 
politic, cât și pe cel al conducerii operaţiilor. Supunându-se, în pofida 
conştiinţei lor, directivelor mereu schimbate pe care Hitler le adopta sub 
impulsul unor impresii fortuite, au favorizat ei singuri acel proces care 
trebuia în cele din urmă să-i ducă la pierderea autorităţii. Iniţiată o dată cu 
elaborarea planurilor campaniei împotriva Franţei, atingând punctul 
culminant în timpul bătăliei de la Dunkerque, după îndepărtarea lui von 
Brauchitsch și concomitent cu evenimentele de la Stalingrad, evoluţia şi-a 
atins apogeul o dată cu numirea lui Himmler în calitate de comandant-șef al 
lui „Ersatzheer”"2, după atentatul din 20 iulie 1944. Apoi a fost şi acea 
predispoziţie la colaborare, chiar cu riscul compromiterii, care angaja 
numeroși ofițeri pe făgașul nelegiuirii și al măsurilor de exterminare 
aplicate de regim. Putem fi siguri că „procedura justiţiei criminale”, 
decretul „Nacht und Nebel”, ca şi ordinul privind „grupurile de 
comando” au suscitat o dată mai mult în rândul ofiţerilor superiori o „vie 
consternare”. Dar, o dată mai mult, cu câteva excepţii, nimeni n-a protestat 
şi n-a încercat să se opună. Nu s-au produs decât tentative pentru a 
salvgarda o integritate care devenise formală. Astfel, în timp ce şeful de 
stat-major al armatei lui Manstein îi ordona lui Otto Ohlendorf, șeful 
unităţilor de comando SS, să aplice măsurile de exterminare în afara 
jurisdicției marelui cartier general, Manstein personal, precum şi von 
Küchler, Hoth şi von Reichenau, trecând peste asemenea nuanţe, dădeau, 
adresându-se unităților de sub comanda lor, ordine aproape identice, care 
precizau că „soldatul care luptă pe Frontul de est nu este numai un 
combatant care urmează regulile artei militare, ci totodată un luptător dârz 
pentru ideologia rasistă”, motiv pentru care trebuie „să înțeleagă bine că 
este necesar să impună suboamenilor evrei o aspră, dar corectă ispășire” “=. 
Când, mai târziu, la Nürnberg, Manstein a pretins că nu-şi mai aduce aminte 
de acest ordin, această atitudine a lui nu poate fi considerată decât ca 
rezultatul corupţiei, datorită participării sale continui la acţiunile unui regim 
inechitabil. Numai o colaborare oarbă și deliberată ar putea explica faptul 
că o directivă atât de categorică şi contrară tuturor tradiţiilor soldatului ar fi 
putut fi uitată. 

În cele din urmă și veşnica referire la noţiunea de supunere, care a 
jucat un rol atât de mare în încercările de justificare ale generalilor, n-a 
servit la altceva decât la a demonstra totala lipsă de personalitate. Nu e 


necesar să reamintim că supunerea face parte din structura disciplinei 
militare, dar că ea îşi are propriile sale limite, trasate de normele 
supralegale la care trebuie să se refere. Caracterul absolut atribuit noţiunii 
de supunere, până acolo încât conștiința și responsabilitatea să fie coborâte 
în mod obligatoriu la nivelul „unei categorii care depinde de directive”, nu 
se poate întemeia nici pe noţiunea de drept, nici pe cea de lege. Chiar dacă 
tradiţia prusacă, la care se face mereu apel, repudiază nesupunerea activă, 
ea lasă totuşi suficiente posibilități pentru refuzarea supunerii. Se poate cita 
exemplul acelui general care-l apostrofa pe unul din ofițerii săi pentru că 
executase un ordin fără a fi chibzuit în prealabil: „Domnule, dacă regele 
Prusiei v-a făcut ofiţer de stat-major, este pentru ca dumneavoastră să știți 
când nu trebuie să executați ordinul!”". Marwitz, Seydlitz sau Yorck au 
avut atitudini similare. Al doilea război mondial oferă exemple 
asemănătoare; hotărârea lui Rommel de a-și retrage trupele de la El 
Alamein, cu toate că primise ordinul formal să învingă sau să moară, nu 
este un fapt izolat. Totuşi exemplele opuse sunt, fără îndoială, mult mai 
numeroase. De la Stalingrad până la actele absurde de autodistrugere 
săvârşite în ultima fază a războiului, majoritatea ofițerilor au dat dovadă de 
nehotărâre şi nevolnicie, de o indiferență morală care îi făcea incapabili să 
ia o hotărâre personală, care-i împingea la executarea fără discuţie a 
ordinelor lui Hitler. Practic, ei se aliniau alături de el, nepăsători, obosiţi şi 
neputincioşi, îndreptându-se către prăbușirea care se pregătea de multă 
vreme. 

Desigur, concluziile merită să fie completate şi diferenţiate în funcție 
de nuanțele lor. Într-adevăr, împrejurările proprii în care se găseau făceau 
deosebit de dificilă pentru unii ofițeri — cu deosebire pentru cei care 
exercitau o comandă pe front — opţiunea hotărâtă între supunere şi 
rebeliune. Tocmai în rândurile lor se găsea larg răspândit tipul „soldatului 
apolitic”, pentru care victoriile dobândite la începutul războiului mai 
degrabă l-au întărit în dorinţa sa de pace decât să-l menţină în limitele 
exigenţelor sale profesionale. Abia mai târziu, o dată cu schimbarea 
negativă a cursului războiului, genul acesta de militar a început să vadă în 
acelaşi timp incapacitatea și inechitatea regimului, chiar dacă până atunci el 
îşi dovedise lealitatea, inspirată de succese, dar nicidecum întemeiată pe un 
ataşament de ordin ideologic. Atunci când războiul se transformă din 
ofensiv în defensiv, hotărârea deliberată de a se opune fu contracarată de 
diverse consideraţii. Unii nu se considerau îndreptățiți să semene, prin 


exemplul propriei lor rebeliuni, neîncrederea în mijlocul trupelor a căror 
răspundere le fusese încredințată; alții se considerau obligați să ducă 
războiul până la capăt, pentru ca abia ulterior să acţioneze în domeniul 
politicii interne, în direcţia care li se părea deja obligatorie; o altă categorie, 
temându-se de consecinţele prăbușirii frontului şi ale haosului inevitabil, 
erau tentaţi să evalueze numărul victimelor în funcţie de alternativă; în 
sfârşit, toţi ezitau în faţa exigenţei ridicate de „capitularea necondiționată”. 
Tot atât de adevărat este că pe măsură ce războiul se prelungea, libertatea de 
a hotărî s-a îngustat din ce în ce. Poate că din situaţia aceasta fără ieşire, 
continuarea războiului părea singura soluţie; oricum, trebuie luat în 
consideraţie faptul că în stadiul respectiv nu mai putea fi vorba, în fond, 
decât de o atenuare a consecințelor. Cauzele situației de fapt se aflau — în 
timp — undeva în urmă. 

O privire retrospectivă permite reconstituirea etapelor hotărâtoare ale 
acestei evoluţii. Esenţialul nu s-a produs la 30 ianuarie 1933 şi, cu atât mai 
puţin, la o dată anterioară, cu toate că anumite condiţii psihologice s-au 
desăvârşit în cursul acestei faze; n-a fost nici sentimentul necugetat al 
superiorității cel care ar fi îndemnat corpul ofițeresc să aprobe „ordinea” și 
conştiinţa naţională instaurate de regim şi nici impresia produsă de 
încălcarea spiritului de la Potsdam sau iluziile prelungite în capacitatea 
conducerii; n-a fost nici măcar atracţia naturală a „spiritului militar prusac” 
sau a primitivismului vulgar, reprezentat de nazism. Dacă toate aceste 
elemente au jucat vreun rol, acesta a fost un rol secundar. Factorul esenţial a 
fost mai degrabă adaptarea treptată şi docilă la cuvântul de ordine 
dezonorant, lansat de von Reichenau, care cerea Wehrmachtului să rămână 
„cu arma la picior”. A fost de asemenea şi acel echivoc neutralism politic, și 
mai ales ziua de 30 iunie 1934, cu deviza: „Daţi arme unităţilor SS dacă 
doresc” — acea afacere criminală care, apreciată ca o victorie, a provocat o 
asemenea satisfacție în conducerea armatei, încât von Blomberg a trebuit s- 
o avertizeze că este indecent să te bucuri de soarta celor „căzuţi”, cum s-a 
exprimat el. Aceste fapte inspirate de oportunism și săvârşite iniţial într-o 
manieră şovăielnică, iar apoi cu conștiința încărcată, devenind, în cele din 
urmă, o practică nestânjenită, au fost definitorii pentru drumul și locul 
ocupat de factorii militari de răspundere în cel de-al III-lea Reich. Calculele 
egoiste care au determinat tot mai direct comportarea șefilor militari nu le- 
au asigurat decât succese de scurtă durată, sau doar iluzia lor, care n-au 
întârziat să se transforme curând în înfrângeri: „Les institutions perissent 


par leurs victoires”, Atentatul de la 20 iulie a fost, fără îndoială, tentativa 
întreprinsă de o minoritate pentru a încerca să iasă, printr-o acţiune 
îndrăzneață, din acest ciclu infernal, să frângă — printr-un act fățiș şi hotărât 
de revoltă — drumul ultimilor ani, marcat de erori și miopie, pentru a 
recuceri, fie numai în parte, integritatea sacrificată în favoarea unor 
obiective imediate. 

Dispreţul crescând pe care-l resimțea Hitler față de comandanții 
militari avea, neîndoios, o motivare complexă, în care este sigur că se 
reflectau în bună măsură lipsa de caracter și oscilaţiile nesfârşite ale 
ofițerilor superiori. Rareori şefi militari au fost acuzaţi cu atâta violență ca 
Marele stat-major german din această perioadă. Începând cu Fritsch şi 
Blomberg până la generalii Wilhelm Adam și Georg Thomas, deşi n-au 
lipsit nici avertismentele, nici obiecțiile de ordin tehnic, nici tentativele de a 
contracara extravagantele proiecte hitleriste prin aprecierea pesimistă a 
situaţiei, ei n-au avut niciodată ultimul cuvânt. Desele schimbări survenite 
în înaltul comandament sunt urmarea acestei rezistenţe. Hitler însuși a 
constatat în cursul războiului: 

„Înainte de a deveni cancelar al Reichului credeam că Marele stat- 
major putea fi asemuit cu un dulău pe care trebuie să-l ţii bine de zgardă, 
pentru că altminteri este gata să se arunce asupra oricui. De când am 
devenit însă cancelar al Reichului, am fost nevoit să constat ca n-are nici 
una din trăsăturile unui dulău. Acest Mare stat-major m-a stânjenit 
necontenit în tot ceea ce voiam să întreprind. El s-a opus reînarmării, 
ocupării Renaniei, intrării în Austria, ocupării Cehoslovaciei și, în cele din 
urmă, s-a manifestat și împotriva războiului din Polonia. El m-a sfătuit să 
nu încep războiul împotriva Rusiei. Eu am fost acela care a trebuit să asmut 
mereu dulăul”*. 

Resentimentele lui Hitler faţă de totalitatea corpului generalilor, un 
amestec de îngâmfare, nepăsare şi suspiciune, s-au transformat într-o ură 
vădită, care nu i-a cruțat nici pe colaboratorii săi cei mai apropiaţi de la 
marele cartier general. În orice caz, Goebbels notează în perioada de apogeu 
a războiului: 

„El (Hitler) are despre întregul corp al generalilor o părere foarte 
proastă, care, dacă în asprimea ei este câteodată bazată pe idei preconcepute 
sau nedreaptă, în ansamblu însă este justificată. El îmi explică de ce nu mai 
ia acum masa în comun, în cadrul marelui cartier general. Nu mai poate să-i 
vadă în ochi pe generali... «Toţi mint — spune el —, sunt lipsiţi de lealitate, 


ostili față de național-socialism, reacţionari...» Ei sunt lipsiţi de lealitate, 
nu-l iubesc şi o bună parte din ei nici nu-l înţeleg... De altfel, el socotește că 
un general nici nu-l mai poate ofensa. Se consideră complet străin față de 
această clasă, iar în viitor se va îndepărta de ei și mai mult decât până 
acum”, 

Nu te poți împiedica să nu compari rezultatele acestei meditații asupra 
atitudinii şi rolului corpului ofițeresc german în cursul celui de-al III-lea 
Reich cu aureola care încununa pe conducătorii militari germani, și în 
special Marele stat-major, cu reputația sa aproape legendară. Acestei 
întruchipări fabuloase Hitler i-a smuls cel mal umilitor secret posibil: 
existența și practica, lipsite de convingeri sincere, a unui oportunism care se 
voia abil, aproape exclusiv preocupat de propriile sale treburi, „gata la 
orice”, împărtăşind vădit opiniile lui Blomberg, după care, dacă onoarea 
ofițerului prusac consta în corectitudine, aceea a ofițerului german trebuia 
să fie de aici înainte viclenia. 

Mărturiile redate aici şi altele asemănătoare scot la iveală existența 
unui îndelungat proces de degenerare, faţă de care referirile la jurământ, la 
datoria de a se supune și la legământul de fidelitate, precum și la tradiția 
prusacă devin inoperante. Desigur, este justă aprecierea că răspunderea 
pentru falimentul unei naţiuni nu poate fi imputată doar șefilor militari, că 
„O mână de generali, indiferent care este numărul blindatelor de care 
dispun”, nu poate îndeplini obligaţiile care revin întregului grup de 
conducători politici şi nici nu pot repara singuri eșecurile acestora. 
Recunoașterea unei competenţe deosebite, pe plan moral şi naţional, 
revendicată de corpul ofițeresc de mai multe generaţii în Germania justifica 
cel puţin pretenţia ca acest corp de ofiţeri să fi dat dovadă de mai multă 
inițiativă decât au dovedit-o în marea lor majoritate. Unul din rezultatele 
pozitive ale acestei perioade constă în faptul că o asemenea revendicare și-a 
pierdut pentru viitor rațiunea de a fi. Sila cu care i se aduce omagiu 
rezistenţei militarilor este o dovadă semnificativă în acest sens. Apoi trebuie 
reținut că prejudiciile aduse renumelui şi încrederii de care se bucura armata 
nu s-au datorat doar ofițerului de tip nazist. O contribuţie la fel de 
importantă a adus și un alt factor: servilismul unui număr atât de mare de 
ofițeri, lipsa completă de curaj moral la atâţia dintre ei au eclipsat calităţile 
militare care, incontestabil, au existat și au contribuit la dezonoarea 
corpului ofițeresc într-un mod mai profund şi mai real decât toate 


reproșurile care i-au fost vreodată adresate de cei mai înverşunați adversari 
ai săi. 


CAPITOLUL al IX-lea — „PROFESOR NSDAP”: Intelectualii şi 
nazismul 


„Nu vreau intelectuali”. 
Adolf Hitler 


„Orice atitudine spirituală cuprinde, 
În mod latent, o atitudine politică”. 


Thomas Mann 


„Eu spun da” declara în mod public Gerhart Hauptmann în primăvara 
anului 1933. Atmosfera de exaltare naționalistă, care se răspândea 
asemenea unei epidemii, cruțând numai spiritele foarte sigure, declanşă un 
val de jurăminte de lealitate în favoarea noilor conducători, astfel încât 
protestele amare și dezgustul neputincios al celor persecutați, ba chiar 
izgoniți din Germania, trecură aproape neobservate. În faţa acestor 
nenumărate adeziuni, adeseori oferite în grabă și fără măcar să fi fost cerute 
— tot atâtea fragmente ale unei mari capitulări —, nu te poţi decât întreba cu 
stupoare care să fie cauzele succesului obţinut printre poeţi şi filozofi de o 
mișcare atât de vădit antiintelectuală ca nazismul. Se pune chiar întrebarea 
dacă este cu adevărat întemeiată teza după care corpul ofiţerilor superiori și 
cercurile marii industrii au fost cele mai sensibile la manevrele de seducţie 
şi la încercările de şantaj ale regimului. Desigur, când nu acţiona purul 
oportunism, această stranie fraternitate îşi afla sorgintea în numeroase 
confuzii, şi curând mulţi adepţi trebuiră să recunoască că se pripiseră când 
îşi dăduseră adeziunea la o cauză sinistră. Nu-i mai puţin adevărat că exista 
deja un consens mai profund, premisa oricărei confuzii, aşa că pe drept 
cuvânt îi scria Thomas Mann lui Ernst Bertram: „Nu ţi se poate reproşa că 
ţi-ai orientat pânzele după vânt. Ele erau dinainte orientate astfel...” =., 

Pentru a înţelege o asemenea abdicare, trebuie să avem în vedere 
motivele complexe care ţin în parte de locul și rolul intelectualilor în 
societatea modernă, atitudinea lor ambiguă faţă de putere, ataşamentul lor 
faţă de sisteme utopice. Alt factor şi mai eficace: incertitudinea generală în 
aprecierea valorilor, părerilor şi adevărurilor, care conferă perioadei un 
caracter incontestabil predictatorial și care şi-a găsit tocmai în nazism 


expresia, ca şi presupusele mijloace de a învinge această incertitudine. 
Atunci când mișcarea şi mai târziu regimul se defineau ca „începutul unei 
noi ere” sau ca o „cotitură hotărâtoare”, fără îndoială că aceasta era dovada 
unei supraaprecieri. Totuşi, formula ascundea un sâmbure de adevăr. 
Nazismul constituia în realitate o schimbare de regim a cărei origine se afla 
undeva, mult în urmă, într-o perioadă anterioară naşterii partidului nazist. 
Dacă numeroşi intelectuali s-au alăturat mișcării, aceasta nu s-a datorat în 
primul rând faptului că ea a exploatat fără rușine teama unui popor care se 
simţea în majoritatea lui declasat, nici faptului că a ştiut să folosească în 
chip magistral în profitul său „suferinţele naționale”, sau că a ştiut să aleagă 
lozinci sugestive, ci mai ales datorită zarvei antiraționale care a însoțit 
nazismul din perioada când nu era decât o sectă şi până la isteria colectivă a 
manifestărilor triumfale de mai târziu, care au exercitat o atracție deosebită 
asupra unui mare număr de intelectuali. 

Astfel, nazismul dezvăluia fenomene al căror simptom era: capacitatea 
de a întruni și a concentra pe plan politic, într-un singur mănunchi, o 
multitudine de tendinţe eterogene: nostalgii pseudo-religioase, nevoia unei 
certitudini fundamentale, un profund dezgust față de sine însuşi, inclusiv 
dorința de a evada din fața adevăratelor probleme obiective în 
semiobscuritatea mult mai confortabilă a surogatelor metafizice. În plus, 
intelectualul, cufundat în meditaţiile sale, aspira vizibil să regăsească 
posibilitatea fratemizării cu mulțimile, să se împărtășească din exaltarea lor, 
din brutalitatea și spontaneitatea lor, dar în acelaşi timp să beneficieze de 
forţa şi eficiența lor istorică, aşa cum se exprimau ele în mitul comunității 
poporului. În fond, nazismul era organizarea politică a dispreţului față de 
fenomenele spirituale. Desigur, nu tipii antiintelectuali, nici eroii 
încăierărilor din sălile de întrunire şi nici fanfaronii în cămăși brune nu sunt 
cei care i-au atras masele. În marginea organizaţiilor, și chiar din ce în ce 
mai des în rândurile sale, se întâlneau reprezentanţi ai claselor culte care, 
pentru motivele deja enumerate, dar și din ură față de ei înșiși, dintr-un 
instinct distructiv sau pur şi simplu din dorința de a fi originali sau de a 
evita orice răspundere, comiteau acest act de „înaltă trădare a spiritului”, la 
care un Ernst Jünger adera cu mândrie“, furnizând totodată mișcării 
fragmente disparate de ideologie, pe care aceasta le absorbea de-a valma, în 
disprețul oricărei logici. În ciuda caracterului cel puţin irațional al viziunii 
sale despre lume, nazismul a obţinut nu numai sprijinul câtorva originali 
rătăciţi în propriile lor fantasme, ci chiar al unui număr de profesori 


universitari, avocaţi ahtiaţi de politică, poeţi și literați. Ostil raţiunii, 
nazismul era o mișcare a intelectualilor rataţi și a celor care-și pierduseră 
nădejdea în rațiune. Ei au fost aceia care i-au dat aparenţa de respectare a 
spiritualităţii, fără de care, într-o perioadă de încredere în ştiinţă, nu este 
posibil să cucereşti masele mic-burgheze, deoarece chiar atunci când 
denigrezi rațiunea foloseşti un limbaj raţional. „Pregătirea pe plan 
intelectual a revoluţiei germane — scria în 1933 Edgar Jung, care în acest 
domeniu și-a avut contribuţia sa — a fost realizată prin nenumărate opere 
ştiinţifice”. Lor le datorează poporul german „distrugerea ideologiei 
drepturilor omului pe care se sprijinea edificiul de la Weimar, precum și 
disprețul pentru dreptul formal, pentru dialectică şi intelect în general”2. 

O atât de profundă corupere a criteriilor culturale si morale era 
rezultatul unui îndelungat proces de dezagregare care-și are originea încă la 
începutul secolului al XIX-lea. Într-adevăr, atunci putem consemna 
momentul în care spiritul, abordând o cale potrivnică naturii sale, a renunțat 
la tradiția raţionalistă europeană în numele unei „filozofii a vieţii”, a 
dorinței de dominație și a unei afirmări impetuoase și brutale. Generaţii de 
filozofi, de istorici, de sociologi sau psihologi au contribuit la discreditarea 
spiritului; prezentând spiritul ca „adversar al sufletului”, l-au înlocuit prin 
intuiţie, sânge, instinct, inaugurând în acest chip o epocă în care prostia a 
fost ridicată la rang de instituţie, iar degradarea morală şi „defetismul 
umanităţii”! au luat proporţii care nu-și găsesc asemănare în istorie. 
Această tendinţă, în loc să fie repudiată ca una care marca un regres sau o 
decădere, era celebrată ca o expresie a renașterii unei forţe vitale creatoare. 
Antiiluminismul vehement alimentat de impulsuri romantice s-a manifestat 
în întreaga Europă. Pot fi menţionate nume ca, de pildă, Carlyle, Sorel sau 
Bergson. Dar nicăieri critica raţiunii n-a devenit cauza lichidării ei, nicăieri 
raţiunea n-a fost urmărită cu un extremism atât de vindicativ ca în 
Germania, unde o lucrare foarte răspândită califica raţiunea drept „infamie” 
şi „crimă”, iar tânguirile despre trista situație a „omului, sclav al raţiunii”, 
sau „cerebralizarea” omului se bucurau de o aprobare crescândă". 

Evoluţia aceasta se datorește unui număr de factori specifici. Dacă 
formula lui Luther exagerată până la paroxism: „Rațiunea este o curvă” 
reflectă temperamentul lui de reformator, conjunctura epocii şi contextul 
teologic neputând fi luate, cum s-a încercat, drept bază a unei revolte 
permanente a spiritului german împotriva normelor morale europene, nu-i 
mai puţin adevărat că ea dezvăluie o tradiție de neîncredere față de 


categoriile raționale. Tendinţa n-a dispărut niciodată complet și, în orice 
caz, a împiedicat raţiunea să se aclimatizeze vreodată. Întotdeauna 
suspectată de a fi superficială şi profanatoare, ea n-a fost niciodată 
recunoscută, neobţinând niciodată în Germania drepturi depline. 

Pentru a sesiza elementele romantice ale acestor tendinţe, ar trebui 
procedat la o investigaţie profundă a datelor politice şi sociale, ca şi a 
structurilor psihologice de care sunt legate printr-un fenomen de 
interacţiune. Printre ele se număra și dilema seculară a statului german, care 
a dat toată ponderea sa noţiunii de „Inneres Reich” (Împărăţia dinăuntru), 
favorizând înclinarea spre reverie şi sentimentalism politic. Este de 
asemenea cazul să amintim în mod deosebit concepţia germană despre 
cultură, amestec ciudat de respingere a realității şi de orgoliu antisocial, ca 
şi dezechilibrul tradiţional dintre spirit și putere; acestora li se mai adaugă 
rolul jucat de poeţii şi scriitorii germani în realitatea socială, din care se 
vedeau continuu excluși și obligați să se retragă în strâmtele lor mansarde, 
unde, în imposibilitate de a exercita o influență concretă, se pierdeau în 
meditații vagi. 

Regăsim urme ale acestor eforturi încă în textele care vor să clarifice 
în cea mai mare măsură acest curent din deceniul al treilea al secolului 
nostru, asociat cu noțiunea generală de „revoluţie conservatoare”. Tonul lor 
categoric şi inspirat, în afara realităţii, trădează bâjbâielile unor spirite 
dornice să se elibereze de limitele provincialismului, pentru a atinge sfera 
„eternului”. Aprecierile asupra situaţiei politice nu sunt sociologice, ci 
teologice, căci este vorba mai mult de viziuni decât de analize: „Reînnoirea 
realității germane se va întemeia nu pe rațiune, ci pe inimă, nu pe doctrine, 
ci pe impresii (!) şi pe instincte”!*. Se regăsește în asemenea texte vechea 
nemulțumire față de formele statale germane, care nu dispăruse decât 
temporar în cursul scurtei existente a imperiului, pentru a-și face din nou 
apariţia în Republica de la Weimar. Câteva spirite opuneau resentimentelor 
metafizice ale contemporanilor cinismul indiferenţei, pretutindeni însă se 
resimțea dorința de a submina temeliile statului, de a discredita spiritul, 
civilizaţia, umanitatea. Ele apreciau că viaţa și-a pierdut din substanţa şi 
erau dispuse să-şi caute un refugiu în delirul lăuntric, în „forţele originare 
ale vieţii”, în „sacrele tenebre ale epocilor primitive”, alăturându-și vocea 
corului acelora care stigmatizau raţiunea ca „cea mai sterilă din toate 
iluziile”. Curentele antiraţionaliste își aveau, în bună măsură, originea în 
însăşi natura acestei republici, care, searbădă şi lipsită de căldura 


sentimentelor, părea să confirme eșecul principiilor raţiunii, sporea 
îndoielile și favoriza interesul pentru „soluţii noi”. 

Într-o conferință rostită la sfârşitul celui de-al treilea deceniu, însuşi 
Max Scheler, cu toate că refuza să adopte față de rațiune atitudinea de 
dispreţ, pe atunci la modă, vedea în tendinţele iraționale ale epocii un 
„proces de asanare”, o „revoltă organizată a instinctului, care împinge 
oamenii zilelor noastre să se ridice împotriva sublimărilor trecutului, 
împotriva intelectualismului exacerbat al predecesorilor şi al ascezei lor 
seculare”. Victoria mişcării hitleriste a fost adeseori considerată drept 
faza ultimă a acestui proces de „asanare”, deoarece, conform propriilor sale 
declaraţii, nazismul părea să inaugureze o nouă eră, consacrând falimentul 
rațiunii şi triumful drepturilor originare ale vieţii. 

Numai aceste împrejurări pot explica valul de adeziuni care au 
întâmpinat regimul a doua zi după 30 ianuarie 1933. „Rasiștii”, „naţionalii”, 
„Conservatorii? sau „autoritarii” n-au fost singurii care să-şi exprime 
satisfacția în termeni la fel de entuziaști ca Hans Friedrich Blunck, care 
propovăduia „umilinţă faţă de dumnezeu, respect față de Reich, îmbinarea 
artelor”. Încă de la 3 martie, 300 de profesori universitari aparţinând tuturor 
orientărilor s-au pronunţat, printr-un manifest electoral, în favoarea lui 
Hitler, iar numeroși studenţi sprijineau, de fapt, de mult tabăra nazistă. 
Partidul nazist putea conta în universități pe 50—60% din voturi începând 
încă din 1931, dublul procentajului atins în general pe ţară. Influenţa 
hotărâtoare a tendințelor de dreapta era vizibilă deopotrivă în corpul 
didactic, ca şi în asociaţiile studenţeşti, aflate în bună măsură sub influența 
partidului hitlerist. Aceeaşi influență explică de ce evenimentele de la 
Langemarck s-au comemorat într-o atmosferă de exaltare naționalistă 
absolut incompatibilă cu absurditatea tragică a evenimentelor petrecute în 
1927. Ea a inspirat stilul şi discursurile rostite la congresele studențești, 
ultimul — organizat în cursul verii 1932 — ţinându-și lucrările, în mod 
semnificativ, într-o cazarmă. În mai 1933 corpul profesoral își manifestă o 
dată mai mult, în chip colectiv, adeziunea sa la regim. Adeziunile 
individuale au fost numeroase, unele cuprinzând et revendicări concrete. 
Spre exemplu, când binecunoscutul sociolog Hans Freyer a cerut politizarea 
sistematică a universităţilor şi aderarea lor la noul spirit, iar în ajunul 
plebiscitului din 12 noiembrie, când oameni de știință ca Pinder, Sauerbruch 
sau Heidegger au invitat păturile culte să manifeste înțelegere față de 
politica hitleristă. Sub un „jurământ de credinţă al poeţilor germani adresat 


cancelarului poporului Adolf Hitler” se puteau citi numele lui Rudolf 
Binding, Max Halbe, Walter von Molo, Felix Ponten, Wilhelm von Scholz 
şi Eduard Stucken. Căutând să-și apropie personalități marcante, regimul, 
urmând o tactică verificată, disimulă adevăratele țeluri ale regimului nazist 
în spatele paravanului naţionalist. Aproape toţi cei cărora li s-au făcut 
avansuri s-au pus la dispoziţie: Richard Strauss, Wilhelm Furtwängler, 
Gustaf Griindgens, Heinz Hilpert, Werner Krauss. Un asemenea servilism 
explică uşurinţa cu care noii conducători au putut pune mâna pe astfel de 
instituţii ca, de pildă, Academia prusiană a poeţilor. Au fost însă și 
comportări mai curajoase, ca aceea a Ricardei Huch, care, retrăgându-se din 
noua Academie a artelor, a declarat că germanismul ei nu este cel al 
guvernului“. Faţă de aceste convertiri în masă, Hitler lansă, în septembrie 
1933, un avertisment: el atrase atenția împotriva acelora „care, făcând brusc 
o întorsătură de 180°, se integrează în noul stat ca și cum nu s-ar fi produs 
nici o schimbare, cu scopul vădit de a juca, o dată mai mult, un rol de prim 
plan în viaţa artistică și culturală... Pentru că statul acesta este al nostru, și 
nicidecum al lor”. 

În timp ce conducătorii aproape că trebuiau să se apere de afluxul de 
noi partizani ai regimului, ei n-au fost nevoiţi să adopte decât un număr 
relativ restrâns de măsuri de constrângere, rolul funcţionarilor culturali ai 
regimului limitându-se, ca să ne exprimăm astfel, la instituționalizarea 
adeziunilor pe care cei mai mulţi dintre intelectuali le-au oferit din proprie 
iniţiativă. Doar în câteva universităţi s-a recurs pentru o scurtă perioadă la 
tactica verificată a „manifestaţiilor spontane” pornite de jos, urmate de 
hotărâri administrative, pentru a se făuri cadrul considerat a fi expresia 
logică a celui de-al 111-lea Reich. Metoda confirma ceea ce nimeni n-a pus 
vreodată la îndoială: regimul era ferm hotărât să-şi impună controlul şi pe 
plan cultural. 

Wilhelm Frick, ministrul de interne al Reichului, definea astfel 
obiectivele primei perioade: „Acum trebuie să punem capăt o dată pentru 
totdeauna acelui spirit de dezagregare care a mistuit vreme atât de 
îndelungată inima Germaniei”. În acest scop au fost transferate numeroase 
cadre în toate universitățile şi instituţiile superioare de învățământ din 
Germania; artiștii „indezirabili” au fost împinși pe planul al doilea, li s-au 
creat felurite dificultăţi în exercitarea profesiunii lor, în cazul în care nu le 
era complet interzisă. În acelaşi timp a avut loc cea mai spectaculoasă 
demonstraţie ostilă spiritului: aproape 20000 de opere „contrare spiritului 


german” au fost arse în pieţele publice ale oraşelor universitare din 
Germania, în sunetul „cântecelor patriotice” interpretate de fanfarele 
formațiunilor SA şi SS. Crearea Camerei de cultură a Reichului întregi 
măsurile adoptate; ea grupa, prin mijlocirea celorlalte şapte filiale 
subordonate, pe toţi artiștii și publiciștii germani, pentru ca, aşa cum 
declarase pe șleau și cu cinism Goebbels, să le ia creatorilor „sentimentul 
dezolant al vidului”, oferindu-le în schimb convingerea că statul „întinde 
asupra lor braţul său protector”. 

În același timp, o serie de măsuri jignitoare, de interdicții şi de 
ordonanțe administrative urmăreau oficializarea ingerinţelor cu care 
debutase regimul, fără ca cei interesaţi, care începuseră să devină conştienţi 
de situația în care se aflau, să aibă altă cale de protest decât aceea a 
jurnalelor intime, ţinute pe ascuns. În acele săptămâni, 250 de scriitori 
renumiţi părăsiră Germania, declanşând astfel un proces de declin cultural 
fără asemănare în istoria Germaniei, ale cărui repercusiuni se fac simţite 
până azi. Alţii, cuprinși de mânie, de dezgust și de o furie neputincioasă, 
optară pentru autoizolare şi tăcere. Dar nici unul dintre ei nu îndrăzni să-și 
manifeste public indignarea, după cum n-au avut loc nici demonstraţii 
colective. Zadarnic vom căuta un act de curaj exemplar. Fără îndoială, 
regimurile antidemocratice nu se sinchisesc de fel de discreditarea pe care 
violenţa împotriva spiritului o poate arunca asupra lor; dar nu este mai puţin 
adevărat că savanții și scriitorii ar trebui să facă un asemenea gest, dacă n-ar 
fi decât pentru reputaţia lor. Mulţi din cei rămași în Germania, ca Hans 
Friedrich Blunck, Gottfried Benn, Băumer, Gerhart Hauptmann, Walter von 
Molo sau Ina Seidel, care deţineau atunci poziţii oficiale în academii şi luau 
cuvântul la banchete, aveau prieteni printre cei emigrați. Și toţi aceştia, așa 
cum și-a amintit unul din ei mai târziu, alcătuiau o mare comunitate. Dar 
beţia naționalistă nu întârzie să măture aceste sentimente. În al său 
„Răspuns al unui german adresat lumii”, Rudolf G. Binding, sprijinindu-se 
pe noțiunea comunităţii de rasă, justifica măsurile de expulzare, declarând 
printre altele: „Germania — această Germanie — s-a născut dintr-o nostalgie 
furibundă, dintr-o arzătoare voință lăuntrică, dintr-o suferință aprigă de a 
dori ca Germania să existe”. „Cu orice preţ, fie şi cu prețul unei 
catastrofe”, continua Borries von Münchhausen, care mai declara: „Pe 
aria lumii grâul a mai fost vânturat încă o dată. Ce importanţă are dacă, 
curățind pleava, se pierde şi un pumn de boabe aurii? Sfânta recoltă va fi 
totuși strânsă în hambare! Germania, inima popoarelor, este risipitoare ca 


toate inimile adevărate”. Atunci când revista „Der Nationalsozialist” 
propuse deportarea scriitorilor şi poeţilor „negermani”, revista „Die Tat” se 
declară de acord. 

În aceste declaraţii şi în altele asemănătoare regăsim în cele din urmă 
acele tendințe permanente spre dezumanizare. Autodafeurile de cărți n-au 
preocupat de fel pe aceia care, de la mesele lor de lucru, suscitând cu 
abilitate oroarea, au aruncat întregul univers în flăcări sau care au preamărit 
în luptă — această „bucurie a distrugerii” ca semn caracteristic al unui 
„naționalism eroic”. Emigraţia şi vexaţiunile nu cântăreau prea mult 
pentru cel ce obișnuia să dorească și să evoce catastrofe cosmice care 
aniversau „ziua atât de frumoasă” în care „vulcanii vor acoperi sub lava lor 
cetățile prospere şi oceanele vor înghiţi fără zgomot aceste soluri nutrite cu 
îngrășăminte”. Nu era rar să-l vezi pe terorist coexistând cu estetul. La 
începuturile celui de-al III-lea Reich, Gottfried Benn medita asupra faptului 
că tot ce făcuse gloria culturii occidentale se născuse în naţiuni de sclavi; el 
credea că istoria oferă numeroase exemple de „îmbinare a civilizaţiei şi 
culturii cu absolutismul unui faraon” #%. 

Istoria celui de-al III-lea Reich demonstrează vădit contrariul. Rareori 
conducătorii politici au manifestat ambiţii culturale mai mari şi niciodată 
rezultatul n-a fost mai mizerabil. Profeţiile, pline de îngâmfare, rostite de la 
naşterea regimului despre „înflorirea fără precedent a artei germane”, 
despre „renașterea artistică a omului arian” au fost urmate, într-un bilanţ al 
lui Goebbels asupra rezultatelor a cinci ani de politică culturală nazistă, de 
termeni mult mai moderați; el declară că literatura, „epurată cu grijă, luptă 
din greu pentru a atinge noi orizonturi”. Hitler, care revendica cu intoleranţa 
rataţilor autoritatea supremă în materie de artă, în discursul rostit cu prilejul 
votării legii deplinelor puteri proclamase eroismul şi rasismul drept criterii 
obligatorii ale creaţiei artistice. În numeroase declaraţii, a căror irascibilitate 
furioasă n-a mai fost egalată decât de viitoarele sale diatribe împotriva 
evreilor, el proclamă sfârşitul „artei lui noiembrie”, sfârşitul „degradării și 
distrugerii culturii”. În acelaşi timp, el ameninţa cu internarea medicală sau 
închisoarea, ca vinovaţi de escrocherie, pe „Neandertalienii culturii”, 
sortind distrugerii „bâiguielile artistice”, „mâzgăliturile internaționale”, 
„produsele unei îngâmfări arogante”? care-și găsiseră locul în muzeele 
germane. 

Dar, în ciuda tuturor formulelor sforăitoare, ceea ce înlocuia operele 
puse pe rug nu era decât reflectarea în domeniul artelor a prejudecăţilor 


vulgare naţional-germane ale mic-burghezilor, care își vedeau acum 
aprobate de stat ideile retrograde și închistate în materie de cultură, sub 
eticheta „sensibilitatea sănătoasă a poporului”, în realitate era domnia mic- 
burghezului care, în pofida programelor grandioase ale serviciilor oficiale şi 
ale expozițiilor organizate anual la „Haus der Kunst” (Casa artelor), 
rămânea prizonierul orizonturilor sale înguste. Niciodată încercările 
ambiţioase ale celui de-al III-lea Reich nu au reușit să depășească o imitație 
găunoasă a clasicismului, niciodată regimul n-a reuşit să creeze o estetică 
proprie, cu toate că Hitler dăduse cuvântul de ordine, încă din 1933, la 
congresul partidului, să se descopere „un stil nou de viaţă, de cultură și de 
artă, graţie renașterii ideologice şi epurării rasiale”. De fapt nu s-a depăşit 
principiul selecţiei negative, după cum o confirmă în domeniul picturii și 
sculpturii alegerea operelor autorizate să figureze în expoziţiile de la 
Miinchen, alegere făcută de Hitler personal. 

Un vast aparat de cenzură a avut o sarcină asemănătoare în câmpul 
literaturii. El se străduia să depisteze și să reprime tot ceea ce-i readusese 
literaturii germane interesul lumii, favorizând în schimb lucrările insipide 
ale şcolii „Blut-und Schollendichtung”:**. Era, în fond, erupția unui curent 
pseudoromantic care, deşi necontenit prezent, în stare latentă, în literatura 
germană, nu reuşise niciodată să se impună; acum însă, graţie sprijinului 
necondiționat al statului, se vedea în situaţia să sărbătorească triumful 
operelor sale, eliberându-i totodată de resentimente pe autorii neapreciați. 
Izolându-se de lume, mândru de orizonturile sale înguste, lipsit de 
urbanitate și de receptivitate spirituală, acest curent se consacră cultului ce-l 
avea pentru amurg şi pentru glie, fără a avea însă sensibilitatea, gingăşia 
poetică și rafinamentul artistic propriu romantismului german, manifestând 
în schimb agresivitatea îndârjită a orgoliului rasist. Corelaţia sa patologică 
cu realitatea modernă îl împiedica să aibă o viziune exactă și largă a 
lucrurilor. Pământul german, pădurea germană sau crestele strălucind sub 
zăpada veşnică îi închideau orizontul; agricultura primitivă se opunea 
civilizaţiei urbane; cultul lui Wotan — muncii organizate pe bandă, 
moravurile vikingilor — structurilor sociale contemporane; o falsă 
interiorizare, care, după ferestre oarbe, se deda la meditații asupra lucrurilor 
esenţiale: plugul, spada, fericirea serilor sub tei. Nu e necesară o analiză 
psihologică adâncă pentru a scoate la iveală sincretismul dintre această 
interiorizare şi gândirea totalitară; ajunge să ne referim la producţiile 
literare ale lui Max Jungnickeli”. 


Fier și interioritate — aceasta era sinteza pe care o dorea Goebbels 
atunci când, cu diferite ocazii, preconiza un „romantism de oţel”. Se 
pretindeau în acelaşi timp „atitudini umane” corespunzătoare; astfel, 
Goebbels sublinia voinţa conducătorilor de „a crea un tip nou de artist 
german” sau „un nou tip de profesor universitar”. Șefii naziști nu-și 
ascundeau scopurile: se vorbea de „un spirit soldăţesc”; poezia era 
considerată ca „un mijloc de luptă”, savanții calificați drept „camarazi în 
serviciul națiunii germane”; s-au creat „asociaţii de autori”, „serate amicale 
pentru specialiștii lirismului”. Integrarea în categorii de tip militar avea 
drept scop sublinierea rolului funcţional al artei şi științei, astfel încât 
atitudinile individuale de revoltă sau scepticismul să fie considerate de aci 
înainte drept un act de dezertare, ceea ce pentru un popor cu înclinații atât 
de profund militare ar fi fost un lucru deosebit de reprobabil. Până la urmă, 
toate deosebirile dintre poet şi soldat au fost estompate în această naţiune 
alcătuită dintr-un bloc omogen de militanţi pe care dramaturgul Reichului, 
Rainer Schlösser, îl glorifica în stilul său hiperbolic: „Nu există aici poetul 
şi gânditorul, acolo soldatul și politicianul, ci frunți semeţe sub căști de oţel, 
inimi nobile sub platoşe, iar atunci când e să pomim la luptă, suflete 
germane în tranșee”. 

Până la 30 iunie 1934 cel puţin, soldatul SA era cu deosebire modelul 
soldatului îndoctrinat. Se vorbea despre „luptătorii pe plan spiritual ai SA- 
ului” și, în timp ce Goring şi Rosenberg ridicau simţul estetic al „soldatului 
SA plesnind de sănătate” la rangul de model artistic, se reproşa criticilor de 
artă recalcitranţi că nu au urmat exemplul lui Horst Wessel; ei ar fi trebuit 
să mărșăluiască cot la cot în „batalioanele brune ale lui Adolf Hitler”, ceea 
ce le-ar fi îngăduit „să cunoască și să înțeleagă azi mai bine arta 
germană”. Pentru ca „savantul german, străin de popor, să nu mai fie în 
curând decât o amintire”, profesorul Ernst Storm, viitorul rector al Şcolii 
tehnice superioare din Berlin, declara că Hitler şi Röhm trebuie să servească 
drept model „tuturor profesorilor germani”. La 1 decembrie 1933, Oscar 
Stăbel, Reichsfiihrer al Asociaţiei studenţilor germani și al Federaţiei 
studenţilor naţional-socialiști germani, afirma că „nu este departe ziua în 
care oamenii prea manieraţi pentru a se încadra în comunitatea membrilor 
SA nu-și vor mai avea locul în universităţile germane”. Un decret din 
aceeași zi al ministrului cultelor din Prusia completa declaraţia, stipulând că 
în viitor cei ce voiau să intre în învățământ trebuiau să facă un stagiu de 
zece săptămâni fie în SA, fie în Serviciul muncii. 


Și în învățământul superior reglementarea raporturilor față de 
organizaţiile paramilitare nu întârzie a fi instituționalizată. Hitler era 
convins că ideea unei ştiinţe libere și necontrolate este o „absurditate”, că 
adevărul în sensul moral şi ştiinţific al termenului nu există, ba chiar că, în 
fond, rezultatele „dezastruoase” ale ştiinţei sunt expresia îndepărtării ei de 
instinct. Curând, admiratori zeloși care acționau în domeniul culturii, dar şi 
numeroşi profesori universitari au considerat de datoria lor să aplice 
concepţiile respective în învățământul superior. Eforturile întreprinse pentru 
a pune capăt dominaţiei rațiunii îmbrăcau câteodată forme groteşti, în care 
războiul împotriva spiritului se dezlănțuia nestânjenit. „Rațiunea — ce 
înseamnă asta de fapt?” — se întreba, într-unul din discursurile sale, Hans 
Schemm, ministrul cultelor din Bavaria. Şi răspundea: „Logica, calculul, 
speculaţiile, băncile, bursele, dobânzile, dividendele, capitalismul, 
marxismul, bolşevismul, carierismul, comerțul ilicit, camăta, escrocii ai 
șnapanii”:2. Și în timp ce o avalanșă de directive si pamflete condamna 
principiul obiectivităţii științifice ca pe un simptom al unei epoci burgheze 
şi liberale (Hitler declara că aceasta era de fapt o „lozincă” cu ajutorul 
căreia corpul didactic încerca să scape de supravegherea, atât de necesară, a 
statului), istoricilor li se recomanda „să privească istoria Germaniei cu ochi 
de german, cu ochii sângelui”. Cu prilejul celei de-a 550-a aniversări a 
întemeierii Universităţii din Heidelberg, Philipp Lenard, laureat al 
Premiului Nobel, a scris uluitoarele sale reflecţii despre „fizica ariană”. În 
ceea ce-l priveşte, profesorul Walter Poppelreuther îl califică pe Hitler drept 
„psiholog științific”, iar profesorul Reinhard Höhn ridică noţiunea de 
comuniune etnică la rangul de „principiu ştiinţific fundamental") Această 
listă s-ar putea lungi aproape la infinit şi pe ea am întâlni nume de juriști, 
medici, teologi, economişti, germaniști sau istorici ai muzicii. 

Este sigur că autorii unor asemenea declaraţii nu făceau afirmaţii total 
potrivnice convingerilor lor, însăși trădarea rațiunii săvârşindu-se în numele 
ei, pentru că omul are întotdeauna nevoie să-și motiveze acţiunile. Sub 
regimul nazist sacrificarea intelectului găsea o sumedenie de justificări 
ideologice, mai ales în perioada iluziilor care a marcat prima fază a 
mișcării. Începând cu înfăptuirea concepţiei medievale a imperiului, sau 
teoria despre stat făurită de filozofia idealistă germană, și până la concepţia 
desăvârşirii imperiului aşa cum o gândise Bismarck, luarea puterii de către 
naziști se sprijinea pe sursele spirituale cele mai diferite ale doctrinei 
naziste şi în care violenţa a avut adeseori pondere. Răsturnările din perioada 


postbelică au fost martorele unei ciudate renașteri a acestor factori o dată cu 
„revizuirea” istoriei Germaniei. Amestecul de idei despre revolta 
instinctelor, a sângelui, a forței vitale, împotriva raţiunii și platitudinii 
societăţii occidentale îşi afla obârşia în scrierile antiraţionale ale fazei 
pretotalitare și se făcea simţit în evenimentele epocii. Se pare că toate aceste 
mișcări n-au exprimat decât un fel de aşteptare prelungită care avea să-și 
găsească împlinirea. Măsurile adoptate în cursul cuceririi puterii, ca și 
diferitele atitudini individuale şi-au găsit, în sfârşit, fundamentul lor 
ideologic. În felul acesta duritatea, arbitrarul şi supunerea necondiționată, 
pretinse de regim, au putut să se justifice plecând de la noțiuni 
semimitologice ca ordinea, prusacismul sau democraţia germanică. 

Liniştea obținută prin constrângere, refuzul de a lua cunoştinţă de acte 
de violență se ascundeau îndărătul unor categorii ca datoria și amorul- 
propriu naţional, atât de sugestive pentru conștiința mic-burghezului 
german. Naționalismul dus la exces a devenit astfel dovada că Germania 
depăşise stadiul somnolenţei seculare, părăsise vechiul „cosmopolitism cu 
scufie de noapte” şi intrase în istoria contemporană. Şi peste toate acestea se 
simțea vibrând ceva din noțiunea foarte germană de destin, care 
dintotdeauna a dus la un soi de supunere oarbă în faţa înlănţuirilor 
inevitabile. 

Oare nu era vorba de a înfăptui în cele din urmă acea comunitate 
naţională (,,Volksgemeinschaft”) care fusese întotdeauna dezbinată și de a da 
acum viaţă unei noţiuni sacre? În numele acestei comunități naţionale se 
puteau foarte bine smulge de pe postamentele lor norme venerabile, ca cea a 
obiectivității gândirii ştiinţifice. De aceea, promovându-se trădarea rațiunii, 
s-a crezut că se slujeşte o măreție istorică imaginară. 

Pe de altă parte, mulţi dintre cei ce au depus armele sau căutau să 
trăiască în pace cu stăpânii zilei se legănau, mai mult sau mai puţin, ca 
întregul popor, în iluzii și visuri întreţinute de altfel cu grijă și succes de 
către conducătorii regimului: ideea vagă și generală a unei reînnoiri, rolul 
uzurpat de „apărător al Occidentului împotriva bolșevismului”. În fine, pe 
lângă o serie de curente și tendinţe ale istoriei spirituale germane și 
europene, al căror studiu ar depăși cadrul lucrării de faţă şi care, falsificate 
şi denaturate, au fost exploatate fără rușine de nazism, juca un rol de seamă 
însăşi ideea de al III-lea Reich, care conţinea o magică promisiune seculară. 
Toate impulsurile având o anumită forță se aflau reunite în 


„Weltanschauung”-ul nazismului, de care șefii naziști se sinchiseau în prea 
puţină măsură. 

Este, desigur, stranie constatarea că lipsa unei ideologii închegate, în 
loc să-i îndepărteze pe intelectuali, exercita asupra lor atracţie. Acordând un 
loc larg tuturor concepţiilor naţionale, conservatoare sau rasiste, ideologia 
aceasta depășea tot ceea ce se putea aștepta de la ea. Oricine încerca însă să 
se sustragă mecanismului acestei seducţii, cunoscând soarta cruntă 
rezervată recalcitranţilor, sfârşea adesea prin a se refugia de bunăvoie în 
lumea iluziilor. Într-adevăr, cei care-şi atrăgeau fulgerele conducătorilor și 
deveneau astfel „indezirabili” erau supuşi excomunicărilor oficiale; 
afectând activitatea lor profesională, interzicându-li-se dreptul de a publica, 
atrăgând supravegherea permanentă a Gestapoului şi a organelor de partid 
etc. În sfârşit, ca în toate perioadele tulburi, se dezvăluiau caracterele, ca şi 
cele mai cumplite slăbiciuni: cariere fulgerătoare atestă triumful 
oportunismului, al ambiţiei nemăsurate și al spiritului de intrigă. În iunie 
1933 Thomas Mann nota în jurnalul său: 

„Nememicia oamenilor este câteodată surprinzătoare... Astfel 
graficienii colaboratori ai lui «Simplicissimus» care afirmă că n-au 
împărtășit niciodată opiniile revistei îl urmează doar, probabil, pe sculptorul 
berlinez care, de dragul catedrei sau în general al carierei, declară că, într- 
adevăr, soţia lui este evreică, dar că nu are relaţii intime cu ea de cinci ani... 
Ziarele germane: oribile... "2. 

Mărturia de credință pe care epoca a cerut-o fiecărui intelectual 
dezvăluia o stare de lucruri profund alarmantă. Doar cei ce tăceau și 
emigranții păreau să-și mai reamintească faptul că spiritul ar putea avea 
nevoie de sacrificiul celor ce se recunosc adepţii lui. Dreptul de a greşi este, 
fireşte, esenţial şi desigur că „niciodată încă libertatea spirituală şi 
semnificaţia valorilor culturale n-au mai fost supuse unor încercări atât de 
dure”. Dar ceea ce s-a vădit în cursul acelor ani era mai mult decât o eroare, 
şi „acest faliment de neuitat, fatal pentru onoarea spiritului german”, de care 
vorbeşte Thomas Mann, nu era numai rezultatul unei bett trecătoare, 
provocată cu grijă de oameni pricepuţi în arta înșelării. Doar o corupere 
lentă a tuturor valorilor politice şi morale explică slăbiciunile unor 
angajamente personale ale intelectualilor. Fără îndoială că doar o minoritate 
s-a alăturat în mod sincer și a urmat consecvent regimul nazist și pe şefii 
săi; mai ales că evoluţia ulterioară a regimului a risipit multe iluzii. Hitler 
şi-a manifestat adeseori mânia împotriva „cercurilor intelectuale”; în 


discursul pe care-l pronunţă la 10 noiembrie 1938 în faţa reprezentanților 
presei germane, el declară că, într-adevăr, dacă „îi tratează astfel, este 
pentru că din nefericire are nevoie de ei, altfel într-o bună zi ar fi 
exterminați sau ceva în genul acesta. Dar, din păcate, sunt necesari”. 
Refuzul intelectualilor de a-l urma fără reticențe explica, se pare, 
comportarea sa. 

Dar surprinzător pentru cronicar este marele număr al acelora care 
pactizară pe jumătate cu liderii naziști, se dovediră gata să justifice 
renegarea rațiunii, convingându-se în mod vădit că nu tot ce este propriu 
acestei barbarii trebuie repudiat şi care văzură în cele din urmă în nazism o 
simplă degenerare a idealurilor lor rasiste și antiraţionaliste. Astfel se 
comportă scriitorul şi poetul Ernst Bertram, care în primele zile ale lunii 
mai 1933 a pus totul în mișcare pentru a şterge de pe lista cărţilor ce urmau 
să fie arse lucrările prietenilor săi personali Thomas Mann şi Friedrich 
Gundolf. Succesul demersurilor sale îl determinară să scrie fericit că, „în 
această situaţie”, el poate „participa la solemnul autodafe”. Mai mult, el citi 
în public un poem, compus anume pentru această ocazie®®, Asemenea 
comportări, mai neliniștitoare decât absurdităţile sincere ale lui Philipp 
Lenard sau Reinhard Höhn, pun în lumină nu numai poziţia ambiguă a 
savantului cufundat în lucrările sale de specialitate, care, fără să înţeleagă 
rostul său în societate, se manifestă ca lipsit totalmente de maturitate 
politică; ele demonstrează și cât era de eronat şi neadaptat la viață idealul 
culturii burgheze, care se voia „apolitică”, dar în realitate se dovedea 
întotdeauna supusă față de autorităţile naziste. Nu numai „maleabilitatea 
politică a spiritului burghez”! german, ci şi lipsa de încredere şi curaj civic 
şi, în sfârşit, mediocritatea descurajantă a caracterelor acestei epoci îşi află 
aici una din rădăcinile lor esenţiale. „Dacă ar înceta o dată viaţa asta să ne 
mai ceară soluţii!”, striga Gerhart Hauptmann, făcând aluzie la 
obligativitatea opțiunii, pe care încerca tot timpul s-o ocolească. 

În cele din urmă, problema cauzelor și a responsabilităţilor în 
falimentul intelectualilor ne readuce mereu la această criză a conștiinței, a 
cărei îndelungată fază de incubație a atins paroxismul în climatul putred al 
celui de-al treilea deceniu. Orice intelectual poate să cunoască ispitele 
şarlatanismului, dorința secretă de „a inversa ordinea lucrurilor, ca 
şugubăţul care încurcă noaptea pantofii lăsaţi în faţa camerelor pe culoarul 
unui hotel”!*2. Dar când șarlatanii și şugubeţii apar deodată în masă și fără 
umbră de umor, prezentându-se sub trăsăturile unei sumbre înțelepciuni, ca 


şi cum ar fi într-un perpetuu şi dureros dialog cu îngerul, înţelegem că avem 
de-a face cu una din acele crize ale conștiinței sociale care preced de obicei 
catastrofele politice și morale. O cultură ai cărei protagoniști au devenit de 
multă vreme, în aplauzele mulțimii, purtătorii de cuvânt a tot ce poate 
defăima şi renega înseși fundamentele acestei culturi nu mai are nici o 
posibilitate de a împiedica propria ei distrugere. Atunci când poetul 
expresionist și viitor președinte al scriitorilor Reichului, Hanns Johst, punea 
în gura unuia din eroii săi cuvintele „de îndată ce auzea pronunțându-se 
cuvântul cultură, apuca revolverul”, el atingea punctul sensibil al crizei, 
deoarece, în fond, această atitudine era comună tuturor intelectualilor 
germani. Cât despre Friedrich Georg Jünger, acesta scria că „fiecare şurub 
nou plasat într-o mitralieră, fiecare perfecționare adusă războiului cu gaze 
sunt lucruri mai importante decât Liga Naţiunilor”. lar Stefan George 
afirma: „Orice eveniment, orice epocă este pentru noi doar un mijloc de 
stimulare artistică. Chiar şi cele mai libere dintre spiritele libere n-ar putea 
s-o scoată la capăt fără o acoperire etică — să ne gândim numai la noţiunile 
de culpabilitate etc. — care pentru noi și-a pierdut complet valoarea”. Alte 
simptome ale aceleiaşi stări de spirit au fost disprețul față de om manifestat 
în literatură şi artă, violenţa stilului şi expresiilor, într-un ciudat paralelism 
cu mania tenebrelor și a amurgurilor, gustul pentru vandalism ai catastrofe, 
mituri sau atitudini cinice. Pierduţi în această atmosferă de catastrofă, 
artiști, scriitori și intelectuali nu sesizau că hulita cultură era însăși temelia 
existenţei lor. În definitiv, dacă mulţi dintre ei au salutat cu bucurie victoria 
nazismului, aceasta s-a datorat tocmai perspectivei de haos şi barbarie pe 
care o întrezăreau şi de care nu avea motive să se înspăimânte, după părerea 
lor, decât „o burghezie laşă ei ghiftuită”. 

Prea târziu observară ei că regimul de teroare îi viza pe toţi; şi mulți 
plătiră scump eroarea pe care o făcuseră. Pentru alții, dimpotrivă, soarta se 
arătă binevoitoare. Nimeni nu le-a cerut să tragă consecinţele pentru ceea ce 
invocaseră cu ardoare. Ei se mulțumiră să tacă, se ghemuiră împreună în 
refugiile lor şi fură cruţaţi, în timp ce înregistrau cu tainică amărăciune 
barbaria vieţii publice, pregătirea de război şi haosul, apreciind de fiecare 
dată că nu acestea sunt plebea, barbaria și haosul a căror victorie o doriseră 
odinioară împotriva civilizaţiei. Despre ei Hitler afirma, nu pe nedrept: 

„Astăzi femelele literare ale lumii croncăne despre «trădarea 
spiritului». Dar cu puţin timp în urmă au savurat chiar ele trădarea comisă 
de spirit față de viaţă. Câtă vreme era vorba de un rafinament literar, s-au 


delectat. Acum însă, când trecem la fapte, ele holbează ochii ca nişte copii 
uimiți” 2%. 

Se poate presupune că ceva din această uimire s-a oglindit și în 
privirea lui Edgar Jung atunci când, la sfârșitul lunii iunie 1934, zbirii SS- 
ului au năvălit în locuinţa sa. Numai cu câteva luni în urmă declarase celor 
care „rămăseseră prizonieri ai noţiunii de stat constituțional” şi „se arătau 
neliniștiți” faţă de un anumit număr de „excese” că „violenţa este o parte 
componentă a vieţii” și că „un popor care nu mai este în stare de manifestări 
brutale se află în proces de decădere biologică”. 

Istoria aservirii spiritului într-o ţară este întotdeauna istoria propriei 
sale înrobiri şi când se cere „savoir résister” ®, aceasta înseamnă să reziști 
tentaţiei de a te sinucide. Thomas Mann întreba în 1930 dacă e posibil să 
faci să triumfe incultura, barbaria și abrutizarea naţională în viaţa unui 
popor atât de matur, cu o civilizaţie atât de veche şi cu o experiență 
multilaterală ca aceea a poporului german, care trecuse prin asemenea 
aventuri spirituale şi sufleteşti. În fond, răspunsul fusese dat mai înainte ca 
întrebarea să fi fost formulată, deşi trăsăturile situaţiei s-au definitivat doar 
mai târziu, în condiţiile regimului dictatorial, când s-a constatat totodată că 
limitele a ceea ce poate face omul sunt infinite. Condiţionarea opiniei 
publice pentru a o pregăti să accepte pretenţiile nelimitate ale regimului, 
proscrierea raţiunii, degradarea noţiunii de om, stigmatizarea tuturor acelora 
care atribuiau încă valoare adevărului și criteriilor morale, renunţarea la 
toate bazele etice în favoarea unei concepţii despre viaţă care se autodeclară 
nouă, îndrăzneață şi lipsită de iluzii — iată contribuţia nefastă a 
intelectualității extremiste la înfăptuirea nazismului. „Orice gândire 
romantică este în serviciul altor forţe, lipsite de romantism”, scria în 1925 
Carl Schmitt, demascând astfel, fără voie, esenţa concepţiei sale”. 

Au fost, desigur, și excepţii; oameni care nici înainte, nici după 1933 
n-au participat de loc la toate acestea. Sculptorul Ernst Barlach, poetul 
Friedrich Reek-Malleczewen, pictorul Karl Schmitt-Rottluff, care, şicanaţi 
de funcționărașii din domeniul culturii, s-au văzut curând, cum scria 
Barlach, supuși unei „lente sugrumări”. A existat de asemenea minoritatea, 
câtuși de puţin neglijabilă ca număr, de savanţi care, cu prețul unor lupte 
aprige, au încercat să apere integritatea cercetării și a învățământului: 
istoricul Friedrich Meinecke, filozoful Kurt Huber, fizicienii Otto Hahn și 
Werner Heisenberg. Și dacă regimul, în locul succeselor culturale pe care le 
sconta, n-a cules decât sărăcirea și abrutizarea culturii, el a trebuit de 


asemenea să suporte consecinţele pe plan științific și militar: surghiunirea 
elitei intelectuale şi refuzul marilor savanţi de a se alătura celui de-al III-lea 
Reich au atras după sine o asemenea pierdere de substanţă pentru 
Germania, încât destinul ei a fost profund modificat. Antiintelectualismul — 
unul dintre factorii esenţiali ai ascensiunii nazismului — se numără şi printre 
factorii esenţiali ai prăbușirii sale. 


CAPITOLUL al X-lea - FEMEIA ȘI MAMA GERMANĂ Rolul 
femeii în cel de-al III-lea Reich 


Încă de la începuturile ei, mișcarea nazistă a fost o comunitate de 
acțiune militantă a bărbaţilor, care n-a primit aproape de loc în rândurile 
sale femei. Cu prilejul primei adunări generale a membrilor de partid, la 
începutul anului 1921, participanţii au votat în unanimitate o moţiune care 
preciza că „nici o femeie nu va putea fi primită în conducerea partidului sau 
în comitetul său de conducere”. „Fiihrerlexikon”, ediţia 1934, care 
cuprindea numele foarte multor persoane puţin cunoscute, nu menţiona nici 
o singură femeie. Deşi în anii următori milioane de femei s-au încadrat în 
organizaţiile partidului nazist, ele n-au avut o adevărată reprezentanță 
politică. În pofida declaraţiilor atenuante făcute de conducătorii partidului, 
antifeminismul a rămas una din trăsăturile fundamentale ale partidului 
nazist, deosebindu-l de celelalte organizaţii politice ale mișcării. La 
începuturile sale aceasta cuprinsese în rândurile sale mai ales oameni fără 
căpătâi, incapabili să adopte un stil de viață aşezat. Categoria aceasta de 
indivizi disprețuiește în primul rând orice fel de legătură trainică, inclusiv 
căsătoria și familia. Experienţa de viaţă care-i stigmatizase (front, formaţiile 
de voluntari sau asociaţiile cu caracter politic ai căror membri se recrutau 
din boema marilor orașe) dăduse și ea mişcării caracterul unei organizaţii 
exclusiv masculine, trăsătură consolidată de atmosfera „uniunilor de 
camarazi”, de regiment, atât de răspândite în anii aceia. În întreţinerea 
sistematică a unui cult al elitei, în sentimentul apartenenţei la un Ordin, 
cultivat în SA şi, mai târziu, în SS, în admiraţia exacerbată şi fanatică 
pentru „fiihrerul invincibil”, în „prietenia eroică” şi „devotamentul 
camaraderesc” se poate descifra acel caracter „homo-erotic” care se făcea 
simţit şi în sentimentalismul dulceag şi ambiguu folosit pentru a conferi o 
coloratură romantică actelor de brutalitate. 

Nu este deci o întâmplare că, de-a lungul anilor, în cercul îngust al 
conducătorilor, au existat prea puţini care să fi fost căsătoriţi şi care să fi 
corespuns exigenţelor doctrinei naziste în materie de familie aşa cum a fost 
ea popularizată în numeroase scrieri, picturi și monumente, pe care 
propaganda le-a impus populaţiei și, cu atât mai mult, în „poezia autentic 


rasistă”, încurajată oficial de regim: bărbatul, un erou, reprezentat de 
preferinţă pe peticul său de glie, cu privirea aţintită semeţ către soarele care 
răsare sau cu picioarele viguroase bine înfipte în sol, sfidând vâltoarea 
vieţii, cu un piept atletic dezgolit; sprijinit de el, o femeie înaltă, pieptoasă, 
curajoasă şi ea, capabilă să se apere, dar totodată înzestrată cu sentimente 
profunde, cu un chip fericit în mijlocul unor copii zămisliţi fără odihnă — 
idilă înaltă şi blondă, peste care plutește acel amestec permanent de miros 
de sudoare virilă și de exaltare sufletească, specifice tuturor reprezentărilor 
ideologice naziste, oricât de stilizate ar fi fost. În spatele acestui eroism de 
paradă se ascundeau întotdeauna scopurile practice ale regimului, care 
vedea în căsătorie o „asociaţie de producţie” şi clasifica femeile în funcţie 
de „capacităţile lor de procreare”. Se vorbea de „angajarea” femeii în 
accepţia unui termen folosit în vocabularul militar, precizându-se că aceasta 
trebuia să se producă „nu pe plan social, ci pe plan erotic, împlinirea în 
dragoste, marea fericire a dragostei, procrearea şi naşterea fiind culmile 
eroice ale vieții femeii”22. 

Dar, independent de orice consideraţii legate de problema puterii, 
originea și conţinutul doctrinei naziste în ceea ce privește rolul femeii nu se 
explică pe deplin decât luând în consideraţie și strania atitudine a lui Hitler 
faţă de celălalt sex. Este aproape sigur că îndepărtarea sa de la idealul pe 
care-l propovăduia a fost determinată cu deosebire de un calcul psihologic, 
aşa cum s-a întâmplat cu toate hotărârile și comportările sale, inclusiv cele 
personale. Din 1919, viitorul său mentor Dietrich Eckart, schițând la o masă 
a cafenelei Schwabing chipul salvatorului poporului german, susţinea: 
„Trebuie să fie un celibatar! Atunci femeile vor fi de partea noastră!” Hitler 
însuşi avea să mărturisească mai târziu că, dată fiind influenţa hotărâtoare 
exercitată de femei în alegeri, el nu şi-a putut permite niciodată să se 
însoare. Dar nu-i mai puţin adevărat că neconformismul atitudinii sale față 
de idealurile naziste s-a datorat şi incapacității sale de a avea sentimente 
profunde sau de a stabili contacte umane firești, după cum reiese din 
mărturiile prietenului său din tinerețe, August Kubizek, referitoare la 
caracterul straniu al relațiilor sale cu „Stefania”. Poate că atitudinea lui 
Hitler faţă de sexul slab, și așa complexă și greu de pătruns, să fi devenit şi 
mai confuză din cauza acelei legături nenorocite cu nepoata sa Geli Raubal, 
care, după toate aparențele, pentru a scăpa de apăsarea pe care o exercita 
prezenţa lui, s-a hotărât brusc să se sinucidă; oricum, este greu de precizat 
care din aceste motive a fost cel determinant. În orice caz, după unii dintre 


apropiații lui, frica de „a conversa cu o femeie” era o parte componentă a 
fricii — caracteristică lui Hitler — faţă de întreaga sferă de contacte externe. 
S-a emis și ipoteza, nu întru totul lipsită de temei, că legătura lui Hitler cu 
Eva Braun, despre care s-a păstrat cu atâta grijă cel mai mare secret, n-a 
avut un caracter sexual normal, singurul ei scop fiind să-i procure lui Hitler, 

ca şi anturajului său, un soi de dovadă a virilităţii sale. 

Fără îndoială că asemenea afirmaţii cuprind și o parte speculativă. 
„Mein Kampf” însă ne oferă o mărturie mult mai sigură și mai edificatoare; 
autorul scoate acolo involuntar la iveală elementele esenţiale ale 
comportamentului său maladiv faţă de femei. Fie că se referă la capitolul 
excesiv de lung şi aproape intolerabil despre sifilis, fie la vocabularul ciudat 
de „corupt” al fiihrerului sau la acel coșmar obscen care l-a urmărit, desigur, 
de-a lungul întregii vieţi și căruia Julius Streicher avea să-i facă mai târziu o 
publicitate atât de respingătoare: femeia germană, goală, strâns încătuşată; 
în al doilea plan călăul evreu o pândește, apropiindu-se încet de ea, în timp 
ce Hitler însuși, înfricoșat, complexat, se salvează abandonând-o pe 
fecioară „dragonului”, în loc s-o scape. Se pare că o parte esenţială din 
pretinsa concepţie despre lume a lui Hitler era un soi de raţionalizare a 
sentimentelor de ură ai de răzbunare, suscitate de asemenea visuri 
umilitoare; iar structura ideologică în care Hitler încerca să încorporeze 
femeia reproducea aceste imagini ireale, impregnate de reprezentări sublime 
şi totodată obscure pe care experiența unei sexualități normale nu le corecta 
niciodată. 

Dimpotrivă, aşa cum am mai arătat, Hitler a căutat şi a şi găsit în mare 
măsură în intrările sale în scenă și în discursurile rostite de el în fața 
mulțimilor ceea ce îi fusese refuzat în contactul personal cu oamenii. De 
altfel, caracterul acestor manifestații, care lăsau să se vadă atât de pregnant 
căutarea plăcerii personale, precum și semnele evidente ale refulării care se 
desluşeau în întreg personajul, exercitară foarte curând o atracţie profundă 
asupra femeilor, a căror reacţie entuziastă a contribuit „de la începutul 
mișcării — şi chiar într-o măsură hotărâtoare — la succesul repurtat” de 
discursurile lui:“. Fiihrerul însuși, pe care Friedrich Reck-Malleczewen îl 
compara cu un escroc sentimental încercând să înșele bucătăresele dornice 
de amor, a recunoscut de altminteri că femeile au jucat „un rol de loc 
neglijabil în cariera sa politică”: într-adevăr, se poate spune că ele l-au 
descoperit, au optat pentru el şi l-au adorat. Cu mult înainte ca „Münchener 
Post” să fi scris, în aprilie 1923, că se vorbeşte de „femei care s-au 


îndrăgostit fulgerător de Hitler”, contesa Reventlow declara că el este 
„Mesia care va să vină”. În jurul acestui bărbat tânăr, sumbru şi atât de 
straniu se înghesuiau prietene cu înfățișare maternă care, „dovedind un 
instinct sigur, presimţeau în persoana lui masculul ce trebuie salvat”. Printre 
ele se afla Carola Hofmann, văduva unui profesor, poreclită „mămica lui 
Hitler”, soţia editorului Bruckmann, aparţinând marii nobilimi europene, 
precum şi soţia fabricantului de piane Bechstein. Ele mai ales, împreună cu 
diverse rivale sau locţiitoare, care li s-au adăugat ulterior, i-au deschis lui 
Hitler porţile „bunei societăţi”. Când nu era vorba de personaje aparţinând 
dreptei tradiționale, femeile acestea reprezentau adeseori o pătură socială 
îmbătrânită şi uzată în rafinamentele vieţii, motiv pentru care erau interesate 
tocmai de acel gen de senzaţii pe care le putea oferi Hitler: extremismul 
său, concepţiile sale lipsite de cea mai elementară logică, dar şi lipsa de 
experiență necesară în lumea bună, inclusiv proasta sa educaţie; pe scurt, 
aspectele şocante ale acestui personaj constituiau un amuzament pentru o 
societate care, ducând o existenţă searbădă, căuta cu orice preț excitante. 
Caracterul sumbru, crispat, angoasa permanentă de care, pare-se, suferea 
sugerau existența unor tensiuni interioare ce-şi aşteptau eliberarea pe care ar 
fi putut să i-o aducă un suflet plin de înţelegere. Aceste solicitări materne se 
îmbinau cu elemente de seducţie mai obscure. Hannah Arendt a evocat cu o 
ocazie „admiraţia tot mai puternică pe care societatea bună a secolului al 
XIX-lea o încerca față de lumea interlopă, decăderea sa morală progresivă, 
predilecţia tot mai pronunţată pentru cinismul anarhic al progeniturii sale”. 
Ea a scos în relief surprinzătoarea afinitate dintre concepţia politică despre 
lume a drojdiei societăţii şi cea a burgheziei. Procesul a atins punctul 
culminant la începutul celui de-al treilea deceniu, în saloanele din Miinchen 
şi, ulterior, în celebrul cerc al doamnei von Dricksen:22. 

Cultul care se dezvolta în jurul persoanei sale a avut o importanță mult 
mai mare decât sprijinul material și social acordat de aceste cercuri 
tânărului agitatori**. Fără îndoială, cultul idolatru n-a fost mai puţin eficace 
în „mișcarea masculină”, dar sursa cultului exacerbat și isteric al cărei 
obiect a fost Hitler trebuie văzută în efuziunile sentimentale ale unei 
categorii bine delimitate de femei, de o anumită vârstă, care căutau o trezire 
a instinctelor lor nesatisfăcute în tumultul entuziast al marilor manifestații 
nocturne, la picioarele unui Hitler transfigurat de extaz. Unul din acoliţii lui 
Hitler scria: „Pentru a înţelege caracterul acestui entuziasm, trebuie să fi 
văzut de la înălțimea tribunei auditoarele de acest gen, cu privirea lor 


umedă și împăienjenită, tulburată de emoție”. Rareori „rolul erotismului în 
propagandă” a fost atât de eficace. Și, după cum folosirea sistematică a 
stimulentelor abil alese, inclusiv o punere în scenă sugestivă, transforma 
manifestațiile politice într-o exaltare a instinctelor, la fel Hitler părăsea tot 
mai mult rolul oratorului tradițional pentru a deveni încarnarea unui instinct 
a cărui prezență permitea unor mic-burgheze neurastenice să se dedea la un 
dezmăţ colectiv. Aşteptarea, încărcată de neliniște, a clipei în care masa se 
dezlănţuie, a sentimentului marii eliberări, în mijlocul strigătelor incoerente 
ale mulțimii dezvăluia caracterul isteric al acestor manifestații. Însuşi Hitler 
a declarat că în discursurile sale „a ţinut întotdeauna seama de gusturile 
femeilor”, întrucât acestea au fost, de la început, „admiratoarele sale cele 
mai entuziaste”. Până și în cursul războiului el a încercat să facă faţă 
criticilor prin argumente „anume ticluite pentru a impresiona sensibilitatea 
feminină”. 

Fie că acest erotism public este explicat prin consideraţii tactice, fie 
prin obsesiile personale ale lui Hitler, în ambele ipoteze femeia era privită 
exclusiv ca obiect, iar calităţile ei specifice — capacitatea de a se devota, 
nevoia ei de ordine, de autoritate — n-au fost socotite decât ca niște 
instrumente ale unei orientări psihologice intensive. Aici ne aflăm în 
punctul de convergenţă dintre comportamentul personal al lui Hitler și 
trăsăturile, de altfel destul de vagi, ale doctrinei naziste în ceea ce priveşte 
femeia. Această doctrină nu făcea altceva decât să reia, în acest domeniu, 
tezele formulate în scrierile rasiste, dându-le însă o orientare proprie, astfel 
încât de sub neadevărurile şi fantasmagoriile ei răzbăteau brutal adevăratele 
țeluri ale conducătorilor. Și aici se regăsește încă una din trăsăturile 
caracteristice ale practicii ideologice naziste: noţiunile pseudo-romantice 
slujesc doar pentru a disimula obiectivele şi tactica ţintind dominaţia. 

Nazismul pretindea că aduce o soluţie definitivă problemei femeii. 
Într-adevăr, el aprecia că situaţia dificilă a femeii în societatea modernă are 
drept cauză unică egalitatea sexelor proclamată de spiritele liberale; dacă se 
restabileşte inegalitatea naturală dintre bărbat și femeie, chipurile negată de 
ideologia Drepturilor omului, revenindu-se la regimul iniţial, toate 
problemele create artificial de o „intelectualitate profund coruptă” dispar de 
la sine. În ochii naziștilor, femeia era aceea care conserva neamul şi 
moștenirea biologică, apăra puritatea sângelui și a rasei, virtuțile domestice 
şi moravurile tradiționale. După cum afirma Alfred Rosenberg, femeia are 
un spirit „liric” şi „atomist”, în timp ce bărbatul gândeşte într-o manieră 

„arhitecturală” și „sintetică”! După părerea lui, una din sarcinile esenţiale 
ale femeii constă în „a propovădui menţinerea purității rasei”. Gertrud 
Scholtz-Klink — o Reichsfrauenfiihrerin — deplângea şi ea faptul că în epoca 
noastră prozaică funcţiile și semnificaţia naţională şi sfântă ale femeilor au 
fost uitate; ca atare, ea le invita „să redevină preotesele familiei şi ale 
națiunii”. Promotorilor unor asemenea concepții, mișcarea feministă din 
secolul al XIX-lea le apărea ca un „simptom al decadenţei” în aceeași 
măsură ca democraţia, liberalismul sau parlamentarismul, „noţiune — 
spunea Hitler — inventată de intelectualii evrei” pentru a distruge sistematic 
rasa ariană. O lucrare de popularizare a doctrinei naziste o spunea pe gea: 
„Femeile germane... doresc înainte de toate să fie soţii și mame, ele nu țin 
să fie tovarăşe, cum încearcă să le convingă și să se convingă pe ei înșiși 
roşii, care pretind că vor să asigure fericirea popoarelor. Ele n-au nostalgia 
uzinei, a biroului sau a parlamentului. Un cămin plăcut, un sot bun și o liotă 
de copii fericiţi sunt mult mai aproape de inima lor”22. 

Ostilitatea nazismului față de lumea modernă a muncii, protestele 
violent romantice împotriva marilor orașe şi a civilizației în general, 
eforturile absurde ale celui de-al III-lea Reich de a impune unei societăți 
industriale cu înalt nivel tehnic modele de organizare rurală (n-au mers oare 
până acolo încât să ceară deschis „ruralizarea spirituală a poporului”?) își 
găseau în aceeaşi măsură expresia în idealul feminin, aşa cum îl prezentau 
directivele oficiale destinate publiciştilor naziști. „Meșteșugarilor în ale 
literaturii” li se propuneau următoarele subiecte: „munca ţăranului; ideea de 
familie; legea privind moştenirea pământului; lupta împotriva urbanizării; 
verificarea omului într-o nouă ordine socială, întemeiată pe ideea de rasă; 
viața unor colonii militare rurale; dotarea tehnică și originalitatea vieții 
culturale a satului”. Într-un articol de ziar în care se anunţa introducerea 
„ordinii în literatura germană”, dramaturgul nazist Rainer Schlösser scria: 
„Nu aşteptăm noi toți cu nerăbdare renașterea acelui erotism autentic 
german care i-a caracterizat pe unii ca Goethe, Kleist, Storm sau Moricke? 
Poeţii noştri trebuie, înainte de toate, să opună freneziei speculațiilor 
sexuale, de un asiatism din fericire astăzi refulat, imnul sângelui sănătos al 
omului german, legat de pământul lui”. Această declaraţie, ca și altele de 
acelaşi gen, erau îndreptate împotriva „femeilor de tip ibsenian”, care au 
pierdut calitățile materne ale „femeii primitive, ale ţărăncii, și care, în loc să 
aibă copii, are numai conflicte sufleteşti”. Declaraţia stigmatiza și 
„doamna”, adică femeia care fumează, îşi dă cu ruj pe buze, își lăcuieșşte 


unghiile și poartă tocuri înalte. Mai ales în primii ani ai regimului, acest 
puritanism meschin, în surprinzător contrast cu cultul forței brutale, cu 
disprețul moralei practicate în alte domenii şi care provocă chiar protestele 
lui Goebbels, dădu loc la multe șicane. Astfel, prefecţii de poliţie din 
numeroase oraşe germane dispuseră ca în restaurante să se afișeze dispoziţii 
interzicând femeilor să fumeze în public; mai zelos, cel din Erfurt incită 
chiar populaţia să interpeleze femeile care fumează în public, amintindu-le 
„îndatoririle lor de femeie şi de mamă germană”. Idealul feminin nazist, în 
care se îmbina în chip straniu tipul țărăncii din Friza cu anumite trăsături 
ale reginei Luiza de Prusia, preciza că germanismul autentic este 
incompatibil cu întrebuinţarea tutunului, a rujului sau cu preocuparea pentru 
modă: 

„Bărbaţii germani — scria Curt Rosten într-o lucrare intitulată „ABC-ul 
naţional-socialismului” — vor din nou, și pe bună dreptate, să aibă de-a face 
cu femei germane. Nu jucării frivole, interesate doar de plăceri, ocupate cu 
toalete şi zorzoane, semănând cu o cupă strălucitoare, goală și inutilă. 
Adversarii noștri au încercat să pună femeia în serviciul obiectivelor lor 
tenebroase, prezentându-i frivolitatea sub culorile cele mai atrăgătoare, 
calificând drept sclavaj vocaţia lor naturală”. 

Această vocaţie era exclusiv cea de maternitate, de „protectoare a 
căminului”. „Doamna”, înconjurată de suspiciuni, nu putea înţelege 
cerinţele de seriozitate pe care le pretinde o conștiință familială strâns legată 
de „Weltanschauung”. Ea era considerată marea vinovată pentru „declinul 
familiei”. În „Mein Kampf’, Hitler preconiza deja viitoarele „măsuri de 
selecție biologică”: „Un stat rasist trebuie... înainte de orice să elibereze 
căsătoria de înjosirea în care a fost menținută datorită oprobriului ideii de 
rasă, redându-i caracterul sacrosanct cuvenit unei instituții menite să creeze 
ființe după chipul Domnului, și nu monştri care se află undeva între om şi 
maimuţă”. 

De fapt, ideologii naziști au afirmat întotdeauna că nu vor să 
îndepărteze femeia de la orice activitate publică și nici că ar dori să o 
priveze de drepturile și interesele sale legitime. Ei au afirmat sus și tare că 
„lupta spirituală a femeii își are drepturile și îndatoririle sale, alături de 
lupta specifică bărbatului”, sau, cum spunea Gertrud Scholtz-Klink într-o 
formă destul de grotescă: „Chiar dacă singura noastră armă este polonicul, 
forţa lui de izbire nu trebuie să fie mai mică decât a celorlalte arme”. 
Obiectivul fundamental al acestor încercări de revalorizare era promovarea 


maternității: „Pot femeile să-și închipuie ceva mai frumos decât o viaţă 
tihnită, în mijlocul căminului familial, în tovărășia bărbatului iubit, trăind în 
aşteptarea plină de emoție a misterelor vieţii care se plămădeşte într-însele, 
același simțământ al creaţiei care răzbate peste secole şi milenii?” În timp 
ce Goebbels afirma că „dacă noi am îndepărtat femeia din viaţa publică, 
unicul scop urmărit a fost de a-i reda demnitatea”, Hitler declara fără 
înconjur: „Dacă înainte mișcările feminine liberale și intelectualiste ofereau 
programe conţinând un anumit număr de puncte inspirate din pretinse valori 
spirituale, programul mişcării noastre national socialiste nu are în vedere 
decât un singur scop: copilul”. Asemenea postulate, care pretindeau să 
rezolve problema, ignorându-i datele, erau completate de o viziune — mai 
curând meschină a armoniei dintre sexe. „Atunci nu vor mai exista 
niciodată gâlceavă şi discuţii între cele două sexe, care, dimpotrivă, vor 
străbate viața mână în mână, unite în luptă, cum o dorește providenţa, care 
i-a făurit pe amândoi în acest scop”. 

În timp ce pentru problemele puterii conducătorii nazişti dovedeau un 
instinct foarte precis, numeroase formule referitoare la problemele femeii, 
aforisme adesea vagi, exprimă interesul limitat pe care-l aveau pentru 
precizarea doctrinei lor în acest domeniu. Deşi imediat după 30 ianuarie 
1933 regimul s-a ocupat de mijloacele potrivite pentru a influenţa femeia și 
familia, el n-a făcut nici o încercare pentru a clarifica și a ordona ideile, 
câteodată contradictorii, expuse în scrierile rasiste. Scopurile totalitare, 
cărora le-au căzut victime, încă de la primele măsuri, asociaţiile feminine 
existente, s-au manifestat prin crearea unei puzderii de felurite organizații: 
Asociaţii naţional-socialiste de binefacere (NSV), Asociaţia femeilor 
naţional-socialiste (NS-,Frauenschaft”), Opera femeii germane („Deutsches 
Frauenwerk”), şi anexele sale, Ajutorul pentru mamă și copil („Hilfswerk 
Mutter und Kind”), Secţiile feminine ale Frontului german al muncii 
(„Frauenamt der Deutschen Arbeitsfront”) etc... „Numai noi suntem 
autorizaţi — proclama Hitler — să conducem poporul ca atare — fiecare 
bărbat, fiecare femeie, luaţi separat. Noi vom reglementa relațiile dintre 
sexe, noi vom educa copiii”. Iar într-un alt pasaj declara: „Copiii îmi aparțin 
tot atât de mult mie, cât și mamelor lor”. 

Pentru a face faţă acestor exigenţe, începând din 1933 s-au luat o serie 
de măsuri privind „puritatea biologică a poporului”, care, curând 
amplificate şi perfecționate, au fost efectiv aplicate cel puţin evreilor. 
Numeroase servicii, comisii, comitete de experţi și servicii ministeriale, 


însărcinate ulterior cu toate problemele privind demografia, rasa şi 
sănătatea publică, îşi desfăşurau activitatea paralel cu elaborarea unei 
legislații destinate să încurajeze creșterea populaţiei și eugenia. Printre ele 
se enumeră „legea pentru încurajarea căsătoriei” din 5 iulie 1933 (revizuită 
la 21 februarie 1935). Ţelul ei principal era să acorde împrumuturi cu 
ocazia căsătoriilor, urmând ca la fiecare nouă naştere să se suprime o parte 
din datorie; „legea pentru protecția împotriva maladiilor ereditare”, 
sărbătorită public ca „începutul măsurilor statale de exterminare”; de 
asemenea, unele proiecte prevăzând că pentru obţinerea unei încadrări 
tânărul funcţionar trebuie să fie însurat. În același sens trebuie menţionată 
instituirea „pașaportului genealogic”, transformarea birourilor de stare 
civilă ale statului în „oficii ale rasei”, însărcinate să clarifice pe deplin 
„Situaţia biologică a tuturor germanilor” în acest scop, guvernul nazist a 
dispus, începând din 1933, fotocopierea tuturor registrelor parohiale. Au 
mai fost adoptate și alte măsuri, printre care programul de euthanasie și 
crearea unei „Cruci a mamei”, decernată anual la 12 august, „ziua 
aniversării naşterii mamei fiihrerului nostru”, cum preciza expunerea de 
motive. În atribuirea distincţiei se pleca de la principiul că „mama unei 
familii numeroase trebuie să ocupe în comunitatea poporului german același 
loc de onoare ca soldatul pe front, pentru că ea, la fel ca soldatul în vârtejul 
bătăliilor, îşi dă trupul şi viaţa pentru popor şi patrie”. 

Pentru a-și asigura într-un mod şi mai direct influenţa, guvernul a creat 
în acelaşi timp asociaţii prevăzute cu o structură rigidă, membrele lor 
purtând uniformă. Toate femeile sau tinerele fete germane erau obligate să 
se încadreze. Existau astfel secțiunea feminină a Tineretului hitlerist şi cea a 
Frontului muncii, al căror rost era de a organiza lupta împotriva aşa-zisei 
masculinizări a femeii, determinată de spiritul iudeo-liberal; în fapt, totul 
oferea un exemplu excelent al modului în care naziștii ştiau să folosească în 
interesul lor anumite concepţii ideologice. Ori de câte ori doctrina intra în 
conflict cu voinţa de dominație, conducătorii naziști renunţau la doctrină. În 
acelaşi timp, conducătorii naziști se străduiau să făurească din 
conducătoarele Serviciului muncii tipul femeii ideale: opunându-le 
„feministelor” din alte ţări, care, „în protestul lor, se străduiau în chip 
ridicol să imite moravurile bărbaţilor”, această „Fiihrerin”, trebuia, 
prezentând toate garanţiile ideologice şi biologice, să ofere modelul unui 
nazism „trăit”. 


Acest tip de femeie trebuia să posede caracteristici bine precizate; doar 
ceva mai târziu, mai ales sub influența citadină a soţiei ministrului 
propagandei, Magda Goebbels, imaginea aceasta lipsită de graţie a fost 
puţin retuşată. Totuşi se continua sărbătorirea femeii ideale cu tenul deschis, 
cu părul blond strâns în cozi așezate cunună pe cap, sau pieptănată cu coc, 
cu şolduri ample. Îmbrăcată cu o fustă lungă şi largă, încălţată cu pantofi cu 
tocuri joase, corpul eliberat de strânsoarea corsetului — considerat ca 
accesoriu rușinos —, era o apariţie lipsită de gingășie şi, în ciuda 
„naturaleţii” ei stilizate, izbea prin tot ceea ce era antinatural în 
comportamentul ei, ca și prin exasperantul şi folcloricul ei „Gemiitlichkeit”. 
Fiecare din mișcările şi atitudinile ei exprima efectiv conștiința 
„îndatoririlor de sânge” și „calităţile indispensabile menţinerii rasei”. Un 
mic anunţ apărut în 1935 la rubrica „Căsătorii? a unui mare cotidian ne 
oferă o descriere expresivă a acestui tip feminin: 

„Medic, 52 ani, rasă ariană pură, combatant la Tannenberg, doreşte 
posteritate masculină graţie căsătoriei civile cu o femeie perfect sănătoasă, 
de veche origine ariană, tânără și virgină, bună gospodină, fără pretenţii, 
capabilă să facă munci grele, purtând încălțăminte cu tocuri joase, fără 
cercei în urechi, dacă e posibil fără avere. Intermediarii nu sunt acceptaţi, 
discreție asigurată. Oferte sub AEH 11094 la Münchener Neueste 
Nachrichten”. 

Tipul ideal al femeii naziste și-a găsit una din întruchipările cele mai 
perfecte în persoana Gerdei Bormann, soția lui Martin Bormann. Dragostea 
ei de familie, aspectul ei fizic și numeroasa-i progenitură au făcut-o să fie 
demnă de acest model, ca și, de altfel, atașamentul, de o naivitate 
dezarmantă, pentru persoana fiihrerului. Faţă de doctrina nazistă avea o 
atitudine foarte serioasă, fiind gata să accepte orice exigenţă intelectuală. O 
parte a corespondenței cu soţul ei a fost publicată, și în aceste texte regăsim 
principalele caracteristici psihologice ale acestui tip de femeie: dorinţa de a 
se supune şi a se devota, unite cu dezinteresarea personală și manifestările 
exacerbate ale unei credințe isterice; violența brutală a prejudecăţilor; 
aptitudinea de a accepta fără dificultate elementele contradictorii ale 
doctrinei alese, de a sanctifica absurdităţile şi de a se abandona celor mai 
fantastice reverii romantice. Într-o zi, către sfârşitul războiului, ea scria cu 
acea exaltare prozaică care îi era proprie: „Oh! tată, fiecare cuvânt pe care 
fiihrerul l-a rostit de-a lungul anilor în care am purtat luptele noastre cele 
mai grele îmi revine în minte...” Şi puţin mai târziu: „La radio se cântă: «Și 


chiar dacă lumea ar fi fost plină de demoni»'2”. Fără să știe, Luther a scris 
un veritabil cântec nazist”. Ea era preocupată de însemnătatea istoriei în 
viață, de răspunderea lui Carol cel Mare pentru introducerea creştinismului 
şi iudaismului în Europa centrală, de repercusiunile dăunătoare ale moralei 
creştine sau de caracteristicile proprii fiecărei rase; se informa la 
propagandiștii de partid sau la gauleiteri, care „lămureau de îndată toate 
nedumeririle”. Era întotdeauna gata să reflecteze asupra problemelor 
ideologice sau să-şi verifice convingerile, gata să accepte cu bucurie — în 
interesul „cauzei” — orice sacrificiu. Numai dacă ne referim la această 
atitudine putem înţelege reacţiile ei atunci când soţul său a informat-o că, în 
fine, a reuşit s-o cucerească pe actriţa „M”. Primind știrea, Gerda Bormann 
s-a mulțumit să-i propună soțului să o aducă pe „M” acasă, în vederea 
instaurării unui sistem de „maternitate alternativă”, în aşa fel încât „toţi 
copiii să poată fi adunaţi şi crescuţi laolaltă în casa de pe marginea lacului. 
Astfel, femeia care în momentul respectiv nu va avea copil, va putea 
rămâne alături de tine la Obersalzberg sau la Berlin”. În continuare, ea își 
asigura soţul: 

„Sigur că nu sunt supărată pe voi şi nici geloasă. Ceva a pus stăpânire 
pe tine, cum ţi se întâmplă adeseori când ai o idee sau o dorinţă pe care, cu 
ardoarea ta obişnuită, o duci până la capăt... Mă tem doar, cunoscând 
impetuozitatea ta, să nu-i fi provocat sărmanei fete un șoc teribil (pentru 
moment, e sigur). Te iubeşte cu adevărat...?” Apoi, căutând să tragă din 
această întâmplare concluzii practice corespunzătoare cerinţelor doctrinare 
naziste, Gerda Bormann continuă: „Ar fi bine dacă, o dată cu terminarea 
războiului, s-ar face o lege asemănătoare cu cea promulgată la sfârșitul 
războiului de treizeci de ani, care ar da tuturor bărbaţilor pe deplin sănătoşi 
şi de rasă ariană pură dreptul de a avea două femei. (Fiihrerul este de 
această părere.) Atât de puţini oameni valoroşi vor supravieţui acestei lupte 
hotărâtoare, atâtea femei de treabă vor fi condamnate să nu aibă copii 
fiindcă cel ce le fusese menit a căzut pe câmpul de luptă — trebuie să 
acceptăm această situație? Noi avem nevoie și de copiii acestor femei!” 
(foarte just, avem nevoie de ei pentru lupta viitoare care va hotărî soarta 
națiunii). 

Gerda Bormann propunea în continuare introducerea unei „căsătorii de 
necesitate națională”! în cadrul căreia, pentru a spori producţia de copii, 
monogamia să fie suprimată. Ideile acestea reflectau concepţiile exprimate 
în numeroase documente oficiale. Anumite aspecte populare ale politicii 


familiale în cel de-al III-lea Reich au făcut adesea să se uite că măsurile de 
ajutorare a familiilor urmăreau exclusiv crearea condiţiilor demografice 
indispensabile pentru îndeplinirea „misiunii imperiale” a poporului german, 
adică dezlănţuirea agresiunii. În timp ce Bormann pretindea „pentru viitorul 
poporului german instituirea unui cult al mamei”, Walther Darré, cu 
nepăsarea caracteristică scolasticului care prevede şi catastrofele ce pot 
decurge din teoriile sale, declara că „într-un regim de jurisprudenţă funciară 
echilibrată și de căsătorii bine concepute... un război n-a adus niciodată pe 
plan biologic prejudicii rasei nordice”. La fel, Himmler asigura că fără 
creşterea potenţialului demografic, „noi nu vom putea stăpâni pământul..., 
nici nu vom putea menţine marele imperiu german, care este în curs de 
constituire”. Și când directorul cancelariei partidului declara într-un 
memoriu privind „salvgardarea viitorului poporului german? că 
„fecunditatea numeroaselor generaţii de milioane de femei reprezintă 
capitalul cel mai important (al Reichului)”, era vorba în fapt de un capital 
dinainte destinat irosirii, întrucât rareori nazismul şi-a manifestat atât de 
deschis caracterul violent agresiv. Hitler putea deci să declare: „Va fi o 
binecuvântare pentru noi să avem un excedent de copii, căci acest lucru ne 
va forța să acționăm!”2". 

Dar, vădit lucru, în planurile acestea nu erau prevăzute pierderile 
importante pe care le va aduce războiul. Astfel şi înalții funcţionari ai 
partidului au ajuns, începând din 1943, să imagineze o serie de proiecte 
uluitoare, în care se făceau fără jenă comparații între creşterea animalelor şi 
viaţa omului. Acestea s-au finalizat într-un amestec de proiecte himerice, de 
fervoare şi de glume de prost gust, însoţite de dorinţa aprigă de a sluji 
statul. Hitler ai clica lui plecau de la aprecierea că, după război, trei sau 
patru milioane de femei nu-și vor găsi soţi, şi deci nu vor avea copii. Or, 
după cum declara Hitler în cursul unei discuţii, aceasta constituia, calculat 
în viitoare divizii, un deficit pe care „poporul nostru nu și-l poate permite”. 
Era deci absolut necesar să se ofere acestor femei posibilitatea de a avea 
copii. Și Martin Bormann adăuga: „Aceste femei nu vor putea procrea cu 
Sfântul Duh, ci numai cu bărbaţii germani încă disponibili”; statul deci va 
trebui să vegheze „ca oamenii cumsecade, înzestrați cu personalitate, cu o 
bună condiţie fizică şi psihică să poată avea o progenitură numeroasă”. 
Candidaturile vor fi supuse unei selecţii severe, după care cei aleși vor avea 
dreptul „să contracteze o căsătorie nu numai cu o femeie, ci şi cu o a doua, 


ea obţinând fără dificultăţi dreptul de a purta numele soțului, iar copiii 
numele tatălui”. 

Și Himmler se gândise la măsuri asemănătoare. În completarea unor 
ordonanţe anterioare, „ordonanța SS pentru toate unităţile SS şi de poliţie”, 
dată la 28 octombrie 1939, avea ca scop încurajarea procreării, dar cu 
deosebire a copiilor nelegitimi. Crearea organizaţiei „Lebensbom”, adevărat 
bordel de stat, şi instituirea sistematică a „procreatorilor voluntari” fură 
primele măsuri concrete în această direcție. Himmler fu, alături de 
Bormann, marele promotor în acest domeniu. Urmărind să asigure poziţia 
privilegiată a primei soţii, avea de gând să-i acorde titlul de „Domina”2. În 
același timp el cerea ca dreptul de a contracta o a doua căsătorie să fie 
considerat la început ca „o înaltă distincţie rezervată eroilor de război, 
titularilor Crucii de aur germane şi cavalerilor Crucii de fier”. Ulterior, 
măsura s-ar fi putut extinde, cuprinzându-i și pe deţinătorii Crucii de fier 
(clasa 1), precum şi pe cei decoraţi cu medalia de aur sau argint „pentru 
lupte corp la corp”, întrucât „celor mai valoroși combatanți le revin de drept 
cele mai frumoase femei”, obișnuia să spună Hitler. Modelele unei 
concepţii romantice despre istorie, visurile sale din tinereţe de a fi un nou 
Sfânt Gheorghe și coloratura darwinistă, datorată încă primelor sale lecturi, 
se amestecă şi se combină aici în chipul cel mai straniu, pentru a ne oferi 
formulări de genul: 

„Dacă bărbatul german trebuie să fie gata să moară, ca soldat, 
necondiţionat, el trebuie să aibă și dreptul să iubească necondiţionat. Lupta 
şi amorul sunt legate. Mic-burghezul ar trebui să se mulțumească cu ceea 
ce-i mai rămâne”. 

Pe de altă parte, proiectele privind noua lege a căsătoriilor prevedeau 
că soții care după cinci ani de căsătorie n-au avut copii pot divorța fie şi 
numai din acest motiv. Conducătorii nazişti apreciau că, întrucât scopul 
statului era procrearea unui număr cât mai mare de copii, o căsătorie sterilă 
nu prezenta pentru el nici un interes. Kaltenbrunner formula un dublu 
obiectiv: sporirea potenţialului uman al Reichului şi, în consecinţă, a forței 
sale, şi, totodată, crearea acelui „om nou” a cărui naştere constituia — după 
Hitler — adevărata sarcină istorică a nazismului. Numeroasele proiecte 
elaborate în acest scop se apropiau de teoriile școlilor darwiniste din secolul 
al XIX-lea.  Ieoreticienii nazişti se  lansau, folosind un limbaj 
pseudoșştiinţific, specific iniţiaţilor, cu pasiunea proprie celor care găseau, 
într-un domeniu atât de puţin sigur, posibilitatea de a se deda, după pofta 


inimii, la speculaţii nebuloase. Ei regăsiră aici întregul arsenal de noţiuni și 
teze care le erau scumpe: exterminarea tuturor acelora care erau lipsiţi de 
valoare în ochii lor, o politică demografică interesată în primul rând de 
cantitate, internarea obligatorie și sterilizarea indivizilor consideraţi 
nedemni de a procrea, selecționarea elementelor considerate a fi cele mai 
valoroase din punct de vedere biologic, dreptul elitelor la poligamie. Toate 
acestea nu erau lucruri noi, uneori era suficient să modifici doar 
terminologia și să o adaptezi conjuncturii epocii. Pseudoromantismul și 
exaltarea naturii cu imaginile sale bucolice, opuse efectelor nocive ale 
civilizaţiei şi progresului social, se întemeiau la rândul lor pe teorii deja 
cunoscute. „Lebensbom” organizat de Himmler nu era decât o nouă ediţie a 
„grădinii bărbaţilor” din ideologia organizaţiei „Mittgart-Bund”, iar 
proiectul prin care se urmărea întocmirea unui „dosar biologic” individual 
îşi găsea realizarea, cel puţin pentru o parte din populaţie, în fișierul 
Oficiului pentru problemele rasei şi colonizării SS. Dacă în secolul al XIX- 
lea au văzut lumina zilei anumite teorii, potrivit cărora „combinaţiile 
favorabile ale genelor” vor permite ridicarea nivelului general al umanităţii 
şi producerea unor genii, „putem spera că poeţii și filozofii viitorului vor fi 
infinit superiori lui Homer, Shakespeare, Goethe sau Humboldt”. Himmler 
considera că „supraomul nietzschean poate a fost creat prin selecţie 
biologică”. „Ordonanţa cu privire la logodna şi căsătoria membrilor SS” din 
31 decembrie 1931 îi permitea deja să exercite un control asupra 
partenerelor alese de către membrii unităţilor sale. Crearea Oficiului pentru 
problemele rasei şi colonizării dădea celui de-al III-lea Reich un instrument 
eficace pentru „înmulțirea” științifică a populației germane”. Pentru 
Himmler promovarea Miinchenului la rangul de „capitală a noii ordini şi a 
familiei” trebuia să marcheze o nouă etapă în materializarea voinţei sale de 
a pune în aplicare vastele proiecte de organizare a prăsilei umane. Veniră 
apoi la rând „școlile feminine superioare pentru știință și cultură”; plecând 
de la convingerea că poporul german nu posedă încă „femeia mare, 
puternică, cu o formaţie superioară, care urmărește cu energie îndeplinirea 
misiunii ei”, precum erau vestalele Romei și „înţeleptele” triburilor 
germanice, Reichsfiihrerul SS voia să strângă în școli speciale o elită de 
tinere femei, selecționate cu grijă din punct de vedere politic, biologic şi 
intelectual; se urmărea să li se dea o instrucţie foarte largă, mergând de la 
cursuri culinare şi de gospodărie până la regulile fundamentale ale 
serviciului prestat în străinătate, fără a omite sportul și tragerea cu pistolul. 


La părăsirea şcolii, elevele dobândeau titlul de „Hohe Frau”. După dorinţa 
lui Hitler, ele erau destinate în primul rând a înlocui „soțiile celor mai mulți 
dintre conducătorii noştri naţional-socialiști”, „femei cumsecade, bune 
gospodine, perfect corespunzătoare epocii de luptă pentru cucerirea 
puterii,... dar care astăzi au rămas în urma nivelului soţilor lor”. 
Împreunarea sistematică a unor indivizi de valoare, înfăptuită prin 
mijlocirea „căsătoriilor național-socialiste model”, ar constitui, spunea 
Himmler, „un fenomen unic, începând cu care rasa germanică ar cunoaște 
un nou avânt..." 

Dar, „pentru raţiuni evidente”, Bormann a propus ca opinia publică să 
fie pusă la curent cu aceste proiecte abia la sfârşitul războiului. Până atunci 
pregătirea psihologică avea în vedere anumite situaţii speciale. Astfel, 
pentru viitor a fost interzisă apariţia unor romane, nuvele și piese de teatru 
în care „dramele conjugale” aveau drept conţinut „divorţul” sau în care se 
evoca conflictul dintre femeia legitimă și amantă. Dimpotrivă, declara 
Bormann în memoriul său, „trebuie să arătăm cu îndemânare și discreţie, 
aşa cum rezultă și din arborii genealogici, că în numeroase familii de 
savanţi, oameni de stat, artiști, economiști și soldaţi celebri s-au născut 
copii nelegitimi”, în genere, este absolut necesar „să interzicem definitiv” 
termenul de „nelegitim”. „În ce priveşte expresia obișnuită a avea o 
legătură, deoarece păstrează întotdeauna un sens mai mult sau mai puţin 
peiorativ, trebuie și ea eliminată și înlocuită cu termeni mai agreabili...” 

Dar n-a mai fost timp să se găsească aceşti termeni agreabili, și 
numeroase din planurile acestor fanatici ai cultului sângelui au rămas în 
stadiul de proiect. Totuși, din aceste concepții naziste continuă să se 
degajeze miasme insuportabile. Planurile naziste privind expansiunea 
demografică a rasei germane, invocarea aportului de „sânge nou” nu fac 
decât să demonstreze perfect până la ce punct femeia era considerată 
exclusiv un obiectiv, un instrument menit să slujească la îndeplinirea unor 
scopuri ambițioase. Ceea ce mai înainte a fost prezentat ca un protest 
împotriva „masculinizării” femeii a avut drept consecinţă logică suprimarea 
totală a diferențelor dintre sexe. În cele din urmă regimul nazist nu a mai 
cunoscut decât indivizi asexuați „angajaţi în serviciul comunității 
naționale”. Hitler și discipolii lui fanatici au făcut totul pentru a degrada 
femeia, dar, cu toate că, datorită iniţiativelor regimului, conştiinţa naţională 
a fost în asemenea măsură orbită și coruptă, degradarea nu s-a înfăptuit 
niciodată până la capăt. 


Chiar şi astăzi ne este greu să apreciem exact importanţa problemei. Pe 
de altă parte, fie-ne permis să considerăm că dacă din șase femei care au 
trăit în preajma lui Hitler, cinci s-au sinucis, sau cel puţin au încercat s-o 
facă, lucrul se datorește fără îndoială acelorași teorii, devenite cu atât mai 
insuportabile în atmosfera care domnea în viaţa particulară a fiihrerului=”. 


CAPITOLUL al XI-lea - RUDOLF HÖSS Omul din mulţime 


Instituţia lagărelor avea două obiective: pe de o parte, lupta împotriva 
adversarilor regimului, scoaterea lor din luptă şi distrugerea lor, pe de alta, 
educarea unei „elite”, selecționată cu grijă şi antrenată pentru un 
comportament dur. Și într-un caz şi în celălalt era vorba de distrugerea 
sistematică a substanţei umane. La Chelmno, Treblinka sau Auschwitz au 
dispărut ultimele vestigii ale unei imagini pline de încredere și optimism 
despre om, ca şi categoriile de judecată și sistemul de referinţe ale unei 
psihologii întemeiate pe o argumentaţie „cauzală”. Lagărele au demonstrat 
„Că există realmente un Rău absolut, un Rău pe care nu-l poţi nici înţelege, 
nici explica în funcţie de mobiluri antisociale ca egoismul, cupiditatea, 
invidia, setea de putere, ostilitatea, laşitatea sau alte motivări, un Rău în faţa 
căruia toate reacțiile omenești devin neputincioase” =. 

În cel de-al III-lea Reich, Răul absolut a luat o formă puţin obișnuită. 
Ceea ce e denumit, printr-un termen convenţional care exprima prost 
realitatea înspăimântătoare, aspectul barbar al regimului avea, în afara 
brutalităţii naturale a câtorva indivizi, sistematic folosiți de conducători, sau 
a cruzimii primitive şi a sadismului, şi alte numeroase cauze. E drept că în 
fiecare societate există elemente cu ajutorul cărora este posibilă instaurarea 
şi menţinerea câtăva vreme a unui regim de teroare; şi regimul nazist s-a 
servit de asemenea elemente, mai ales în faza inițială a mişcării. Dar 
numărul lor este restrâns, iar ura, brutalitatea și pofta de a ucide au totuşi o 
capacitate distructivă limitată. În schimb, pentru moartea ştiinţific 
organizată şi necontenit perfecționată, aşa cum a și fost cazul, limita 
cuprinderii este doar o chestiune de tehnică. Astfel, mobilizarea 
sentimentelor sau a energiilor criminale nu reprezintă încă o explicaţie 
suficientă pentru cele petrecute în lagărele de exterminare ale celui de-al 
III-lea Reich. Tocmai faptul că nazismul n-a avut nevoie să facă uz de 
instincte reprezintă elementul nou și atât de neliniștitor. Apelul la spiritul de 
devotament față de o misiune istorică a permis regimului să dispună de 
acele energii fără de care docilitatea, disciplina şi conștiința datoriei n-ar fi 
fost niciodată suficiente pentru a aplica cu atâta amploare şi sânge rece un 
astfel de sistem de exterminare. Cu toate deosebirile de amănunt, cei care 


au conferit ororii trăsăturile sale caracteristice au fost oameni convinși de 
justeţea doctrinei lor şi ca atare militanţi fideli. Ei au zdruncinat imaginea 
despre om mai profund decât ar fi putut s-o facă chiar explozia colectivă a 
celor mai josnice pasiuni. 

În condiţiile celui de-al III-lea Reich, numeroşi germani, simpli şi 
conştiincioşi, au acceptat cu atât mai mult să răspundă apelului 
conducătorilor, cu cât abilitatea regimului de a înfățișa țeluri concrete şi de 
a genera credința corespundea dorinţei lor de a nu-și mai asuma răspunderi 
personale. Populaţia dorea restabilirea ordinii, a autorităţii, definirea exactă 
a răspunderilor. Mai mult chiar, dorinţa de „a-şi demonstra aptitudinile” nu 
încetase să se amplifice în anii de criză. Astfel, seduse prin cuvintele 
magice ale „noii morale”, masele l-au urmat pe Hitler. Chiar mult timp după 
ce caracterul criminal al regimului devenise evident, ele au rămas convinse 
că servesc o cauză justă. O minoritate s-a trezit prinsă în mrejele acestei 
activități criminale. Maximele „noii morale” şi structurile rigid ierarhizate 
ale regimului i-au îngăduit să-și îndeplinească sarcinile inumane ce i-au fost 
încredințate fără să încerce sentimentul vinei personale. 

Rudolf Hoss este unul din acele cadre de mijloc ale regimului la care 
această situaţie a îmbrăcat un caracter extrem şi deosebit de apăsător. În 
timpul celui de-al III-lea Reich numele său n-a fost cunoscut decât de un 
număr mic de oameni, el fiind un personaj de rangul al doilea. Pe de altă 
parte, nu numai caracterul, formaţia și inteligenţa, ci și originea şi cariera sa 
fac din el tipul individului mediu din generaţia sa; diferitele etape și cotituri 
decisive ale existenţei sale sunt caracteristice pentru evoluţia a numeroși 
bărbaţi care au ajuns la nazism prin mijlocirea războiului, a formațiilor de 
voluntari, a organizaţiilor secrete, a închisorii sau, în fine, a vreunei 
asociaţii naţionaliste. Evoluţia psihologică a acestui om, mereu neliniștit, 
tinzând către nici el nu ştia ce, este foarte semnificativă pentru atitudinea 
acestei categorii sociale. La el evoluţia aceasta a luat, de altfel, o formă 
exacerbată puţin obişnuită; el simţea nevoia să se agaţe de cineva sau de 
ceva. Biografia sa exemplifică într-o manieră brutală dilema omului care 
respinge răspunderea şi cumplita mizerie morală a subordonării totale. 

Rudolf Höss a fost tipul funcţionarului model: produs exemplar al 
combinației dintre nevoia de renunțare completă la orice voință personală şi 
dresajul dictatorial. Dacă refularea „spontaneităţii” personale, automatismul 
perfect al gândirii şi al reacţiilor s-au putut întruchipa într-un asemenea grad 
de perfecțiune în Rudolf Höss, explicaţia o aflăm în caracterul său și în 


circumstanţele externe care l-au adus, încă din tinereţe, în situaţia de a se 
simţi bine doar într-o lume puternic ierarhizată, singura în care putea găsi 
justificarea propriei sale existenţe. „A crede, a asculta și a lupta, aceasta e 
totul!” Rudolf Höss se recunoștea în această deviză a SS-ului, care se 
potrivea întocmai cu nevoile sale cele mai intime. El era complet incapabil 
de a pune în balanță argumentele pro și contra, de a lua asupra-și 
responsabilităţi, de a adopta hotărâri. Singura îndoială pe care o putea avea 
omul acesta, gata la orice, era de a ști dacă ordinul dat avea acoperirea 
vreunei autorități competente. Dacă destinul său l-ar fi dus pe alte căi, 
Rudolf Höss ar fi studiat dosare, ar fi condus afaceri sau ar fi exploatat mica 
fermă la care visa cu aceeași meticulozitate și conștiinciozitate pe care le-a 
manifestat în asasinarea a sute de mii de ființe omenești. Höss a fost 
comandantul lagărului de concentrare și exterminare de la Auschwitz. 

Având continuu sentimentul de a fi în exerciţiul funcţiunii, el s-a 
străduit (cu un zel ciudat) să-i ajute în timpul detenţiunii pe anchetatorii de 
la Niimberg şi pe judecătorii tribunalului poporului din Varşovia prin 
relatarea experienţelor şi observaţiilor sale amănunțite. Cu aceeași 
promptitudine pe care o vădise în organizarea masacrelor colective furniza 
acum judecătorilor elementele necesare condamnării sale. Fiind deprins să 
asculte întotdeauna, el a văzut în posibilitatea care i s-a oferit de a-și pune 
pe hârtie memoriile o „datorie ce trebuia îndeplinită”, fapt pentru care a fost 
recunoscător. 

Memoriile lui Rudolf Höss nu constituie numai un document dintre 
cele mai revelatoare privind organizarea și punerea în funcţiune a 
mecanismului de distrugere a vieților omenești. El ne furnizează în plus 
exemplul unui proces cu totul deosebit, de care am pomenit de altfel la 
începutul capitolului: coruperea unui individ mediocru cu ajutorul 
pretențiilor pseudo-morale ale doctrinei dictatoriale hitleriste. Dacă e 
adevărat că Rudolf Höss n-a fost tipul criminalului sadic, nu-i mai puţin 
adevărat că el nu făcea parte nici din masa mediocrităţilor care încercau, 
prin apartenenţa lor la vreun ordin privilegiat, să-și creeze iluzia unei valori 
personale mai mari. Acest tip uman, a cărui aroganță și brutalitate nu erau 
decât exteriorizarea unei personalități primitive, înclinată spre rigiditate, 
reprezintă însăși imaginea comandantului de lagăr himmlerist. Rudolf Höss 
se deosebea totuși în mod vizibil de acest model. Printre principalele lui 
trăsături de caracter aflăm o tendință aproape hipertrofică de a se supune 
dispoziţiilor categorice. Se afla, ca cei mai mulţi din generaţia sa, în fața 


dilemei: cum să se considere satisfăcut într-o societate care a pierdut sensul 
valorilor, ba chiar le respinge? Numai lumea militarilor părea să-i poată 
asigura acele noţiuni bine definite, acele valori sigure și imuabile la care 
aspira. 

Tocmai nevoia aceasta de respectare a unei moralităţi, pe cât de 
intensă, pe atât de prost definită, a făcut din Rudolf Höss instrumentul ideal 
al moralei naziste. Sistemul acesta cuprindea într-adevăr toate aspiraţiile 
sale: simplitatea lozincilor, deosebirea tranșantă dintre bine și rău, ierarhia 
normelor de conduită, similară celei militare, şi... utopia. Spre deosebire de 
ceea ce se întâmpla cu marea majoritate a șefilor SS, exigenţele care-l 
solicitau nu erau pe acelaşi plan cu instinctele sale personale. Tocmai pentru 
că sarcina ce i-a revenit i s-a părut multă vreme penibilă, el a putut avea 
sentimentul că şi-a făcut cu adevărat datoria. De altfel, în „Memoriile” sale 
el n-a contenit să sublinieze cât a suferit, mai ales la început, pentru că a 
trebuit să fie aspru; cât de neplăcut îl impresionau execuțiile, prizonierii 
care, încercând să evadeze, rămâneau pentru totdeauna fixați — prin 
electrocutare — de sârma ghimpată, actele de brutalitate. Cu acest prilej 
menţionează că nu era „de loc apt pentru serviciul într-un lagăr de 
concentrare”. 

Or, tocmai datorită acestor trăsături psihologice, interpretate în funcţie 
de principiile de selecţie profesate de Himmler, el a fost declarat apt pentru 
o asemenea misiune. Efortul permanent de a-şi depăși propriile sentimente 
îi stimula necontenit idealismul pervertit până într-atât încât considera 
„atitudinea rece, dacă nu chiar impasibilă” pe care şi-o impunea, drept 
rezultat al unui efort moral. În cursul acestui necurmat proces de 
insensibilizare deveni însuși tipul ucigașului nepăsător, pentru care a ucide 
este o sarcină ca oricare alta. Hitler declarase că noţiunea de „crimă” 
aparține unei epoci depășite, că de aci înainte nu există decât activităţi 
pozitive sau negative. 

Rudolf Höss era, fără îndoială, produsul unei asemenea concepții. 
Plasând actele săvârşite de fiecare individ în afara tuturor normelor 
obișnuite, ele își pierd caracterul personal; în chipul acesta până și 
asasinatul ajunge un proces administrativ. La un om ca Rudolf Höss, Răul 
luă chipul liniștit al contabilului, exact, realist şi pedant. El susţinea că n-a 
cunoscut niciodată sentimentul de ură și afirma că a luptat de mai multe ori 
— zadarnic — împotriva subordonaţilor răuvoitori și brutali. Omul care se 
referea atât de des la „corectitudinea” sa burgheză își exprima dezgustul 


faţă de chefurile camarazilor săi, dând asigurări că, personal, nu i-a urât 
niciodată pe evrei; el, care nu-și ascundea repulsia pentru revista antisemită 
„Der Stiirmer”, pentru că „face apel la instinctele cele mai josnice”, tocmai 
el este omul care posedă toate aptitudinile cuvenite pentru a fi „tipul ideal” 
al comandantului de lagăr organizat de Himmler22. Într-adevăr, toate 
impulsurile subiective, de la sadism până la milă, n-ar fi avut alt efect decât 
să tulbure buna funcţionare a mecanismului de distrugere. „În ceea ce mă 
priveşte — declara Rudolf Höss în 1944 unui camarad — am încetat de mult 
să mai am sentimente omeneşti” =, Astfel corespundea întocmai imaginii 
pe care Himmler o prezenta în nenumărate discursuri drept modelul SS- 
istului care funcţionează într-un lagăr de concentrare: o fiinţă a cărei 
nepăsare totală coincidea perfect cu fanatismul birocratic şi abstract al 
Reichsfiihrerului SS. Anumiți adversari ai regimului afirmau că sigla „SS” 
însemna în realitate „Societas Satanas”. Dar aceasta nu este suficient pentru 
a explica tipul de om care conferă comunităţii trăsăturile sale „satanice”: să 
fi fost acea ființă nepăsătoare, scutită de orice impulsuri personale și 
interesată doar de îndeplinirea sarcinii încredințate, cum era Rudolf Höss, 
sau, dimpotrivă, individul „anormal”, criminalul, a cărei brutalitate sadică 
este motivată printr-un profund resentiment social, intelectual sau de altă 
natură şi care, prin aceasta, „mai păstrează câteva trăsături de comportare 
omenească”. 

Viitorul comandant al Auschwitzului s-a născut în 1900 la Baden- 
Baden. Părinţii lui se distingeau printr-o strictă şi deosebită religiozitate. 
Tatăl, a cărui severitate şi personalitate puternică au apăsat foarte greu 
asupra copilăriei lui Rudolf Höss, a făcut legământ să-l consacre pe fiul său 
sacerdoțiului. Educaţia sa, așa cum este evocată în primele pagini ale 
„Memoriilor”, ne dă explicaţia evoluţiei sale ulterioare: 

„Părinţii mei m-au învăţat să-i respect şi să-i venerez pe toţi adulții, cu 
deosebire persoanele care au atins o vârstă înaintată, indiferent de categoria 
socială din care fac parte. De fiecare dată când trebuia dat un ajutor, aceasta 
se transforma pentru mine într-o sarcină obligatorie. Mi se reamintea 
necontenit că trebuie să cedez pe loc dorințelor și dispoziţiilor părinţilor 
mei, profesorilor, preoților etc., pe scurt, tuturor adulților, inclusiv 
servitorilor casei, şi că nimic nu trebuie să mă abată de la îndeplinirea 
acestor îndatoriri, deoarece tot ceea ce spuneau aceştia era întotdeauna just. 

Aceste principii educative mi-au pătruns în sânge. Îmi amintesc și 
acum cum tatăl meu — care, în calitatea sa de catolic fanatic, era un adversar 


hotărât al guvernului Reichului și al politicii sale — spunea mereu prietenilor 
săi că, oricât ai fi de ostil statului, trebuie să te supui necondiţionat legilor şi 
directivelor lui. 

Începând din cea mai fragedă tinereţe, mi s-a insuflat conştiinţa 
profundă a îndatoririlor mele. Părinţii mei vegheau cu cea mai mare grijă ca 
să-mi îndeplinesc obligaţiile cu zel și minuţiozitate. Fiecare din noi avea un 
anumit număr de îndatoriri precise de îndeplinit...” 

Avem aici la îndemână elementele fundamentale care au orientat 
întreaga viaţă a lui Rudolf Höss, dobândind o dată cu trecerea anilor o 
pondere tot mai mare. Nu există etapă a evoluţiei lui în care să nu regăsim, 
în serviciul diferiților stăpâni, predispoziția lui pentru îndeplinirea absolută 
a sarcinilor. În celula de la Nürnberg, la sfârşitul vieţii sale, el rezuma 
situaţia astfel: „N-am nimic de spus. Eu nu puteam să zic decât «da». Noi 
nu puteam decât să executăm ordinele, fără să ne facem probleme”. Atunci 
când a fost întrebat dacă nu putea să refuze executarea unui ordin, el 
răspunse: „Nu, cu educaţia pe care o primisem noi, nu ne-ar fi trecut 
niciodată prin minte o asemenea idee, indiferent care ar fi fost ordinul”. 

Această tendință era în plus sporită de o foarte puternică introversiune, 
manifestată încă din fragedă copilărie, astfel că dificultatea de a stabili 
contacte cu cei din jur — dificultate caracteristică unui mare număr de înalți 
funcţionari ai celui de-al III-lea Reich — explică nu numai supunerea oarbă 
în cadrul ierarhiei, ci şi lipsa de sensibilitate, precum şi incapacitatea de a se 
identifica cu cei apropiaţi lor. „Numai în singurătate m-am simţit în largul 
meu — a mărturisit Rudolf Höss. — Când eram necăjit, încercam să mă 
descurc singur. Acest lucru o întrista foarte mult și pe soția mea. Mă 
mulțumeam întotdeauna cu mine însumi. N-am avut niciodată prieteni și 
nici n-am întreținut relații mai strânse cu cineva — chiar în tinereţe. N-am 
avut niciodată un prieten... N-am avut niciodată legături strânse, întemeiate 
pe încredere, cu părinţii mei, nici cu surorile mele. De fapt, abia după ce s- 
au măritat, mi-am dat seama cât de străine îmi erau. Copil fiind, mă jucam 
întotdeauna singur...” =, Dragostea pentru animale, prezentă în amintirile 
lui din copilărie, ca şi încadrarea sa ulterioară — aproape fără întrerupere — 
în diverse formaţii militare n-au fost altceva decât expresia permanentă a 
căutării continue a unui surogat, menit să înlocuiască lipsa relaţiilor cu 
oamenii, evaziunea în fața exigențelor pe care i le ridica mediul 
înconjurător. lată de ce se orienta fie către animal, „camaradul mut”, fie 
către instituția anonimă în care individul, ca atare, dispare. Tocmai absenţa 


oricărei manifestări a factorului individual este ceea ce explică atracția 
exercitată asupra omului acesta de către asociaţiile militare și mișcările 
exclusiv masculine. 

Imediat după decesul tatălui său, în 1914, Rudolf Höss ceru în mod 
insistent să devină soldat. După nesfârșite și zadarnice discuţii cu mama și 
cu tutorele său, reuși în cele din urmă, la cincisprezece ani, să fie primit, 
fără ştirea lor, în armată. După o scurtă perioadă de instrucţie, fu trimis pe 
frontul turcesc. Ca toți camarazii săi, cunoscu spaimele și groaza botezului 
focului. În cursul atacului văzu „cu teamă şi spaimă” „primii morţi”. Ţinuta 
sa corespunzătoare i-a adus felicitările căpitanului său. Cu acest prilej, 
Rudolf Höss notă însă: „Dacă ar fi ştiut el ce se petrecea în sufletul meu!” 
De mai multe ori rănit, dar st de mai multe ori decorat, titular, între altele, al 
Crucii de fier clasa a II-a şi clasa I, la 17 ani era cel mai tânăr subofițer din 
armată. Pentru a se sustrage, după armistițiu, internării, străbătu împreună 
cu grupa sa — realizând o adevărată odisee — Anatolia şi Peninsula 
Balcanică. După trei luni de aventuri, reuși să ajungă în Germania, unde se 
prezentă, cu întreaga formaţie, în cea mai deplină ordine, serviciului de 
rezervă respectiv. 

Curând şi Rudolf Höss trebui să facă faţă problemei care stătea în faţa 
generaţiei sale: readaptarea acestor tineri soldați dezrădăcinaţi, care 
reveneau de pe front, la viaţa civilă, la câştigarea existenței. Mama lui 
murise și ea în 1917, iar el nu mai nutrea nici o dorinţă să devină preot. 
Considerând că va găsi puţină înţelegere din partea familiei, se angajă ca 
grănicer, în formaţia de voluntari a Prusiei orientale. În legătură cu 
hotărârea aceasta, găsim în „Memoriile” sale o frază care, într-o formă mai 
mult sau mai puţin asemănătoare, apare în numeroase biografii ale 
militanţilor celui de-al III-lea Reich. „Astfel problema unei profesiuni își 
găsi brusc rezolvarea”. Rezolvată fu totodată şi problema strict personală, 
pricinuită de nesiguranţă, de îndoielile alegerii unui drum în viață. În viaţa 
militară îi era suficient să execute ordinele primite. „Am redevenit soldat. 
Am regăsit o patrie, siguranţa pe care mi-o crea amiciția camarazilor mei. 
Ciudat lucru, eu, solitarul, care a trebuit întotdeauna să-mi rezolv singur 
toate problemele intime, mă simţeam mereu atras de camaraderie, în cadrul 
căreia fiecare putea să se sprijine pe celălalt, fără grijă, în cazul unei 
ameninţări sau al unui pericol”. În calitate de membru al formaţiei de 
voluntari Rossbach, de sinistră amintire, luă parte la luptele din provinciile 
baltice, la cele din Mecklenburg, Ruhr st Silezia Superioară, constatând pe 


atunci, „completamente uluit”, „furia distructivă” care se dezlănţuia în 
cursul acestor lupte, purtate fără cruţare. Se pare că această școală a 
violenţei a înrâurit puternic natura lui. În orice caz, numele lui apare în 
1923, în cursul „procesului Sfintei Vehme din Parchim”, atunci când Curtea 
Supremă deliberează asupra cazului mai multor foști membri ai formaţiei de 
voluntari Rossbach (între timp interzisă) care, după un chef monstru, au 
ucis noaptea în pădure un tânăr pe care-l considerau trădător. După ce şi-au 
omorât aproape victima cu lovituri de bâtă, au răpus-o cu câteva gloanţe de 
revolver. Considerat ca unul din principalii vinovaţi, Höss fu condamnat la 
zece ani închisoare. Viitorul comandant al lagărului de la Auschwitz 
povesteşte în „Memoriile” sale amintirile pe care i le-a lăsat închisoarea din 
Brandenburg. În naraţiunea sa nu găsim nici o aluzie la suferințele morale 
ale deținutului. Rezultă deci în mod limpede că şi în această situaţie, tocmai 
datorită regulamentului sever al închisorii, Rudolf Höss a regăsit, sub o altă 
formă, un fel de „patrie”, inclusiv „siguranţa” pe care i le oferise înainte 
organizarea rigidă a armatei. „Obişnuit încă din tinerețe cu supunerea 
absolută, cu ordinea și curăţenia cea mai severă, n-am întâmpinat mari 
dificultăţi pentru a mă obişnui cu viaţa aspră a închisorii. Îmi îndeplineam 
cu conșştiinciozitate obligațiile precise care-mi erau fixate, îmi făceam 
munca ce mi se impunea, ba chiar ceva mai mult, spre satisfacția șefului de 
echipă, îmi ţineam întotdeauna celula într-o ordine şi o curăţenie atât de 
exemplare, încât nici cel mai răuvoitor nu putea găsi motiv de critică”. 
Mereu aceeaşi preocupare, aceeași problema, esenţială pentru o 
existență fără conţinut şi impersonală, pe care Rudolf Höss se străduia cu 
desperare să o rezolve: „Unde aş putea sluji?” Aceiaşi termeni: „supunere 
oarbă”, „ordinea cea mai severă”, „scrupulozitate”, „îndeplinirea unor 
sarcini precise” vor reveni mai târziu sub pana lui Rudolf Höss, pentru a 
motiva activitatea sa la Auschwitz. El a justificat actele sale monstruoase cu 
ajutorul unei concepţii despre lume ce n-a depășit niciodată nivelul 
mândriei naive şi stupide a recrutului care, după ce şi-a făcut cu grijă patul, 
nu-și mai încape în piele de bucurie văzând mutra satisfăcută a subofițerului 
de serviciu. Din cei opt sute de ocupanţi ai închisorii, Rudolf Höss, deținut- 
model, fu primul care beneficie de regimul „punerii la încercare”, ceea ce 
presupunea o serie de înlesniri aduse vieţii de penitenciar, inclusiv 
perspectiva unei reduceri a pedepsei. Totuşi, cererile sale repetate de 
eliberare anticipată s-au izbit de refuz, iar Höss a rămas în închisoare. În 
visurile sale se oprea tot mai des la ideea de a se stabili, pe cont propriu, 


într-o fermă, căutând să regăsească în felul acesta contactul pierdut cu viaţa 
civilă. 

La 14 iulie 1928, după șase ani de detenţiune, se trezi brusc eliberat, în 
virtutea unei legi de amnistiere. El nu pregetă să intre în „Asociaţia 
artamanilor”, o grupare naționalistă unde se întâlneau resentimentele față de 
civilizaţie, dragostea pentru ogor, credinţele runice, dorinţa de a reforma 
lumea existentă și un program de colonizare agricolă. Atunci când mai 
mulți dintre vechii camarazi l-au invitat, în calitatea sa de vechi membru al 
partidului, să preia o funcţie oficială în partidul nazist, Rudolf Höss a 
refuzat categoric, fiindcă, chiar dacă aproba obiectivele mișcării, nu aprecia 
nici „compromisurile făcute pentru a câştiga favoarea maselor”, nici „apelul 
la cele mai josnice instincte ale gloatei”. Ceea ce voia era să devină fermier: 
„Pentru mine nu exista decât un scop care merita osteneala de a munci şi a 
lupta: să devin proprietarul unei ferme, unde să trăiesc cu familia mea, 
numeroasă și sănătoasă. Acesta trebuia să fie țelul meu, scopul vieţii mele”. 
Puțin timp după eliberarea sa din închisoare se însură. Timp de mai mulți 
ani lucră în diverse servicii agricole din Brandenburg şi Pomerania, şi când, 
în cele din urmă, reuși să obțină pământul atâta timp râvnit, îi parveni o 
chemare, de la care Rudolf Höss nu era omul care să se dea în lături. Într- 
adevăr, în 1934, Heinrich Himmler, el însuși membru al „Asociaţiei 
artamanilor”, îi propuse stăruitor să intre în SS. După îndelungi ezitări, 
Höss se hotărî să schimbe situaţia nesigură pe care o oferea viaţa civilă cu 
serviciul care lui îi era deja familiar, într-o comunitate temeinic organizată. 
Merită reținut faptul că n-a acordat — cum avea să o afirme mai târziu — nici 
o importanță remarcii făcute de Himmler, care i-a atras atenţia că va fi 
repartizat serviciilor de pază ale unui lagăr de concentrare: „Vedeam în 
aceasta numai faptul că îmi voi relua serviciul activ, că voi regăsi viaţa 
cazonă”. 

Höss fu afectat lagărului de concentrare de la Dachau, al cărui şef, 
colonelul SS Theodor Eicke, era un om în care se îmbinau energia și spiritul 
de organizare al ofițerului de carieră cu lipsa de scrupule a mercenarului 
incult. Hârtia sa de scrisori avea în chip de antet deviza: „Un singur lucru 
are importanţă: ordinul”. Nimic nu-i putea conveni lui Rudolf Höss mai 
mult decât această deviză, care-l scutea de consecinţele dificultății de a lua 
hotărâri și nu-i cerea decât să fie acel executant perfect, care nu pune 
întrebări. Avusese aceeași atitudine de ascultare față de tatăl său, față de 
căpitanul său în cursul războiului, față de şeful formaţiei de voluntari, şi, 


fără îndoială, şi față de şeful de echipă din închisoare. Această supunere 
oarbă era însăși concepţia sa fundamentală despre viaţă. Rudolf Höss a 
declarat într-o zi că el dezaprobase complet metodele teroriste ale lui 
Theodor Eicke; afirmaţie ciudată, dar care constituie un prim exemplu pe 
drumul  dedublării personalităţii, una din trăsăturile caracteristice ale 
adaptării la un regim de dictatură. Atunci când deţinuţilor li se aplica 
pedeapsa bătăii cu ciomagul, ceea ce nu se întâmpla rar, Rudolf Höss, 
neputând suporta acest sistem barbar, după propriile sale afirmaţii, se 
refugia în ultimele rânduri ale asistenţei. Cu o francheţă naivă, el recunoștea 
că şi mai târziu, când era comandantul Auschwitzului, nu „asista decât 
arareori” la aplicarea acestor pedepse, pe care el singur le hotărâse. Uitând 
că este departe de a fi îndreptăţit să-i judece pe alţii, afirma că acei camarazi 
care aplicau pedeapsa bătăii cu ciomagul „sânt aproape întotdeauna indivizi 
vicleni, brutali, violenţi, adesea huligani adevăraţi”. Întrebuinţa chiar o 
formulă, cu totul neașteptată în gura lui: „Pentru ei, deţinuţii nu erau fiinţe 
omenești”. 

Era însă o sinceritate anulată de lipsa de judecată și de orbirea morală a 
unui om incapabil să dea cu adevărat socoteală de actele sale, pentru că nu 
poseda nici sensibilitatea, nici criteriile, nici facultatea de a gândi necesare. 
Introversiunea nu era decât expresia incapacității sale de a avea sentimente 
profunde, iar ceea ce lua drept milă față de victime nu era decât un 
sentiment de înduioșare față de sine însuși, provocat de obligaţiile sale, 
care-l sileau să săvârșească lucruri atât de inumane. El ajungea astfel să 
considere ca un merit personal manifestarea unor sentimente atât de vagi, să 
creadă că mila ipocrită a „criminalului întristat” ar fi dovada unui spirit 
umanitar. 

Ca pe mulți alţii dintre semenii săi, realitatea lagărului îl ajuta pe 
Rudolf Höss să despartă tot mai categoric diferitele sectoare de activitate: 
pe de o parte „serviciul”, pe de alta viaţa sa personală, adică sfera de 
manifestare a sentimentelor, soţia şi copiii, pe care îi înconjuri cu grijă și 
atenţii, sferă în care exaltarea permitea un soi de înnobilare morală. Fără 
îndoială, trecerea necontenită de la sentimentalismul manifestat în particular 
la rigorile rutinei cotidiene, de la plăcerile vieţii de familie la meseria de 
călău nu se desfășurau fără complicaţii. Dar tipul uman pe care Rudolf Höss 
îl reprezintă perfect, respectiv executantul dresat pentru a se supune orbește, 
se distinge totodată prin incapacitatea de a sesiza situaţiile singulare, 
indiferent dacă sunt de ordin istoric, social sau moral, de a le situa în cadrul 


care le este propriu, fiind în acelaşi timp inapt de a le aprecia critic. Tocmai 
această stare de spirit îi permitea comandantului de la Auschwitz să înalțe 
bariera la adăpostul căreia își îndeplinea, convins de poziţia sa justă și de 
nezdruncinat, misiunile ce-i fuseseră încredințate de superiorii săi. În rest, 
teama obsesivă că ar putea fi acuzat de slăbiciune era, cel mai adeseori, 
suficientă pentru a face să dispară conflictele. Imaginea bărbatului așa cum 
îl vedeau naziștii, întemeiată pe idei pervertite, incita la mulți dorinţa de a fi 
„acuzaţi de asprime”, pentru ca, după cum observa Rudolf Höss, „să nu 
treacă drept nişte molâi”. Frica aceasta refula toate obiecțiile posibile ale 
spiritului. În 1938, atunci când fu trimis la Sachsenhausen pentru a îndeplini 
funcţia de adjunct al comandantului lagărului, Höss îl lăudă pe comandantul 
lagărului, colonelul SS Hermann Baranovski, pe care-l venera ca pe 
„propria sa imagine amplificată”, ca pe unul care a unit „blândeţea” cu 
„severitatea necruțătoare în toate problemele de serviciu”. 

Acest gen de schizofrenie, care permitea salvgardarea rezervelor 
sentimentale în mijlocul unui univers al brutalităţii și asasinatului, ca și 
adoptarea de la masa de lucru a celor mai atroce măsuri, refuzând însă, sub 
pretextul sensibilităţii, participarea nemijlocită la îndeplinirea lor, a fost 
aplicat de Höss până la consecinţe inimaginabile. Doi ani mai târziu, după 
ce dovedise într-adevăr ce este în stare, i se încredință misiunea de a mări 
lagărul de la Auschwitz. Aproape în fiecare pagină a „Memoriilor” sale, 
Rudolf Höss relatează în ce măsură se simţea „pe deplin angajat, ba chiar 
stăpânit de misiunea sa”, cum își folosea întreaga rațiune „pentru a asigura 
lagărului, aşa cum i se cerea, o eficiență maximă”. „Un singur lucru mai 
avea importanță pentru mine: să merg înainte, să progresez... pentru a putea 
aplica măsurile adoptate de superiorii mei. Reichsfiihrerul SS pretindea ca 
fiecare să-şi facă datoria şi să pună persoana sa — până la neglijarea 
propriilor sale interese — în slujba statului”. În consecință, tragedia 
victimelor lua un caracter ireal, de care el nici nu avea cunoştinţă. Deveni 
modelul perfect al asasinului „in abstractum”, care își ucide victimele 
metodic, câteodată stăpânit de un sentiment de jenă lăuntrică, dar în orice 
caz cu o răbdare dezinteresată. Când a fost întrebat dacă personal a fost 
convins de vinovăția evreilor asasinați a răspuns că problema nu avea prea 
mare importanță și că, în orice caz, „personal n-a pierdut niciodată prea 
mult timp ca să reflecteze asupra problemei” =, Departe de a fi tulburat și 
muncit de soarta acestor ființe omenești deznădăjduite, care mureau în 
chinuri groaznice, Höss reducea totul la o chestiune de organizare 


administrativă, fiind preocupat doar de aducerea transporturilor omeneşti 
fără dificultăţi, de alegerea celor mai eficace modele de cuptoare, de 
studierea capacităţilor de gazare şi a „posibilităţilor tehnice de ardere”. 
Tocmai această mecanizare a asasinatului a folosit-o mai târziu pentru a 
nega orice conştiinţă a culpabilităţii sub pretextul că săvârşea asasinatele 
fără a avea sentimentul participării sale. Unul din pasajele cele mai 
edificatoare ale „Memoriilor” sale este acela în care vorbeşte despre 
sentimentul de uşurare încercat atunci când a aflat că întrebuinţarea gazelor 
îi asigură o lichidare a deţinuţilor pe cât de raţională şi igienică, pe atât de 
nesângeroasă: „Când mă gândeam la masa victimelor, la femei şi la copii, 
execuțiile prin împușcare îmi provocau oroare. Executarea ostaticilor şi 
lichidările masive ordonate de Reichsfiihrerul SS şi de Oficiul securității 
Reichului îmi erau suficiente. Acum eram liniștit, pentru că de aci înainte 
eram scutiți de aceste băi de sânge”. Acumularea prenumelor personale 
scoate bine în relief egocentrismul insuportabil al personajului: victimele nu 
mai apar decât ca un element indezirabil, o sursă de chinuri pentru călău. 
Atunci când ne povesteşte despre „nesfârşitele hărțuieli” a căror victimă 
era, despre decepţiile sale personale, ca și despre lipsa de înţelegere a 
autorităţilor competente la cererile sale de material și personal, nu se mai 
poate opri. După ce şi-a înşirat doleanţele, izbucnește: „Realmente nu era o 
situație de invidiat”. Aşa cum scrie el singur, dificultăţile esenţiale de ordin 
tehnic, şi nu caracterul inuman al sarcinilor sale l-au făcut să dispere, 
suscitându-i amara mizantropie a aceluia care nu este apreciat și căruia nu i 
se recunoaşte zelul depus. Letargia sa morală ocupă un asemenea loc, încât 
suferințele milioanelor de victime îi apar ca o nimica toată pe lângă 
dificultăţile tehnice pe care le întâmpină în meseria de călău: „Puteţi să mă 
credeţi, nu era întotdeauna o plăcere să vezi munţii de cadavre și să simţi în 
permanență mirosul corpurilor care ardeau”22. Aceeași conștiință de 
nezdruncinat îl făcea să vorbească de furturile şi aberaţiile sexuale de care 
se făceau vinovaţi deţinuţii, pe tonul moralizator al mic-burghezului, sau să 
amintească, nu fără o vădită dezaprobare, că, pentru a-și prelungi puţin 
zilele, deţinuţii din Sonderkommando nu ezitau să ajute la gazarea 
coreligionarilor lor. 

Ne mai întâlnim încă o dată cu urmele acestei mândrii oarbe şi ale 
acelei perfecțiuni a tehnicianului de mare clasă atunci când Rudolf Höss 
subliniază că, „dând curs dorinţei Reichsfiihrerului SS, Auschwitzul a 
devenit cea mai mare instituţie a tuturor timpurilor pentru distrugerea 


vieților omenești”; sau acolo unde, cu satisfacția unui bun planificator, el 
constată că instalaţiile sale de gazare aveau o capacitate de zece ori mai 
mare decât aceea de la Treblinka. De asemenea, descrierea diferitelor stadii 
ale procesului de exterminare sunt cele ale unui expert calificat, satisfăcut 
de sine. Ele conţin chiar anumite elemente didactice, ca şi cum Rudolf Höss 
voia să permită lumii să profite de pe urma experienţelor sale pentru a 
raţionaliza exterminările masive. După ce a descris panica produsă cu 
ocazia primelor transporturi, el adaugă: 

„La transporturile ulterioare s-a urmărit de la început identificarea 
spiritelor turbulente, care n-au mai fost scăpate din vedere. De îndată ce se 
producea vreo agitație, respectivii erau duși — în mod discret — în spatele 
unei clădiri, unde erau împuşcaţi cu o pușcă de calibru mic, în așa fel încât 
ceilalți să nu audă nimic. De asemenea, prezența grupelor speciale de 
deţinuţi (Sonderkommando) contribuia prin calmul lor la liniștirea acelora 
care presimţeau ce avea să se întâmple. Prezenţa câtorva oameni din aceste 
grupe chiar în camera de gazare a deţinuţilor, ca și a pazei SS, care rămânea 
în faţa ușii până în ultimul moment, era un factor de încurajare. Se urmărea 
stăruitor ca venirea și dezbrăcarea să se facă într-o linişte perfectă, fără 
strigăte sau busculade. Dacă unii nu voiau să se dezbrace, cei care erau deja 
goi sau oamenii din grupele speciale îi ajutau. Vorbindu-li-se frumos, 
recalcitranţii se calmau, acceptând să se dezbrace. Deţinuţii din grupele 
speciale aveau grijă ca dezbrăcarea să se facă cât mai repede, pentru ca 
victimele să nu aibă timp să se gândească...” 

În cursul anilor, Rudolf Höss a transformat acest proces complex de 
exterminare (gazarea, eliminarea cadavrelor, utilizarea hainelor lor și a altor 
bunuri etc.) într-un angrenaj perfect rodat, a cărui funcţionare impecabilă 
era demnă de setea de organizare — rece şi ambițioasă — caracteristică 
oamenilor de teapa sa, cărora lipsa oricărui simțământ omenesc le permite 
să se achite de o asemenea treabă fără cel mai mic scrupul. Tocmai 
conștiința că a realizat o operă de o deosebită însemnătate l-a făcut pe 
Rudolf Höss să resimtă „dureros primul moment” al noii sale numiri. Într- 
adevăr, după ce a prestat trei ani şi jumătate serviciu la Auschwitz, el fu 
promovat la conducerea secției politice a inspectoratului lagărelor de 
concentrare. El şi-a exercitat funcţiile până la sfârşitul războiului, din ce în 
ce mai neliniștit din cauza proastei funcţionări a celor mai multe dintre 
lagăre, ceea ce îl făcea să regrete perfecțiunea organizatorică atinsă la 
Auschwitz. Dar înrăutățirea generală a situaţiei nu i-a permis să 


reorganizeze lagărele. Relatarea lui Rudolf Höss se termină printr-un episod 
a cărui absurditate — ieșită din comun — exprimă în mod sintetic caracterul şi 
cariera omului. El ne pune la curent cu avatarurile îndurate de serviciile sale 
în haosul care a însoţit prăbuşirea definitivă. „Noi am fost obligați să fugim 
— povesteşte el —, mai întâi către nord, apoi, două zile mai târziu, în direcția 
Schleswig-Holstein. Conform ordinelor primite, trebuia să încercăm să-l 
întâlnim pe Reichsfiihrerul SS. Despre ce trebuia să facem după aceea, 
despre misiunea ce urma să o căpătăm, habar n-aveam”. Astfel, existența 
acestui individ, lipsit de orice iniţiativă personală, care a trăit, ca să spunem 
aşa, „printr-un intermediar”, s-a încheiat prin acceptarea absurdă a unui 
ordin, adică, o dată mai mult, printr-un act de supunere oarbă. 

O sumedenie de lucruri trebuiau să rămână pentru Rudolf Höss 
înconjurate de mister. Astfel, deși a recunoscut mai târziu în declaraţiile lui 
caracterul criminal al activităţii sale, se pare că n-a înțeles niciodată integral 
ce a fost el și ce reprezintă faptul că numele său este de nedespărțit de 
numele Auschwitz. Eşti mai curând tentat să bănuieşti că înseşi aceste 
mărturisiri n-au fost decât o ultimă încercare de a se adapta de data aceasta 
autorității magistraţilor însărcinaţi cu anchetarea și conducerea procesului, 
care dezaprobau genocidul. Rudolf Höss spera să le intre în voie dacă, 
„conform ordinelor primite”, va renega cele comise. După o întrevedere pe 
care a avut-o cu el, psihiatrul american G. M. Gilbert era convins că 
„niciodată fostul comandant al lagărului Auschwitz n-ar fi devenit conştient 
de monstruozitatea crimelor sale dacă cineva nu i-ar fi demonstrat-o”. Nu 
numai numeroase pasaje din memoriile sale, dar chiar tonul și stilul lor 
dovedesc că, până şi în faţa morţii, Rudolf Höss n-a reușit niciodată să 
înțeleagă actele sale criminale din punctul de vedere al responsabilităţii 
personale. Singurele categorii existente pentru el, şi aceasta până în ultimul 
moment, erau ordinul primit şi supunerea, și nu pentru că el încerca să se 
justifice sau să-şi salveze viaţa, insistând asupra funcţiei sale de simplu 
executant, ci pentru că era incapabil să înțeleagă lucrurile dintr-o altă 
perspectivă. Nici o referire la sentimente umane, nicio tulburare nu putea 
să-i zdruncine convingerea că și-a îndeplinit sarcina, „cu grijă şi 
conştiinciozitate, spre satisfacția tuturor”. El relatează în „Memoriile” sale 
că, atunci când a ajuns la Varşovia și a fost remis autorităţilor poloneze, a 
fost de îndată transferat la închisoare. Acolo, ne spune el, „mai mulţi 
paznici s-au repezit la mine arătându-mi numărul de înmatriculare de la 
Auschwitz tatuat pe braţele lor. N-am înţeles pentru ce”. Ceea ce fusese 


făcut în numele său n-a avut niciodată ceva comun cu el, Rudolf Höss, 
prietenul solitar al naturii, sensibil, legat de familie și mai ales de copiii lui. 
În fond toate acestea nu-l priveau. 

Aşteptându-se ca lumea să nu admită această distincţie, a adoptat până 
la urmă poziţia victimei unei tragedii personale. Acuza destinul care i-ar fi 
refuzat o moarte onorabilă, doar „pentru a-l ucide acum într-un chip 
ruşinos”, pe el, care, „fără să-şi dea seama (!), devenise o rotiță în marele 
angrenaj de distrugere al celui de-al III-lea Reich”. Cu starea de spirit 
caracteristică unui introvertit, el întoarce spatele, la sfârşitul „Memoriilor” 
sale, acestei lumi care l-a înșelat și l-a păcălit, care l-a încărcat cu 
responsabilitatea altora ai care, în cele din urmă, n-a ştiut să-l înţeleagă. El 
se lasă pradă atunci acelui gen de autoînduioșare care constituie una din 
trăsăturile dominante ale personalității sale: „Opinia publică n-are decât să 
continue netulburată să mă considere drept un monstru însetat de sânge, un 
sadic, asasin a milioane de fiinţe omenești, pentru că mulțimea nu-și poate 
face câtuși de puţin o altă imagine despre comandantul de la Auschwitz. 
Niciodată ea nu va putea înțelege că și el a avut o inimă, și că n-a fost un 
om rău”, Dar chiar dacă notițele biografice ne oferă cea mai teribilă 
imagine a trecutului, ea nu este atât de cumplită numai din pricina 
milioanelor de ființe omeneşti asasinate. Ceea ce apare tot atât de 
înspăimântător sunt trăsăturile acestor organizatori ai exterminărilor 
colective, care „aveau și ei o inimă”, dar a căror supunere oarbă și nepăsare 
în exercitarea funcţiunii îi încarcă cu o responsabilitate mai mare decât a 
fost vreodată aceea a unui criminal „fără inimă”. 

La 2 aprilie 1947, tribunalul poporului din Varşovia, însărcinat cu 
judecarea crimelor de război, îl condamnă pe Rudolf Höss la pedeapsa 
capitală. Cincisprezece zile mai târziu, sentința fu executată la Auschwitz, 
prin spânzurare. 


PARTEA A PATRA — CHIPUL CELUI DE-AL 
III-lea REICH 


O încercare de sinteză 


„Niciodată n-au existat sclavi mai buni, 
nici stăpâni mai răi”. 


Tacit 


Drept concluzie la acest studiu, consider potrivit să subliniez câteva 
din rezultatele esenţiale. Încercând să pună în lumină structura psihologică a 
principalilor conducători ai celui de-al III-lea Reich, cronicarul acestei 
epoci rămâne uluit în faţa problemei care i se ridică: de a arăta cum atâta 
incapacitate, mediocritate și nimicnicie de caracter au putut avea asemenea 
consecinţe. Nici un fel de măreție, rareori vreun talent remarcabil, și numai 
într-un singur caz obsesia urmăririi unui ţel. Nici măcar, în înţelesul 
obișnuit al noţiunii, o pasiune mârşavă, căreia o voinţă fermă să-i fi putut 
conferi intensitate. Dimpotrivă, nu se întâlnesc decât mici slăbiciuni, 
manifestări de egoism, pretenţii, impulsuri ale unor caractere pe cât de 
neînsemnate, pe atât de lipsite de scrupule. De la Hitler la Heydrich, de la 
Goebbels la Rosenberg, avem de-a face cu indivizi în permanență stăpâniţi 
de pasiunile și instinctele lor, cocoţându-se astfel spre putere sau lăsându-se 
antrenați de o mișcare care îi duce spre putere. 

Dar, cum s-a spus și până acum, ar fi o greşeală să se vadă în nazism o 
voință de dominație limitată la ea însăși și determinată exclusiv de dorinţele 
individuale ale purtătorilor de cuvânt ai acestuia; el includea, fără îndoială, 
şi un element utopic. „Zei şi animale, aşa ni se înfăţişează azi lumea” — 
spunea Hitler în cursul uneia din digresiunile sale filozofice, la care se deda 
câteodată în prezenţa celor apropiaţi. Pe această viziune s-au întemeiat 
liniile directoare ale sistemului dictatorial al celui de-al III-lea Reich, 
concepţia sa despre om, dorinţa sa de dominație rasistă. Tot aici rezidă și 
principiul de la care s-au dezvoltat multiplele elemente doctrinare. 
Trăsăturile înfumurate și hibride ale celui de-al III-lea Reich, rigiditatea lui, 
străduinţele sale patetice, dar și convulsiile sale dezordonate și grotești, 
brutalitatea şi, în fine, patima patologică care îi este specifică, toate acestea 
sunt cuprinse în formula lui Hitler: oamenii nu sunt toţi egali; ei se împart 
în zei și în animale. 

Cum se înfățișau aceşti zei... şi aceste animale? tipul ideal și personajul 
ideal? Care erau relaţiile lor reciproce? Aveau nevoie unii de ceilalți? După 


ce criterii poate fi recunoscut omul care este predispus să domine pe ceilalți 
sau, dimpotrivă, să fie dominat de alții? Există măcar un tip uman gata a se 
supune exigenţelor unui regim fascist totalitar? Toate aceste întrebări — care 
au făcut obiectul studiului de faţă — pun în evidenţă frământarea unui secol 
care s-a „fript” o dată şi nu numai că a învăţat să se teamă de focurile 
totalitarismului fascist, ci încearcă să-i cunoască și cauzele, pentru a i se 
putea opune cu mai mult succes. Fără îndoială, o bună parte din probleme 
rămâne încă obscură sau mai curând se situează în domeniul nesigur al 
psihologiei maselor. Personalitatea acoliților lui Hitler şi principiile de 
selecţie aplicate de nazism ne permit totuși să degajăm anumite elemente 
sigure care caracterizează în mod fundamental acest tip uman. Nimic nu 
demonstrează mai bine caracterul celui de-al III-lea Reich decât influenţa 
pe care a exercitat-o asupra tuturor compartimentelor vieţii sociale, pentru 
crearea unui tip uman nou, a cărui educaţie trebuia să fie, în spiritul 
naziștilor, sarcina secolului al XX-lea”. Hitler însuși a identificat acest 
proiect cu sensul aspirațiilor sale la putere când afirma: 

„Selecţionarea noii pături conducătoare este însăși lupta mea pentru 
putere. Cine mi se alătură devine implicit un ales, chiar prin această 
profesiune de credinţă şi prin felul în care o realizează. Marea semnificaţie 
a drumului nostru pentru putere, lung și marcat de lupte dârze, este că el 
permite naşterea unei generaţii de stăpâni, chemată să ia în mâini nu numai 
destinele poporului german, ci și pe cele ale lumii întregi”. 

De-a lungul nenumăratelor sale discursuri și declaraţii, Hitler n-a 
încetat niciodată să evoce imaginea „omului nou”. lar numeroșii adepţi ai 
regimului, care salutau fiecare măsură sau punct din programul nazist cu 
aclamații entuziaste, au sărbătorit venirea acestui om nou drept începutul 
unei „adevărate vârste de aur”. Ca în ansamblul doctrinei naziste (în care 
elementele originale sunt rare), iese aici la iveală influenţa unor teorii mai 
vechi, ca aceea a darwinismului social din secolul al XIX-lea. Aportul 
original al nazismului nu se afla pe planul ideologic, ci pe cel al execuţiei; 
adică în minuţiozitatea și logica implacabilă care au stat la baza aplicării 
acestor planuri de „renovare” a naturii umane. 

Programul de exterminare a raselor străine sau potrivnice se desfășura 
în paralel cu acela al „înnobilării” sângelui german. Conducătorii celui de-al 
III-lea Reich erau, într-adevăr, convinşi că poporul german însuși, cu 
cultura sa, cu spiritul său creator și cu calităţile sale de conducător, era încă 
departe de a îndeplini condiţiile impuse pentru a se putea numi membru al 


„rasei pure a stăpânilor”. Singurii care se puteau mândri cu asemenea titlu 
erau înalții demnitari naziști, şi, poate, activiștii de pe o treaptă mai joasă, 
care, datorită rangului și devotamentului lor față de persoana fiihrerului, 
erau declarați corespunzători din punct de vedere rasial. Ei reprezentau o 
elită, matricea acestei noi generaţii, ai cărei membri urmau să aibă cu toţii o 
înfățișare fizică, o expresie şi o atitudine identice. „Mândria mișcării 
noastre — a spus într-un rând Hitler — constă în aceea că șaizeci de mii de 
oameni au devenit o asemenea unitate, și aceasta nu numai pentru că ideile, 
dar şi expresia fizionomică a acestor membri (ai mișcării) sunt uniforme. 
Când vezi acești ochi surâzători, acest entuziasm fanatic, înţelegi... cum o 
sută de mii de oameni au dobândit un tip unic”:*". Hitler a apreciat această 
expresie comună ca rezultatul unui îndelungat proces biologic și pedagogic. 
Într-un discurs pe care l-a pronunţat în faţa tinerilor ofiţeri din promoţia 
1938, el a vorbit de o evoluţie care avea să dureze un secol şi la sfârşitul 
căreia majoritatea germanilor vor avea acele caractere distinctive graţie 
cărora le va fi posibil să cucerească şi să stăpânească lumea. 

În momentele sale de exaltare, în cursul interminabilelor monologuri 
nocturne, debitate într-un cerc intim, Hitler descria trăsăturile acestei fiare 
demonice, „feroce şi neînfricate”, a cărei evocare îl îngrozea şi pe el. În 
lucrarea sa „Der Weg zur Ordensburg”, Robert Ley a prezentat într-un mod 
sugestiv imaginea omului nou: 

„Noi vrem să ştim dacă acești oameni sunt purtătorii voinţei de a 
conduce, de a fi stăpâni, cu un cuvânt de a domina. NSDAP-ul și 
conducătorii lui trebuie să vrea să domine. Cine n-are voinţa să-și asume 
singur calitatea de conducător al poporului german, sau se arată dispus să o 
împartă cu alții, nu va putea deveni niciodată conducătorul NSDAP-ului. 
Noi vrem să stăpânim, ne place să stăpânim, nu pentru că vrem să ne 
comportăm în mod despotic sau să exercităm o tiranie sadică, ci pentru că 
suntem ferm convinși că, în toate domeniile, un singur om poate să dirijeze 
poporul și să-și asume responsabilitățile. Acestuia singur trebuie să-i 
aparțină şi puterea. Aceşti oameni vor învăţa, de pildă, să călărească nu 
pentru a satisface o prejudecată socială, ci pentru a avea sentimentul că-şi 
exercită în mod absolut puterea asupra unei fiinţe vii. Noi vrem ca oamenii 
aceştia să fie pregătiţi pentru a face faţă în viaţă oricărei situaţii, nelăsându- 
se dominați cu nici un preţ şi de nimeni... Acești oameni, cărora Ordinul 
NSDAP le aduce onoarea şi puterea, cărora le dă tot ceea ce un om adevărat 
poate spera de la viaţă, trebuie, pe de altă parte, să recunoască și să păstreze 


în adâncul inimii lor sentimentul că fac parte din acest Ordin și la bine și la 
rău, că îi datorează o supunere totală... Așa îi vreau pe oamenii care vor 
avea onoarea să devină conducătorii politici ai Germaniei, care vor vedea 
deschizându-li-se în faţă porţile puterii și ale conducerii supreme, pentru că 
numai ei singuri vor conduce destinele Germaniei. Acești oameni trebuie 
deci să ştie şi să admită că nu pot da nicicând înapoi. Cine eșuează în 
misiunea sa, sau chiar trădează partidul sau pe fiihrerul său, cine nu este 
capabil să învingă mediocritatea din inima sa, acela va fi nimicit de Ordin. 
Fiecare din noi trebuie să știe și să accepte următorul fapt: celui căruia 
partidul îi retrage dreptul de a mai purta cămașa brună nu este, prin aceasta, 
numai destituit din funcţiile sale, ci el însuși, împreună cu familia sa, cu 
soţia și copiii săi vor fi, prin aceasta, nimiciţi. Acestea sunt regulile dure și 
necruțătoare ale Ordinului. Pe de o parte, membrii săi pot pretinde paradisul 
şi obţine tot ceea ce un om își poate dori, pe de altă parte — abisul 
nimiciriii22”, 

Apartenența la rasa stăpânilor şi despersonalizarea, sentimentul puterii 
şi al automatismului, acestea sunt trăsăturile ambivalente care vor conferi 
omului nou silueta sa adevărată. Pasajul citat permite o analiză a aproape 
întregii game de mijloace folosite pentru dresajul indivizilor pe deplin 
disponibili și apți a deveni executanţi eficienţi. Toate eforturile a 
nenumărate instituţii pedagogice erau îndreptate către acest scop. Pe de altă 
parte, „psihosomatica” rasistă elaborată de nazişti, și care vedea în valorile 
supreme ale rasei cele mai înalte valori ale caracterului și intelectului, a 
incitat pe naziști să purceadă la experienţa asupra „creşterii” sistematice a 
omului nou. Măsurile de ordin genetic, cât și legile privind căsătoria, dintre 
care unele fuseseră deja puse în aplicare, în timp ce altele erau prevăzute 
pentru perioada de după război, confirmă existenţa acestor preocupări. 

Dar realitatea și-a luat sarcina să contracareze aceste tendinţe, inclusiv 
cercetările pentru realizarea tipului ideal. Trebuie să cauţi mult şi bine până 
să găseşti printre conducătorii celui de-al III-lea Reich fie şi elemente în 
care să recunoșşti tipul arian pur, așa cum îl preconizau demnitarii regimului. 
Cei mai mulţi par să fie, într-adevăr, produsul unor încrucișări felurite. Și, 
cu toate că, supunându-se idealului rasist, s-a ajuns să se proclame că „ceea 
ce este sănătos” constituie un „imperativ categoric”, trebuie să constatăm că 
rezultatele dobândite n-au corespuns obiectivului propus. Fără să mai 
vorbim de nevrozele, mai mult sau mai puţin vădite, de care sufereau 
aproape toți conducătorii nazişti și despre care studiul de față ne-a furnizat 


numeroase dovezi, mulți dintre ei erau cu adevărat bolnavi, în accepţia 
clinică a noțiunii. Printre aceștia se numără Goebbels, Göring, Ley, 
Himmler și, să nu uităm, Hitler însuși. Pretinzând că pentru valoarea și 
puritatea rasială sunt în mai mică măsură esenţiale aparențele exterioare și 
trăsăturile fizice distinctive, hotărâtoare fiind atitudinea față de ideea 
nazistă şi față de fiihrer, Hitler încerca să rezolve aceste contradicții 
flagrante, fără să-şi dea seama că dezavuează astfel propriile sale teorii 
despre rasă. El declara: „Aceasta este metoda cea mai sigură pentru a găsi 
oamenii de care ai nevoie, pentru că fiecare percepe doar sunetele 
corespunzând propriului său diapazon” *. 

În realitate, e cert că printre membrii „vechii gărzi” foarte puţini au 
îndeplinit condiţiile cerute pe plan rasial. Lucrul se explică şi prin faptul că 
programul partidului și ideologia sa aveau, în primul rând, de îndeplinit un 
rol propagandistic (ceea ce conducătorii nazişti nici nu ascundeau) și că 
„vechea gardă” se sinchisea prea puţin de problemele ideologice, ca și de 
istoria însăşi a mișcării. 

Într-adevăr, nucleul primilor militanţi ai partidului nazist era alcătuit 
din oameni decepţionaţi şi înăcriţi, proveniţi din toate păturile sociale şi din 
toate profesiunile. Şi dacă ostilitatea „faţă de evrei” s-a manifestat relativ de 
timpuriu, ba chiar a făcut parte de la început din lozincile de bază ale 
partidului hitlerist, antiteza lui „nordică” nu a fost ridicată la rangul de ideal 
concret și obligatoriu decât mult mai târziu; formaţia anterioară, originea 
biologică şi socială ale fiecăruia n-aveau nici o importanță. În sfârșit, 
nimeni nu se sinchisea de țelul politic, îi legau doar mișcarea, activismul, 
manifestaţiile. Toate aceste proteste, aceste resentimente aveau aceeași 
origine: incapacitatea de a depăşi individual consecinţele naţionale ale 
catastrofei militare și politice suferite de naţiune. În fond, în afara devizei 
de bază: „Dreinschlagen” căreia mediul politic bavarez îi conferea un iz 
particular, mişcarea nu avea premise ideologice bine definite, cu toate că 
diriguitorii partidului nazist au încercat întotdeauna să convingă masele că 
scopul activităţii lor nu este decât unul: „slujirea Germaniei”. La Niirnberg 
Göring a afirmat, într-o manieră deosebit de caracteristică, că dacă a aderat 
la mişcare, a făcut-o pentru motive „de ordin revoluţionar și nu pentru 
fleacuri ideologice”. În rândul înalților demnitari naziști practic nu poţi găsi 
cadre care să fi aderat la NSDAP pentru motive ideologice. Aproape în 
fiecare caz, luat ca atare, este uşor de scos la iveală în ce măsură 
dificultăţile personale de adaptare la lupta pentru existenţă și resentimente 


latente, pe scurt confuzia generală proprie acestei generaţii, au îndreptat 
persoana respectivă către politică, devenită în acea perioadă frământată 
„Vocaţia” clasică a unor oameni dezrădăcinaţi. Aspectul subliniat bărbătesc 
al mişcării, structurile sale semimilitare trădau tocmai instabilitatea unor 
oameni cărora doar o organizaţie rigidă le putea îngădui să-și învingă 
sentimentul de neputinţă personală. Deveniseră incapabili să practice o altă 
meserie în afară de politică. Erau niște dezechilibraţi cărora războiul și 
perioada postbelică le pervertise scara valorilor, niște dezrădăcinaţi în care 
se întruchipau în chip patologic amărăciunea naţională și falimentul 
personal. Hitler însuși este exemplul cel mai izbitor. Dar trebuie de 
asemenea citați Rudolf Hess, Alfred Rosenberg şi mai ales numeroșii 
militanţi de rangul doi, printre care cei încadraţi în formaţiile de voluntari și 
în asociațiile naţionaliste, care s-au alăturat foarte repede mișcării. Nevoia 
aproape oarbă de a răsturna raporturile existente constituia numitorul 
comun al unor speranţe divergente. Gregor Strasser a rezumat într-o zi acest 
fenomen, declarând că nazismul ar fi „contrariul a ceea ce există azi”, în 
timp ce Hitler declara la rândul său: „Niciodată nu vor veni în rândurile 
noastre aceia care văd în menținerea unei situaţii date sensul suprem al 
vieţii lor”: rerum novarum cupidi. 

În timpul primei sale perioade de existență, partidul nu-și recruta 
practic militanţii decât printre declasaţi, oameni care nu posedau nimic, 
lipsiţi de legături și de respectul tradițional pentru anumite instituţii, ca și de 
vreo „origine”, recunoscând temeliile unei apartenenţe familiale, religioase 
sau sociale. În nihilismul lor generalizat, ei mergeau până acolo încât negau 
convențiile societăţii civilizate. Pe lângă lipsa oricărui atașament, ei se mai 
recunoșteau prin tendința de a recurge la forță şi de a trece la „acţiuni 
directe”. Aceste predilecţii au contribuit la cimentarea mișcării, pentru că, 
după părerea lui Hitler, nimic în afara idealurilor comune nu-i unește mai 
bine pe oameni decât „crimele comise împreună”. În plus, ele ofereau 
observatorilor din afară, de asemenea victime ale catastrofei, impresia că ar 
fi vorba de o revoltă serioasă care, în această perioadă de tulburări şi de 
confuzii, departe de a se gândi la compromisuri secrete, nu ezita să ardă 
toate vasele şi punţile în urma ei. 

Implicaţiile psihologice, rezultat deopotrivă al lipsei oricărei legături și 
al credinţei în violenţă, pe care le regăsim la toţi exponenţii mișcării naziste, 
nu constituie numai factorii fundamentali care justifică ascensiunea lui 
Hitler; ele sunt, de asemenea, semnul decisiv al fazei ce precede instaurarea 


unui regim fascist. Ceea ce se manifesta aici, în procesul de prăbușire al 
ordinii tradiţionale, era machiavelismul executantului care, refuzând să mai 
recunoască instituţii față de care să dea socoteala pentru vorbele și faptele 
sale, considerându-și existenta problematică, nu găsea nimic mai potrivit 
decât să-și caute refugiul în fărădelegi. „Vreau să am în jurul meu — declara 
Hitler — oameni care, asemenea mie, recunoscând violența drept motorul 
istoriei, ştiu să tragă consecinţele corespunzătoare”. O parte a populaţiei, ai 
chiar una din ce în ce mai mare, a ajuns curând să considere violenţa nu 
numai ca motorul istoriei, ci și al propriilor lor interese, ca un panaceu 
pentru rezolvarea dificultăților existenţei. Nostalgia oarbă a unei mari părţi 
din populaţie (mai ales a micii burghezii îngrijorate şi declasate) care caută 
fericirea, nevoia sa de a se încrede în această lume, tendința de a vedea în 
spatele fiecărei lovituri a destinului opera unor puteri obscure și de a arunca 
asupra altora răspunderea pentru propriul faliment, sentimentalismul și, în 
fine, nevoia de a capitula în faţa unui stat puternic fură aspiraţiile pe care 
lozincile naziste se pricepură să le îndeplinească și să le exploateze fără 
rușine. 

Dar ceea ce a dat un impuls decisiv acestor dorinţe confuze ale unor 
indivizi dezorientaţi a fost însăși persoana lui Hitler. Apărând drept sinteza 
nemulțumirilor comune ale acestei perioade, el regrupă în jurul lui 
numeroasele asociaţii și grupări naţionaliste, mai mult sau mai puţin rivale. 
Mai târziu reuşi să câștige pentru cauza sa și masele neliniștite și 
şovăielnice. El deveni atunci stăpânul recunoscut al tuturora, înmănunchind 
speranțele şi ţelurile lor, fixându-le activitatea și făcând din dușmanii lor 
dușmanii săi. El le-a oferit mijloacele de a învinge conştiinţa propriei lor 
slăbiciuni prin identificarea cu o forță elementară. Graţie ascendentului său, 
care s-a manifestat în luptele interne pentru cucerirea puterii, ca și în 
influenţa exercitată asupra indivizilor şi maselor, el dădu resentimentelor 
difuze o formă coerentă. Și, în timp ce impulsurile începuturilor şi 
conţinutul programului nazist, încă de pe atunci vagi, își pierdeau 
importanţa, Hitler însuși devenea elementul de coeziune cel mai eficace al 
unei mişcări fără program. În legătură cu aceste aspecte, Hans Frank avea 
să declare mai târziu: „Hitler însuși, și numai el, era la originea tuturor 
evenimentelor. Cei care i-au fost colaboratorii cei mai apropiaţi nu l-au 
urmat din cauza programului său, ci l-au însoţit pe Adolf Hitler în marșul 
său spre viitor”. Într-o formulă şi mai lapidară, şeful SA August 
Schneidhuber afirma într-un memoriu că meritul atracției exercitate asupra 


maselor de către partid nu revenea „organizatorilor partidului, ci era 
expresia ralierii provocate de numele lui Hitler, deoarece el era acela care 
susținea întregul edificiu”. 

Structurile puternic ierarhizate impuse partidului de către Hitler 
modificară fără îndoială principiul supunerii absolute al noii elite. Începând 
din momentul în care persoana lui Hitler dobândi aspectul semimitologic de 
„fiihrer”, membrii partidului trebuiră să practice această supunere 
necondiționată pe care se sprijină, după Franz L. Neumann, orice dominație 
întemeiată pe barul divin". Până în ajunul catastrofei, pe când se afla deja 
blocat în adăpostul său subteran, puternic blindat, şeful partidului nazist a 
ştiut să aplice acest principiu într-o manieră dintre cele mai riguroase. 
Colaboratorii săi cei mai apropiați trebuiau să cumpere cu prețul sacrificării 
continue a onoarei lor dreptul de a face parte din anturajul lui imediat, şi cei 
pe care lucrul acesta îi mai putea irita încercau, ca Goebbels, să se 
consoleze, zicându-şi că cea mai mare fericire ce i se poate întâmpla unui 
om este să slujească un „geniu”. La cei care-l înconjurau pe Hitler se 
regăsește, de regulă, nevoia irezistibilă de a comanda, care coexista prea 
adesea cu cea mai josnică servilitate. Göring însuși, care se lăuda, nu fără 
temei, că a fost „singurul om din Germania care, alături de Hitler, se bucura 
de o autoritate proprie, nu delegată”, trebuia să recunoască că „atunci când 
trebuia luată o hotărâre, noi nu contam de loc. Fiihrerul singur era cel care 
decidea”. Când se manifesta o opoziţie, Hitler recurgea la felurite metode: 
fie, ca în cazurile lui Gregor Strasser sau Ernst Röhm, îl scotea pe cel în 
cauză din toate funcţiile, fie îl lichida pur și simplu; fie se mulțumea să facă 
mai mult sau mai puţin vizibilă indiferența sa faţă de cel vinovat, de pildă 
prin aceea că-l primea doar din când în când. Cunoaștem efectul unor 
asemenea măsuri aplicate lui Rosenberg, Frank sau Ribbentrop, pentru a nu 
pomeni decât de aceste nume. Suferinţa, ba chiar desperarea de care erau 
cuprinși atunci când Hitler nu-i mai lăuda sau nu-i mai lua în seamă arată că 
el se bucura în anturajul său de un ascendent psihic aproape religios. De 
îndată ce Hitler formula critici la adresa lor, Himmler, Göring sau 
Ribbentrop erau atât de afectaţi, încât se putea întâmpla să cadă la pat. Și 
când Frank striga: „Constituţia noastră este voinţa fiihrerului”, remarca se 
putea aplica, la figurat, şi în domeniul medical. Mulţi conducători naziști 
erau în căutarea unui surogat patern. Starea lor de confuzie şi lipsa de 
personalitate îi obliga într-adevăr să caute o forță pe care să se sprijine; ei o 
găsiră în persoana lui Hitler, şi aceasta ne explică pentru ce, în pofida 


tuturor umilinţelor suferite, i-au rămas fideli. În prezenţa lui resimţeau un 
profund calm. Duritatea și arbitrariul cu care Hitler "et trata anturajul le 
sporea şi confirma acest sentiment. 

Dacă aceste fenomene pun în evidenţă autoritatea monstruoasă pe care 
Hitler a exercitat-o asupra spiritelor, ele pun în egală măsură în lumină 
mecanismul selecţionării elitelor naziste. Doar acelora care acceptau o 
supunere totală li se putea acorda onoarea de a face parte dintre aleşii pe 
care Hitler îi strângea în jurul lui pentru conferințele lui nocturne, în cursul 
cărora, ca unul care dispreţuia profund poporul — pleava —, își expunea pe 
șleau teoriile sale cinice despre exercitarea puterii. În timp ce enumerarea 
„principiilor solide ca granitul”, asigurările regimului privind dorinţa de 
pace sau de ordine ofereau celor din afară impresia unei bunăvoinţe ataşate 
de principii, în cursul acelor monologuri Hitler se arăta sub adevăratul său 
chip. Oportunismul său tactic, dezavuările, aptitudinea de a acţiona când pe 
bază de calcul, când sub imperiul fanatismului, care îi permitea să nu uite 
consideraţiile tactice nici măcar cu prilejul celor mai teribile accese de furie 
(pentru că, în fond, setea neostoită de putere a rămas întotdeauna unicul său 
scop) — toate aceste trăsături apăreau atunci cu o claritate orbitoare, o dată 
cu o ură cu adevărat barbară faţă de cultură, cu proiectele de cucerire ale 
universului, cu planurile pentru restabilirea purității sângelui german sau 
pentru restructurarea societăţii. Intenţiile clasei conducătoare, declara 
Hitler, „nu trebuie niciodată să tulbure spiritul militantului simplu”. Și el nu 
ascundea „plăcerea nemărturisită şi cu totul deosebită” pe care o simţea 
„văzând că oamenii din jur n-au habar de ceea ce se întâmplă cu ei”. Noua 
ordine socială a cărei instaurare o anunţase inițiaţilor prevedea patru clase: 
înalta aristocrație nazistă, „selecționată prin luptă”; ierarhia membrilor de 
partid, care „urma să constituie noua clasă de mijloc”; „marea masă a 
anonimilor, colectivitatea executanţilor, veşnic minori” şi, în fine, „clasa 
indivizilor de rasă străină, reduși la situaţia de subordonare, pe care putem 
să-i numim liniștit clasa sclavilor modern", 

Răceala şi calculul lipsit de scrupule în exploatarea pasiunilor, iluziilor 
şi speranţelor omenești, ca și pragmatismul brutal, lipsit de orice referinţă la 
valorile umane, care determina elaborarea planurilor monstruoase, ne-au 
făcut să uităm uneori că Hitler și vârfurile naziste, în ansamblul lor, 
rămăseseră prizonierii celor mai nefaste forme de iraționalism. Este, 
desigur, limpede că orbirea și ura n-ar fi fost suficiente pentru a ridica la un 
asemenea grad de perfecțiune tehnică măsurile de exterminare, dar această 


luciditate rece avea ca obiect doar problemele de metodă, și nu era de loc 
revelatoare pentru tulburările afective profunde care acționau asupra acestor 
oameni. Monologurile lui Hitler, la care făceam aluzie mai sus, pun în 
lumină tocmai aceste situaţii. În clipa în care Hitler însuși sau participanţii 
la masa rotundă se credeau, în machiavelismul lor caustic, cu șapte coți 
deasupra masei dispreţuite a populaţiei, o reflecţie îi arunca înapoi, în 
mijlocul pretențiilor lor absurde, în lumea din care veneau. Nimic nu 
caracterizează mai bine caracterul dictatorial al nazismului decât această 
strânsă coexistență a machiavelismului și a superstiţiilor, a brutalităţii 
săvârşite cu sânge rece şi a credinţei rătăcite, a absenței totale de prejudecăţi 
şi a misticismului nu mai puţin absolut”. 

Acest amestec bizar și-a pus pecetea nu numai pe gândirea și 
comportamentul conducătorilor nazişti, ci și pe climatul general al mișcării. 
Majoritatea activiștilor naziști, care în cursul anilor 1933-1934 s-au ridicat 
până la poziţii-cheie, stăpâneau o gamă uimitoare de cunoştinţe privind 
feluritele modalități tactice potrivite pentru a-și realiza ţelurile, a elimina 
adversarii sau rivalii, a-şi asigura o largă influență sau a-şi consolida 
propriile poziţii. Clarviziunea de care dădeau dovadă în analiza tactică a 
situaţiei contrasta ciudat cu confuzia lor ideologică. Imaginea pe care și-o 
făceau despre om amintea la unii pe fondatorii catedralei din Naumburg, la 
alții pe Cezar Borgia; referințele la vechea nobilime germană coexistau 
nestingherite cu practicarea celui mai pur egoism. În fond, eşafodajul 
ideologic nu era decât „acest mare prospect agăţat în spatele tribunei 
noastre”, de care vorbea Hitler. De altfel, pe treptele inferioară sau mijlocie 
ale ierarhiei partidului, preocupările constau exclusiv în satisfacerea 
dorințelor și salvgardarea intereselor personale. Efortul continuu depus 
pentru a se afirma, obligaţia de a-şi completa cunoștințele în domeniul 
exercitării puterii absorbeau energia intelectuală a militanţilor și favorizau 
indiferența în materie de doctrină, care, în afara noţiunilor celor mai 
generale despre patrie, onoare, sânge sau fidelitate, se acomoda foarte bine 
cu teoriile cele mai contradictorii. 

Hitler însuși n-a luat niciodată poziţie împotriva manevrelor 
camarazilor săi. „Prea puţin îmi pasă; faceţi ce vreţi, dar nu vă lăsaţi prinşi” 
— declara el, justificând acest sfat prin consideraţii psihologice: „Nu pot 
avea încredere decât în cel care unește în mod indisolubil propria carieră cu 
interesele generale”. 


Pentru aceleași motive, parazitismul și aroganţa seniorilor prezenţi în 
această goană pentru ocuparea posturilor de conducere, sinecure și pensii nu 
favorizau de fel îndeplinirea sarcinilor cărora trebuia să le facă faţă regimul. 
Pentru toţi cei care, de la cele mai înalte instanţe executive ale Reichului 
până la prefecturi şi primării, sau în forurile regionale și districtuale ale 
partidului nazist, îşi dădeau aere de stăpâni, obligaţiile administrative nu 
erau cel mai adesea decât un pretext pentru a-și exercita dreptul și a-şi 
dezlănțui lăcomia mult timp refulată. Sub masca ideologică, ei dădeau frâu 
liber instinctelor lor. Astfel, Goebbels observa, nu fără justeţe, că acestor 
oameni nu le lipsea „decât dreptul de a beneficia de jus primae noctis 
pentru a-i depăși în putere pe monarhii absoluţi ai secolelor al XVII-lea și al 
XVIII-lea”. Unii din ei, din cauza incapacității lor vădite, trebuiră curând să 
fie plasați în alte posturi sau să îndeplinească funcţii exclusiv 
reprezentative. Dar majoritatea lor se bucura de protecţia lui Hitler, în ciuda 
opoziţiei, uneori violentă, care se manifesta în propriile lor rânduri. Hitler 
manifesta întotdeauna o preferință marcată pentru caracterele brutale. 
Oamenii aceștia, nu prea inteligenţi și fără orizont, a căror fizionomie 
exprima atâta brutalitate mărginită, reaminteau partidului  hitlerist 
incoerenţa trecutului său. La fel, persoana șefului SA-ului, care a slujit atâta 
vreme drept model, își pierdu foarte repede valoarea sa de exemplu a doua 
zi după masacrarea lui Röhm. În consecință, şi mai ales sub presiunea lui 
Himmler, conducătorii naziști făcură tot posibilul pentru a încerca să dea 
celui de-al III-lea Reich o înfăţişare care să corespundă cât de cât cu 
lozincile preconizate de regim, cât şi pentru a crea acel „Ordin al sângelui 
pur” în care Reichsfiihrerul SS vedea „marele şi neclintitul scop” al întregii 
sale activităţi. Astfel, tipul de mic-burghez umilit, reprezentat cu deosebire 
de activiștii organizaţiilor politice, a fost curând înlăturat. Realismul și 
şiretenia lui au fost înlocuite prin silueta rigidă și fanatică a SS-istului. 
Sprijinindu-se în mod deliberat pe tradiţiile Ordinelor existente, Himmler 
şi-a pus toată ambiția și sectarismul în slujba „operei” sale: selecționarea, 
educarea şi formarea „culturii” omului nazist de rasă nordică pură. Într-una 
din nenumăratele sale declaraţii despre acest subiect, el preciza că un SS-ist 
trebuie să reunească în persoana sa, grație selecţiei rasiale şi conform 
cerinţelor sociale ale epocii, „tradiţia adevăratului soldat, caracterul distins, 
comportamentul şi buna educaţie a aristocrației germane, cunoştinţele și 
spiritul creator al industriașilor și profunzimea de gândire a științei 
germane”. Dar SS-ul nu întârzie să fie încărcat cu un număr crescând de 


sarcini politice și misiuni teroriste, normale într-un regim fascist, astfel 
încât asemenea postulate au rămas foarte repede formulări fără conţinut, 
menite doar să dea o aură romantică practicilor criminale ale zbirilor 
moderni. Un ofițer superior SS a prezentat în felul următor această dublă 
funcţiune: 

„SS-ul înfăptuieşte selecționarea noii clase conducătoare: într-o 
manieră pozitivă, graţie formaţiei obţinute de la început în instituţiile de 
educație politică, apoi în «Ordensburgen» — adevărate școli superioare ale 
viitoarei aristocrații naţional-socialiste — şi, în sfârşit, în cursul unui stagiu 
practic, consacrat problemelor politice. La rândul ei, maniera negativă 
înseamnă exterminarea tuturor elementelor lipsite de valoare rasială, 
inclusiv eliminarea definitivă a tuturor adversarilor politici 
incorigibili...” 2, 

Contradicția dintre pretențiile SS-ului și funcțiile sale reale n-au rămas 
fără repercusiuni asupra caracterului membrilor săi. Oameni ca Rudolf 
Höss, Otto Ohlendorf sau Adolf Eichmann au ilustrat tipul de individ gata 
la orice, capabil să îmbine, fără cea mai elementară urmă de conflict moral, 
noțiuni totalmente ireconciliabile: asasinatul practicat cotidian și dragostea 
pentru familie, discuțiile privind îmbunătățirea „capacității de ardere” a 
cuptoarelor și serile în care se făcea muzică la lumina lumânărilor, 
maltratările şi şicanele absurde aplicate victimelor şi cerinţele riguroase de 
„moralitate” (care se manifestau, de exemplu, sub forma de indignare în 
legătură cu furturile de care se făceau vinovaţi unii deţinuţi evrei în lagăre). 
Manifestările acestea se succedau într-o perfectă incoerenţă mentală. Rudolf 
Höss afirmă în „Memoriile” sale că şi el „avea o inimă”, că el „n-a fost om 
rău”. Supunere oarbă faţă de superiori, inflexibilitate față de inferiori, 
nesiguranţă atunci când se cerea luată o hotărâre personală, dar o rigiditate 
hotărâtă în îndeplinirea sarcinilor, sentimentalism în viața particulară şi o 
inimă închistată la serviciu, capacitatea de a se dedubla și totuşi de a 
rămâne în armonie cu sine. Cunoaşterea acestor antagonisme și a altora ne 
permit să pătrundem, într-o anumită măsură, psihologia acestui tip. Nevoia, 
datorată lipsei de personalitate, de a căuta un sprijin era amplificată datorită 
conştiinţei, cu grijă întreţinută de regim, că există un pericol omniprezent. 
În cele din urmă, sentimentul siguranţei mergea mână în mână cu cel al 
supunerii absolute. În legătură cu acestea, Rudolf Höss constată că 
„sentimentele umane i-ar fi părut aproape o trădare faţă de führer”. 


Se crede în general că dictaturile de tip fascist beneficiază de structuri 
monolitice ferme. Rareori realitatea confirmă ipoteza. Până şi azi este 
câteodată dificil de tras o concluzie clară din relaţiile reciproce ale 
conducătorilor celui de-al III-lea Reich, de descifrat motivele felurite care 
alcătuiesc fondul, în veşnică schimbare, al antagonismelor dintre șefii 
nazişti. În cursul luptelor înverşunate pentru putere care se dădeau în faţa 
tronului lui Hitler, fiecare era în conflict cu un altul: Göring incita contra lui 
Goebbels, Goebbels contra lui Rosenberg, Rosenberg contra lui Ley („el 
încearcă, în spatele meu, să distrugă opera vieţii mele”) și a lui Bormann, 
Bormann contra lui Frank, Frank contra lui Himmler și toți erau împotriva 
tuturor. Rivalitățile permanente, vizând competenţa în problemele politicii 
externe sau ale propagandei, pun în lumină, sub o formă câteodată grotescă, 
repercusiunile acestui „pluricezarism”. Pe bună dreptate procurorul general 
adjunct francez la procesul de la Nürnberg, Charles Dubost, spunea că 
aceasta îi reamintea „micile curți din Italia Renaşterii” =. 

Hitler a încurajat întotdeauna această anarhie a rivalităţilor. De la 
începutul carierei sale s-a folosit de ele ca de unul din cele mai eficace 
instrumente tactice înăuntrul partidului nazist. Şi desigur că, în parte, graţie 
tacticii adoptate, a rămas el până la sfârşit unicul centru de raliere, axul unei 
forţe centripete, care, fixând orbita sateliților, stabilea echilibrul dintre ei. 
Fiecare schimbare, fiecare fază nouă, fiecare ascensiune sau declin se 
realiza în funcţie de el. Mai bine decât oricare alt fenomen, persoana lui 
Hitler pune în evidență factorul psihologic fundamental care, în pofida 
tuturor rivalităților personale, unea pe înalții demnitari naziști: vidul 
personal, absenţa caracterului individual şi pur și simplu a celui omenesc. 
Lipsa de principii, dificultăţile stabilirii contactelor cu cei din jur, 
instabilitate, agresivitate a  prejudecăţilor, acceptarea cu ușurință a 
influențelor externe, sciziunea sufletească, cultul fiihrerului și disprețul faţă 
de om -— iată tot atâtea trăsături care mărturisesc mediocritatea 
personalităţilor respective. 

Acest fenomen s-a exprimat nu numai prin confuzia care-i stăpânea pe 
cei mai mulți dintre conducătorii celui de-al III-lea Reich înainte de a-l fi 
întâlnit pe Hitler, ci şi prin înclinațiile lor foarte stranii: de exemplu, 
căutarea „predecesorilor” în istorie. Himmler, de pildă, se considera drept 
reîncarnarea împăratului Henric I și nu-i displăcea să se audă numit „ducele 
negru” de către camarazii și subalternii lui, în timp ce Rosenberg se voia 
sărbătorit ca moștenitor spiritual al lui Henric Leul, Frederic al II-lea și 


Bismarck. „Pentru ce-l iubește germanul pe Adolf Hitler?” — striga Robert 
Ley în 1942, într-un discurs pronunţat la Palatul sporturilor din Berlin: 
„Pentru că, alături de Adolf Hitler, el se simte în siguranță; da, este acest 
sentiment de siguranță!” Manifestările de autoritate și vorbele 
grandilocvente, pe care le foloseau cu predilecție, au reușit să ascundă 
multă vreme faptul că ei nu erau altceva decât proiecția voinţei lui Hitler. 
Doar procesul de la Nürnberg avea să scoată la iveală realitatea: toţi aceşti 
oameni jucau un rol numai în măsura în care Hitler consimţea. Cu câteva 
rare excepţii, cum au fost Göring sau Speer, oamenii care au compărut în 
faţa Tribunalului de la Nürnberg n-au fost decât o liotă de vietăţi cenușii, 
lipsite de personalitate. Au domnit peste un popor, apoi peste un continent, 
şi în cele din urmă au sfidat universul, dar totuși n-au fost niciodată altceva 
decât creaturile lui Hitler. Aprecierile, adeseori parţiale, care-i calificau 
drept indivizi mărginiţi, sau de-a dreptul proşti, ignorau completamente 
esența problemei. Căci indiferența manifestată de toţi față de contradicţiile 
doctrinei naziste nu reflecta atât lipsa de inteligență, cât mai ales atesta 
existenţa cinismului omului care, fără să creadă în teorii, înţelegea să se 
servească din plin de ele. Testele făcute la Nürnberg au confirmat la 
majoritatea acuzaților un nivel intelectual superior celui mijlociu. În 
realitate, conducătorii celui de-al III-lea Reich n-au fost nici oameni de 
valoare, nici brute mărginite, ci pur şi simplu niște oameni fără conţinut, 
gata să devină unelte ale intenţiilor altcuiva şi să accepte toate 
compromisurile: nişte rataţi, simple ambalaje omeneşti, a căror slăbiciune a 
constituit cel mai mare atu al lui Hitler. „Totul era pecetluit într-un destin 
mult mai puternic, căruia nu mă puteam opune” — a declarat unul din 
acuzaţi. Cursul ulterior al procesului n-a făcut decât să confirme această 
teză: acuzaţii nu se considerau nici măcar protagoniștii unei doctrine. Actele 
de violenţă, războiul, genocidul nu mai erau în ochii lor decât roadele unei 
erori, ale unei înspăimântătoare neînţelegeri, de la ale căror consecinţe ei 
căutau doar să se sustragă ridicând din umeri. Procesele ulterioare, judecate 
la Niimberg, au arătat la rândul lor că, în cele mai multe cazuri, acuzaţii nici 
nu aparțineau măcar „clasei? marilor criminali: comportamentul şi 
impulsurile lor rămăseseră acelea ale unor mic-burghezi. Fanatismul lor nu 
era decât o practică cotidiană, nedublată de judecată. Pedanţi, plini de un zel 
criminal pentru „îndeplinirea sarcinilor”, ei nu făcuseră niciodată decât ceea 
ce considerau că era datoria lor şi, asemenea lui Himmler sau lui Rudolf 
Höss, erau incapabili să înţeleagă groaza pe care o răspândea numele lor. În 


locul „bestiilor demonice”, pe care toată lumea se aştepta să le vadă pe 
banca acuzaților de la Nürnberg, se aflau niște oameni „oarecare”. În timpul 
primilor ani de după război s-au mai făcut câteva încercări desperate de a 
descifra sufletul acestor oameni, s-a vorbit de o „criză a spiritului faustian”, 
văzându-se în naziști expresia unei exigențe supraomenești. Era aici o 
neînțelegere profundă; dacă se impunea o imagine era aceea a lui Wagner, 
nu cea a lui Faust. 

Prezentarea principalilor actori ai acelor ani, care alcătuiesc obiectul 
acestei cărți, nu urmărește să creeze un grup de ţapi ispășitori, pentru a 
arunca vălul uitării peste eşecul istoric al unui popor. După ce am schiţat 
aceste portrete, ni se pare indispensabil să evocăm acele probleme ale 
culpabilităţii care-i depăşesc pe conducătorii celui de-al III-lea Reich. 
„Hitler — afirma solemn Frank la Nürnberg — era diavolul. Așa se explică că 
ne-a sedus pe toți”. Asemenea afirmaţii nu reduc cu nimic răspunderea 
generală, pentru că este sigur că un popor nu se lasă târât într-o aventură 
decât dacă posedă în prealabil condiţiile care permit să fie sedus. 

Ceea ce noi numim nazism este rezultatul unei îndelungate şi 
lamentabile perioade din istoria spiritului german, care a coexistat mai întâi 
cu umanismul, pentru a i se opune în cele din urmă cu o violenţă crescândă. 

Actul de naştere al acestui fenomen istoric datează dinaintea apariţiei 
celui de-al III-lea Reich. Generaţii întregi de profesori universitari, de 
pseudoprofeţi cu ambiţii literare și de președinți de asociaţii patriotice au 
contribuit la crearea acestei atmosfere, în care a fost suficientă o agravare a 
conjuncturii politice şi prezenţa unui om capabil să antreneze masele pentru 
ca desconsiderarea raţiunii, disprețul tot mai puternic faţă de regulile de 
comportare civilizată şi degradarea criteriilor morale să-și poată desfăşura 
întreaga lor putere distructivă. 

Desigur, Hitler este astăzi uitat, şi „Weltanschauung”-ul lui, care a 
provocat perturbări atât de mari, s-a prăbușit în neant o dată cu el. Chiar și 
vestigiile dominaţiei sale nu mai înspăimântă decât indivizi izolaţi. Printre 
documentele care vorbesc despre forţa psihică a personajului nu mai 
rămâne acum decât vocea sa, care celor de azi le provoacă mai curând un 
sentiment de jenă, decât unul de fascinaţie. 

Istoria nu oferă exemplul nici unui alt regim care să se fi discreditat în 
aceeaşi măsură ca cel hitlerist. Și, mai ales după prăbușire, acest regim a 
dezvăluit majorităţii poporului un chip care nu mai lasă nici o posibilitate 
unui ataşament sentimental. O revizuire a conceptelor noastre istorice, 


politice şi sociale care să fie la adăpost de resentimente, tot atât ca și de 
autoliniștire lipsită de spirit critic, clarificarea raporturilor între drepturile 
spiritului şi putere, societate și libertate, problematica autorităţii și 
supunerii, a răspunderii civice, a eticii cetăţeneşti, a rezistenţei sau a 
încadrării în normele de drept ale statului modern, — toate aceste chestiuni, 
ca şi numeroase altele, încă nu au făcut obiectul unor studii aprofundate, 
ținând seama de experienţa dictaturii naziste. Dacă astăzi aceste noţiuni par 
uzate, aceasta nu este un motiv de liniștire. Desigur, Hitler e mort. Dar, în 
ciuda tuturor celor întâmplate, el a fost în prea mare măsură simptomul de 
necontestat şi rezultatul erorilor istorice specific germane, el s-a manifestat 
mult prea intens „în noi”, pentru ca uitarea să poată fi o reacţie sănătoasă. 

